༄༅། །རྡོ་རྗེ་ཕུར་པ་ཡང་གསང་བླ་མེད་སྟོད་ལས་ཀྱི་སྒྲུབ་ཁོག་ཕྲིན་ལས་མངོན་པར་འབྱུང་བ་ཞེས་བྱ་བ་བཀླག་ཆོག་ཏུ་བཀོད་པ་བཞུགས་སོ། །

བླ་མ་དང་དཔལ་ཆེན་པོ་བཛྲ་ཀཱི་ལ་ཡ་ལ་ཕྱག་འཚལ་ལོ། །རེག་མཆོག་འབུམ་སྡེའི་གསང་བའི་མཚོ་བསྐྱིལ་ཞིང༌། །སྙིང་པོའི་ནོར་བུ་ལོན་པས་རྒྱ་བོད་ཀྱི། །སྐལ་བཟང་འདོད་པ་སྐོང་མཛད་དཔལ་ཆེན་པོ། །དབྱེར་མེད་རྡོ་རྗེ་ཐོད་ཕྲེང་རྩལ་ལ་འདུད། །དབྱིངས་ཕྱུག་གསང་བའི་བདག་མོ་ཚོགས་ཀྱི་རྗེ། །བདུད་འདུལ་དྲག་མོ་ཌཱ་ཀའི་འཁོར་དང་བཅས། །དགྱེས་པའི་འཛུམ་གྱིས་གནང་བའི་སྐབས་ཕྱེ་ཞིང༌། །བདུད་དགྲ་དམ་སྲི་འདུལ་བའི་བྱིན་རླབས་སྩོལ། །ཟོང་དང་སྐྱེལ་མའི་དཔུང་བཞིན་ཕྱག་རྒྱ་ཆེའི། །དངོས་གྲུབ་སྒྲུབ་ལ་མེད་དུ་མི་རུང་བ། །དུས་གསུམ་རྒྱལ་བའི་ཕྲིན་ལས་སྟོབས་འདུས་པའི། །རྡོ་རྗེ་གཞོན་ནུའི་སྒྲུབ་ཁོག་འདི་ན་དབྱེ། །འདིར་གྲུབ་པའི་རིག་འཛིན་ཐམས་ཅད་ཀྱི་གསང་བ་ཟབ་མོའི་མཛོད། དཔལ་ཆེན་པོ་རྡོ་རྗེ་ཕུར་པ་ཡང་གསང་བླ་མེད་ཀྱི་སྒྲུབ་པའི་ལས་ཀྱི་རིམ་པ་ལ་སྤྱི་དོན་ཆེན་པོ་གསུམ་སྟེ། གང་བསྒྲུབ་པར་བྱ་བའི་གཞི། གང་གིས་སྒྲུབ་པར་བྱེད་པའི་ཐབས། གང་ཞིག་བསྒྲུབས་པའི་འབྲས་བུའོ། །དང་པོ་ནི། འཁོར་འདས་ཐམས་ཅད་ཀྱི་སྲོག་གམ་མགོན་དུ་རང་བྱུང་གདོད་ནས་བཞུགས་པའི་དཔལ་ཆེན་པོ་འབར་བའི་ཡེ་ཤེས་ཡོན་ཏན་མ་བཙལ་ལྷུན་གྱིས་གྲུབ་ཅིང༌། གློ་བུར་དྲི་མའི་ཚོགས་ཀྱིས་ལྡན་ལ་མ་གོས་པར་བཞུགས་པ་ཉིད་དོ། །གཉིས་པ་ནི། སྤྱིར་སྒྲུབ་ལུགས་ཆེན་པོ་བརྒྱད་ཀྱི་ནང་གསེས་ཕུར་པ་ཕྲིས་རོལ་པའི་ལམ་རིམ་ཐམས་ཅད་ཐལ་འབྱིན་རྣམ་པ་བཞིའི་སྒོ་ནས་བསྒྲུབ་པ་སྟེ། ཁྱབ་བརྡལ་ཡེ་ཤེས་ཀྱི་ཕུར་པ་ཆོས་ཀྱི་དབྱིངས་སུ་བཏབ་ནས་དོན་དམ་ཡེ་ཤེས་ཆེན་པོའི་ཁྲོ་བོ་བསྒྲུབ། ཚད་མེད་སྙིང་རྗེའི་ཕུར་པ་འགྲོ་དྲུག་སེམས་ཅན་ཐམས་ཅད་ལ་བཏབ་ནས་ཕུང་ཁམས་རྡོ་རྗེའི་འཁོར་ལོར་བསྒྲུབ། བྱང་ཆུམ་སེམས་ཀྱི་ཕུར་པ་ཡུམ་གྱི་མཁའ་ལ་བཏབ་ནས་སྲས་མཆོག་སྤྲུལ་པའི་དཀྱིལ་འཁོར་བསྒྲུབ། མཚན་མ་རྫས་ཀྱི་ཕུར་པ་བརྣག་པའི་དགྲ་བགེགས་ལ་བཏབ་ནས་སྲིད་པ་རྡོ་རྗེ་ཕུར་བུར་བསྒྲུབ་པ་ཡིན་ལ། བྱེ་བྲག་སྐབས་འདིར་སྒྲུབ་ལུགས་དང་པོ་གཉིས་སྲོག་ཏུ་བཞག ཕྱི་མ་གཙོར་བརྟེན་གྱི་དབང་དུ་བྱས་པའི་སྒྲུབ་ཚུལ་ལག་ལེན་སིལ་མར་བསྟར་བ་ལ་གཉིས། སྟོད་ལས་ལ་བརྟེན་ནས་བྱང་ཆུབ་སྒྲུབ་པ་དང༌། སྨད་ལས་ལ་བརྟེན་ནས་དགྲ་བགེགས་བསྒྲལ་བའི་རིམ་པའོ། །དང་པོ་ལའང་གསུམ། ཕྱི་སྤྲོས་བཅས་ཚོམ་བུ་འབུམ་སྒྲུབ། ནང་སྤྲོས་བསྡུས་དཔའ་བོ་གཅིག་སྒྲུབ། གསང་བ་སྤྲོས་མེད་ཏིང་འཛིན་སེམས་ཀྱི་སྒྲུབ་པ་གསུམ་དུ་ཡོད་པའི་སྔ་མ་གཉིས་ལས་བྱང་དང་འབྲེལ་བའི་ཕྱི་དཀྱིལ་ཡིན་ཅིང༌། ཕྱི་མ་ལུས་དཀྱིལ་འདོན་བསྒོམ་བསྡུས་པ་བྱ་བ་ཡིན་པ་ལས། འདིར་ཕྱི་སྤྲོས་བཅས་ཚོམ་བུ་ཚོགས་སུ་སྒྲུབ་པ་ནི། ཡང་ཟབ་ཐུགས་ཀྱི་ལག་ལེན་གསལ་བའི་སྒྲོན་མེ་ལས། དང་པོ་སློབ་དཔོན་དཀྱིལ་འཁོར་ས་ཆོག་སོགས་སྒྲུབ་ཆེན་ལྟར་བསོད་ནམས་ཀྱི་ཚོགས་བསགས༔ འཁོར་ཚོམ་བུ་དང་བཅས་པ་བྱང་ཆུབ་སྒྲུབ་པའི་དོན༔ བསྙེན་སྒྲུབ་ལས་སྦྱོར་སྒྲུབ་ཆེན་དང་ལས་བྱང་སྤེལ་ཏེ་བསྒྲུབས་པས་དངོས་གྲུབ་དང་ནུས་མཐུ་ཕུལ་དུ་ཕྱིན་པར་འགྱུར་རོ༔ ཞེས་གསུངས་པའི་དོན་ལག་ཏུ་ལེན་པ་ལ་གཉིས། སྒྲུབ་པའི་གཞི་བཟུང་བ་དང༌། སྒྲུབ་པའི་རིམ་པ་དངོས་ལ་འཇུག་པའོ། །དང་པོ་ནི། དགོངས་རྒྱུད་ལས། སློབ་དཔོན་འཁོར་གནས་ཕུན་སུམ་ཚོགས། །སྒྲུབ་པའི་རྫས་དང་དུས་ཉིད་དོ། །ཞེས་པ་ལྟར་ཕུན་སུམ་ཚོགས་པ་ལྔ་སྟེ། གང་གིས་སྒྲུབ་པའི་སློབ་དཔོན་ཐབས་མཁས་ཐུགས་རྗེར་ལྡན་པ། གང་དང་ལྷན་ཅིག་སྒྲུབ་པའི་ཚོམ་བུར་འབྲེལ་བའི་འཁོར་དམ་ཚིག་དང་ལྡན་པ། གང་དུ་སྒྲུབ་པའི་གནས་བཀྲ་ཤིས་དགེ་མཚན་ཚང་བ། གང་ལ་བསྟེན་ནས་སྒྲུབ་པའི་ཡོ་བྱད་ཀྱི་རྫས་ཐམས་ཅད་ཚོགས་པ། གང་གི་ཚེ་སྒྲུབ་པའི་དུས་ཡར་ངོའི་གཟའ་སྐར་འཕྲོད་སྦྱོར་བཟང་ཞིང་ཁྱད་པར་མགོ་ཕུར་འཛོམ་པའི་ཡར་ངོའི་དུས་དགེ་བ་རྣམས་ཏེ། དེ་ལྟར་ཕུན་སུམ་ཚོགས་པ་ལྔས་སྒྲུབ་པའི་ལས་ཀྱི་གཞི་བཟུང་བའོ། །གཉིས་པ་སྒྲུབ་པའི་རིམ་པ་ལ་གསུམ། སྒྲུབ་པའི་སྔོན་དུ་འགྲོ་བའི་ལས་རིམ། དངོས་གཞི་བསྙེན་སྒྲུབ་ཀྱི་ལས་གཞུང་བསྲང་བ། རྗེས་སྒྲུབ་པའི་ལས་ཀྱི་མཇུག་བསྡུ་བའོ། །དང་པོ་སྔོན་འགྲོ་ལ་གཉིས། ཕྱི་བཤགས་དང་སའི་ཆོ་གའོ། །དང་པོ་ལ་གཞུང་དང་ཕྱག་བཞེས་རྣམས་སུ་རྒྱ་ཆེར་འབྱུང་ཡང༌། མདོར་བསྡུས། སཱཙྪ་ཅིང་མང༌། སྲོག་བསླུ་དང་ཉེའུ་འདོན། བྱ་སྟོན་སོགས་སྦྱིན་གཏོང༌། དགེ་སློང་སྡེ་བཞི་ལ་དྲོ་དྲངས་ཤིང་སྨོན་ལམ་འདེབས་སུ་གཞུག བོན་རྩིས་སྨན་པ་བཟོ་བོ་བཞི་སྡེ་མཆོད། ལམ་ཕྲང་བཅོས། གླིང་བཞི་སྤྱི་མདོས། རིམས་ནད་བཟློག་མདོས། རྒྱལ་པོ་གསོལ་མགྱོགས། དམ་གླུད། ལན་ཆགས་བརྒྱ་འཇལ། སྡེ་བརྒྱད་ཆ་སྙོམས། ཞི་བསངས་སྣང་གསུམ། ཆུ་གཏོར། སྐོང་ཆོག་གང་རུང་དང་འབྲེལ་བའི་ཕྱག་བཤགས། རྡོར་སེམས་བསྒོམ་བཟླས། རྣམ་འཇོམས་ཁྲུས་སོགས་སྔོན་འགྲོ་རིམ་པ་གཟབ་སྟེ་བྱས་པས་དངོས་གཞི་ལ་བར་ཆད་མི་འགྱུར་བ་དང་སྒྲུབ་པའི་རྟགས་ཐོན་ཞིང་རྗེས་བཀྲ་ཤིས་པ་སོགས་དགོས་པ་ཆེན་པོ་ཡོད་དོ། ཐུན་པ་རྣམས་ནས་སྟ་གོན་ཉིན་ཁྱད་པར་བཀའ་འདུས་དང་བརྒྱད་སྟོང་པ་སོགས་རྒྱལ་བའི་བཀའ་བསྒྲག་ཅིང༌། སྒྲུབ་ཁང་གི་ཤར་དུ་ཤེར་ཕྱིན། ལྷོར་སྟོབས་པོ་ཆེ། ནུབ་ཏུ་ལང་གཤེགས། བྱང་དུ་ཏོག་བཟུང་རྣམས་བཀླག དམ་སྲིའི་མནན་ལིང་གཅིག་ཉུ་ལེའི་ལིངྒ་གསུམ་བཅས་སྒྲུབ་པ་ལ་འཇུག་པའི་སྔ་ཉིན་ལས་ཀྱི་རྒྱལ་ཐེབ་ཀྱིས་རྡོ་རྗེ་ཕུར་པའི་གཞུང་བསྲང་ལ། ཚོགས་ཐ་མའི་སྐབས་སུ་འགུག་གཞུག་བརྒྱ་རྩ་སོགས་དང་སྔགས་གྲངས་མང་པོས་བཀུག་བསྟིམས་མནན་མཐར། ཕུར་བུ་སོགས་མཚོན་ཐུན་གྱིས་བསྒྲལ་ལ། སྤྲོ་ན་མནན་ལིང་ཁྱི་ཐོད་སོགས་སུ་བརྫངས་ཤིང་ཕུང་རེ་བྱད་ཐག་གིས་དཀྲི་བ་སོགས་ཕྱག་བཞེས་ལྟར་འཆུག་མེད་ཚགས་སུ་ཚུད་པར་བྱའོ། །དེང་སང་སྒྲུབ་ཆེན་ལོ་བསྟར་དུ་རྒྱུན་གྱི་ཕྱག་ལེན་བསྡུས་པར། ཆུ་གཏོར་ཞི་བསངས་མདོས་གླུད་ཕྲན་ཚེགས་ཙམ་གྱིས་སྣ་སེལ་རིགས་འཐུས་པར་མཛད་ཅིང༌། མནན་ལིང་སྔ་ཉིན་སྒྲུབ་པ་སོགས་མ་གྲུབ་ན་དམ་སྲིད་མནན་ཆོག་སྐབས་ལིངྒ་ཧོམ་དོང་རང་དུ་བཏིང་བ་ལ་འགུགས་བསྟིམ་གཟིར་མནན་གྱིས་དོན་འཐུས་པས་མནན་ཆས་སོགས་མི་མཛད་པའང་སྣང་བས་རྒྱས་བསྡུས་གང་བྱེད་ཡུལ་དུས་དང་བསྟུན། ལར་རྩ་བའི་དོན་རྣམས་མ་ཆད་པ་ཤིན་ཏུ་གནད་ཆེ་བའི་ཡན་ལག་ཕྲ་མོ་རྣམས་སྤྲོ་བསྡུ་རིགས་པས་དཔག་པར་བྱའོ། །གཉིས་པ་ས་ཆོག་ལ་བཞི། བརྟག་པ། སློང་བ། བཟུང་ཞིང་དབང་དུ་བྱ་བ། སྦྱོང་བའོ། དང་པོ་སྟོ་འཕྱེ་དང་རྟེན་འབྲེལ་བརྟག་པ་གཉིས་སྒྲུབ་གནས་རྙིང་པ་ལ་མི་དགོས་ཤིང༌། གསར་པ་ལ་གལ་ཆེ་ཡང་གཞུང་དུ་ཤེས་པར་བྱའོ། །གཉིས་པ་ལའང་སྣང་བ་དང་མི་སྣང་བ་ལས་སློང་བ་གཉིས་ལས། དང་པོ་ནི། རྒྱལ་པོ་ལ་སོགས་པ་ཡུལ་དེ་བདག་ཏུ་བཟུང་བ་ཡོད་ན་བདེན་པའི་ཚིག་གིས་བཀྲོལ་ཞིང་དགོས་པའི་རིན་བཅལ་ལ་སླད་མར་བར་ཆད་མི་འབྱུང་བ་བྱའོ། །གཉིས་པ་ནི། དཀྱིལ་འཁོར་གང་ལ་བྱ་བའི་སྟེགས་བུའི་དབུས་སུ་ཚོམ་བུ། མདུན་དུ་མཆོད་གཏོར་དཀར་ཟླུམ་དང་མཆོད་ཡོན་སོགས་ཀྱིས་བསྐོར། ཅོག་སྟེགས་ཟུར་བར་དཀར་གཏོར་གསུམ་དང་གསེར་སྐྱེམས། བགེགས་གཏོར་བཅས་བཤམས། བུམ་གཏེར་བཅུད་ལྡན། དུང་ཕོར་དུ་འོ་མ་རྩི་སྨན་སྦྱར་བ། བསང་ཆུ། འཐོར་བྱེད་ཀུ་ཤ་སོགས་འདུ་བྱ། རྡོ་རྗེ་སློབ་དཔོན་དང་རྒྱལ་ཚབ་པའི་མདུན་དུ་གཡོན་ནས་བརྩམས། ནས་བཟེད། ཡུངས་ཐུན། གཡབ་དར། ཌཱ་རུ། རྡོར་དྲིལ། གདབ་ཕུར། ནང་མཆོད་རྣམས་བཀོད། སློབ་དཔོན་ལ་གཡབ་དར་སྣ་ལྔ་གཅིག ནག་པོ་གཅིག རྒྱལ་ཚབ་དང་རྒྱལ་ཐེབ་བཞི་ལ་དམར་ནག་གཉིས་རེ། རྒྱལ་ཐེབ་རྣམས་ལ་ཌཱ་དྲིལ་གདབ་ཕུར་ནང་མཆོད། ལས་རྡོར་ལ་གཡབ་དར་སྣ་སྔ་གཅིག སྤོས་ཕོར། གུ་གུལ། སྦྱར་སྤོས་སོགས་འདུ་བྱའོ། །དེ་ནས་གྲལ་ཕྱག་སྔོན་དུ་འགྲོ་བས་འདུས་པ་རྣམས་འཁོད་པ་ནས། བདག་བསྐྱེད་རྡོ་རྗེ་གཞོན་ནུ་ཕྱག་རྒྱ་གཅིག་པ་བསྒོམ་པར་གསུངས་ཀྱང༌། མཐོང་རྒྱུན་འབྲུག་ལུགས་གསང་འཁོར་ལུགས་ཀྱི་ཆོ་གའི་བབ་དང་བསྟུན་ཏེ་ལས་བྱང་དཀྱུས་ལྟར་བྱ་བ་ལ། ཐོག་མར་སྤྱིའི་སྐྱབས་འགྲོ་མ་ནམ་བཞི་སྐོར་དང༌། བསྟོད་ཚོགས་ཕུར་པའི་གསོལ་འདེབས་ནི། ཆོས་དབྱིངས་ཀློང་ཡངས་གདལ་ཁྱབ་ཞིང་ཁམས་ན། །དཔལ་ལྡན་ཀུན་ཏུ་བཟང་པོར་གསོལ་བ་འདེབས། །ཀ་དག་ཆོས་སྐུ་ཐོབ་པར་བྱིན་གྱིས་རློབས། །སྟོན་པ་རྡོ་རྗེ་སེམས་དཔའ་གསོལ་བ་འདེབས། །ལྷུན་གྲུབ་ལོངས་སྐུ་ཐོབ་པར་བྱིན་གྱིས་རློབས། །གསང་བདག་ཕྱག་ན་རྡོ་རྗེར་གསོལ་བ་འདེབས། །གང་འདུལ་སྤྲུལ་སྐུ་ཐོབ་པར་བྱིན་གྱིས་རློབས། །དགེ་སློང་དྲི་མེད་གྲགས་པར་གསོལ་བ་འདེབས། །ཚེ་འདིར་རིག་འཛིན་གྲུབ་པར་བྱིན་གྱིས་རློབས། །ཆོས་རྒྱལ་ཨིནྡྲ་བོ་དྷིར་གསོལ་བ་འདེབས། །བསྟན་པའི་བཀའ་ཆེན་བབ་པར་བྱིན་གྱིས་རློབས། །རིག་འཛིན་རོ་ལངས་བདེ་བར་གསོལ་བ་འདེབས། །ཚེ་གཅིག་སངས་རྒྱས་ཐོབ་པར་བྱིན་གྱིས་རློབས། །དྷ་ན་སམ་སྐྲྀ་ཏ་ལ་གསོལ་བ་འདེབས། །གསང་སྔགས་ཟབ་དོན་རྟོགས་པར་བྱིན་གྱིས་རློབས། །ཨུ་རྒྱན་པདྨ་འབྱུང་གནས་ལ་གསོལ་བ་འདེབས། །འགྲོ་དོན་ཕྱོགས་མེད་འབྱུང་བར་བྱིན་གྱིས་རློབས། །མཁའ་འགྲོ་ཡེ་ཤེས་མཚོ་རྒྱལ་ལ་གསོལ་བ་འདེབས། །སྨོན་ལམ་ལས་འཕྲོ་ཐོབ་པར་བྱིན་གྱིས་རློབས། །ཐུགས་སྲས་རྗེ་འབངས་གྲོགས་སྔར་ལ་གསོལ་བ་འདེབས། །འཇའ་ལུས་རྡོ་རྗེར་གྲོལ་བར་བྱིན་གྱིས་རློབས། །གུ་རུ་རཏྣ་གླིང་པར་ལ་གསོལ་བ་འདེབས། །རིགས་དྲུག་སྐྱེ་སྒོ་ཆོད་པར་བྱིན་གྱིས་རློབས། །དྲིན་ཅན་རྩ་བའི་བླ་མར་ལ་གསོལ་བ་འདེབས། །གནས་ལུགས་རང་ཞལ་མཐོང་བར་བྱིན་གྱིས་རློབས། །ཡི་དམ་ཕུར་པའི་ལྷ་ཚོགས་ལ་གསོལ་བ་འདེབས། །དངོས་གྲུབ་རྣམ་གཉིས་འབྱུང་བར་བྱིན་གྱིས་རློབས། །ཆོས་སྐྱོང་ཕུར་སྲུང་ལྷ་ཚོགས་ལ་གསོལ་བ་འདེབས། །ཕྱི་ནང་བར་ཆད་མེད་པར་བྱིན་གྱིས་རློབས། །བཀའ་བརྒྱུད་བླ་མས་བྱིན་གྱིས་བརླབ་ཏུ་གསོལ། །ཡི་དམ་ལྷ་ཡི་དངོས་གྲུབ་སྩལ་དུ་གསོལ། ཆོས་སྐྱོང་སྲུང་མས་བར་ཆད་བསལ་དུ་གསོལ། །སྒྲུབ་པ་མཐའ་རུ་སྐྱོལ་བར་བྱིན་གྱིས་རློབས། །སྐུ་གསུམ་མངོན་དུ་འགྱུར་བར་བྱིན་གྱིས་རློབས། །དོན་གཉིས་མཐའ་རུ་ཕྱིན་པར་བྱིན་གྱིས་རློབས། དེ་ནས་འཇིག་དབང་དང་རྗེ་བཙུན་མཁའ་ཁྱབ་སོགས་ནས་མཚམས་རོལ་བྱ། བརྒྱུད་འདེབས་ནས་བཟུང་ལས་བྱང་གཞུང་སྤྱི་ལྟར་ལས་མངོན་རྟོགས་བསྡུས་པ་དང་སྤྱན་འདྲེན་གཏེར་གཞུང་ཁོ་ནའི་དབང་དུ་བྱས། སྲས་མཆོག་གི་སྟོད་པའི་མཇུག་དཀྱིལ་འཁོར་ཆེན་པོ་དང༌། དཔལ་ཆེན་ཁྲག་འཐུང༌། རྡོ་རྗེ་ཕུར་པའི་སྲུང་མ་སོགས་ནས་འཛབ་དང་བསྙེན་པ་འབྲུ་བཅུ་གསུམ་མ་ཁོ་ནས་འཐུས། དེ་ནས་ལས་བུམ་མམ་དྲིའི་དུང་ཞལ་འཐོར་གཡབ་བཅས་པ་བཀོད་ལ། རཾ་ཡཾ་ཁཾ་གིས་བསངས་སྦྱངས། སྟོང་པའི་ངང་ལས་བསང་ཆུའི་སྟེང་དུ་ཉི་མ་ལ་གནས་པའི་ཧཱུཾ་ཡིག་འཕྲོ་འདུས་ཡོངས་སུ་གྱུར་པ་ལས། ཁྲོ་བོ་བདུད་རྩི་འཁྱིལ་བ་མཐིང་ནག་ཕུར་བུ་དང་ལྕགས་ཀྱུ་འཛིན་པའི་སྐུར་གྱུར། རྡོ་རྗེ་རྩེ་གཅིག་པའི་ཕྱག་རྒྱས་རེག་ལ། ཨོཾ་བཛྲ་ཨ་མྲྀ་ཏ་ཀུནྜ་ལཱི་ཧཱུཾ་ཕཊ ཅེས་ཅི་རིགས་བཟླས་པས། ཁྲོ་བོ་བདུད་རྩི་འཁྱིལ་བའི་རང་བཞིན་གྱི་ཆུའི་རྡུལ་ཕྲ་རབ་ཏུ་གྱུར་པར་བསམ་མོ། །དེ་ནས་དཀར་གཏོར་གསུམ་ལས་སྔགས་ཨ་མྲྀ་ཏས་བསང༌། ཐལ་མོ་ཁོང་སྟོང་གི་ཕྱག་རྒྱ་དང༌། སྭ་བྷཱ་ལན་གསུམ། སྟོང་པའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་འོད་དུ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་གཏོར་མ་ཟག་པ་མེད་པའི་བདེ་བ་བསྐྱེད་པར་གྱུར། རལ་གྲིའི་རྒྱ་དང༌། ཨ་ཀ་རོ་༣རིན་ཆེན་སྒྲོམ་བུའི་རྒྱ་དང༌། ན་མཿསརྦ་ཏ་ཐཱ་ག་ཏེ་བྷྱོ། གསུམ་སོགས་པདྨའི་རྒྱ་དང༌། ཨ་མྲྀ་ཏ་ཀུནྜ་ལི་སོགས་འཁོར་ལོའི་རྒྱ་དང༌། ཨོཾ་རུ་རུ་སྥུ་རུ་ཛྭ་ལ་ཏིཥྛ་སིདྡྷི་ལོ་ཙ་ནི་སརྦ་ཨརྠ་སཱ་དྷ་སྭཱཧཱ། གཡོན་ཁུར་ཚུར་མཛུབ་མོ་སྒྲེང་བ་སྙིང་གར་བཞག གཡས་དེ་བཞིན་བྱས་པ་མཆོད་རྫ་ས་ལ་གཏོད་པའི་ཚུལ་གྱིས། སཾ་བྷ་རིའི་གསུམ། སྔགས་བཅས་ཐམས་ཅད་ལན་གསུམ་གྱིས་བྱིན་རླབས། གཏོར་མ་དང་དང་པོ་ཕྱོགས་སྐྱོང་བཅུ་ལ་འབུལ་ཏེ། རང་གི་ཐུགས་ཀའི་ཧཱུཾ་གིས་འོད་ཟེར་གྱིས་ཕྱོགས་སྐྱོང་འཁོར་བཅས་སྤྱན་དྲངས་པར་གྱུར་པར་བསམ་ལ། དྲིལ་གསིལ་བཅས། ཕྱོགས་སྐྱོང་འཇིག་རྟེན་སྐྱོང་བ་དབང་དང་ལྡན། །ཐུགས་རྗེ་ཐབས་མཁས་ཐུགས་དམ་དགྱེལ་པོ་ཆེ། །ལྷ་དང་དྲང་སྲོང་ཡི་དྭགས་སྲིན་པོ་ཀླུ། །རིག་འཛིན་རྒྱལ་པོ་དང་ནི་གནོད་སྦྱིན་བདག །དེ་དག་སོ་སོའི་དབང་པོའི་སྐུར་སྟོན་པ། །ཕྱོགས་བཅུའི་འཇིག་རྟེན་སྐྱོང་བ་བཞུགས་སོ་འཚལ། །བསྟན་པ་རྒྱས་པའི་སླད་དུ་སྤྱན་འདྲེན་ན། །འགྲོ་བའི་དོན་དུ་མཆོད་ཀྱིས་གཤེགས་སུ་གསོལ། །ཨོཾ་ད་ཤ་དི་ཀློ་ཀ་པཱ་རི་ཝཱ་ར་ཨེ་ཧྱེ། ཞེས་སྤྱན་དྲངས། པདྨ་ཀ་མ་ལ་ཡེ་སྟྭཾ་གྱིས་གདན་འབུལ་ལ། ཨོཾ་ཨིནྡྲ་ཡེ། ཨགྣེ་ཡེ། ཡ་མ་ཡེ། ནེ་རི་ཧྱེ། ཝ་རུ་ཎ་ཡ། ཝ་ཡ་ཝེ། ཀུ་ཝེ་ར་ཡ། ཨི་ཤ་ནཱ་ཡ། ཨུདྡྷ་པཧྨ་ཎ་ཡེ། སཱུརྻ་གྲ་ཧ་ཨིདྷི་པ་ཏ་ཡེ། ཙནྡྲ་ན་ཀྵ་ཏྲ་ཨ་དྷི་པ་ཏ་ཡེ། ཨ་དྷོ་པྲི་ཐི་ཐི་བྷྱཿ ཨ་སུ་རེ་བྷྱཿ ནཱ་གེ་བྷྱཿ ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། རྡོ་རྗེ་ཐལ་མོ་ཁ་གྱེན་དུ་ཕྱེས་ལ། ཨིནྡྲ་སོགས་སྔར་གྱི་སྔགས་མཐར། ན་མཿ སརྦ་ཏ་ཐཱ་ག་ཏེ་བྷྱོ་བི་ཤྭ་སོགས་བཏགས་པ་གསུམ་གྱིས་གཏོར་མ་ཕུལ་ལ། དབང་པོ་རྡོ་རྗེ་འཆང་བའི་ལྷ། །ལྷ་ཡི་རྒྱལ་པོ་གདོན་གྱི་བདག །ཤར་ཕྱོགས་དྲི་ཟའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་ལྷའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །གཤིན་རྗེ་བེ་ཅོན་འཆང་བའི་ལྷ། །མ་མོའི་རྒྱལ་པོ་གདོན་གྱི་བདག །ལྷོ་ཕྱོགས་གཤིན་རྗེའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །བདེན་དང་བྲལ་བ་ལེགས་ལྡན་ལྷ། །སྲིན་པོའི་རྒྱལ་པོ་གདོན་གྱི་བདག །ལྷོ་ནུབ་སྲིན་པོའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞགས་པ་ཐོགས་པ་ཆུ་ཡི་ལྷ། །ཀླུ་ཡི་རྒྱལ་པོ་གདོན་གྱི་བདག །ནུབ་ཕྱོགས་ཆུ་ལྷའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །རླུང་སྟེ་སྲོག་ཀྱང་འཛིན་པའི་ལྷ། །རིག་འཛིན་རྒྱལ་པོ་གདོན་གྱི་བདག །ནུབ་བྱང་རླུང་ལྷའི་ཚོགས་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །གནོན་སྦྱིན་ལག་ན་དབྱུག་ཏོ་ཐོགས། །ནོར་སྲུང་རྒྱལ་པོ་གདོན་གྱི་བདག །བྱང་ཕྱོགས་གནོད་སྦྱིན་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །དབང་དང་ལྡན་པ་འདྲེན་པའི་ལྷ། །འབྱུང་པོའི་རྒྱལ་པོ་གདོན་གྱི་བདག །བྱང་ཤར་དབང་ལྡན་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །སྟེང་གི་ཚངས་པ་ཆེན་པོ་དང༌། །ཉི་མ་ཟླ་བ་གཟའ་ཆེན་པོ། །གཟའ་དང་རྒྱུ་སྐར་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །འོག་གི་ཀླུ་སྟེ་ས་ཡི་ལྷ། །ས་འཛིན་ལག་པ་ཆེན་པོ་དང༌། །དམ་ཚིག་ཤེས་པའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཞེས་པས་བསྟོད། ཤར་ཕྱོགས་རྡོ་རྗེ་རིགས་ཀྱི་ལྷ་ཚོགས་འཁོར་དང་བཅས་གཏོར་མ་ཕུལ་བ་འདི་དག་བཞེས་སུ་གསོལ། མེ་དང་གཤིན་རྗེ་བདེན་བྲལ་སྲིན་པོའི་བདག །ཆུ་བདག་རླུང་བདག་ནོར་གྱི་བདག་པོ་དང༌། །དབང་ལྡན་ལྷ་སྟེ་འབྱུང་པོའི་བདག་པོ་དང༌། །སྟེང་གི་ཉི་ཟླ་ཚངས་པ་ཆེན་པོ་དང༌། །ལྷ་རྣམས་ཀུན་དང་གང་དག་ས་སྟེང་ཀླུ། །རི་ཡི་ལྷ་དང་གཙང་མའི་ཚོགས་བཅས་ལ། །ས་ས་སོ་སོར་གཏོར་མ་ཕུལ་བ་རྣམས། །རབ་ཏུ་དགྱེས་པ་ཡིས་ནི་བཞེས་ནས་ཀྱང༌། །རང་རང་ཕྱོགས་སུ་ལེགས་པར་བཞུགས་ནས་སུ། །རང་གི་བུད་སྨད་མཛའ་བཤེས་གཉེན་འདུན་དང༌། །ན་མི་དམག་དང་དཔུང་བཅས་ལྷན་ཅིག་ཏུ། །མེ་ཏོག་དྲི་དང་བྱུག་པ་བདུག་པར་བཅས། །བསྟོད་དང་གཏོར་མ་མར་མེ་གུས་འབུལ་ན། །འདི་དག་གསོལ་ཞིང་ལེགས་པར་བསྣམས་ནས་ཀྱང༌། །བདག་གི་ལས་ཀྱི་འབྲས་བུ་མཆིས་པར་མཛོད། །ཅེས་ཕྲིན་ལས་བཅོལ། ཨོཾ་ད་ཤ་དི་ཀ་སོགས་ཀྱི་མཐར་གཙྪ་བཏགས་པས་གཤེགས་སུ་གསོལ། གཏོར་མ་གཉིས་པ་འབྱུང་པོ་སྤྱི་ལ་འབུལ་ཏེ། ལྷ་དང་ལྷ་མིན་གནོད་སྦྱིན་ལྟོ་ཕྱེ་གྲུལ། །ནམ་མཁའ་ལྡིང་དང་འདབ་བཟང་ལུས་སྲུལ་པོ། །དྲི་ཟ་སྲིན་པོ་གདོན་གྱི་རིགས་རྣམས་དང༌། །གང་དག་ས་ལ་གནས་པའི་རྫུ་འཕྲུལ་ཅན། །བུ་སྨད་བཅས་ཤིང་གཡོག་འཁོར་བཅས་པ་རྣམས། །བདག་གི་པུས་མོ་ས་ལ་བཙུགས་ནས་ནི། །ཐལ་མ་སྦྱར་ནས་ཁྱོད་ལ་གསོལ་འདེབས་ཀྱི། །གསན་ནས་ཕན་གདགས་སླད་དུ་འདིར་གཤེགས་ཤིག །ཨོཾ་སརྦ་ལོ་ཀ་པཱ་ལ་ཨེ་ཧྱ་ཧིས། སྤྱན་དྲངས། པདྨ་ཀ་མ་ལ་ཡེ་སྟྭཾ་གྱིས་གདན་ཕུལ། ཨོཾ་དེ་ཝ་ནཱ་ག་ཡཀྴ་རཀྴ་གནྡྷརྦ་ཨ་སུ་ར་ག་རུ་ཌ་ཀི་ནི་ར་མ་ཧོ་རཱ་ག་མ་ནུ་ཥྱེ་ཨ་མ་ནུ་ཥྱ་ས་པ་རི་ཝ་ར་ཨརྒྷཾ་སོགས་ཀྱིས་མཆོད། རྡོ་ཐལ་གྱེན་དུ་ཕྱེ་སྟེ། ཨོཾ་དེ་ཝ་སོགས་སྔར་གྱི་སྔགས་མཐར། ན་མཿསརྦ་སོགས་བཏགས་པ་གསུམ་གྱིས་གཏོར་མ་ཕུལ་ལ། འབྱུང་པོ་གང་དག་རི་རབ་སྟེང་གནས་དང༌། །དགའ་བའི་ཚལ་དང་ལྷ་ཡི་གནས་རྣམས་དང༌། །ཤར་ནུབ་རི་དང་ཉི་ཟླའི་ཁྱིམ་རྣམས་དང༌། །རི་བོ་ཀུན་ལ་གང་དག་གནས་པ་དང༌། །རིན་ཆེན་གླིང་ན་ལྷག་པར་གང་གནས་དང༌། །ཆུ་བོ་ཀུན་དང་ཆུ་ཡི་མདོ་རྣམས་དང༌། །མཚོ་དང་རྫིང་བུ་སྟེང་ཀ་ཆུ་ངོགས་དང༌། །གཡའ་ཆུ་སིལ་མ་ཅན་དང་གང་གནས་དང༌། །གྲོང་དང་ཕྱུགས་ལྷས་གྲོང་ཁྱེར་སྟོང་པ་དང༌། །ཁང་སྟོང་དག་དང་ལྷ་ཡི་ཁང་པ་དང༌། །གཙུག་ལག་ཁང་དང་མཆོད་རྟེན་གནས་རྣམས་དང༌། །དཀའ་ཐུབ་གནས་དང་གླང་ཆེན་བྲེས་རྣམས་དང༌། །རྒྱལ་པོའི་དཀོར་ཁང་དག་ན་གང་གནས་དང༌། །ལམ་སྲང་གསུམ་མདོ་དང་ནི་བཞི་མདོ་དང༌། །གང་དག་ལམ་པོ་ཆེ་དང་ཤིང་གཅིག་དྲུང༌། །དུར་ཁྲོད་ཆེན་པོ་ནགས་ཚལ་ཆེན་པོ་དང༌། །སེངྒེ་དྲེད་དང་གཅན་གཟན་གནས་རྣམས་དང༌། །འབྲོག་ཆེན་འཇིགས་སུ་རུང་བ་གང་གནས་དང༌། །གང་དག་གླིང་མཆོག་དག་ན་གནས་པ་དང༌། །ལྷུན་པོ་དུར་ཁྲོད་དག་ན་གནས་པ་རྣམས། །རབ་ཏུ་དགྱེས་ཤིང་མགུར་བར་གྱུར་ནས་སུ། །ཕྲེང་བ་དྲི་དང་བྱུག་པ་མེ་ཏོག་དང༌། །བསྟོད་དང་གཏོར་མ་མར་མེ་གུས་འབུལ་ན། །འདི་དག་གསོལ་ཞིང་ལེགས་པར་བསྣམས་ནས་ཀྱང༌། །བདག་གི་ལས་ཀྱི་འབྲས་བུ་མཆིས་པར་མཛོད། །ཅེས་ཕྲིན་ལས་བཅོལ། ཡེ་དྷརྨ་སོགས། སྡིག་པ་ཅི་ཡང་མི་བྱ་ཞིང༌། །དགེ་བ་ཕུན་སུམ་ཚོགས་པར་སྤྱད། །རང་གི་སེམས་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །ཞེས་ཆོས་ཀྱི་སྦྱིན་པ་བྱ། ཨོཾ་སརྦ་ལོ་ཀ་པཱ་ལ་གཙྪ། ཞེས་གཤེགས་སུ་གསོལ། གསུམ་པ་གསེར་སྐྱེམས་བཅས་ས་བདག་ལ་བསྔོ་བ་སྟེ། ཧཱུཾ། ལྷ་ཀླུ་གནོད་སྦྱིན་རྒྱལ་པོ་གཟའ་བཙན་དང༌། །དྲི་ཟ་གྲུལ་བུམ་མིའམ་ཅི་ལ་སོགས། །བདུད་དང་སྲིན་པོ་མ་མོ་གཟེག་སྨན་དང༌། །དམུ་དང་ཐེའུ་རང་གྲོང་སྲིན་འདྲེ་མོར་བཅས། །ཡུལ་ལྷག་གཞི་བདག་གནས་བདག་གཏེར་བདག་དང༌། །དཀོར་བདག་ལ་སོགས་ལྷ་སྲིན་འབྱུང་པོའི་ཚོགས། །བཀའ་དང་དམ་ལ་གནས་པའི་དགེ་བསྙེན་ཀུན། །གཙང་སྦྱར་གཏོར་མ་གསེར་སྐྱེམས་འདི་བཞེས་ལ། །གནོད་ཅིང་གདུག་པའི་བསམ་པ་རབ་ཞི་ནས། །རྟག་ཏུ་བདག་གི་དགེ་བའི་སྟོང་གྲོགས་མཛོད། །ཡུལ་རིས་རྒྱལ་ཁམས་ས་ཕྱོགས་འདི་དག་ཏུ། །བདག་གིས་བླ་མེད་བྱང་ཆུབ་མཆོག་སྒྲུབ་ཅིང༌། །སེམས་ཅན་རྣམས་ཀྱི་དོན་རབ་བརྩོན་པ་ལ། །ཁྱེད་རྣམས་བདག་གི་མཐུན་རྐྱེན་བསྒྲུབ་ཏུ་གསོལ། །ས་ཡི་ལྷ་མོ་བརྟན་མ་ལ་སོགས་པའི། །ས་བདག་རྒྱལ་བློན་འཁོར་དང་བཅས་པ་རྣམས། །གཙང་སྦྱར་གཏོར་མ་གསེར་སྐྱེམས་འདི་བཞེས་ལ། །བདག་གིས་བསམ་པའི་དོན་འདི་སྒྲུབ་པ་ལ། །ཀོ་ལོང་རུ་ང་ཕྲག་དོག་མ་མཛད་པར། །རིན་ཆེན་གཏེར་གྱི་ས་འདི་སྩལ་དུ་གསོལ། །ཁྱེད་ཅག་བསམ་པ་སྒྲུབས་ལ་རེ་བ་སྐོངས། །བདག་གི་ལས་ཀྱི་འབྲས་བུ་མཆིས་པར་མཛོད། །ཅེས་གཏོར་མ་ཕྱི་རོལ་དུ་འབུལ། དཀར་གཏོར་འབུལ་བ་འདི་ཉིད་དང་པོ་ཙམ་ལས་ཕྱི་མ་རྣམས་ལ་མ་བྱས་ཀྱང་ཆོག་གོ །དེ་ནས་བགེགས་ལ་བསྔོ་བ་ནི། བཛྲ་མཧཱ་ཤྲཱི་ཧེ་རུ་ཀོ྅ཧཾ། རང་ཉིད་རྡོ་རྗེ་ཁྲོ་བའི་ང་རྒྱལ་དང་ལྡན་པས། ཧཱུཾ་མཛད་ཀྱིས་ཕྱག་རྒྱ་བཅིངས་ཏེ། ན་མོཿརྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང༌། སངས་རྒྱས་ཀྱི་བཀའ་བདེན་པ་དང༌། ཆོས་ཀྱི་བཀའ་བདེན་པ་དང༌། དགེ་འདུན་གྱི་བཀའ་བདེན་པ་དང༌། དཔལ་ཆེན་རྡོ་རྗེ་གཞོན་ནུའི་ལྷ་ཚོགས་རྣམས་ཀྱི་བཀའ་བདེན་པ་དང༌། གསང་སྔགས་རིག་སྔགས་གཟུངས་སྔགས་སྙིང་པོ་ཕྱག་རྒྱ་ཏིང་ངེ་འཛིན་རྣམས་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་རླབས་ཀྱི་བགེགས་ཀྱི་རིགས་གང་ཡིན་པ་དེ་དག་ཐམས་ཅད་སྐད་ཅིག་ཡུད་ཙམ་ལ་འདིར་མཆིས་པར་གྱུར་ཅིག ཨོཾ་ཌཀྐི་ཧཱུཾ་ཛཿཞེས་པས་སྤྱན་དྲངས། ཨོཾ་གུཾ་ཀ་རི་གུཾ་ཀ་རི་སྭཱ་ཧཱ། ཨོཾ་པི་ཙི་པི་ཙི་སྭཱཧཱ། ཨོཾ་གུཾ་གུཾ་སྭཱཧཱ། སརྦ་བིགྷྣ་གྲྀཧྞ་དཾ་ཨརྒྷཾ་སོགས་ཀྱིས་མཆོད། རྡོ་ཐལ་སེ་གོལ་དང་བཅས། ཨོཾ་གུཾ་ཀ་རི་སོགས་ཀྱི་མཐར། སརྦ་བིགྷྣ་ཏ་ཐ་ག་ཏ་བྷྱོ་བི་ཤྭ་སོགས་གསུམ་གྱིས་གཏོར་མ་བྱིན་ལ། གང་ཞིག་མཚན་མོ་རྒྱུ་བ་ཡི། །འབྱུང་པོ་རྣམས་དང་ཤ་ཟ་དང༌། །སྲིན་པོ་ཤ་རྗེན་ཟ་བ་དང༌། །སེམས་ཅན་རྣམས་པ་སྣ་ཚོགས་པ། །ལྗོན་ཤིང་གེལ་པ་སོགས་གནས་པ། །དེ་དང་དེ་ལ་གཏོར་མ་ནི། །བཟའ་བ་ཤ་ཆང་ལ་ཕུག་བཅས། །འབྲས་ཆེན་འབྲས་བུ་མང་པོ་ཡི། །མཆོད་པ་འདི་ཡིས་མགུ་བྱོས་ལ། །གནོད་པའི་བསམ་པ་ཞི་བ་དང༌། །བདག་ཅག་རྣམས་ལ་ཕན་པའི་ཡིད། །དེ་རིང་ཕྱིན་ཆད་བསྐྱེད་པར་གྱིས། །རྒྱན་གྱིས་བརྒྱན་པར་བྱས་ཤིང་ཆོས་སྤྱོད་ཅིང༌། །དུལ་ཞིང་ཡང་དག་སྡོམ་ལ་ཚངས་པར་སྤྱོད། །འབྱུང་པོ་ཀུན་ལ་ཆད་པ་སྤང་བ་སྟེ། །དགེ་སློང་དགེ་སྦྱོང་དེ་ཡིན་བྲམ་ཟེའང་དེ། །མཚོན་ཆས་མི་འཇིགས་གང་ཡང་མེད། །འཚོ་བའི་སྲོག་ལ་ཀུན་ཀྱང་འཛེམ། །རང་གི་ལུས་ལ་དཔེ་ལོང་ལ། །གཞན་ལ་གནོད་པ་མ་བྱེད་ཅིག །ཨོཾ། ཆེན་པོའམ་ཆུང་ངུ་གང་དག་གི །ལུས་ལ་མངོན་པར་གནོད་གྱུར་པའི། །ནད་དེ་ཉེ་བར་ཕྱུངས་ནས་སུ། །གདོན་དེ་རང་གི་གནས་སུ་དེངས། །དེ་ལྟར་བདག་གི་ཅིས་ནོས་ཀྱིས། །མཆོད་དང་བསྙེན་བཀུར་བྱས་པ་ཡི། །དམ་ཚིག་ལ་ནི་གནས་ནས་སུ། །བདག་གི་བསམ་པ་སྐོང་བར་མཛོད། །རྟག་ཏུ་དམ་ཚིག་ལ་གནས་ཤིང༌། །འདིར་ནི་སེམས་ཅན་ཐམས་ཅད་ཀྱི། །ནད་དེ་རབ་ཏུ་སོལ་མཛད་ལ། །གདོན་རྣམས་རང་གི་གནས་སུ་སོང༌། །ཞེས་དང་ཆོས་ཀྱི་སྦྱིན་པ་གོང་བཞིན་བྱས་ལ། སརྦ་བིགྷྣ་གཙྪས་གཤེགས་ཤིང༌། གང་དག་གདུག་ཅིང་རྩུབ་པའི་སེམས་འཆང་བ་ཐམས་ཅད་འདིར་མ་གནས་པ་གཞན་དུ་དེངས་ཤིག གལ་ཏེ་མི་འགྲོ་ན་ཁྲོ་བོ་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བ་འདིས་གདོན་བགེགས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པ་གྱུར་ཏ་རེ། ཨོཾ་སུམྦྷ་ནི་སོགས་ཧཱུཾ་བཞིའི་སྔགས་དང་རོལ་མོའི་སྒྲ་དྲག་པོའི་བསྐྲད་པར་བྱ་ཞིང་གཏོར་མ་རྣམས་རིམ་པ་བཞིན་གཙང་སར་དོར། སླར་ཡང༌། འབྱུང་པོ་གང་དག་འདིར་ནི་ལྷགས་གྱུར་ཏེ། །སའམ་འོན་ཏེ་བར་སྣང་འཁོད་ཀྱང་རུང༌། །སྐྱེ་རྒུ་རྣམས་ལ་རྟག་ཏུ་བྱམས་བྱེད་ཅིང༌། །ཉིན་དང་མཚན་དུ་ཆོས་ལ་སྤྱོད་པར་ཤོག །ཅེས་སྨོན་ལམ་གདབ་པར་བྱའོ། །ས་ལྷའི་མཆོད་པ་རྣམས། ཨ་མྲི་ཏས་བསང༌། རཾ་ཡཾ་ཁཾ་གིས་སྦྱང༌། ཐམས་ཅད་སྟོང་ཉིད་ནམ་མཁའི་ངང༌། །བྷྲཱུཾ་ལས་རིན་ཆེན་སྣོད་ནང་དུ། །ཨོཾ་ལས་ཕྱི་ནང་མཆོད་པའི་ཚོགས། །སོ་སོའི་ལྷ་མོར་རོལ་པར་བཅས། །རབ་འབྱམས་ནམ་མཁའ་གང་བར་གྱུར། །ཨོཾ་བཛྲ་པུཥྤེ་དྷུ་པེ་ཨ་ལོ་ཀེ་གནྡྷེ་ནཻ་ཝིདྱ་ཤཔྟ་པཱུ་ཛ་ས་མ་ཡ་ཧཱུཾ༔ ཞེས་དང༌། གཏོར་གཞོང་རཏྣའི་གཞལ་ཡས་སུ༔ གཏོར་མ་འདོད་ཡོན་ཕུང་པོར་སྤུངས༔ ཨོཾ་ཨཱ་ཧཱུཾ༔ ལན་གསུམ་རྒྱ་དང་བཅས་པས་བརླབ། དེ་ནས་ཐམས་ཅད་ཀྱིས་རྡོ་རྗེ་དང་བཅས་ལག་གཡས་ས་ལ་རྡེག་པའི་ཚུལ་བྱ་ཞིང༌། ཧ་ཧ་ཧཱུཾ་ཧཱུཾ་ཧེ་ཧེ༔ རྡོ་རྗེ་གད་མོས་ལྷ་མོའི་རྒྱུད་བསྐུལ་བས༔ ས་དེ་ལས་ཐོལ་བྱུང་དུ་ལྷ་མོ་བསྟན་མ་གསེར་གྱི་མདོག་ཅན་གཡས་མཆོག་སྦྱིན༔ གཡོན་གསེར་གྱི་བུམ་པ་འཛིན་པ༔ ལྟེ་བ་ཡན་ཆད་སའི་སྟེང་དུ་ཐོན་པ༔ འཛུམ་པའི་མདངས་དང་ལྡན་ཅིང་དམ་ཚིག་ཡེ་ཤེས་དབྱེར་མེད་དུ་སྣང་བ་ལས་བདག་རྗེ་བློན་གྱི་འཁོར་གྱིས་བསྐོར་བར་གྱུར༔ ཧཱུཾ༔ ཇི་ལྟར་སྔོན་གྱི་ཐུབ་པ་ཡི༔ དཔང་མཛད་སེམས་ཅན་དོན་གྱི་ཕྱིར༔ དེ་བཞིན་བདག་ཀྱང་ངེས་བསྒྲུབ་པས༔ མཆོད་འབུལ་ས་འདི་གནང་བར་མཛོད༔ ལོ་སྐོར་བཅུ་གཉིས་སྟེང་གནས་ཤིང་༔ ས་བདག་གདུག་པའི་རིགས་རྣམས་ཀུན༔ ས་གླུད་བཟང་པོ་འདི་བཞེས་ལ༔ འབྱུང་པོའི་ཚོགས་རྣམས་གནས་བཟུར་ལ༔ ས་བདག་རྣམས་ཀྱི་ས་འདི་ཕུལ༔ བཀྲ་ཤིས་བྱིན་ལྡན་མཛད་དུ་གསོལ༔ སརྦ་ཨ་ཙིནྡྷ་བ་ལིཾ་ཏ་གྲིཧྞ་ཁཱ་ཧི་སྭཱཧཱ༔ སྔགས་ལན་གསུམ་གྱིས་གཏོར་མ་འབུལ༔ ཨོཾ་པྲྀ་ཐཱི་དེ་བི་ས་པཱ་རི་བ་ར་ཨརྒྷཾ་ནས༔ ཤཔྟའི་བར་གྱིས་མཆོད་ལ༔ ཆོས་བཤད་ཅིང་བདེན་པ་བདར་བ་ནི། ཧཱུཾ༔ སྔོན་ཡང་སྟོན་པ་བཅོམ་ལྡན་འདས༔ ས་གཞི་རིན་ཆེན་འདི་ཉིད་དུ༔ བདུད་བཏུལ་ཆོས་ཀྱི་འཁོར་ལོ་བསྐོར༔ དེ་ཚེ་ལྷ་མོ་ཁྱོད་ཀྱིས་ཕུལ༔ དེ་རྗེས་བདག་ཀྱང་སྐྱོབ་པའི་སྲས༔ བླ་མེད་དཀྱིལ་འཁོར་དམ་པ་འཛིན༔ ཁྱེད་རྣམས་དགའ་བའི་མདངས་ཕྱུང་ལ༔ ས་འདི་བདག་ལ་གནང་བར་མཛོད༔ ཅེས་གསོལ་བས་ལྷ་མོ་དེས་དགའ་བའི་མདངས་ཕྱུང་སྟེ་གནང་བ་བྱིན་པར་གྱུར༔ སྐྱོབ་པ་ཤཱཀྱ་སེངྒེའི་སྲས༔ ཁྱེད་ནི་བྱང་ཆུབ་ཐུགས་དང་ལྡན༔ བདག་ནི་དགེ་སེམས་དཔང་དང་ལྡན༔ འགྲོ་བའི་དོན་མཛད་ཅིང་བདེར་སྤྱོད༔ ཅེས་གསུངས་ཏེ་ས་ལ་ཐིམ་པར་གྱུར༔ ཞི་རོལ་རིང་པོའི་འོག་ཏུ་གཏོར་མ་ཕྱི་རོལ་དུ་དབུལ། མཆོད་པ་བསྡུ། འདི་མན་ཆད་ཀྱི་ཕྱག་ལེན་ཕལ་ཆེར་རྡོར་སློབ་བམ། རྒྱལ་ཚབ་དེ་དང་མཉམ་པ་ཡོད་ན་དེ་ཉིད་ཀྱིས་བྱ་དགོས་པས་ཆོས་གོས་རྡོར་དྲིལ་བཅས་དཀྱིལ་འཁོར་གྱིས་སར་བྱོན་ནས་གཏེར་བུ་ཕྱག་ཏུ་ཐོགས་ཏེ། ཧྲཱྃ་ལས་རིན་པོ་ཆེའི་མཆོད་སྡོང་དགོས་འདོད་ཐམས་ཅད་འབྱུང་བར་བསམ་ལ། ཨོཾ་ཨཱ་ཧཱུྃ༔ ལན་བདུན་གྱིས་བརླབ། ས་ཡི་ལྷ་མོ་འཁོར་དང་བཅས༔ སྔོན་གྱི་རྒྱལ་བ་རྣམས་ཀྱིས་བསྔགས༔ བྱང་ཆུབ་སེམས་ཀྱི་གཏེར་བུམ་འདི༔ དཀྱིལ་འཁོར་བྲི་ཕྱིར་གཏེར་དུ་འབུལ༔ ཞེས་བརྗོད་ལ་སྟེགས་བུའི་དབུས་སུ་གཞུག་ཅིང་ཡེ་དྷར་བརྗོད་ལ་འབྲུ་འཐོར། ཤིས་པ་བརྗོད། འབྱུང་བ་ཁོད་སྙོམས་ཀྱི་རུས་སྦལ་བཅས་ལྡན་ཡོད་ན་སྐབས་འདིར་ཕྱག་ལེན་ལྟར་སྟེགས་བུའི་འོག་ཏུ་འཇོག་གོ །གསུམ་པ་ནི། སློབ་དཔོན་སྟེགས་བུའི་དབུས་སུ་བྱོན་ལ་ཞལ་ཤར་དུ་ཕྱོགས་པས། བདག་ཉིད་སྐད་ཅིག་གིས་དཔལ་ཆེན་ཧེ་རུ་ཀ་གཞོན་ནུའི་སྐུར་གྱུར། རྡོ་རྗེ་གསོར་ཞིང་དྲིལ་བུ་འཁྲོལ། རྡོ་རྗེ་རྩ་གསུམ་འགྲོས་ཀྱིས་དཔྱིད་གསུམ་ལྷོ། དབྱར་ནུབ། སྟོན་བྱང༌། དགུན་ཤར་དུ་ཞལ་བསྒྱུར་སྟེ། ཧ་ཧ་ཧཱུྃ་ཧཱྃ་ཧྲཱི་ཿཧྲཱི་ཿཕེཾ་ཕེཾ། ཞེས་པའི་གད་མོ་ཆེར་བསྒྲག མིག་གཉིས་རཾ་ལས་མེའི་རང་བཞིན་ཁྲོས་པའི་སྡང་མིག་བལྟས་པ་ཙམ་གྱིས་བགེགས་ཐམས་ཅད་ཐལ་བར་བརླག་པར་གྱུར། ཨེ་མ་ང་ནི་རང་བྱུང་བའི༔ དཔལ་ཆེན་ཁྲོ་རྒྱལ་ཉིད་ཀྱི་སྐུ༔ རང་ཉིད་རྡོ་རྗེའི་ཆོས་དབྱིངས་ལས༔ འབར་བའི་ཁྲོ་བོ་མི་བཟད་པ༔ སྐུ་ལས་ཁྲོ་ཆུང་ཐོག་སེར་འཕྲོ༔ ཡེ་ཤེས་མེ་ཕུང་ཕྱོགས་བཅུར་འབར༔ འབྱུང་པོ་གདོན་གྱི་ཚོགས་རྣམས་ཀུན༔ གླུད་གཏོར་བྱིན་ཅིང་བཀའ་བསྒོ་ཡང་༔ མི་ཉན་གདུག་པའི་ཚོགས་ཡོད་ན༔ ལུས་སེམས་ཐལ་བའི་རྡུལ་བཞིན་དུ༔ བརླག་པར་འགྱུར་གྱི་གཞན་དུ་དེངས༔ དེ་བས་འདི་མིན་གཞན་དུ་སྤོས༔ ཅེས་བརྗོད་ལ་ཞི་རོལ་བྱ། རྡོ་རྗེའི་འགྲོས། ལག་པ་བརྐྱངས་པ། ཕྱོགས་གདེངས་འགྱིང་བ་སྟེ་སྟངས་སྟབས་གསུམ་གྱིས་གཡས་བསྐོར་གསུམ། གཡོན་བསྐོར་གསུམ་བྱ། སྟངས་སྟབས་མ་ཤེས་ནས་བསྐོར་བ་རྐྱང་པས་ཀྱང་རུང་སྟེ་ས་བཟུང་བའོ། །དབང་དུ་བྱ་བ་ནི། སློབ་དཔོན་སྟེགས་བུའི་ཤར་ནས་ནུབ་ཏུ་ཕྱོགས་པ་ལ་དབང་མཆོག་ཕུར་བུ་ཕུལ། དབུས་སུ་ཕུར་གདན་བཀོད། བདག་ཉིད་སྐད་ཅིག་གིས་བཛྲ་ཀཱི་ལ་ཡ་སྟོད་ཞལ་གསུམ་ཕྱག་དྲུག་ཕུར་བུ་འདྲིལ་བ༔ སྨད་ལྕགས་ཕུར་མེའི་ཚྭ་ཚྭ་འཕྲོ་བར་གྱུར༔ ཕུར་བུ་བསྒྲིལ་ཞིང༌། ཨོཾ་གྷ་གྷ་གྷཱ་ཏ་ཡ་གྷཱ་ཏ་ཡ་སརྦ་དུཥྚཱ་ན་བཛྲ་དྷ་རོད་ཨཱཛྙཱ་པ་ཡ་ཏི་སརྦ་བིགྷྣཱ་ན་ཀཱ་ཡ་ཝཱ་ཀ་ཙིཏྟ་བཛྲ་ཀཱི་ལི་ཀཱི་ལ་ཡ་ཧཱུྃ་ཧཱུྃ་ཕཊ་ཕཊ༔ ལན་གསུམ་མཐར་སྟེགས་བུའི་དབུས་སུ་གདབ། རྒྱལ་ཐེབ་སོགས་ཀྱིས་ཕུར་བུ་ཕྱོགས་མཚམས་སུ་དུས་གཅིག་ལ་གདབ་པའི་ཚུལ་བྱ། ཕུར་བུ་ལས་འཕྲོས་པའི་ཁྲོ་ཆུང་དང་མེའི་འོད་ཀྱིས་ས་གཞི་ཁེངས་པར་གྱུར། བཞི་པ་ནི། འོ་མ་སྨན་སྦྱར་སློབ་དཔོན་གྱིས་ཀུ་ཤས་སྟེགས་བུ་ལ་འཐོར་ཞིང་བྱུགས་པའི་ཚུལ་བྱས་ལ། བདག་ཉིད་དཔལ་ཆེན་པོའི་ཐུགས་ཀའི་ཡི་གེ་བྷྲཱུྃ་སྨུག་ནས་ལས་འོད་ཟེར་ཕྱོགས་བཅུར་འཕྲོས་པས༔ རྒྱལ་བ་རྣམས་ལ་ཕོག་པས་སྲས་སུ་དགོངས༔ ཞི་ཁྲོ་ལྕམ་དྲལ་ལ་ཕོག་པས་སྤུན་དང་གྲོགས་སུ་དགོངས༔ མ་མོ་མཁའ་འགྲོ་ལ་ཕོག་པས་རང་རང་གི་རིགས་ཀྱི་གཙོ་བོར་མཐོང་༔ སེམས་ཅན་རྣམས་ལ་ཕོག་པས་སྒྲིབ་པ་སྦྱངས༔ ས་གཞི་ལ་ཕོག་པས་བདག་གདུག་པའི་ཞེ་སྡང་ཞི་ནས་དཀོན་མཆོག་དད་པར་གྱུར༔ འོད་ཟེར་སླར་འདུས་པས་དབང་ཆེན་གསེར་གྱི་ས་གཞི་སྲ་བརྟན་བདེ་བའི་སྟེང་དུ་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་དུ་གྱུར༔ བསམ་ལྷུན་བཏང་ནས་ཚོགས་གྲོལ། ཕྱི་བཤགས་སྐབས་འདིར་གསུངས་ཀྱང་འགྲུབ་སླ་བའི་ཕྱིར་གོང་དུ་བཏང་ཟིན་ཅིང༌། སྐབས་འདི་ནས་བརྩམ་སྒྲུབ་པ་གྲོལ་གྱི་བར་དུ་དྲི་མེད་བཤགས་རྒྱུད་ནར་མར་ཀློག་མཁན་བཞག ལས་ཀྱི་རྒྱལ་ཐེབ་དཔོན་སློབ་རྣམས་ཀྱིས་སྒྲུབ་ཁང་གི་བྱང་ངམ་ཉེ་ལོགས་སུ་དྲག་པོའི་སྦྱིན་སྲེག་བྱ་ཞིང་ཁྲུས་དང་མེ་ཐུན་ཆུ་ཐུན་སོགས་ཀྱི་ཆས་ཚགས་སུ་ཚུད་པར་བྱའོ། །སྒྲུབ་ཆེན་དབང་བསྐུར་དང་འབྲེལ་བའི་སློབ་མ་རྗེས་སུ་བཟུང་བ་གཙོར་བྱེད་ན་སྐབས་འདིར་ལྷ་སོགས་སྟ་གོན་གྱི་རིམ་པ་བྱ་བ་ཡིན་ཀྱང༌། དེང་དུས་མོས་སློབ་སྒྲུབ་ཆེན་གྱི་འདྲ་འབག་སྤྱི་ལ་དངོས་གྲུབ་བགོ་བའི་རྗེས་འབྲེལ་བྱིན་རླབས་ཀྱི་དབང་བསྐུར་སྦྱིན་པ་ཙམ་ལས་སྨིན་སློབ་དབང་སྒྲུབ་ཆེན་མོའི་ཕྱག་སྲོལ་ཆེར་མི་འབྱུང་ཞིང༌། སྒྲུབ་ཀྱང་ཙམ་ལ་ནི་ལྷ་དང་བུམ་པ་སློབ་མའི་སྟ་གོན་ངེས་པར་དགོས་པའང་མ་ཡིན་པས། འདིར་ཡང་དེའི་ལུགས་སུ་བྱས་ཏེ་བསྲེ་བསྣན་མངའ་གསོལ་སོགས་རིག་འཛིན་བརྒྱུད་པའི་ཕྱག་བཞེས་ལྟར་འོག་ཏུ་འཐེན། སྟ་གོན་གྱི་རིགས་མ་སྨོས་སོ། །གསུམ་པ་དངོས་གཞི་ལ་གསུམ། ཡེ་ཤེས་ཀྱི་ལྷ་ཉེ་བར་བསྙེན་པའི་རིམ་པ། ལྷ་དང་དབྱེར་མེད་དུ་བྱེད་པ་སྒྲུབ་པའི་རིམ་པ། དངོས་གྲུབ་བླང་བ་སྒྲུབ་པ་ཆེན་པོའི་རིམ་པའོ། །དང་པོ་བསྙེན་པའི་ལས་རིམ་པ་བཅུ་ལས། དང་པོ་ཕྱི་མཚམས་བཅད་པ་ནི། སྒྲུབ་ཁང་གི་ཕྱོགས་བཞིར་མཆོད་རྟེན་བང་རིམ་མཆོད་རྟེན་བང་རིམ་བཞི་པ་ཤར་དཀར་ལྷོ་སེར་ནུབ་དམར་བྱང་ནག་པོ་ཅན་གྱི་བུམ་པར་རྒྱལ་ཆེན་བཞིའི་སྐུ་ནང་གཞུག་རབ་གནས་ལྡན་པའམ། དེ་ཙམ་མ་ལྕོགས་ན་ཐོ་དཀར་པོ་ལ་རྒྱལ་མཚན་དང་ཤིང་བྱང་སྐུ་རྟེན་སྔགས་དང་འདོད་གསོལ་བྲིས་པ་གཟུག་མཆོད་རྟེན་མ་འགྲུབ་ན་སྐུ་རྟེན་གྱི་རྩ་བར་རབ་གནས་དང་ལྡན་པའི་སཱཙྪ་རེ་བཞུགས་སུ་གསོལ། ཟླུམ་གཏོར་དང་ཉེར་སྤྱོད་སོགས་མཆོད་པ་བཤམ་སློབ་དཔོན་སྔགས་ཆས་དང་བྷན་ཕུར་ཐོགས། མཆེད་གཞན་རོལ་ཆས་སོགས་སེར་སྦྲེང་གི་ཚུལ་གྱིས་སྒྲུབ་ཁང་ནས་དོན་ཏེ་ཐོ་མདུན་དུ་འཁོད་ལ། ཐལ་མོ་ཁོང་སྟོང་གི་ཕྱག་རྒྱ་བྱས་ལ། ཨོཾ་སྭ་བྷ་ཝ་ཤུདྡྷཿསརྦ་དྷརྨཱཿསྭ་བྷ་ཝ་ཤུདྡྷོ྅ཧཾ། ཐལ་མོ་ཁོང་སྟོང་ཚིགས་དང་པོ་བཅག་པའི་རིན་ཆེན་སྒྲོམ་བུའི་ཕྱག་རྒྱ་སྨིན་མཚམས་སུ་བཞག་ལ། ན་མཿསརྦ་ཏ་ཐཱ་ག་ཏོ་བྷྱོ་བི་ཤྭ་མུ་ཁེ་བྷྱཿསརྦ་ཐཱ་ཁཾ་ཨུཏྒ་ཏེ་སྥ་ར་ཎ་ཨི་མཾ་ག་ག་ན་ཁ་ཾསྭཱཧཱ། ལག་པ་མཐེ་བོང་གཉིས་བསྣོལ་ཞིང་ཐལ་མོ་སྦྱར་བ་ཕྱིར་བཀྱེད་ནས་གཤོག་པ་གདེངས་པ་སྟར་ཁའི་ཐད་དུ་བསྐོར་ལ། ཨོཾ་བཛྲ་ཨ་མྲྀ་ཏ་ཀུནྜ་ལཱི་ཧ་ན་ཧ་ན་ཧཱུཾ་ཕཊ ལག་གཡས་རྡོ་རྗེ་ཁུ་ཚུར་སྙིང་གར་བཅངས། གཡོན་པ་མཆོད་སྦྱིན་གྱིས་སྣོད་འདེགས་པའི་ཚུལ་དུ་བྱས་ལ། ཨོཾ་ཛྙཱ་ན་ཨ་ཝ་ལོ་ཀི་ཏེ་ན་མཿས་མནྟ་སྥ་ར་ཎ་རསྨི་བྷ་ཝ་ས་མ་ཡ་མཧཱ་མ་ཎི་དུ་རུ་དུ་རུ་ཧྲི་ད་ཡ་ཛྭ་ལ་ནི་ཧཱུཾ། ལག་པ་ཐལ་མོ་ཁོང་སྟོང་དུ་སྦྱར། སོར་མོ་རྣམས་བསྣོལ་ནས་ནང་དུ་བཅུག མཐེ་བོང་གཉིས་གཤིབས་ཏེ་བརྐྱང་བ་སྤྱི་བོར་བཞག་ལ། ན་མཿས་མནྟ་བུདྡྷ་ནཱཾ། གྲ་ཧེ་ཤྭ་ར་པྲ་བྷ་ཛྱོ་ཏི་ནི་མཧཱ་ས་མ་ཡ་སྭཱཧཱ། བདག་ཉིད་གསང་བདག་ཏུ་གསལ་བའི་ཐུགས་ཀ་ནས་ཡི་གེ་ཕུཿའཕྲོས་པ་པི་ཝཾ་དུ་གྱུར། དེ་ཡོངས་སུ་གྱུར་པ་ལས་ཡུལ་འཁོར་སྲུང་དཀར་པོ་པི་ཝཾ་འཛིན་པ་དྲི་ཟའི་འཁོར་གྱིས་བསྐོར་བ། གནས་གསུམ་འབྲུ་གསུམ་གྱིས་མཚན་པའི་ཐུགས་ཀ་ནས་འོད་ཟེར་འཕྲོས། རི་རབ་ཀྱི་ཤར་ཕྱོགས་ནས་རྒྱལ་པོ་ཆེན་པོ་ཡུལ་འཁོར་སྲུང་འཁོར་དང་བཅས་པ་བཛྲ་ས་མཱ་ཛཿསྤྱན་དྲང་བ་ནི། ཧཱུཾ༔ མགོན་མཛད་ཤཱཀྱའི་བསྟན་པ་ལ༔ ཕྱག་ན་རྡོ་རྗེའི་དབང་གི་མཐུས༔ བསྟན་པ་སྲུང་བར་ཞལ་བཞེས་པ༔ རི་རབ་ལྷུན་པོའི་ཤར་ཕྱོགས་ནས༔ ལྷ་ཡི་དགེ་བསྙེན་ཆེན་པོ་སྟེ༔ མཐུ་ཆེན་རྒྱལ་པོ་ཡུལ་འཁོར་སྲུང་༔ འདིར་བྱོན་བརྒྱན་གྱི་གཏོར་མ་བཞེས༔ བསྟན་པ་སྲུང་བའི་ཕྲིན་ལས་མཛོད༔ ཛཿཧཱུཾ་བཾ་ཧོཿཨོཾ་དྷྲྀཥྚ་རཱཥཊ་ཡ་སྭཱཧཱ༔ ལན་བདུན། ཨོཾ་བཛྲ་ཨརྒཾ་ནས་ཤཔྟ་པྲ་ཏི་ཙྪ་སྭཱཧཱའི་བར་གྱིས་མཆོད། ཨོཾ་དྷྲྀཥྚ་རཱཥྚ་ཡ་ཨེ་ཧྱེ་ཧི་མཧཱ་ནཱ་ཛ་ཨི་དཾ་བ་ལིཾ་གྲིཧྣ་བ་ལིཾ་ཏ་ནཱ་ནཱ་ཁ་དྷེ་གྲྀཧྣ་ཁཱ་ཧི༔ ལན་གསུམ་གྱིས་གཏོར་མ་འབུལ། བསྟོད་ཅིང་ཕྲིན་ལས་བཅོལ་བ་ནི། ཧཱུཾཿ དྲི་ཟའི་རྒྱལ་པོ་ཡུལ་འཁོར་སྲུང་༔ སྐུ་མདོག་དཀར་པོ་པི་ཝང་འཛིན༔ འཇིགས་བརྒྱད་ཞི་བའི་ལས་མཛད་པ༔ ཤར་ཕྱོགས་སྲུང་ཞིང་མཚམས་ཆོད་ཅིག༔ ཧཱུཾཿ ཕྱག་ན་རྡོ་རྗེའི་སྤྱན་སྔ་རུ༔ ཁས་བླངས་ཇི་ལྟར་དམ་བཅས་བཞིན༔ གསང་བའི་དཀྱིལ་འཁོར་ཆེན་པོ་འདིར༔ ཕྱི་ཡི་བར་ཆད་མི་བཏང་ཞིང་༔ མཆོད་སྦྱིན་གཏོར་མ་འདི་བཞེས་ལ༔ སྲུང་དང་མཚམས་ཀྱི་ལས་མཛོད་ཅིག༔ མེ་ཏོག་འཐོར་ཞིང༌། ཡེ་དྷརྨ་དང༌། ཨོཾ་སུ་པྲ་ཏིཥྛ་བཛྲ་ཡ་སྭཱཧཱ༔ ས་བརྟན་པར་བྱའོ། །ཤར་ནས་ལྷོའི་ཕྱོགས་ཀྱི་བར་འཁོར་དཔག་ཏུ་མེད་པ་དང་བཅས་ཏེ་བར་མཚམས་མེད་པར་སྲུང་བར་བསམ། ལྷོ་ཕྱོགས་ཀྱི་ཐོ་རྩར་འཁོད་ལ་མཆོད་གཏོར་སྔགས་དྲུག་ཕྱག་དྲུག་གིས་བྱིན་བརླབ། བདག་ཉིད་གསང་བདག་ཏུ་གསལ་བའི་ཐུགས་ཀ་ནས་ཡི་གེ་ཕུ་འཕྲོས་པ་རལ་གྲིར་གྱུར། དེ་ཡོངས་སུ་གྱུར་པ་ལས་འཕགས་སྐྱེས་པོ་སྔོན་པོ་རལ་གྲི་འཛིན་པ་གཤིན་རྗེའི་འཁོར་གྱིས་བསྐོར་བ། གནས་གསུམ་འབྲུ་གསུམ་གྱིས་མཚན་པའི་ཐུགས་ཀ་ནས་འོད་ཟེར་འཕྲོས། རི་རབ་ཀྱི་ལྷ་ཕྱོགས་ནས་རྒྱལ་པོ་ཆེན་པོ་འཕགས་སྐྱེས་པོ་འཁོར་དང་བཅས་པ་བཛྲ་ས་མཱ་ཛཿཕྱག་རྒྱ་སོགས་ལྔར་ལྟར་འགྲེ། ཧཱུཾཿམགོན་མཛད་ཤཱཀྱའི་བསྟན་པ་ལ༔ ཕྱག་ན་རྡོ་རྗེའི་དབང་གི་མཐུས༔ བསྟན་པ་སྲུང་བར་ཞལ་བཞེས་པ། །རི་རབ་ཆེན་པོའི་ལྷོ་ཕྱོགས་ན༔ ལྷ་ཡི་དགེ་བསྙེན་ཆེན་པོ་སྟེ༔ མཐུ་ཆེན་རྒྱལ་པོ་འཕགས་སྐྱེས་པོ༔ འདིར་བྱོན་བརྒྱན་གྱི་གཏོར་མ་བཞེས༔ བསྟན་པ་སྲུང་བའི་ཕྲིན་ལས་མཛོད༔ ཛཿཧཱུཾ་བཾ་ཧོཿཨོཾ་བཻདཱུ་ཌཱ་ཀཱ་ཡ་སྭཱཧཱ༔ ལན་བདུན། ཨོཾ་བཛྲ་ཨརྒཾ་ནས། ཤཔྟ་པྲ་ཏཱི་ཙྪ་སྭཱཧཱའི་བར་གྱིས་མཆོད། ཨོཾ་བཻརཱུ་ཌྷ་ཀ་ཡ་ཨེ་ཧྱེ་ཧི་མཧཱ་རཱ་ཛ་ཨི་དཾ་བ་ལིཾ་གྲིཧྞ་བ་ལིཾ་ཏ་ནཱ་ནཱ་ཁ་དྷེ་གྲྀཧྞ་ཁཱ་ཧི༔ ལན་གསུམ་གྱིས་གཏོར་མ་ཕུལ། བསྟོད་ཅིང་ཕྲིན་ལས་བཅོལ་བ་ནི། ཧཱུཾ༔ གཤིན་རྗེའི་མངའ་བདག་འཕགས་སྐྱེས་པོ༔ སྐུ་མདོག་སྔོན་པོ་རལ་གྲི་བསྣམས༔ ཚེ་བསོད་རྒྱས་པའི་ལས་མཛད་པ༔ ལྷ་ཕྱོགས་སྲུང་ཞིང་མཚམས་ཆོད་ཅིག༔ ཧཱུཾ༔ ཕྱག་ན་རྡོ་རྗེའི་སྤྱན་སྔ་རུ༔ ཁས་བླངས་ཇི་ལྟར་དམ་བཅས་བཞིན༔ གསང་བའི་དཀྱིལ་འཁོར་ཆེན་པོ་འདིར༔ ཕྱི་ཡི་བར་ཆད་མི་བཏང་ཞིང་༔ མཆོད་སྦྱིན་གཏོར་མ་འདི་བཞེས་ལ༔ སྲུང་དང་མཚམས་ཀྱི་ལས་མཛོད་ཅིག༔ མེ་ཏོག་འཐོར་ལ། ཡེ་དྷརྨ་དང༌། ཨོཾ་སུ་པྲ་ཏིཥྛ་བཛྲ་ཡ་སྭཱཧཱས་བརྟན་པར་བྱའོ། །ལྷོ་ནས་ནུབ་ཀྱི་ཕྱོགས་ཀྱི་བར་འཁོར་དཔག་ཏུ་མེད་པ་དང་བཅས་ཏེ་བར་མཚམས་མེད་པར་སྲུང་བར་བསམ། ནུབ་ཀྱི་ཐོ་རྩར་འཁོད་ལ་མཆོད་གཏོར་སྔགས་དྲུག་ཕྱག་དྲུག་གིས་བྱིན་བརླབ། བདག་ཉིད་གསང་བདག་ཏུ་གསལ་བའི་ཐུགས་ཀ་ནས་ཡི་གེ་ཕུ༔ འཕྲོས་པ་སྦྲུལ་ཞགས་སུ་གྱུར། དེ་ཡོངས་སུ་གྱུར་པ་ལ་སྤྱན་མི་བཟང་དམར་མོ་སྦྲུལ་ཞགས་འཛིན་པ་ལ་ཀླུའི་འཁོར་གྱིས་བསྐོར་བ། གནས་གསུམ་འབྲུ་གསུམ་གྱིས་མཚན་པའི་ཐུགས་ཀ་དང་བདག་གི་ཐུགས་ཀ་ནས་འོད་ཟེར་འཕྲོས་རི་རབ་ཀྱི་ནུབ་ཕྱོགས་ནས་རྒྱལ་པོ་ཆེན་པོ་སྤྱན་མི་བཟང་འཁོར་དང་བཅས་པ་བཛྲ་ས་མཱ་ཛ༔ ཕྱག་རྒྱ་སོགས་སྔར་ལྟར་འགྲེ། ཧཱུཾ༔ མགོན་མཛད་ཤཱཀྱའི་བསྟན་པ་ལ༔ ཕྱག་ན་རྡོ་རྗེའི་དབང་གི་མཐུས༔ བསྟན་པ་སྲུང་བར་ཞལ་བཞེས་པ༔ རི་རབ་ལྷུན་པོའི་ནུབ་ཕྱོགས་ནས༔ ལྷ་ཡི་དགེ་བསྙེན་ཆེན་པོ་སྟེ༔ མཐུ་ཆེན་རྒྱལ་པོ་སྤྱན་མི་བཟང་༔ འདིར་བྱོན་བརྒྱན་གྱིས་གཏོར་མ་བཞེས༔ བསྟན་པ་སྲུང་བའི་ཕྲིན་ལས་མཛོད༔ ཛཿཧཱུཾ་བཾ་ཧོཿཨོཾ་བི་རཱུ་པཱཀྵ་ཡ་སྭཱཧཱ༔ ལན་བདུན། ཨོཾ་བཛྲ་ཨརྒཾ་ནས། ཤཔྟ་པྲ་ཏཱི་ཙྪ་སྭཱཧཱའི་བར་གྱིས་མཆོད༔ ཨོཾ་བིརཱུ་པཀྵ་ཡ་ཨེ་ཧྱེ་ཧི་མཧཱ་རཱ་ཛ་ཨི་དཾ་བ་ལིཾ་གྲྀཧྞ་ནཱ་ནཱ་ཁ་དྷེ་གྲྀཧྣ་ཁཱ་ཧི༔ ལན་གསུམ་གྱིས་གཏོར་མ་འབུལ། བསྟོད་ཅིང་ཕྲིན་ལས་བཅོལ་བ་ནི། ཧཱུྃ༔ ཀླུའི་རྒྱལ་པོ་སྤྱན་མི་བཟང་༔ སྐུ་མདོག་དམར་པོ་སྦྲུལ་ཞགས་འཛིན༔ ཁམས་གསུམ་དབང་སྡུད་ལས་མཛད་པ༔ ནུབ་ཕྱོགས་སྲུང་དང་མཚམས་ཆོད་ཅིག༔ ཧཱུྃ༔ ཕྱག་ན་རྡོ་རྗེའི་སྤྱན་སྔ་རུ༔ ཁས་བླངས་ཇི་ལྟར་དམ་བཅས་བཞིན༔ གསང་བའི་དཀྱིལ་འཁོར་ཆེན་པོ་འདིར༔ ཕྱི་ཡི་བར་ཆད་མི་བཏང་ཞིང་༔ མཆོད་སྦྱིན་གཏོར་མ་འདི་བཞེས་ལ༔ སྲུང་དང་མཚམས་ཀྱི་ལས་མཛོད་ཅིག༔ མེ་ཏོག་འཐོར་ཞིང༌། ཡེ་དྷརྨ་དང༌། ཨོཾ་སུ་པྲ་ཏིཥྛ་བཛྲ་ཡ་སྭཱཧཱ༔ ས་བརྟན་པར་བྱའོ། །ནུབ་ནས་བྱང་གི་བར་འཁོར་དཔག་ཏུ་མེད་པ་དང་བཅས་ཏེ་བར་མཚམས་མེད་པར་སྲུང་བར་བསམ། བྱང་གི་ཐོ་རྩར་འཁོད་ལ་མཆོད་གཏོར་སྔགས་དྲུག་ཕྱག་དྲུག་གིས་བརླབ། བདག་ཉིད་གསང་བདག་ཏུ་གསལ་བའི་ཐུགས་ཀ་ནས་ཡི་གེ་ཕུ༔ འཕྲོས་པ་ནེའུ་ལེར་གྱུར། དེ་ཡོངས་སུ་གྱུར་པ་ལས་རྣམ་ཐོས་སྲས་ལྗང་གུ་ནེའུ་ལེ་འཛིན་པ་ལ་གནོད་སྦྱིན་གྱི་འཁོར་གྱིས་བསྐོར་བ། གནས་གསུམ་འབྲུ་གསུམ་གྱིས་མཚན་པའི་ཐུགས་ཀ་དང་རང་གི་ཐུགས་ཀ་ནས་འོད་ཟེར་འཕྲོས། རི་རབ་ཀྱི་བྱང་ཕྱོགས་ནས་རྒྱལ་པོ་ཆེན་པོ་རྣམ་ཐོས་སྲས་འཁོར་དང་བཅས་པ་བཛྲ་ས་མཱ་ཛཿ ཕྱག་རྒྱ་སོགས་སྔར་ལྟར་འགྲེ། ཧཱུྃ༔ མགོན་མཛད་ཤཱཀྱའི་བསྟན་པ་ལ༔ ཕྱག་ན་རྡོ་རྗེའི་དབང་གི་མཐུས༔ བསྟན་པ་སྲུང་བར་ཞལ་བཞེས་པ༔ རི་རབ་ལྷུན་པོའི་བྱང་ཕྱོགས་ནས༔ ལྷ་ཡི་དགེ་བསྙེན་ཆེན་པོ་སྟེ༔ མཐུ་ཆེན་རྒྱལ་པོ་རྣམ་ཐོས་སྲས༔ འདིར་བྱོན་བརྒྱན་གྱི་གཏོར་མ་བཞེས༔ བསྟན་པ་སྲུང་བའི་ཕྲིན་ལས་མཛོད༔ ཛཿཧཱུཾ་བཾ་ཧོཿཨོཾ་བཻ་ཤྲ་མ་ཎ་ཡ་སྭཱཧཱ། ལན་བདུན། ཨོཾ་བཛྲ་ཨརྒཾ་ནས། ཤཔྟ་པྲ་ཏཱི་ཙྪ་སྭཱཧཱའི་བར་གྱིས་མཆོད། ཨོཾ་བཻ་ཤྲ་མ་ཎ་ཡ་ཨེ་ཧྱེ་ཧི་མཧཱ་རཱ་ཛ་ཨི་དཾ་བ་ལིཾ་གྲྀཧྞ་བ་ལིཾ་ཏ་ནཱ་ནཱ་ཁ་དྷ་གྲྀཧྣ་ཁཱ་ཧི༔ ལན་གསུམ་གྱིས་གཏོར་མ་ཕུལ། བསྟོད་ཅིང་ཕྲིན་ལས་བཅོལ་བ་ནི། ཧཱུྃ༔ གནོད་སྦྱིན་མངའ་བདག་རྣམ་ཐོས་སྲས༔ སྐུ་མདོག་ལྗང་སེར་ནེའུ་ལེ་འཛིན༔ མངོན་སྤྱོད་དྲག་པོའི་ལས་མཛད་པ༔ བྱང་ཕྱོགས་སྲུང་དང་མཚམས་ཆོད་ཅིག༔ ཧཱུྃ༔ ཕྱག་ན་རྡོ་རྗེའི་སྤྱན་སྔ་རུ༔ ཁས་བླངས་ཇི་ལྟར་དམ་བཅས་བཞིན༔ གསང་བའི་དཀྱིལ་འཁོར་ཆེན་པོ་འདིར༔ ཕྱི་ཡི་བར་ཆད་མི་བཏང་ཞིང་༔ མཆོད་སྦྱིན་གཏོར་མ་འདི་བཞེས་ལ༔ སྲུང་དང་མཚམས་ཀྱི་ལས་མཛོད་ཅིག༔ མེ་ཏོག་འཐོར་ཞིང༌། ཡེ་དྷརྨ་ནས། ཨོཾ་སུ་པྲ་ཏིཥྛ་སོགས་ཀྱིས་བརྟན་པར་བྱའོ། །བྱང་ནས་ཤར་གྱི་བར་འཁོར་དཔག་ཏུ་མེད་པ་དང་བཅས་ཏེ་བར་མཚམས་མེད་པར་སྲུང་བར་བསམས་སོ། །གཉིས་པ་ནང་མཚམས་ལ་གཉིས་ཀྱི་དང་པོ་ཕུར་གདབ་སྐབས་འདིར་གསུངས་པ་སྒྲུབ་ཁང་ཕྱོགས་བཅུར་ཕུར་ཁང་དུ་གདབ་པ་ཡིན་ཀྱང་དེང་སངས་ཕྱག་ལེན་མི་བདེ་ཞིང༌། བདེར་འདུས་ལས་མ་ཊཾ་བསྒྲལ་བ་དང་ཕུར་གདབ་གཉིས་ཀ་ནང་མཚམས་སུ་མཛད་པ་ལྟར། དེ་ཡང་དཀྱིལ་འཁོར་མཐར་གདབ་པ་ཉིད་ལག་ལེན་བདེ་ཞིང་དོན་དང་མི་འགལ་བ་ཡིན་པས་དེ་ལྟར་འོག་ཏུ་འཐེན་ནས། གཉིས་པ་དམ་སྲི་མནན་པ་ནི། གསེར་སྐྱེམས་ཆས། ཐལ་ཟན་ལ་བཅོས་པའི་ལིངྒ་དང་མནན་ལིང༌། སྐྱེར་པའི་ཕུར་ཆུང༌། ལྕགས་ཟངས་རྡོ་ཕྱེ། ཡུངས་ཀར་སོགས་ཀྱི་ཐུན་རྫས། གུ་གུལ། དུར་རྡོ་རི་གླིང་དང་རྒྱབ་ཏུ་རྡོ་རྗེ་རྒྱ་གྲམ་བྲིས་པ། ས་ཆུ་མེ་རླུང༌། སཙྪ་ནག་པོ་སོགས་ཉེར་འཁོར་ཡོ་བྱད་འདུ་བྱ། སྒོའི་ཕྱིར་རོལ་དུ་དོང་གྲུ་གསུམ་བྲུས་པར། དུག་ཤོག་གམ་ར་སོག་ལ་དམ་སྲིའི་ལིངྒ་བྱ་མཆུ་ཅན་ཡན་ལག་ལྕག་སོག་གིས་བསྡམས་པའི་སྙིང་གར་ནྲྀ་ཛཿཏྲི་ཛཿཁུག་ཛཿསུམ་བརྩེགས་བྲིས་པའི་མཐར་མགྲིན་པ་ནས་བརྩམས་ཏེ་ཡིག་མགོ་ཕྱིར་བསྟན་པས། ཡ་མ་དམ་སྲི་མཱ་ར་ལ་ཛཿནན། ཡ་མ་དམ་སྲི་གམ་པ་རི་ཁུག་ཛཿཐད་ནན། ཏྲིའུ་ཏྲིའུ་ཤོ་ན་ཛཿཔ་རི་ཁུག་ཛཿནན། ཞེས་དང༌། གཟུགས་ཀྱི་མཐར་ཡིག་མགོ་ནང་དུ་བསྟན་ལ། དུས་དྲུག་དང་བཅུར་རྒྱུ་བའི་ཉུ་ལེ་དམ་སྲི་རྒྱལ་འགོང་འབྱུང་པོའི་ཚོགས་དང་བཅས་པའི་ལུས་ངག་ཡིད་གསུམ་མཐུ་སྟོབས་རྫུ་འཕྲུལ་ནུས་སྟོབས་ཐམས་ཅད་ནོན་ཅིག༔ བསྐལ་པ་མ་སྟོང་གི་བར་དུ་མ་ལྡངས་ཤིག༔ ཨོཾལཾཧཱུྃ་ལཾ་སྟྭཾབྷ་ཡ་ནན༔ ཞེས་པ་རྣམས་ཀྱི་མཐར་ཛཿཁྲམ་གྱིས་བསྐོར་ལ་ཐལ་ལིང་དང་སྦྲགས་སྤྱིའུ་ཚུག་གམ་ཁ་སྦུབས་སུ་བཞག ཡང་ན་སྔ་ནས་བསྒྲུབས་ཟིན་པའི་མནན་ཐོད་དེར་བཀོད་ལ། ཐོག་མར་འབྲུ་སྣ་བཏབ་པའི་གསེར་སྐྱེམས་རྡོར་སློབ་ཀྱིས་ཐོགས་ལ། རཾ་ཡཾ་ཁཾ་གཅིག ཨོཾ་ཨཱཿཧཱུྃ་ཧ་ཧོ་ཿཧྲཱིཿལན་གསུམ་གྱིས་བྱིན་བརླབ། དབྱངས་རོལ་བཅས། ཀྱེ། བདག་ནི་མ་ཉེས་མ་ཡོ་འོ༔ གཟུ་དང་དཔང་དུ་དཀོན་མཆོག་བཞུགས༔ ཞལ་ལྕེ་སྣང་སྲིད་ལྷ་འདྲེས་ཆོད༔ སྟེང་གི་ལྷ་ཡང་མི་འགུགས་སོ༔ སྟེང་ན་གནས་པའི་ལྷ་རྣམས་ཀུན༔ མཆོད་སྦྱིན་གསེར་སྐྱེམས་འདི་བཞེས་ལ༔ དོ་ནུབ་གཟུ་དཔང་གྲོགས་མཛོད་ཅིག༔ འོག་གི་ཀླུ་ཡང་མི་འགུགས་སོ༔ འོག་ན་གནས་པའི་ཀླུ་རྣམས་ཀུན༔ མཆོད་སྦྱིན་གསེར་སྐྱེམས་འདི་བཞེས་ལ༔ དོ་ནུབ་གཟུ་དཔང་གྲོགས་མཛོད་ཅིག༔ བར་གྱི་བཙན་སྲུང་མི་འགུགས་སོ༔ མཆོད་སྦྱིན་གསེར་སྐྱེམས་འདི་བཞེས་ལ༔ དོ་ནུབ་གཟུ་དཔང་གྲོགས་མཛོད་ཅིག༔ བོན་གྱི་ལྷ་སྲས་མི་འགུགས་སོ༔ བོན་གྱི་ལྷ་སྲས་ཐམས་ཅད་ཀྱང་༔ མཆོད་སྦྱིན་གསེར་སྐྱེམས་འདི་བཞེས་ལ༔ དོ་ནུབ་གཟུ་དཔང་གྲོགས་མཛོད་ཅིག༔ འགོ་བའི་ལྷ་ལྔ་ཡི་འགུགས་སོ༔ འགོ་བའི་ལྷ་ལྔ་ཐམས་ཅད་ཀྱང་༔ མཆོད་སྦྱིན་གསེར་སྐྱེམས་འདི་བཞེས་ལ༔ དོ་ནུབ་གཟུ་དཔང་གྲོགས་མཛོད་ཅིག༔ ཡུལ་ལྷ་གཞི་བདག་མི་འགུགས་སོ༔ ལྷ་སྲིན་གཞི་བདག་ཐམས་ཅད་ཀྱང་༔ མཆོད་སྦྱིན་གསེར་སྐྱེམས་འདི་བཞེས་ལ༔ དོ་ནུབ་གཟུ་དཔང་གྲོགས་མཛོད་ཅིག༔ དེ་ནས། དུས་གསུམ་རྒྱལ་བའི་བཀའ་བྱུང་ནས༔ དམ་ཉམས་ལས་ཀྱི་མཐར་ཐུགས་པས༔ ཁྱེད་རང་མ་ཉེས་ལྷ་སྲིན་རྣམས༔ ལུས་ངག་སེམས་རྟོག་མ་ཆགས་པར༔ བག་ཟོན་བྱོས་ལ་རང་སར་དེངས༔ དམ་ཉམས་འདིས་ཉེས་ངས་མ་ལེན༔ མ་ཉེ་མ་ཡོ་ཡེ་ཤེས་ལྷ༔ དམ་ཅན་རྒྱ་མཚོ་ར་མདའ་ཟློག༔ སྲིད་པའི་ལྷ་འདྲེ་གྲོས་ལ་འཆོས༔ བདག་ལ་བསྡོས་པའི་དགྲ་བོ་འདི༔ སངས་རྒྱས་བསྟན་པ་འདི་ཡིས་བཤིག༔ དཀོན་མཆོག་གསུམ་གྱི་དབུ་འཕང་དམད༔ དགེ་བ་བཅུ་ཡི་སོ་ནམ་བཅག༔ མི་དགེའི་ལས་བཅུ་དང་དུ་བླངས༔ རྡོ་རྗེ་སློབ་དཔོན་སྐུ་ལ་བསྡོས༔ མཆེད་དང་ལྕམ་དྲལ་ཡོངས་ལ་བརྙས༔ མཚམས་མེད་ལྔ་ནི་འབྲས་བུར་སྨིན༔ བསྒྲལ་བའི་ཞིང་བཅུ་འདི་ཡིན་པས༔ མྱུར་དུ་བསྒྲལ་བའི་ཕྲིན་ལས་མཛོད༔ དྲིན་ལན་བཏང་རག་ཁྱེད་ལ་འབུལ༔ བཅོལ་བའི་ཕྲིན་ལས་གྲུབ་པར་མཛོད༔ ཨོཾ་བཛྲ་ཀཱི་ལི་ཀཱི་ལ་ཡ་སོགས་ཀྱི་ང་རྒྱལ་བཟུང༌། ཨེ་ཡཾ་ཛྭ་ལ་རཾ། བྲུབ་ཁུང་ཡངས་ཤིང་གཏིང་ཟབ་པའི་ནང་དུ་ནྲི་ལས་དམ་སྲི་ཕོ་མོ་རིད་ཅིང་ཉམ་ཐག་པའི་ལུས་ཅན་དུ་གྱུར། འགུགས་པའི་ཕྱག་རྒྱ་བཅས། ན་མོ༔ རིག་འཛིན་རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང༌། སངས་རྒྱས་ཀྱི་བཀའ་བདེན་པ་དང༌། ཆོས་ཀྱི་བཀའ་བདེན་པ་དང༌། དགེ་འདུན་གྱི་བཀའ་བདེན་པ་དང༌། ཁྱད་པར་བཅོམ་ལྡན་འདས་དཔལ་ཆེན་རྡོ་རྗེ་ཕུར་པའི་ལྷ་ཚོགས་འཁོར་དང་བཅས་པ་རྣམས་ཀྱི་བཀའ་བདེན་པ་དང༌། བཀའ་སྡོད་ཆོས་སྐྱོང་མ་མོ་མཁའ་འགྲོ་དམ་ཅན་རྒྱ་མཚོའི་ཚོགས་དང་བཅས་པ་རྣམས་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་རླབས་ཀྱིས་སྒྲུབ་པ་ཟབ་མོ་ལ་བར་དུ་གཅོད་པར་བྱེད་པའི་དམ་སྲི་འབྱུང་པོ་ལོག་པར་འདྲེན་པ་ཐམས་ཅད་ཀྱི་བླ་སྲོག་རྣམ་པར་ཤེས་པ་གཟུགས་ལིངྒ་འདི་ཉིད་ལ་ཁུག་ཅིག ཏྲི་ཡཾ་ཛཿཏྲི་བཛྲ་ཨཾ་ཀུ་ཤ་ཛཿཛཿཧཱུྃ་བཾ་ཧོ༔ ལན་གསུམ། རེ་རེ་བཞིན་གཡབ་དར་ལན་གསུམ་གསུམ། འགུག་གཞུག་རྗེས་མར་གཡབ་དར་ལན་གསུམ་མཐར་འགུགས་འཆིང་བསྡམ་མྱོས་དབྱེ་འབེབས་རྒྱ་དང༌། སླར་ཡང་གཡབ་དར་ལན་གཅིག་གཡུག་པ་རྣམས་འགུགས་པ་ཐམས་ཅད་ལ་རིགས་འགྲེ། དེ་ནས་ལྷ་དང་ཕྲལ་བ་ནིཿསྲིན་པོ་རྔམས་པའི་ངར་སྐད་ལྟར༔ ཧཱུྃ༔ ཁྱེད་ཀྱི་དམ་ཚིག་དུས་ལ་བབ༔ མཐུ་རྩལ་འབྱུང་བའི་དུས་ལ་བབ༔ བཏོགས་ཤིང་གྲོགས་དང་བྲལ་བར་གྱིས༔ ཨོཾ་བཛྲ་ཀཱི་ལི་ཀཱ་ལི་ཡ༔ ཧ་ས་ཡ་ར་ཏྲི་ཏ་ན་ཡ་ཧཱུྃ་ཕཊ༔ ཡ་མ་དམ་སྲི་འདི་ལྷ་དང་ཕྲོལ་ཅིག༔ ཅེས་བརྗོད་དོ། །གཟུགས་ལ་དབབ་པ་ནི༔ ཧཱུྃ༔ སྤྲུལ་པ་ཆེན་པོའི་དུས་ལ་བབ༔ མཐུ་རྩལ་འབྱུང་བའི་དུས་ལ་བབ༔ ཁྱེད་ཀྱི་ཐུགས་དམ་དུས་ལ་བབ༔ ཕོབ་ཅིག་རྣམ་པར་གཟིར་བར་གྱིས༔ ཨཱ་ཝེ་ཤ་ཡ་ཨཱ་ཝེ་ཤ་ཡ་ཧཱུྃ་ཕཊ༔ ཡ་མ་དམ་སྲི་གཟུགས་དང་ལིངྒ་འདི་ལ་ཕོབ་ཅིག༔ བྱེད་དུ་གཞུག་པ། ཧཱུྃ༔ ཕྱག་བརྙན་ཆེན་མོའི་དུས་ལ་བབ༔ ཁྱེད་ཀྱི་དམ་ཚིག་དུས་ལ་བབ༔ མཐུ་རྩལ་འབྱུང་བའི་དུས་ལ་བབ༔ ཟུང་ཞིག་རྒྱོབ་ཅིག་རྣམ་པར་ཆིངས༔ ཤཱི་ཏྲཾ་ཨཱ་ན་ཡ་ཧཱུཾ་ཕཊ༔ ཡ་མ་དམ་སྲི་འདིའི་གཟུགས་དང་དབང་པོ་ཡན་ལག་སྡོམས་ཤིག༔ སྨྱོ་རུ་བཞུག་པ། ཧཱུྃ༔ ཤྭ་ན་མུ་ཁའི་དུས་ལ་བབ༔ ཁྱེད་ཀྱི་དམ་ཚིག་དུས་ལ་བབ༔ མཐུ་རྩལ་དབྱུང་བའི་དུས་ལ་བབ༔ རིངས་པར་ཁུག་ལ་སྨྱོར་ཆུག་ཅིག༔ ཛྭ་ལ་པ་ཡ་ཛྭ་ལ་པ་ཡ་ཧཱུྃ་ཕཊ༔ ཡ་མ་དམ་སྲི་སྨྱོ་དུ་ཆུག་ཅིག༔ ཧཱུྃ༔ དམ་ཚིག་ཆེན་པོའི་དུས་ལ་བབ༔ སྤྲུལ་པ་ཆེན་པོའི་དུས་ལ་བབ༔ ཕྱག་བརྙན་ཆེན་པོའི་དུས་ལ་བབ༔ ཤྭ་ན་མུ་ཁའི་དུས་ལ་བབ༔ བདག་ཉིད་ཆེན་པོའི་དུས་ལ་བབ༔ ས་བདག་ཆེན་མོའི་དུས་ལ་བབ༔ ཁྱེད་ཀྱི་དམ་ཚིག་དུས་ལ་བབ༔ མཐུ་རྩལ་འབྱུང་བའི་དུས་ལ་བབ༔ བྱང་ཆུབ་མཆོག་ཏུ་སེམས་བསྐྱེད་ཅིང་༔ དུས་གསུམ་རྒྱལ་བའི་གདུང་གསོབ་པའི༔ རིག་འཛིན་བདག་ཅག་རྣམས་ལ་ནི༔ གནོད་ཅིང་གདུག་པའི་དགྲ་དང་བགེགས༔ བདུད་དང་བར་དུ་གཅོད་པའི་ཚོགས༔ དངོས་གྲུབ་འཕྲོག་ཅིང་འཚོ་བ་རྣམས༔ ཁྲོ་བོ་ཆེན་པོའི་བྱིན་རླབས་ཀྱིས༔ ཡུད་ཙམ་གྱིས་ནི་འདིར་ཁུག་ལ༔ མངོན་སྤྱོད་ཚུལ་བཞིན་བསྒྲལ་བ་དང་༔ ལུས་ངག་རྡུལ་དུ་བཤིགས་ནས་ཀྱང་༔ སྡུག་བསྔལ་ཉམས་སུ་མྱོང་བར་མཛོད༔ ཨོཾ་ལཾ༔ ཨཱཿལཾ༔ ཧཱུཾ་ལཾ༔ སྟྭཾ་བྷ་ཡ་ནན༔ མོ་ཧ་ཡ༔ བྷ་ག་ཝཱན༔ ཤཱི་ཀྲཾ་བཛྲ་ཧཱུཾ་ཀ་ར་ཧཱུྃ་ཧཱུྃ་ཧཱུྃ་ཕཊ་ཕཊ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ༔ ཛཿཧཱུཾ་བཾ་ཧོ༔ སརྦ་བིགྣཱན༔ བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ༔ བཛྲ་ཧཱུྃ་ཀ་ར་ཨ་ཨཱཿ ཕུར་སྐོར་ཚམ་རྔམས་ཚེ་ཁྲུས་དགོངས་པས་སྐྱེར་ཕུར་གདབ། སྤུ་གྲིའི་སྔགས་ཀྱིས་ཐུན་བྲབ། གུ་གུལ་དུད་པས་བདུག དགྲ་བགེགས་ཀྱི་མལ་དུ། ཡ་མ་དམ་སྲི་ཞེས་བསྒྱུར། འབེབས་རིང་འོག་རི་རབ་རྒྱ་གྲམ་དུར་རྡོ་ས་རིམ་པ་དགུ་རེ་རེ་བཞིན་རྒྱ་གྲམ་བྲི་བ་དང༌། སཙྪ་ནག་པོས་མནན་ལ། ཧཱུྃ༔ གཅིག་ནི་བརྗོད་མེད་ཉག་གཅིག་རྒྱ༔ གཉིས་པ་ཐབས་དང་ཤེས་རབ་རྒྱ༔ གསུམ་ནི་སྐུ་གསུང་ཐུགས་ཀྱི་རྒྱ༔ བཞི་ནི་ཕྱག་རྒྱ་བཞི་ཡི་རྒྱ༔ ལྔ་ནི་ཡེ་ཤེས་ལྔ་ཡི་རྒྱ༔ དྲུག་པ་ཕ་རོལ་ཕྱིན་དྲུག་རྒྱ༔ བདུན་པ་མ་མོ་བདུན་གྱི་རྒྱ༔ བརྒྱད་ནི་དུར་ཁྲོད་བརྒྱད་ཀྱི་རྒྱ༔ དགུ་ནི་ཧེ་རུ་ཀློང་དགུའི་རྒྱ༔ བཅུ་ནི་ཁྲོ་རྒྱལ་བཅུ་ཡི་རྒྱ༔ ཁྱོད་ལ་རྒྱ་བཅུ་བརྩེགས་ཏེ་མནན༔ རི་རབ་བརྗིད་པའི་འོག་ཏུ་མནན༔ དཔལ་གྱི་བྲོ་ར་བྱས་ཏེ་མནན༔ བསྐལ་པ་བྱེད་སྙེད་མཐའ་རུ་མནན༔ ཨོཾ་ལཾ་ཧཱུཾ྄་ལཾ་སྟྭཾ་བྷ་ཡ་མནན༔ འབྱུང་བཞི་རི་རབ་དང་བཅས་པའི་སྟེང་དུ་ཁྲོ་རྒྱལ་འཁོར་བཅས་བཞུགས་པར་བསམ་ལ། མཆེད་ལྕམ་རྣམས་སྲིན་ལག་ལུ་གུ་རྒྱུད་དུ་སྦྲེལ་ཏེ་ལས་བཞིའི་བྲོ་བརྡུང་བ་ནི། སློབ་དཔོན་གྲལ་དབུས་ནས་ཞལ་ཤར་ཏུ་ཕྱོགས་པས་བྲོ་ར་ཟླུམ་པོར་བསྐོར་ལ། ཧཱུྃ༔ དངུལ་ལམ་དཀར་པོའི་ཤིང་རྣམས་ལ༔ མགོ་བོ་རྒྱ་མདུད་རྩེ་ཟླུམ་པོ༔ ངོས་ལ་ཞི་བའི་ལྷ་བསྒོམས་ཏེ༔ བཏབ་པས་འཇིགས་བརྒྱད་ཞི་བར་གྱུར༔ ཨོཾ་བཛྲ་ཀཱི་ལི་ཀཱི་ལ་ཡ་ཤིནྟཾ་ཀུ་རུ་ཡེ་སྭཱཧཱ༔ བཾ་གྱི་ཚོགས་ཀྱི་དཀྱིལ་འཁོར་དུ༔ ཨོཾ་ལས་དེ་བཞིན་འཁོར་དང་བཅས༔ རྨུགས་པར་གྱུར་པའི་སེམས་ཅན་རྣམས༔ ཞི་བར་གྱུར་ལ་དབྱིངས་སུ་རོལ༔ སུཾ་བྷ་ནི་སོགས་ཀྱི་རྗེས་སུ། ཞི་མཛད་ལྷ་ལ་ཕྱག་འཚལ་ལོ༔ སྟེང་གི་ལྷ་ཡང་ཞི་གྱུར་ཅིག༔ འོག་གི་ཀླུ་ཡང་ཞི་གྱུར་ཅིག༔ སྡང་བའི་དགྲ་ཡང་ཞི་གྱུར་ཅིག༔ གནོད་པའི་བགེགས་ཀྱང་ཞི་གྱུར་ཅིག ནད་དང་སྡུག་བསྔལ་ཞི་གྱུར་ཅིག༔ སློབ་དཔོན་ལྷོར་ཕྱོགས། བྲོ་ར་གྲུ་བཞིར་བསྐོར་ལ། ཧཱུྃ༔ གསེར་རབ་སེར་པོའི་ཤིང་རྣམས་ལ༔ མགོ་བོ་རྒྱ་མདུད་རྩེ་ཟུར་བཞི༔ ངོས་ལ་རྒྱས་པའི་ལྷ་བཀོད་དེ༔ བཏབ་པས་ཚེ་དབང་བསོད་ནམས་རྒྱས༔ སྭཱ་རཏྣ་ཀཱི་ལ་ཡ་པུཥྚིཾ་ཀུ་རུ་ཡེ་སྭཱཧཱ༔ མཱ་ཡི་ཚོགས་ཀྱི་དཀྱིལ་འཁོར་དུ༔ སྭཱ་ལས་རིན་ཆེན་འཁོར་དང་བཅས༔ ང་རྒྱལ་དྲེགས་པའི་སེམས་ཅན་རྣམས༔ རྒྱས་པར་གྱུར་ལ་དབྱིངས་སུ་རོལ༔ ཧཱུཾ་བཞི་པ་བརྗོད། རྒྱས་མཛད་ལྷ་ལ་ཕྱག་འཚལ་ལོ༔ ཚེ་དང་བསོད་ནམས་རྒྱས་གྱུར་ཅིག༔ བཀྲག་མདངས་གཟི་བརྗིད་རྒྱས་གྱུར་ཅིག༔ གདུལ་བྱ་ཕྲིན་ལས་རྒྱས་གྱུར་ཅིག༔ སློབ་དཔོན་ནུབ་ཏུ་ཕྱོགས། བྲོ་ར་ཟླ་གམ་བསྐོར་ལ༔ ཧཱུྃ༔ ཟངས་སམ་དམར་པོའི་ཤིང་རྣམས་ལ༔ མགོ་བོ་རྒྱ་མདུད་རྩེ་ཟླ་གམ༔ ངོས་ལ་དབང་གི་ལྷ་བཀོད་དེ༔ བཏབ་པས་སྣང་སྲིད་དབང་དུ་སྡུད༔ ཨཱ༔ པདྨ་ཀཱི་ལ་ཀཱི་ལ་ཡ་བ་ཤམ་ཀུ་རུ་ཡེ་སྭཱཧཱ། ཡཱ་ཡི་ཚོགས་ཀྱི་དཀྱིལ་འཁོར་དུ༔ ཨཱ༔ ལས་པདྨ་འཁོར་དང་བཅས༔ ཆགས་པར་གྱུར་པའི་སེམས་ཅན་རྣམས༔ དབང་དུ་མ་གྱུར་གང་ཡང་མེད༔ ཧཱུྃ་བཞི་པ་བརྗོད༔ དབང་མཛད་ལྷ་ལ་ཕྱག་འཚལ་ལོ༔ ལྷ་འདྲེ་མི་གསུམ་དབང་སྡུས་ཤིག༔ ཁམས་གསུམ་སྲིད་གསུམ་དབང་སྡུས་ཤིག༔ མོས་པ་རྣམ་བཞིས་དབང་སྡུས་ཤིག༔ སློབ་དཔོན་བྱང་དུ་ཕྱོགས། བྲོ་ར་ཟུར་གསུམ་བསྐོར་ལ། ཧཱུྃ༔ ལྕགས་སམ་དྲག་པོའི་ཤིང་རྣམས་ལ༔ མགོ་བོ་རྒྱ་མདུད་རྩེ་ཟུར་གསུམ༔ ངོས་ལ་དྲག་པོའི་ལྷ་བཀོད་དེ༔ བཏབ་པས་དགྲ་བགེགས་བརླག་པར་གྱུར༔ ཧཱ་ཀརྨ་ཀཱི་ལི་ཀཱི་ལ་ཡ་མ་ར་ཡ་ཕཊ༔ ཨེ་ཡི་ཚོགས་ཀྱི་དཀྱིལ་འཁོར་དུ༔ ཧཱ་ལས་རྡོ་རྗེ་འཁོར་དང་བཅས༔ ཕྲག་དོག་གྱུར་པའི་སེམས་ཅན་རྣམས༔ བརླག་པར་གྱུར་ལ་དབྱིངས་སུ་རོལ༔ ཧཱུྃ་བཞི་པ་བརྗོད། རླག་མཛད་ལྷ་ལ་ཕྱག་འཚལ་ལོ༔ སྡང་བའི་དགྲ་ཡང་རྡུལ་དུ་རློག༔ གནོད་པའི་བགེགས་ཀྱང་རྡུལ་དུ་རློག༔ བར་མཆོད་དམ་སྲི་རྡུལ་དུ་རློག༔ འབྱུང་པོའི་ཚོགས་རྣམས་རྡུལ་དུ་རློག༔ ཅེས་བརྡུང་ངོ༌། །གསུམ་པ་གསང་མཚམས་བཅད་པ་ལ་གཉིས། ཕྱི་དང་ནང་ངོ༌། །དང་པོ་ལའང་སྒོ་བྱང་ཕྱི་ནང་གཉིས་ལས། སྒོ་ཕྱི་མར་ར་སོག་གམ་རོ་རས་ལ་གཤིན་རྗེ་གཤེད་ཀྱི་སྐུ་སྙིང་པོ་འདོད་གསོལ་བྲིས་པ་དང་སྐྱེར་ཕུར་ལ་སྙིང་པོ་བྲིས་ཏེ་རྒྱབ་ཏུ་བཏགས་པ་བཀོད། དམར་གཏོར་དང་མཆོད་ཡོན་སོགས་བཤམ། རཾ་ཡཾ་ཁཾ། ཨོཾ་ཨཱཿཧཱུཾ། གསུམ། བཛྲ་ཨ་མྲྀ་ཏས་བསངས། སྭཱ་བྷ་ཝས་སྦྱངས། སྟོང་པའི་ངང་ལས་ལས་ཀྱི་གཤིན་རྗེ་ནག་པོ་བེ་ཅོན་དང་སྟ་པོ་འཛིན་པ་ཁྲོ་བོའི་ཆས་ལྡན་མ་ཧེ་ཉི་ཟླ་པདྨའི་གདན་ལ་བཞེངས་པའི་གནས་གསུམ་ཨོཾ་ཨཱཿཧཱུྃ་གིས་མཚན་པ་ལས་འོད་འཕྲོས། རང་འདྲའི་ཡེ་ཤེས་པ་བཛྲ་ས་མཱ་ཛཿཛཿཧཱུྃ་བཾ་ཧོ༔ ཨོཾ་ཨ་ཀྲོ་ཏེ་ཀ་ཤྲཱི་མཧཱ་ཡ་མ་ར་ཙ་ཧཱུྃ་ཕཊ༔ལན་བདུན། ཨརྒྷཾ་ནས་ཤཔྟའི་བར་གྱིས་མཆོད། ཀྲོ་དྷ་ཡ་མ་རཱ་ཙ་ཨི་དམ་བ་ལིཾ་ཏ་ཁ་ཁ་ཁཱ་ཤི་ཁཱ་ཧི། ལན་གསུམ་གྱིས་གཏོར་མ་ཕུལ་ལ། ཕྲིན་ལས་བཅོལ་བ་ནི། ཧཱུྃ༔ ལས་ཀྱི་ཁྲོ་བདག་གཤིན་རྗེ་གཤེད༔ རྡོ་རྗེ་འཛིན་གྱི་བཀའ་ལུང་བཞིན༔ སྒྲུབ་པ་འདི་ཡི་བར་ཆད་སྲུངས༔ དགྲ་བགེགས་འབྱུང་པོ་ཚར་ཆོད་ཅིག༔ ཨོཾ་ཨ་ཀྲོ་ཏེ་ཀ་ཤྲཱི་མཧཱ་ཡ་མ་རཱ་ཙ་ཧཱུྃ་ཕཊ༔ མེ་ཏོག་འཐོར་ཞིང༌། ཡེ་དྷརྨས་རབ་གནས་བྱའོ། །ནང་སྒོར་ལུག་སོག་གམ་ཤིང་བྱང་ལ་བདུད་རྩི་འཁྱིལ་བའི་སྐུར་སྔགས་འདོད་གསོལ། སྐྱེར་ཕུར་སྔགས་ལྡན། མཆོད་གཏོར་གོང་ལྟར་བཀོད་ལ། འབྲུ་གསུམ་དང༌། བསངས་སྦྱངས་སྔར་ལྟར། སྟོང་པའི་ངང་ལས་པད་ཉིའི་གདན་ལ་བདུད་རྩི་འཁྱིལ་པ་ལྗ་ནག་རྒྱ་གྲམ་དང་དྲིལ་བུ་ཐོགས་ཏེ་བཞེངས་པའི་གནས་གསུམ་ཨོཾ་ཨཱ༔ ཧཱུྃ་གིས་མཚན་པ་ལས་འོད་ཟེར་འཕྲོས། རང་འདྲའི་ཡེ་ཤེས་པ་བཛྲ་ས་མཱ་ཛ༔ ཛཿཧཱུྃ་བཾ་ཧོ༔ ཨོཾ་ཨཱ་མྲྀ་ཏ་ཀུནྜ་ལཱི་ཧ་ན་ཧ་ན་ཧཱུྃ་ཕཊ༔ ལན་བདུན། ཨརྒྷཾ་སོགས་ཀྱིས་མཆོད། ཀྲོ་དྷ་ཨ་མྲྀ་ཏ་ཀུནྜ་ལཱི་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི༔ གསུམ། ལས་བཅོལ་ནི། ཧཱུྃ༔ གསང་བ་གསུམ་གྱི་བདག་ཉིད་ནི༔ ཁྲོ་བོའི་རྒྱལ་པོ་བདུད་རྩི་འཁྱིལ༔ སྔོན་གྱི་ཐུགས་དམ་ཆེན་པོ་ནི༔ སྒྲུབ་པ་ནང་གི་གསང་སྒོ་སྲུངས༔ ཨོཾ་ཨ་མྲྀ་ཏ་ཀུནྜ་ལཱ་ཧ་ན་ཧ་ན་ཧཱུྃ་ཕཊ༔ མེ་ཏོག་འཐོར་ཞིང༌། ཡེ་དྷརྨས་རབ་གནས་བྱའོ། །ནང་དུ་འཇུག་པའི་སྐབས་སུ་ལས་ཀྱི་རྒྱལ་ཐེབ་ནས་རྣམ་འཇོམས་དང་སྨེ་བརྩེགས་ཀྱི་ཁྲུས། གིང་དཀར་ནག་ཆས་སུ་ཞུགས་པས་དྲག་སྔགས་བཟླ་བཞིན་དུ་མེ་ཐུན་ཆུ་ཐུན་བརྡེག དེ་ཕྱིན་ཆད་ནས་ཐོ་དང་ཐུན་གྱི་འོག་ཏུ་མ་ཚུད་པའི་ངོ་གསར་རིགས་སྒྲུབ་པ་མ་གྲོལ་གྱི་བར་དུ་ནང་དུ་མི་བཏང་ཞིང་གདོང་མི་སྤྲད། ཕྱི་ནང་མངག་གཞུག་པ་རྣམས་ལ་སྔགས་བཏབ་ཅིང་ཡུངས་ཐུན་བཏགས་པའི་ཕུར་པ་རེ་བསྐུར་བ་སྐེད་ལ་གཟེར་ནས་མ་བྲལ་བར་བྱ། འཐུང་ཆུ་སོགས་འཐུང་ཆུ་སོགས་ཡོ་བྱད་ནང་དུ་མི་ལེན་ཀ་མེད་ཡོད་ན་རྡོ་རྗེ་མཚམས་པས་ཐུན་རྡེག་ཅིང་བགེགས་བསྐྲད་ལ་གིང་པ་རྣམས་ཀྱིས་ལེན། ཆང་བཟི་འཐབ་འཛིངས། སྡོམ་པ་དམ་པ་ཚིག་དང་འགལ་བའི་ལོག་སྤྱོད། ཁྱད་པར་བླ་མ་མཆེད་ལྕམ། བསྒྲུབ་བྱའི་ལྷ་སྔགས་ལ་ལོག་སོགས་རྣམ་པ་ཀུན་ཏུ་སྤངས་ཏེ་ཐམས་ཅད་དད་མོས་ཏིང་ངེ་འཛིན་རྩེ་གཅིག་པའི་ངང་ཛཔ྄་སྔགས་རྒྱུན་བཟླས་དང་མ་བྲལ་བར་བྱའོ། །གཉིས་པ་ནང་གི་བྱ་བ་ལ་གཉིས་ཀྱི། །དང་པོ་མ་ཌཱཾ་གཟུགས་སྔོ་སྐྱ་མགོ་གསུམ་ལག་དྲུག་རྐང་པ་བཞི་པ་དཀྱིལ་འཁོར་གྱི་གཞིར་མགོ་ལྷོ་ནུབ་ཏུ་བསྟན་ཏེ་གན་རྐྱལ་དུ་བཞག གུ་གུལ་ཡུངས་ཐུན་དང་སྒྲོལ་གིང་གཉིས་སོགས་གྲབས་སུ་ཚུད་པར་བྱ། སློབ་དཔོན་སྔགས་ཆས་གསོལ་ཁྲིའུའི་ཁར་ནུབ་ནས་ཤར་དུ་ཞལ་ཕྱོགས་པས་འཁོད་ལ། གཏོང་ཐུན་བཤད་པའི་རྗེས་སུ། ཨོཾ་བཛྲ་ཀཱི་ལི་ཀཱི་ལ་སོགས་བརྗོད་པ་དཔལ་ཆེན་པོའི་སྙེམས་པར་བརྟན་པོ་བྱ། ལྕགས་ཀྱུའི་ཕྱག་རྒྱ་བཅས་ཏེ། མ་ཊཱཾ་ཀ་རུ་དྲ་ཛ༔ བདུན་བརྗོད། རང་གི་ཐུགས་ཀ་ནས་སྤྲོས་པའི་འོད་ཟེར་ལྕགས་ཀྱུས་བཀུག་པར་བསམ་ལ། ན་མོ་རིག་འཛིན་རྩ་བརྒྱུད་སོགས་བདེན་སྟོབས་མཐར། བདེན་པ་ཆེན་པོའི་བྱིན་རླབས་ཀྱིས༔ རྣམ་པ་མ་ཌཱཾ་རུ་དྲ༔ ངོ་བོ་དངོས་གྲུབ་ལ་བར་དུ་གཅོད་པའི་བདུད་དང་ལོག་འདྲེན་ཐམས་ཅད་མ་ཊཱཾ་རུ་དྲ་ཨ་ཀརྵ་ཡ་ཛཿཏྲི་ཡཿཛཿཛཿཧཱུྃ་བཾ་ཧོ༔ ལན་གསུམ་མཐར་འབེབ་ཆེན་འོག་སྒྲོལ་གིང་དཀར་ནག་རལ་གྲི་དང་སྙིང་ཐོགས་པ་གཉིས་དོན་ལ་སློབ་དཔོན་གྱི་གཡས་གཡོན་དུ་འཁོར། སྐད་ཅིག་གིས་ལས་ཀྱི་སྒྲོལ་གིང་དཀར་ནག་ཟངས་གྲི་དང་ཙིཏྟ་ཐོགས་ཤིང་འཇིགས་པའི་སྐུ་ཐུགས་ཀར་ཧཱུྃ་གིས་མཚན་པ་ལ། བདག་གི་ཐུགས་ཀ་ནས་ཡེ་ཤེས་ཀྱི་ཌཱ་ཀི་དཀར་ནག་སྤྲོས། ལས་ཀྱི་སྒྲོལ་གིང་ལ་ཐིམ་པས་ཁམས་གསུམ་དུས་གཅིག་ལ་སྒྲོལ་ནུས་པར་གྱུར། ཧཱུྃ༔ ཏཱ་ཀི་རཱ་ཙ་ཁཌྒ་ཁཌྒ་ཧཱུཾ་ཧཱུཾ་ཕཊ་ཕཊ༔ ཅེས་བརྒྱ་རྩས་བསྔགས་པའི་ཡུངས་ཐུན་འཐོར་ཞིང་ཡེ་དྷརྨ་བརྗོད་པས། དེས་ཀྱང་ང་རྒྱལ་བརྟན་པོས་འཇིགས་པའི་ཚམ་རྔམས་བཅས། ཧཱུྃ༔ མ་ཊཱཾ་བྱ་བའི་སྡིག་ཅན་ཁྱོད༔ སྔོན་ཡང་སྒྲུབ་པ་ཀུན་ལ་བསྒྲིབས༔ སྔོན་ཚེ་དཔལ་ཆེན་ཧེ་རུ་ཀས༔ བསྒྲལ་ནས་དུར་ཁྲོད་ཆེན་པོར་བྱས༔ ཁུངས་དང་རྫས་བཅས་གང་ལས་འབྱུང་༔ ཁུངས་དང་རྫས་བཅས་བདག་ལས་བྱུང་༔ བདག་མེད་སྟོང་པའི་ཐོ་བས་གཞོམ༔ ཧཱུཾ་མཧཱ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། མ་ཊཱཾ་རུ་ཏྲ་ཛཿཨ་ཀརྵ་རུ་ཛཿ ཁ་ཏང་རུ་དྲ་ཛཿ ཞེས་དང༌། ཨོཾ་བཛྲ་ཀཱི་ལི་ཀཱི་ལ་ཡ་མ་ཊཱཾ་རུ་དྲ་པྲ་བྷན་ཙཀྲ་ཧཱུཾ་ཕཊ༔ ཙིཏྟ་པྲ་བེ་ཤ་ཡ་ཤག་ཕཊ༔ ལན་གསུམ། མཐར་དྲག་པོའི་སྟབས་ཀྱིས་བསྐོར་ལ་སྒྲོལ་གིང་གཉིས་སླར་སྡུད། སློབ་དཔོན་ལ་སྙིང་ཕུལ་བ་ཞལ་དུ་གསོལ་བར་བསམ༔ ཏི་ཧཱུཾ་ཨེ་སྥ་ར་ཎ་ཕཊ༔ ཅེས་བརྗོད། ཆོས་དང་གང་ཟག་གི་བདག་ཆད་པར་ལྟ་བ་རྣམས་གཞོམ་པའི་དོན་དང་གཟུགས་དེ་ཉིད་ཞབས་དོར་སྟབས་ཀྱིས་མནན་པར་བསམ་ཞིང༌། ཧཱུྃ༔ མ་ཊཱཾ་བྱ་བའི་སྡིག་ཅན་ཁྱོད། །རོལ་པའི་སྟབས་ཀྱིས་མནན་པ་ནི༔ འཇིགས་བྱེད་ཆེན་པོ་ཧེ་རུ་ཀས༔ མགོ་ནི་ལྷོ་ནུབ་མཚམས་སུ་བསྟན༔ རྐང་པར་བྱང་ཤར་མཚམས་སུ་བསྟན༔ ཁྲོ་རྒྱལ་ཞབས་ནི་གཡས་གཡོན་གྱིས༔ གྱད་ཀྱི་འདོར་སྟབས་ཚུལ་དུ་མནན༔ ཨོཾ་མཧཱ་ཤྲཱི་ཧེ་རུ་ཀ་དྲྀཥྱ་ཧོ༔ ས་མ་ཡ་སྟྭཾ༔ མཧཱ་དེ་བ་རུ་དྲ་ཛཿཛཿཧཱུཾཿཞེས་བདུན་བཟླ་ཞིང༌། ལག་གཡས་ཀྱི་སོར་མོ་གསུམ་སྦྲེང་བ་ཁ་ཊྭཱཾ་གའི་རྒྱས་སྙིང་གར་བསྣུན་པས། གཟུགས་ཕུང་ཧྲུལ་གྱིས་ཞིག༔ མ་རིག་སྒོ་ལྔའི་སྦུབས་དྲལ༔ རྣམ་ཤེས་ཏྲི་ནག་པོར་གནས་པ་ཐུགས་ཀའི་འོད་ཀྱིས་སྦྱངས་པས་ཧཱུྃ་ཡིག་དཀར་པོ་གྱུར་པ་བདག་གི་ཐུགས་ཀར་ཐིམ་ནས་གཉིས་སུ་མེད་པར་བསམ། བྷྲཱུྃ་ཛྙཱ་ན་མཎྜ་ལ་བྷྲཱུྃ༔ ལན་བརྒྱད་བརྗོད་པའི་ཚེ་ལས་ཀྱི་རྡོ་རྗེས་སྙིང་ཤར། མགོ་ལྷོ། ནང་ཁྲོལ་ནུབ། མཚན་མ་བྱང༌། ལག་པ་གཡས་ཤར་ལྷོ། གཡོན་ལྷོ་ནུབ། རྐང་གཡོན་ནུབ་བྱང༌། རྐང་གཡས་བྱང་ཤར་དུ་བཀོད་ལ་བསིལ་བའི་ཚལ་སོགས་དུར་ཁྲོད་ཆེན་པོ་བརྒྱད་དུ་ཆགས། ནང་ཁྲོལ་ལྷག་མ་སོགས་ཤ་ཁྲག་ཁྲོ་ཚོགས་ཕོ་ཉས་རོལ། བྷྲཱུཾ། བརྗོད་པས། ཁོག་པ་ཕུར་པ་རོལ་པའི་དཀྱིལ་འཁོར་ལྷུན་གྱིས་གྲུབ་པའི་གཞལ་ཡས་ཁང་དུ་གྱུར་པར་བསམ། གཉིས་པ་ཕུར་གདབ་ནི། སློབ་དཔོན་ཁྲིའུའི་ཁར་ཤར་ནས་ནུབ་ཏུ་ཕྱོགས་པར་བཞུགས་པའི་མདུན་དུ་འབྲུའི་སྣོད་དུ། སེང་ལྡེང་ལ་སོགས་པའི་ཕུར་བུ་སོར་བཅུ་གཉིས་པ་ཙནྡན་དམར་པོས་བྱུགས་པ་བཅུའི་མགུལ་དུ་ཁ་དོག་ལྔ་པའི་སྲད་བུས་དཀྲིས་ཤིང་རྩེ་མོར་མེ་ཏོག་དང་ཡུངས་ཀར་གྱི་ཐུམ་བུ་བཏགས་པ་བཅུ་བཀོད། ཕུར་གདན་ཨེ་ཁྲམ་བཅུ་ཕྱོགས་མཚམས་བརྒྱད་དུ་རེ་རེ། ཤར་ནུབ་ཏུ་གཉིས་རེ་བཞག ཕུར་པ་རྣམས་གུ་གུལ་གྱིས་བདུག ཡུངས་ཀར་གྱིས་བྲབས། རཀྟས་ཕྱུགས་པ་རྣམས་སློབ་དཔོན་གྱིས་འོག་གི་ཚིག་བསྡུན་བྱ་ཞིང༌། ཧཱུྃ༔ གུ་གུལ་བྱིན་བསྐྱེད་དགྲ་བགེགས་གདུབ་པ་བསྒྲལ༔ ཡུངས་ཀར་དཔལ་བསྐྱེད་རཀྟས་གཟི་བྱིན་བསྐྱེད༔ མི་བཟད་ཁྲོ་རྒྱལ་འདུས་པའི་སྟོབས་དང་ལྡན༔ གཟི་བྱིན་དཔལ་དང་ནུས་པར་ལྡན་གྱུར་ཅིག༔ ཨ་མྲྀ་ཏ༴ སྭཱ་བྷ་ཝས་སྦྱངས། ཕུར་པ་མི་དམིགས་པ་སྟོང་པ་ཉིད་དུ་གྱུར༔ སྟོང་པའི་ངང་ལས་ཧཱུཾ་ཡིག་བཅུ་ལས་ཁྲོ་བོ་བཅུ་ཞལ་གསུམ་ཕྱག་དྲུག་དཔལ་གྱི་ཆས་དང་ལྡན་པའི་གནས་གསུམ་ཨོཾ་ཨཱཿཧཱུཾ་གིས་མཚན་པའི་ཧཱུཾ་གིས་འོད་ཀྱིས་ཡེ་ཤེས་པ་སྤྱན་དྲངས། ཛཿཧཱུཾ་བཾ་ཧོཿ ཨོཾ་བཛྲ་ཀཱ་ཡ་ཝཱ་ཀ་ཙིཏྟ་ཨ་བྷི་ཥིཉྩ་ཧཱུྃ༔ རང་ལྷར་གསལ་བའི་ཐུགས་ཀ་ནས་ཁྲོ་བོ་ཊཱ་ཀི་རཱ་ཛ་སྤྲོས་ཏེ་ཕྱོགས་སྐྱོང་བཅུ་བཀུག་ནས་སྟེང་འོག་ཕྱོགས་མཚམས་སོ་སོར་ཨེ་བཅུ་བཀོད་པ་ལ་གཟིར་བར་གྱུར༔ ཧཱུྃ༔ ཡེ་ཤེས་ཁྲོ་བོ་ཆེན་པོ་བཅུ༔ ཀུན་ཀྱང་མི་ཟད་འཇིགས་པའི་གཟུགས༔ ཕོ་ཉ་ཡང་སྤྲུལ་གཡོག་དང་བཅས༔ ཕུར་པ་འདྲིལ་འདེབས་མེ་དཔུང་འབར༔ སྟེང་འོག་ཕྱོགས་མཚམས་འཁོར་ཡུག་བསྲུང་༔ བར་ཆད་ཐལ་བ་རྡུལ་དུ་རློག༔ ཅེས་སྤྱིར་བསྐུལ། སློབ་དཔོན་གྱིས་ཕུར་བུ་རྣམས་རིམ་པར་ཐོགས་ལ་ཚམ་རྔམས་བཅས་གཡོས་བསྐོར་དུ་གདབ་སྟེ། ཧཱུྃ༔ སྟེང་གི་ཕྱོགས་ནས་མཚམས་གཅོད་ཁྲོ་བོའི་རྒྱལ༔ ཞེས་སོགས་ལས་བྱང་ནས་འབྱུང་བའི་མཚམས་གཅོད་ཚིག་བཅད་སྔགས་རྣམས་རྫོགས་པར་བརྗོད་ལ་རེ་རེ་ནས་གདབ་ལ་ཐོ་བས་བརྡུང་ངོ༌། །གཟུང་འཛིན་སེམས་ཀྱི་རྣམ་རྟོག་ལྷ་དང་འདྲེར་སྣང་བའི་བར་དུ་གཅད་བྱ་དང་གཅོད་བྱེད་སྟོང་ཉིད་ཆོས་ཀྱི་སྐུར་གདོད་ནས་དག་པར་རྟོགས་པ་ལས་ནམ་ཡང་ཡེང་བ་མེད་པ་སྟོང་ཉིད་རྡོ་རྗེ་གསང་བའི་མཚམས་གཅོད་པ་ནི་ཁོར་མོ་ཡུག་ཏུ་བྱའོ། །དེ་ལྟར་ཕུར་གདབ་གྲུབ་པའི་འབེབས་རིང་འོག་སློབ་དཔོན་སྔགས་ཆས་བསྡུས་ལ་ཞྭ་ཆོས་བཅས་དཀྱིལ་འཁོར་སྟེགས་བུའི་མདུན་དུ་འཁོད། བཞི་པ་རྟེན་གྱི་དཀྱིལ་འཁོར་བཅའ་བའང་བཞི་ལས། དང་པོ་ཆག་ཆག་གདབ་པ་ནི། ཀ་པ་ལར་ཁྲག་ཆེན་དྲི་བཟང་བདུད་རྩི་ལྔ་སྦྱར་བར་སློབ་དཔོན་གྱིས་ཐོགས། མཚན་ལྡན་རིག་མའམ་དེར་བཏགས་པའི་ལས་སློབ་ཆས་སུ་ཞུགས་ཏེ། རྒྱལ་བའི་ཐུགས་དམ་བསྐུལ་ཞིང་དཀྱིལ་འཁོར་ལ་བཀྲ་ཤིས་སྙན་གསན་དབབ་པའི་ཕྱིར་རྡོ་རྗེའི་གླུ་འདི་བྱའོ། །ཧཱུྃ༔ རྡོ་རྗེའི་རང་བཞིན་ཁྲོས་པས་ཞེ་སྡང་གཅོད༔ ཆོས་དབྱིངས་སྐྱེ་མེད་སྟོང་པའི་ངང་ཉིད་ལས༔ རང་བྱུང་སྲིད་པའི་ཕུར་བུ་སྒྲུབ་པ་དང་༔ དབང་དང་དངོས་གྲུབ་མ་ལུས་སྩོལ་བའི་ཕྱིར༔ ཐུགས་དམ་དབྱིངས་ནས་གནས་འདིར་བྱིན་ཆེན་ཕོབས༔ ཀཱི་ལ་ཡ་ཡི་དངོས་གྲུབ་སྩལ་དུ་གསོལ༔ བཛྲ་ས་མ་ཡ་ཛཿས་མ་ཡ་སྟྭཾ༔ ཞེས་བསྐུལ། སློབ་དཔོན་སོགས་ཀྱིས། ཧཱུྃ༔ དུར་ཁྲོད་གསང་བ་མཆོག་གི་དཀྱིལ་འཁོར་དུ༔ དམ་རྫས་བདུད་རྩི་ཡེ་ཤེས་ལྔ་ལྡན་པས༔ བདེ་གཤེགས་རྒྱལ་བའི་སྐུ་གསུང་ཐུགས་བསྒྲུབ་ཕྱིར༔ བཀའ་གསང་རྨད་དུ་བྱུང་བའི་ཆགས་ཆགས་འདེབས༔ ཨོཾ་མཧཱ་ཨ་མྲི་ཏ་ཀུནྜ་ལི་ཧཱུྃ༔ ཞེས་བརྗོད་ཅིང་ཞི་རོལ་འོག་ཏུ་སྟེགས་བུར་བླུགས་པ་ལ་རྡོར་གྱིས་སྙོམས་པར་བྱུག་གོ །གཉིས་པ་ཐིག་གདབ་པ་ནི། དཀྱིལ་འཁོར་གྱི་ཉེས་འགྱུར་ཚད་ཀྱི་རས་དཀར་སྐུད་པ་ལྔ་བསྒྲིལ་ཕྲ་སྦོམ་སྒོ་ཡི་པཉྩ་རེ་ཁཱ་དང་མཉམ་པ་འདུ་བྱ། སློབ་དཔོན་ནུབ་ནས་ཤར་དང༌། གཟུངས་མར་མངའ་གསོལ་བའི་ཐིག་གཡོག་ཤར་ནས་ནུབ་ཏུ་ཕྱོགས་པས་འཁོད་ལ། ཧཱུྃ༔ ཆོས་དབྱིངས་སྐྱེ་བ་མེད་པའི་ངང་ཉིད་ལས༔ རང་བྱུང་ཡེ་ཤེས་རྡོ་རྗེ་ཕུར་པའི་ལྷ༔ མཁའ་ལ་འཇའ་ཚོན་ཤར་བ་ཇི་བཞིན་དུ༔ རང་བྱུང་ལྷུན་གྱིས་གྲུབ་པའི་དཀྱིལ་འཁོར་གསལ༔ ཞེས་ཐིག་སྣ་གཏད་ལ། ཨོཾ་བྷྲཱུཾ་ཛྙཱ་ན་ཨེ་མཎྜ་ལ་ཧཱུྃ༔ ཞེས་ལན་བརྒྱད་བརྗོད་ཅིང་གནམ་ཐིག་བཏབ་པས། སྔགས་དང་ཐིག་གི་རྒྱས་སངས་རྒྱས་ཐམས་ཅད་སད་པར་བྱས། ནམ་མཁའ་ཡེ་ཤེས་ཀྱི་དཀྱིལ་འཁོར་གསལ་བར་མོས། དེའང་སློབ་དཔོན་རྡོར་དྲིལ་དང་བཅས་པའི་གུང་མོས་ཐིག་སྐུད་བཟུང༌། འོག་ནས་གྱེན་དུ་གཅུས་ཏེ་སེ་གོལ་གཏོགས་ལ། ནུབ་ཤར་ལྷོ་བྱང་ཚིངས་ཚིག་གཉིས། །མེ་རླུང་སྲིན་དབང་ཟུར་ཐིག་གཉིས། །མེ་དབང་རླུང་སྲིན་ཤར་ནུབ་སོགས། །རླུང་དབང་ལ་སྲིན་བྱང་དང་ལྷོའི། །ལོགས་ཏེ་ཚངས་ལོགས་རྒྱབ་འགྲོས་དང༌། །ཟུར་ལ་དེ་སྤར་གཡས་ཁོ་ནས། །འགྲོ་སྟེ་ཐིག་ཆེན་བརྒྱད་པོ་གདབ། །སློབ་དཔོན་ནུབ་གནས་སྲད་བུ་བསྡུ། །དེ་ནས་ས་ལ་ལས་ཐིག་གདབ་པ་ནི། །བདག་དང་གཟུངས་མ་དཔལ་ཆེན་པོ་ཡབ་ཡུམ་དུ་གསལ་བའི་གནས་ལྔར་རིགས་ལྔ་ཡབ་ཡུམ་གྱིས་མཚན་པར་གྱུར། ཧཱུྃ༔ མཚན་ལྡན་བཀྲ་ཤིས་དགེ་བའི་ཡུམ༔ གཟུགས་མཛེས་ཡིད་འོང་ལྷ་མོའི་ཚུལ༔ མཉན་ལྕུགས་འཁྲིལ་ནས་དབྱེར་མི་ཕྱེད༔ རྡོ་རྗེ་ལས་ཀྱི་དོན་གྲུབ་མ༔ རྡོ་རྗེ་གསང་བའི་དཀྱིལ་འཁོར་འདིར༔ གསང་བའི་རྡོ་རྗེའི་ཐིག་གདབ་མཛོད༔ རིགས་ལྔ་སྙོམས་པར་ཞུགས་པའི་བྱང་ཆུབ་སེམས་སྤྲིན་ཡུམ་གྱི་མཁར་སྐར་མདའ་ལྟར་སྦྲེང་བས་རྒྱལ་བའི་ཕོ་བྲང་རང་བྱུང་དུ་གྱུར་པར་བསམ་ལ་ཐིག་ཆེན་བརྒྱད་པོ་གནམ་ཐིག་ལྟར་འདེབས་པའམ། ད་ལྟའི་ལག་ལེན་དུ། དང་པོ་ཤར་ནུབ་ཚངས་ཐིག་གདབ། །དབུས་ནས་ཕྱོགས་བཞིར་མཚན་མ་བྱ། །ཤར་ནུབ་ཚངས་ནས་གཉིས་པ་དང༌། །ཕྱོགས་བཞིའི་ཚངས་ནས་ཟུར་ཐིག་བཙལ། །དབུས་ནས་ཕྱི་མཐའི་བར་སྲིད་དུ། །ཕྱོགས་བཞིའི་ཚངས་ཐིག་སྟེང་ནས་ནི། །ཆ་ཆེན་བཅུ་གཉིས་བགོ་བར་བྱ། །བརྒྱད་པའི་སྟེང་ནས་ལོགས་སུ་ཐིག །གྲུ་བཞི་བཏབ་ལ་དེ་ཡང་ནི། །ཚངས་པའི་བར་དུ་བརྒྱད་བགོས་གདབ། །ཡང་ན་དེ་ལས་ལོ་གཏུབས་ཏེ། །བཅུ་དྲུག་ཆེ་ཕྱེད་གདབ་ཀྱང་རུང༌། །དྲུག་པ་དབུས་དོར་མཐའ་གཉིས་གདབ། །བདུན་པ་ཕྱེད་གདབ་ཕྱི་མ་གདབ། །ཚངས་ནས་གཡས་གཡོན་གྱེན་ཐུར་དུ། །སྒོ་ཚད་གཉིས་ཀྱི་དང་པོ་ནི། །ཕྱེད་དང་ཕྱི་མ་གཉིས་སུ་གདབ། །གཉིས་པ་བཞི་ཆར་གདབ་པ་ཡིས། །སྒོ་དང་རྟ་བབས་དབྱེ་བྱ་སྟེ། །དཀྱིལ་འཁོར་ཕྱི་མའི་ཐིག་ཡིན་ནོ། །གསུམ་པ་གཉིས་བགོས་གཉིས་ཆ་ཡང༌། །བཞི་བཞིར་བགོས་པའི་ཆ་རེ་ལ། །ནང་དཀྱིལ་ཆ་ཆེན་དེའི་བཞི་ཆ། །ཆ་ཆུང་ཉིད་ཤེས་ནང་མ་ནི། །དབུས་དོར་མཐའ་གཉིས་གདབ་པ་དང༌། །ཕྱི་མ་ཕྱེད་གདབ་དེའི་ཕྱི་ཕྱེད། །གོང་བཞིན་གདབ་པས་ནང་དཀྱིལ་ས། །དཀྱིལ་འཁོར་ནང་མ་སྒོ་ཁྱུད་དང༌། །རྟ་བབས་བྲལ་ཕྱིར་ཟངས་ཐལ་དུ། །ཚངས་ནས་གཡས་གཡོན་གྱེན་ཐུར་ནི། །ཆ་ཆེན་ཕྱེད་དང་ཆ་ཕྲན་གདབ། །དེ་ཕྱིར་རྩིག་རྒྱུན་ཆ་ཕྲན་གཅིག །གྱེན་བརྩེགས་ཐད་ཀ་འཁོར་མོར་སྦྲེལ། །དབུས་ནས་ཆ་ཕྲན་དྲུག་དང་གཅིག །བཞི་གཅིག་བཞི་གཅིག་ཟླུམ་པོར་བསྐོར། །ཟླུམ་བསྐོར་དབུས་མའི་ཚད་ཀྱིས་ནི། །དེ་ཡི་ཤར་ངོས་ཚངས་ཟླུམ་འཛོམ། །བཟུང་ནས་ལྷོ་བྱང་མཚན་མ་བྱ། །དེ་ལས་ནུབ་ཀྱི་ཚངས་ཟླུམ་སྟེང༌། །ལོག་གསུམ་ཐིག་བཅད་གྲུ་གསུམ་འབྱུང༌། །དེ་ནང་རེ་ཁཱ་ལ་རེག་པ། །གཙོ་བོའི་པདྨ་མཉམ་གསུམ་པ། །འདབ་བརྒྱད་མུ་ཁྱུད་དང་བཅས་བསྐོར། །དེ་རྐྱབ་འཁོར་ལོ་རྩིབས་བཞི་དང༌། །དེ་ཕྱིར་འཁོར་ལོ་རྩིབས་བཅུ་སྟེ། །ལྷོ་བྱང་ཚངས་དབུས་རྩིབས་རེ་དང༌། །ཤར་ནུབ་ཚངས་ལས་གཡས་གཡོན་དུ། །རྩིབས་རེ་མཚམས་ཀྱི་རྩིབས་བཅས་བཅུ། །ཆེ་ཆུང་སྙོམས་པར་བཅད་པར་བྱ། །དབུས་ནས་ཕྱི་དཀྱིལ་རྩ་ཐིག་དང༌། །ཆ་ཆུང་གཉིས་ཀྱིས་དམན་པ་ནས། །ཟླུམ་པོའི་མཚན་གདབ་ཚད་དེས་ནི། །ཕྱོགས་བཞིའི་ཚངས་ཟླུམ་འདོམ་སྟེ་ནས། །གཡས་གཡོན་མཚོན་བྱ་རྟགས་བརྒྱད་དང༌། །ཚངས་ཐིག་བཞི་བཅས་བཅུ་གཉིས་འོབ། །རང་རང་མཚན་མའི་སྟེང་དེ་ནས། །གཉིས་རེ་དོར་བའི་མཚན་མ་ལ། །སྦྲེལ་ནས་གྲུ་བཞི་གསུམ་བསྣོལ་མ། །གདབ་པས་རྩིབས་རྩེ་བྲི་བར་བྱ། །ཆ་ཆེན་བརྒྱད་པ་རྟ་བབས་ཆེད། །དུམ་བཞིར་བགོས་པས་གསེར་དང་ནི། །ཤར་བུ་རིན་ཆེན་མདའ་ཡབ་བཞི། །གསེར་སྣམ་ཀ་རྒྱན་ཕྱི་ཐིག་མཉམ། །གོང་མ་གསུམ་པོ་ཆ་ཕྲན་རེ། །ནང་དུ་ཕྲི་འོ་གླང་གུར་ནི། །དབང་དུ་ཆ་གཉིས་མཛེས་པར་བྲིས། །གསེར་སྣམ་ཕྱི་དང་ཚངས་ནས་གསུམ། །དོར་ཏི་ཀ་རྒྱན་རྩེ་ནས་དང༌། །ཚངས་ལས་ཕྱེད་ལྔ་གཉིས་ཕྱེ་ནས། །ཚད་དེས་བསྐོར་བ་རྡོ་རཱའོ། །དེ་ནས་ཕྱི་རུ་ཆ་ཆེན་གཅིག །ཆོས་འཁོར་པདྨ་གདུགས་ཀྱི་ས། །དེ་ཕྱིར་ཆ་ཕྲན་གསུམ་དང་བཞི། །གཅིག་དང་བཞི་རྣམས་ཟླུམ་པོར་བསྐོར། །པདྨའི་རྭ་བ་དུར་ཁྲོད་དང༌། །རྡོ་ར་མེ་རི་བཅས་པའོ། །ཞེས་པ་ལྟར་མ་འཁྲུལ་བར་གདབ། གསུམ་པ་ཚོན་བཀྱེ་བ་ནི། ཚོན་སྣོད་དབུས་དཀར་ཤར་སྔོ་ལྷོ་སེར་ནུབ་དམར་བྱང་ལྗང་གུ་བཞག་ལ། ཨོཾ་ཧཱུྃ་སྭཱ་ཨཱཿཧཱ། བྲིས་ལ་རྡོ་རྗེ་དང་བཅས་པའི་སྲིན་ལག་གིས་རེག་སྟེ། རིགས་ལྔ་ཡབ་ཡུམ་སྦྱོར་བའི་བྱང་སེམས་ཁ་དོག་ལྔ་ལྡན་ལ། རྣམ་པ་རིན་པོ་ཆེའི་རྡུལ་ཚོན་འོད་འབར་བར་བསམ་ལ་འབྲུ་ལྔ་བརྒྱ་རྩ་བརྗོད། ཨརྒྷཾ་སོགས་ཀྱིས་མཆོད། ཆོས་སྐུ་ནམ་མཁའས་བསྟོད། དབུས་ཀྱི་ཕུར་ཁུང་རིམ་པས་མཐིང་ལྗང་དཀར་སེར་དམར་པོ་རྣམས་བླུགས་ལ་དགང་སྟེ་འབྱུང་བ་རིམ་བརྩེགས་སུ་ཕོ་བྲང་བཞེངས་པར་བསམས། སློབ་དཔོན་ཞལ་དུ་ཕྱོགས་ལ་རེ་ཁཱ་གཅིག་དྲངས་ཏེ། ཧཱུྃ༔ སྲིད་པའི་ཕུར་བུ་སྒྲུབ་པ་དང་༔ དབང་དང་དངོས་གྲུབ་བླང་བའི་ཕྱིར༔ དཔལ་གྱི་དཀྱིལ་འཁོར་བྲི་བར་བྱ༔ ཕྱོགས་མཚམས་ཡེ་ཤེས་ལྔ་དང་ལྡན༔ ཡེ་ཤེས་གསང་བའི་ཚོན་བཀྱེའོ༔ བྷྲཱུཾ་སཾ་སྐྲྀ་ཏ་ཛྙཱ་ན་མུ་དྲ་ཡ་བྷྲཱུཾ༔ ཞེས་བྲིས་པའི་རྗེས་ལས་ཀྱི་སློབ་དཔོན་རྣམས་ཀྱིས་དང་བ་འདྲེན་པར་བྲི་སྟེ། དབུས་ཀྱི་པདྨ་སྣ་ཚོགས་མདོག །ལྟེ་བ་ཉི་གདན་ཡེ་མཐིང་ནག །ཟླ་གམ་གསུམ་དམར་འཁོར་ལོ་ཡི། །རྩིབས་རྣམས་སྔོ་ཞིང་རྩིབས་མཆན་སེར། །མུ་ཁྱུད་གསུམ་པོ་ཐོད་སྐམ་ཕྲེང༌། །ནང་དུ་ཁ་ཕྱོགས་ཁྱམས་ཕྱོགས་མདོག །ནང་དཀྱིལ་ཁྲོ་བོའི་དཀྱིལ་འཁོར་ལ། །རྩིག་པ་མགོ་བོ་སྐམ་རྙིང་རློན། །ཚར་གསུམ་སྤེལ་ཞིང་སྒོ་ཁྱུད་ལ། །བརྩེགས་ཐབས་སྒོ་སྟེང་ཐད་དུ་བསྒྲིགས། །འདོད་སྣམ་དམར་པོ་ཕ་གུ་ནི། །གཞི་དམར་ཐོད་སྐམ་ཕྲེང་བས་བརྒྱན། །མུན་པ་ནག་ལ་ཐོད་ཚལ་དང༌། །རུས་པའི་དྲི་ཕྱེད་རྒྱུ་རློན་ཕྲེང༌། །གློ་སྙིང་མགོ་མོའི་འཕྱང་ཕྲུལ་བྱ། །ཤར་བུ་གཞི་སྔོ་ཚིགས་ཆེན་བཞིའི། །རུས་པ་ལས་བྱ་མདའ་ཡབ་དཀར། །སྒལ་ཚིགས་དག་གིས་འཁོར་བར་བྲི། །དེ་སྟེང་ཞིང་དང་གླང་ཆེན་སྟག །པགས་པ་རོ་རས་ནག་པོ་ཡི། །བ་དན་འཕན་དང་རོ་སྐྲ་ཡི། །རྔ་ཡབ་ལ་སོགས་བཀོད་པ་ནི། །འཇིགས་རུང་རྔམ་བརྗིད་ལྡན་པར་བྱ། །ཕོ་བྲང་ཕྱི་མ་ཞི་དཀྱིལ་ནི། །སྤྱི་དང་མཚུངས་ལ་བར་ཁྱམས་སུ། །ཁྲག་མཚོ་འཁྲུགས་སྟེང་འཁོར་ལོ་སེར། །སྒོ་བཞིའི་ནང་ནི་ཕྱོགས་མདོག་གོ །ཕྱི་རོལ་རྟ་བབས་འཁོར་ཡུག་སོགས། །མ་བརྗོད་སྤྱི་དང་མཚུངས་པར་བྱ། །ལྷ་མཚན་གཙོ་བོ་རྡོ་རྗེ་མཐིང༌། །ཟླ་གམ་མདུན་མར་སྲས་མཆོག་ལ། །རྡོ་རྗེ་མཐིང་ནག་གཡས་འཁོར་ལོ། །གཡོན་པད་དཀར་དམར་རྩིབས་བཞི་ལ། །རྡོ་རྗེ་རིན་ཆེན་པདྨ་དང༌། །རྒྱ་གྲམ་ཕྱོགས་མདོག་ཁྲོ་བོ་བཅུ། །ཁྲ་ཐབས་དམ་ཅན་བཅུ་གཉིས་དང༌། །སྒོ་བཞི་རྣམས་ལ་ཕྱག་མཚན་ནམ། །ཡིག་འབྲུ་ཐིག་ལེར་རང་མདོག་བཀོད། །ནང་གི་འདོད་སྣམ་ཁྲག་ཆེན་གྱི། །མཆོད་ཡོན་དབང་པོའི་མེ་ཏོག་སོགས། །གདུག་བྱེད་བསྒྲལ་བ་ལས་བྱུང་བའི། །དྲག་པོའི་མཆོད་པས་བརྗིད་ལྡན་བཀྲམ། །འདོད་སྣམ་ཕྱི་མ་དག་ལ་ནི། །རིག་མ་བཅུ་དྲུག་རང་མིང་གི །མཆོད་རྫས་ཐོགས་ནས་གར་འཁྱུགས་བཞིན། །གཉིས་གཉིས་གཡས་བསྐོར་འཁོར་བར་བྱ། །ཕྱི་ཁྱམས་མཐའ་ནས་དབང་མོ་དང༌། །བསྟན་སྐྱོང་དགེ་བསྙེན་ཚོགས་རྣམས་ཀྱི། །ཐིག་ལེ་སྣ་ཚོགས་བཀོད་པས་བསྐོར། །ཅེས་གཟབ་ནས་བྲི་བ་སྟེ། དེ་དག་ནི་ཉིན་དང་པོའི་བྱ་བའོ། །རྡུལ་ཚོན་ཉིན་གཅིག་ལ་བྲི་མ་ཐུབ་ན། །ཉིན་གཉིས་པ་ལ་བདག་བསྐྱེད་བཟླས་པ་ཚོགས་སྐོར་བསྡུས་པ་ཙམ་མཛད་པའི་ཕྱག་སྲོལ་ཡོད། གལ་ཏེ་རྡུལ་ཚོན་མི་འགྲུབ་པའི་རས་བྲིས་ཀྱི་ཕྱོགས་ལ་ཐིག་ཚོན་གྱི་བྱ་བ་དེ་དག་བོར་ཏེ་ཆག་ཆག་གདབ་པ་ཙམ་གྱི་རྗེས་སུ་རྒྱན་འགོད་ལ་འཇུག་པ་ཡིན་ཀྱང༌། གནས་མདོ་རྙིང་མའི་ཕྱག་བཞེས་ཁ་ཅིག་ཏུ་རས་བྲིས་ལའང་ཐིག་གི་བྱ་བ་ཡན་ཚང་བར་བྱ། ཡེ་ཐིག་རྫོགས་པར་གདབ། ལས་ཐིག་ཐིག་ཆེན་བརྒྱད་ཙམ་བཏབ་སྟེ་ཚོན་གྱི་བྱ་བ་དོར་ནས་རས་བྲིས་ཀྱི་དཀྱིལ་འཁོར་བཏིང་པར་སྣང་ངོ༌། །བཞི་པ་རྒྱན་འགོད་པ་ནི། བདག་བསྐྱེད་ཀྱི་མཆོད་གཏོར་དཔལ་གཏོར་སྤྱི་ཁྱབ་སྨན་རཀ་ཉེར་སྤྱོད་བཅས་ལོགས་གང་བདེར་བཤམ། ལས་བྱང་བརྒྱུད་འདེབས་ནས་བཟུང་འཛབ་བསྐུལ་མཐར་རྩ་བསྙེན་དང་གཞི་སྙིང་སྟོང་ཚིག་བཅས་གྲུབ་ནས། སློབ་དཔོན་གཞི་མདུན་ཁྲིའུར་ཕེབས་ཏེ་ཞལ་དཀྱིལ་འཁོར་ལ་ཕྱོགས་པའི་མདུན་དུ། གཏེར་གཞུང་སྒྲུབ་ཁོག་ཆེན་མོ་ལས་འབྱུང་བ་དང་རིག་འཛིན་བརྒྱུད་པའི་ཞལ་ལུང་ལྟར་སྔར་ནས་འདུ་བྱས་པའི་ཕུར་ཁྲོམ་རྒྱུ་ཚད་དབྱིབས་སོགས་མཚན་ཉིད་དང་ལྡན་ཅིང་དར་སྔོན་དམར་གྱི་ཅོད་པན་ཅན། མགུལ་དུ་གདུང་རིང་བསྲེལ་བསྙེན་ཐེམས་ཀྱི་ཡུང་ཀར་ཐུམ་བུ་བཏགས་པ། དབུ་རྒྱན་ལ་འབྲུ་ལྔ། གནས་གསུམ་འབྲུ་གསུམ། ཐུགས་ཀའི་ཚོད་ལ་རང་རང་གི་སྙིང་པོ་རྣམས་ཤོག་དྲིལ་ནང་དུ་གཞུག་པའམ་ཕྱི་རུ་གསེར་གྱི་བྲིས་པ་གཙོ་བོ་ལ་གཅིག ཁྲོ་བོ་བཅུ། ཁྲོ་མོ་བཅུ། ཁྲ་ཐབས་ཉི་ཤུ། སྲས་མཆོག་ཉེར་གཅིག རིགས་ཀྱི་སྲས་བཞི་ཕུར་སྲུང་བཅུ་དྲུག སྒོམ་བཞི་རྣམས་དང༌། དབང་ཕྱུག་ཉེར་བརྒྱད། དགེ་བསྙེན་ཉེར་གཅིག བསྟན་པ་བཅུ་གཉིས་རྣམས་ལ་གྲངས་མཐུན་གྱི་རྩངས་ཕུར་རྐེད་པར་རྒྱ་མདུད་མགོ་མཇུག་ཕུར་དབྱིབས་རྩེ་ལ་ལིངྒ་དང་ཤ་དུམ་འཛེར་བ་ཐོད་པའི་གདན་ཅན་རྣམས་གཙོ་བོ་ནས་བརྩམས། གོ་རིམ་ལེན་སྟབས་བདེ་བར་བསྒྲིགས གདུག་པའི་རྫས་གུ་གུལ་མེ་སྣོད་བཅས། བྱུག་པའི་རྫས་མི་རྟ་ཁྱི་གསུམ་གཅན་གཟན་ཁྲག་གང་རྙེད། རེ་ཅག་སྦྱང་ཚེར། རི་ཤོ། བསེ་ཞོ། བཙན་དུག་རྣམས་ཐོད་པའི་སྣོད་དུ་སྦྱར་བ། བྲབ་པའི་རྫས་ཡུངས་ཀར་མ་ཉམས་པར་འདུ་བྱས་ཏེ། ཧཱུྃ༔ གུ་གུལ་བྱིན་བསྐྱེད་དགྲ་བགེགས་གདུག་པ་སྒྲོལ༔ ཉུངས་ཀར་དཔལ་བསྐྱེད་རཀྟས་གཟི་མདངས་བསྐྱེད༔ མི་བཟད་ཁྲོ་རྒྱལ་འདུས་པའི་སྟོབས་དང་ལྡན༔ གཟི་བྱིན་དཔལ་དང་ནུས་པར་ལྡན་གྱུར་ཅིག༔ གུ་གུལ་གྱིས་བདུག་པ། ཨོཾ་བཛྲ་ཀཱི་ལི་ཀཱི་ལ་ཡ༔ སུ་རུ་སུ་རུ༔ པྲ་སུ་རུ་པྲ་སུ་རུ༔ ཨདྷི་ཏིཥྛ་མུག་མུག༔ ཧ་ལ་ཧ་ལ༔ དགྲ་བགེགས་འབྱུང་པོའི་ཙིཏྟ་མྱོག་མཱ་ར་ཡ་ཧཱུྃ་ཕཊ༔ ཡུངས་ཀར་གྱིས་བྲབ་ཅིང༌། ཨོཾ་བཛྲ་ཀཱི་ལི་ཀཱི་ལ་ཡ༔ མ་གུ་ཏ་ལ་མ་གུ་ཏ་ལ༔ པྲ་ཏ་ལ་པྲ་ཏ་ལ༔ བྷི་ཤྭ་ས་སྟྭཾ་ར་པ་ཙ་ཧཱུཾ་ཕཊ༔ དགྲ་བགེགས་འབྱུང་པོ་མཱ་ར་ཡ་ཕཊ༔ རཀྟ་ཕུར་རྩེར་ཕྱུགས་ཤིང༌། ཨོཾ་བཛྲ་ཀཱི་ལི་ཀཱི་ལ་ཡ༔ རཀྟ་ཛྭ་ལ་མཎྜ་ལ་རཀྟ༔ དགྲ་བགེགས་བ་ཤཾ་ཀུ་རུ་མཱ་ར་ཡ་ཕཊ༔ རྫས་དུད་སྤྲིན་འཁྲིགས་པ་ལྟ་བུའི་གསེབ་ནས་ཁྲོ་ཆུང་སེང་ལྟར་འཕྲོ་ཞིང༌། ཐོག་ལྟར་འབབ་པས་བར་ཆོད་རྡུལ་ཕྲན་དང་ཐལ་བར་བརླག༔ རྣམ་ཤེས་དབང་དུ་སྡུད་པར་གྱུར༔ དེ་ནས་རྫས་ཀྱི་ཕུར་པ་ཡེ་ཤེས་ལྷར་སྒྲུབ་ཅིང་སྐུ་གསུང་ཐུགས་ཁྲོ་རྒྱལ་ཡོངས་རྫོགས་སུ་བྱིན་གྱིས་བརླབ་པ་ནི། ཕུར་པ་ཐམས་ཅད་སྦམས་ཏེ་དར་མཐིང་ནག་གིས་བཅིངས་པ་ཕྱག་ཏུ་ཐོགས་དགོས་གསུངས་ཀྱང་སྟབས་མི་བདེ་བས། ཕྱག་ལེན་དུ་གཙོ་བོ། སྲས་བཞི་ལྟེ་ལྔ་དར་མཐིང་ནག་གིས་སྦམས། གཞན་རྣམས་རིན་པོ་ཆེའི་སྣོད་འབྲུ་ནག་གིས་བཀང་བར་གོ་རིམ་ལྟར་གཟུག་པའི་ཕྱི་ནས་དར་མཐིང་ནག་གིས་དཀྲིས་པའི་སྣེ་སྦམས་ཕུར་ལ་སྦྲེལ། དམིགས་པས་ཁྱབ་པར་བྱས་ཏེ་སྐུ་གསུམ་དུ་བྱིན་གྱིས་རླབས་པ་ནི། ཨོཾ་ཨཱཿཧཱུཾ༔ མ་ཧཱ་ཤཱུཎྱ་ཏཱ་ཛྙཱ་ན་བཛྲ་སྭ་བྷ་ཝ་ཨཱཏྨ་ཀོ྅ཧཾ༔ ལན་གསུམ། ཕུར་བུ་རྣམས་སྟོང་ཉིད་ཆོས་ཀྱི་སྐུའི་རང་བཞིན་དུ་གྱུར། སྟོང་པའི་ངང་ལས་རྡོ་རྗེ་གཞོན་ནུ་ཡབ་ཡུམ་ལོངས་སྤྱོད་རྫོགས་པའི་སྐུར་གསལ་བའི་རྒྱ་མདུད་གོང་མ་ལ་ཁྲོ་བཅུ་ཡབ་ཡུམ། ཆང་བཟུང་ལ་ཁྲ་ཐབས་ཉི་ཤུ། རྒྱ་མདུད་འོག་མ་ལ་སྒོ་མ་བཞི། དབལ་ཟུར་གསུམ་ལ་སྲས་མཆོག ངོས་གསུམ་ལ་སྲུང་མ་དམ་ཅན་གྱི་ཚོགས་ལམ་གྱིས་གསལ་བར་གྱུར། བདག་ཉིད་རྡོ་རྗེ་གཞོན་ནུར་གསལ་བའི་ལག་པ་གཡས་པའི་མཐིལ་ཟླ་བའི་དཀྱིལ་འཁོར་གྱི་དབུས་སུ་ཨ་དཀར་པོ། གཡོན་པའི་མཐིལ་ཉི་མའི་དཀྱིལ་འཁོར་གྱི་དབུས་སུ་མཾ་དམར་པོ་གསལ་བར་གྱུར། གཡས་ཀྱི་སོར་མོ་ལྔ་ལ་ཟླ་བ་སེན་གང་བའི་སྟེང་དུ་རིགས་ཀྱི་ཡབ་ལྔ། གཡོན་གྱི་སེར་མོ་ལྔ་ཉི་མ་སེན་གང་བའི་སྟེང་དུ་ཡུམ་ལྔ་གསལ་བར་གྱུར། སྦམས་ཕུར་འདྲིལ་ཞིང༌། ཨོཾ་ཨཱཿཧཱུཾ་སྭཱཧཱ༔ མཱུྃ་ལཱྃ་མཱྃ་པཱྃ་ཏཱཾ༔ ཨོཾ་བཛྲ་ཀཱི་ལི་ཀཱི་ལ་ཡ༔ ཨཉྫ་ལི་ཧོ༔ ཞེས་བརྒྱ་རྩ་བརྒྱད་བརྗོད་པས། དཔལ་རྡོ་རྗེ་གཞོན་ནུ་ཡབ་ཡུམ་དང༌། རིགས་ལྔ་ཡབ་ཡུམ་སྦྱོར་བ་མཛད་པའི་མཁའ་གསང་ནས་བྱང་ཆུབ་སེམས་ཀྱི་རང་བཞིན་ལས། སྲས་ཕུར་པའི་ལྷ་ཚོགས་སུ་རོང་གི་འཁྲུངས་ཏེ། སྐུ་མདོག་ཕྱག་མཚན་སོ་སོའི་ཆ་ལུགས་གསལ་ལ་མ་འདྲེས་པར་རྫོགས་པ་ལ། ཐམས་ཅད་ཀྱང་སྟོད་ཞལ་གསུམ་ཕྱག་དྲུག་པ། སྨད་མེའི་ཚྭ་ཚྭ་འཕྲོ་བ། སྲས་ཁྲ་ཐབས་དམ་ཅན་ཕོ་ཉ་དང་བཅས་པ་སྐད་ཅིག་ལ་འཁྲུངས་པ་ལ། རང་བཞིན་གྱི་དབྱིངས་ནས་དེ་འདྲ་བའི་ཡེ་ཤེས་མང་པོ་བྱོན་ནས་གཉིས་མེད་དུ་ཐིམ་པར་གྱུར། སྐུ་གསུང་ཐུགས་བྱིན་གྱིས་བརླབས་ཏེ་གཟི་བྱིན་ནུས་པ་བསྐྱེད་པ་ནི། ཡང་སྦམས་ཕུར་འདྲིལ་ཞིང༌། ཧཱུྃ༔ སངས་རྒྱས་ཀུན་གྱི་རང་བཞིན་སྐུ༔ ངང་ཉིད་རྡོ་རྗེ་ཆོས་དབྱིངས་ལས༔ འབར་བའི་ཁྲོ་བོ་མི་བཟད་པ༔ སྐུ་ཡི་དབྱིག་ཏུ་བདག་སྐྱེད་ཅིག༔ ཨོཾ་བཛྲ་ཀཱི་ལི་ཀཱི་ལ་ཡ༔ བཛྲ་ས་ཏྭ་རཱ་ཙ་ཡ་ཧཱུྃ་ཕཊ༔ ཕུར་པ་ལས་འོད་ཟེར་ཕྱོགས་བཅུར་འཕྲོས། རྒྱལ་བ་ཐམས་ཅད་ཀྱི་སྐུ་ལ་མཉེས་མཆོད་ཕུལ༔ ཚུར་འདུས་ཐུགས་རྗེ་བྱིན་རླབས་ཐམས་ཅད་ཕུར་པ་ལ་འདུས༔ སྤྱི་བོར་ཐིམ༔ གཟི་བརྗིད་དང་ལྡན༔ སྲིད་གསུམ་མྱ་ངན་ལས་འདས་པ་སྒྲོལ་ནུས་པར་གྱུར༔ དབང་རྟགས་སུ་རྒྱ་མདུད་གོང་མར་ཨོཾ་དཀར་པོའི་མཚན་པར་གྱུར༔ ཧཱུྃ༔ སངས་རྒྱས་ཀུན་གྱི་རང་བཞིན་གསུང་༔ ངང་ཉིད་རྡོ་རྗེ་ཆོས་དབྱིངས་ལས༔ འབར་བའི་ཁྲོ་བོ་མི་བཟད་པ༔ གསུང་གི་དབྱིག་ཏུ་བདག་བསྐྱེད་ཅིག༔ ཨོཾ་བཛྲ་ཀཱི་ལི་ཀཱི་ལ་ཡ་ཝཱ་ཀ་བཛྲ་ཧཱུྃ་ཨཱཿ ཕུར་པ་ལས་འོད་ཟེར་དཔག་མེད་འཕྲོས༔ རྒྱལ་བ་ཐམས་ཅད་ཀྱི་གསུང་ལ་མཆོད་པ་ཕུལ༔ ཚུར་འདུས་གསུང་གི་བྱིན་རླབས་ཐམས་ཅད་ཕུར་པ་ལ་ཐིམ༔ ལྗང་སྟེང་རྒྱ་གྲམ་གྱི་ལྟེ་བ་ལ་ཟླ་བའི་སྟེང་དུ་ཨཱཿ དམར་པོས་མཚན་པར་གྱུར་པའི་མཐར་ཀཱི་ལ་ཡ་འབྲུ་གུས་བསྐོར་བར་གྱུར༔ གསུང་རྡོ་རྗེར་བྱིན་རླབས༔ ཁམས་གསུམ་ཆོས་ཀྱི་དབྱིངས་སུ་སྒྲོལ་ནུས་པའི་དབང་དམ་པ་དང་ལྡན་པར་གྱུར༔ དབང་རྟགས་སུ་རྒྱ་མདུད་འོག་མར་ཨཱ་དམར་པོས་མཚན་པར་གྱུར༔ ཧཱུྃ༔ སངས་རྒྱས་ཀུན་གྱི་རང་བཞིན་ཐུགས༔ ངང་ཉིད་རྡོ་རྗེ་ཆོས་དབྱིངས་ལས༔ འབར་བའི་ཁྲོ་བོ་མི་བཟད་པ༔ ཐུགས་ཀྱི་དབྱིག་ཏུ་བདག་བསྐྱེད་ཅིག༔ ཨོཾ་བཛྲ་ཀཱི་ལི་ཀཱི་ལ་ཡ་ཙཏྟ་བཛྲ་ཧྲི་ད་ཡ་ཧཱུྃ༔ ཕུར་པ་ལས་འོད་ཟེར་ཕྱོགས་བཅུར་འཕྲོས༔ རྒྱལ་བ་ཐམས་ཅད་ཀྱི་ཐུགས་ལ་མཉེས་མཆོད་ཕུལ༔ ཐུགས་རྗེ་བྱིན་རླབས་ཐམས་ཅད་ཚུར་འདུས་ཕུར་པ་ལ་ཐིམ༔ ཐུགས་རིན་པོ་ཆེ་མ་རྒན་གུར་ཕུབ་པ་ལྟ་བུའི་ཉི་ཟླའི་སྟེང་དུ༔ ཡེ་ཤེས་སེམས་དཔའ་དཀར་གསལ་ཞལ་གཅིག་ཕྱག་གཉིས་རྒྱན་མེད་པ་རྡོ་རྗེ་དང་དྲིལ་བུ་འཛིན་པའི་ཐུགས་རིན་པོ་ཆེ་ཟུར་བརྒྱད་པའི་དབུས་སུ་ཟླ་བའི་སྟེང་དུ་རྡོ་རྗེ་མཐིང་ག་ནས་ཙམ་གྱིས་ལྟེ་བར་ཧཱུྃ་མཐིང་ག་ཡུངས་འབྲུ་ཙམ་ལ་ཀཱི་ལ་ཡ་ལྗང་དམར་སྤུས་བྲིས་པ་ཙམ་གྱིས་བསྐོར་བར་གྱུར༔ དབང་རྟགས་སུ་རྒྱ་མདུད་ཀྱི་དཀྱིལ་དུ་ཧཱུཾ་མཐིང་གས་མཚན་པར་གྱུར༔ ཡེ་ཤེས་ལྔར་བྱིན་གྱིས་བརླབ་པ་ནི། ཧཱུྃ༔ ཐབས་ཀྱིས་སྤྱོད་པའི་འགྲོ་དོན་དུ༔ བྱམས་དང་སྙིང་རྗེས་གང་འདུལ་བའི༔ སངས་རྒྱས་ཕྲིན་ལས་རྫོགས་མཛད་པ༔ དབང་དང་དངོས་གྲུབ་འདིར་སྩོལ་ཅིག༔ ཅེས་སྐུལ་བས། ཕུར་བུ་ལས་འོད་ཟེར་ཕྱོགས་བཅུར་འཕྲོས༔ རྒྱལ་བ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད༔ ཨོཾ་ཨཱཿཧཱུཾ་སྭཱཧཱ་འབའ་ཞིག་ཏུ་གྱུར༔ ཚུར་འདུས་ཕུར་པའི་སྤྱི་བོར་མགྲིན་པ་ཐུགས་ཀ་གསུམ་དུ་ཐིམ༔ གཞན་ཡང་ཐོད་པ་དུང་ཁང་དཔྲལ་བ་རྣ་ལྟག་གཡས་གཡོན་ལྟག་པ་དང་ལྔར་འདུས་ཤིང་ཐིམ་པས་དཔའ་བོ་འབྲུ་ལྔར་གྱུར༔ དེ་དག་སྐད་ཅིག་ཏུ་ཧེ་རུ་ཀ་རིགས་ལྔར་གྱུར་ཏེ༔ ཡེ་ཤེས་ལྔའི་དབང་ཡོངས་སུ་རྫོགས་པར་གྱུར༔ ཨོཾ་ན་མཿསརྦ་ཏ་ཐཱ་ག་ཏ་མཧཱ་ཤཱུཎྱ་ཏཱ་ཛྙཱ་ན་བཛྲ་སྭ་བྷ་བ་ཨཱཏྨ་ཀོ྅ཧཾ༔ ཨོཾ་ན་མཿསརྦ་ཏ་ཐཱ་ཏ་མཧཱ་ཨཱ་དརྴ་ཛྙཱ་ན་བཛྲ་སྭ་བྷཱ་ཝ་ཨཱཏྨཀོ྅ཧཾ༔ ཨོཾ་ན་མཿ སརྦ་ཏ་ཐཱ་ཏ་མཧཱ་ས་མ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨཀོ྅ཧཾ༔ ཨོཾ་ན་མཿ སརྦ་ཏ་ཐཱ་ག་ཏ་མཧཱ་པྲ་ཏྱ་བེཀྵ་ཎ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅ཧཾཿ ཨོཾ་ན་མཿསརྦ་ཏ་ཐཱ་ག་ཏ་མཧཱ་ཀྲྀཏྱ་ནུཥྛ་ན་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ༔ རྒྱལ་བ་ཐམས་ཅད་ཀྱི་ཐུགས་རྗེ་དང་ནུས་པ་བྱིན་རླབས་ཐམས་ཅད་ཕུར་པ་ལ་ཐིམ་པར་གྱུར༔ ཡོངས་རྫོགས་དབང་མཆོག་བསྐུར་བ་ནི། སྣང་སྲིད་འཁོར་འདས་ཐམས་ཅད་འོད་དུ་ཞུ༔ དཀྱིལ་འཁོར་ལ་ཐིམ༔ དཀྱིལ་འཁོར་མཐའ་ནས་དབུས་སུ་ཡལ་ཏེ༔ གདན་ཁྲི་གཙོ་བོ༔ དེའང་ཡེ་ཤེས་སེམས་དཔའ༔ དེ་ཡང་ཧཱུཾ༔ དེ་ཡང་ཟླ་ཚེས་ཐིག་ལེ༔ ཐིག་ལེ་སྤྲོས་མེད་མཐའ་བྲལ༔ མ་བཅོས་རང་གསལ་ཆོས་སྐུ་ཐིག་ལེ་ཉག་ཅིག་གི་ངང་དུ་རྫོགས་པར་གྱུར༔ སྐབས་འདིར་ཀཱི་ལ་ཡའི་ཛ྄བ་དབྱངས་བྱ་བའི་ཚེ་རྒྱལ་ཐེབས་བཞི་སོགས་ལས་ཀྱི་སློབ་དཔོན་རྒྱན་འགོད་པ་རྣམས་དུར་ཁྲོད་ཆས་ཀྱིས་བརྒྱན༔ རྟགས་གསུམ་གདབ། ལས་རྡོར་གཅིག་གིས་དཀྱིལ་འཁོར་གྱི་གནས་སོ་སོར་ཨེ་ཁྲོམ་བཀོད། ལས་རྡོར་གཅིག་གི་ཤ་ཆེན་དང་སྤོས་བསྲེགས་པའི་སྤོས་ཕོར་ཐོགས། རྡོ་རྗེ་སློབ་དཔོན་གྱིས་དྲིལ་སྤོས། རིག་མས་དར་ལམ་གྱི་སྣེ་མོ་ཐོགས་ལ། རྒྱལ་ཚབ་སོགས་གཞན་རྣམས་ཀྱིས་ཕུར་ཁྲོམ་དར་གྱིས་ལྕིབས་པ་ཐོགས་པ་དང་སྦྲེལ། ཕུར་ཁྲོམ་རྫོགས་ནས་བུམ་པ་ཙཀླི་གཏོར་མ། སྐུ་གསུང་ཐུགས་རྟེན། ས་ཆོག་སྐབས་ཀྱི་ཁྲོ་བཅུའི་ཕུར་བུ། སྒབ་སྐོར་ཆས། མཌཱ་མ་སྣོད་གཅིག་ཏུ་བཞག་པ་སོགས་ཐོགས་ཟིན་པ་དང༌། འདུས་པ་བྱིངས་རྣམས་ཀྱང་དབུ་ཞྭ་བཅས་བཞེངས་ལ་ཞི་རོལ་རིང་པོའི་འོག་རྒྱན་འགོད་པ་རྣམས་དཀྱིལ་འཁོར་ལ་གཡལ་བསྐོར་ལན་གསུམ། མདུན་ནས་དཀྱིལ་འཁོར་ལ་ཕྱོགས་པ་རེ་བཅས་གྲུབ་ནས། སློབ་དཔོན་དཀྱིལ་འཁོར་མདུན་ཕྱོགས་སུ་འཁོར་དེ་ལས་སློབ་དཔོན་གྱིས་ཕུར་པ་རྣམས་རིམ་བཞིན་འགོད་ལ། ཧཱུཾ༔ སྲིད་པའི་ཕུར་བུ་བསྒྲུབ་པ་དང་༔ དབང་དང་དངོས་གྲུབ་བླང་བའི་ཕྱིར༔ སྐྱེ་མེད་ཆོས་ཀྱི་དབྱིངས་ཉིད་ལས། །སྲིད་པ་རྡོ་རྗེ་ཕུར་པའི་ལྷ༔ རྒྱལ་བའི་དཀྱིལ་འཁོར་ཡོངས་རྫོགས་དཔལ༔ ཆོས་ཉིད་སྒྱུ་མར་རོལ་པའི་ངང་༔ ཐུགས་རྗེས་འགྲོ་བའི་དོན་མཛད་པ༔ ཡེ་ཤེས་ཁྲོ་བོ་གཤེགས་སུ་གསོལ༔ ཡེ་ཤེས་ཁྲོ་བོ་གཤེགས་ནས་ཀྱང་༔ རྟགས་དང་མཚན་མ་བསྟན་པ་དང་༔ དངོས་གྲུབ་མ་ལུས་སྩོལ་བའི་ཕྱིར༔ འབར་བའི་གདན་ལ་བཞུགས་སུ་གསོལ༔ ཨོཾ་བཛྲ་ཀཱི་ལི་ཀཱི་ལ་ཡ་ས་མ་ཡ་ཨ་བེ་ཤ་ཡ་ཏིཥྛ་ལྷན༔ ཅེས་གཙོ་ཕུར་དབུས་ནས་ཞལ་ཤར་དུ་ཕྱོགས་པར་བཞུགས་སུ་གསོལ༔ དེ་ནས་ཁྲོ་བཅུ་ནི། འཁོར་ལོ་རྩིབས་བཅུའམ་རིན་ཆེན་ཟུར་བརྒྱད་ཀྱི་ཤར་སྟོད་ལ་ཧཱུཾ་ཀ་ར་ཡབ་ཡུམ་ཞལ་སྤྲོད་ཁྲ་ཐབ་གཉིས་དང་བཅས་པ། ཤར་སྨད་རྣམ་རྒྱལ་ཡབ་ཡུམ་ནས་བརྩམས། ནུབ་སྨད་དུ་སྟོབས་པོ་ཆེ་ཡབ་ཡུམ་གྱི་བར་དུ་སོ་སོའི་ཁྲ་ཐབས་གཉིས་རེ་དང་བཅས་འོག་གི་ཚིག་རིས་དང་མཐུན་པར་བཀོད། འདི་ཕྱིན་ཆད་སྒོ་སྲུང་རྣམས་མ་གཏོགས་པ་ཐམས་ཅད་ཞལ་ནང་བསྟན་ཁོ་ནང་བཞུགས་ཏེ། ཧཱུྃ༔ སྟེང་ཕྱོགས་ཧཱུྃ་ཀ་ར་སྒྲ་འབྱིན་མ༔ སྤྲུལ་པ་ཕག་དང་སྨྲིག་བུའི་མགོ༔ སྟེང་གི་ཕྱོགས་སུ་བཞུགས་སུ་གསོལ༔ ཨོཾ་བཛྲ་ཀྲོ་དྷ་ཧཱུཾ་ཀར་ཧཱུྃ་གརྫ་གརྫ་ཧཱུཾ་ཕཊ༔ ས་མ་ཡ་ཏིཥྛ་ལྷན༔ ཧཱུྃ༔ ཤར་ཕྱོགས་རྣམ་རྒྱལ་སྙེམས་མ་ནི༔ སྤྲུལ་པ་སྟག་དང་བྱ་རྒོད་མགོ༔ ཤར་གྱི་ཕྱོགས་སུ་བཞུགས་སུ་གསོལ༔ ཨོཾ་བཛྲ་ཀྲོ་དྷ་བི་ཛ་ཡ་ཧཱུཾ་ཧ་ན་ཧ་ན་ཧཱུཾ་ཕཊ༔ ས་མ་ཡ་ཏིཥྛ་ལྷན༔ ཧཱུྃ༔ ཤར་ལྷོ་དབྱུག་སྔོན་སྡེར་མོ་ནི༔ སྤྲུལ་པ་གཡག་དང་བྱ་རོག་མགོ༔ ཤར་ལྷོ་མཚམས་སུ་བཞུགས་སུ་གསོལ༔ ཨོཾ་བཛྲ་ཀྲ་དྷ་ནཱི་ལ་དནྜ་ཧཱུྃ༔ ད་ཧ་ད་ཧ་ཧཱུྃ་ཕཊ༔ ས་མ་ཡ་ཏིཥྛ་ལྷན༔ ཧཱུྃ༔ ལྷོ་ཕྱོགས་གཤིན་རྗེ་དུར་ཁྲོད་བདག༔ སྤྲུལ་པ་ཤ་བ་འུག་པའི་མགོ༔ ལྷོ་ཡི་ཕྱོགས་སུ་བཞུགས་སུ་གསོལ༔ ཨོཾ་བཛྲ་ཀྲོ་དྷ་ཡ་མཱནྟ་ག་ཧཱུྃ༔ པ་ཙ་པ་ཙ་ཧཱུྃ་ཕཊ༔ ས་མ་ཡ་ཏིཥྛ་ལྷན༔ ཧཱུྃ༔ ལྷོ་ནུབ་མི་གཡོ་གཏུན་ཁུང་མ༔ སྤྲུལ་པ་གཟིག་དང་ཁྭ་ཏའི་མགོ༔ ལྷོ་ནུབ་མཚམས་སུ་བཞུགས་སུ་གསོལ༔ ཨོཾ་བཛྲ་ཀྲོ་དྷ་ཨཱརྻ་ཨ་ཙ་ལ་ཧཱུྃ༔ བྷནྡྷ་བྷནྡྷ་ཧཱུྃ་ཕཊ༔ ས་མ་ཡ་ཏིཥྛ་ལྷན༔ ཧཱུྃ༔ ནུབ་ཕྱོགས་རྟ་མགྲིན་རྡོ་རྗེ་གཏུམ༔ སྤྲུལ་པ་བྱི་ལ་པུ་ཤུད་མགོ༔ ནུབ་ཀྱི་ཕྱོགས་སུ་བཞུགས་སུ་གསོལ༔ ཨོཾ་བཛྲ་ཀྲོ་དྷ་ཧྱ་བ་གྲཱི་བ་ཧཱུྃ༔ ཧུ་ལུ་ཧུ་ལུ་ཧཱུྃ་ཕཊ༔ ས་མ་ཡ་ཏིཥྛ་ལྷན༔ ཧཱུྃ༔ ནུབ་བྱང་འདོད་རྒྱལ་མངའ་སྙེམས་ནི༔ སྤྲུལ་པ་སྤྱང་གི་ཁྲ་ཡི་མགོ༔ ནུབ་བྱང་མཚམས་སུ་བཞུགས་སུ་གསོལ༔ ཨོཾ་བཛྲ་ཀྲོ་དྷ་ཨ་པ་ར་ཛི་ཏ་ཧཱུྃ༔ ཏིཥྛ་ཏིཥྛ་ཧཱུྃ་ཕཊ༔ ས་མ་ཡ་ཏིཥྛ་ལྷན༔ ཧཱུྃ༔ བྱང་ཕྱོགས་བདུད་རྩི་རླུང་འབྱིན་མ༔ སྤྲུལ་པ་སེངྒེ་ཕ་ཝཾ་མགོ༔ བྱང་གི་ཕྱོགས་སུ་བཞུགས་སུ་གསོལ༔ ཨོཾ་བཛྲ་ཀྲོ་དྷ་ཨ་མྲྀ་ཏ་ཀུནྜ་ལི་ཧཱུྃ༔ ཚིནྡྷ་ཚིནྡྷ་ཧཱུྃ་ཕཊ༔ ས་མ་ཡ་ཏིཥྛ་ལྷན༔ ཧཱུྃ༔ བྱང་ཤར་ཁམས་གསུམ་གཡོ་བྱེད་ནི༔ སྤྲུལ་པ་དོམ་དང་སྲེ་མང་མགོ༔ བྱང་ཤར་མཚམས་སུ་བཞུགས་སུ་གསོལ༔ ཨོཾ་བཛྲ་ཀྲོ་དྷ་ཏྲེ་ལོ་ཀྱ་བི་ཛ་ཡ་ཧཱུྃ༔ བྷིནྡྷ་བྷིནྡྷ་ཧཱུྃ་ཕཊ༔ ས་མ་ཡ་ཏིཥྛ་ལྷན༔ ཧཱུྃ༔ འོག་ཕྱོགས་སྟོབས་ཆེན་སྐུལ་བྱེད་མ༔ སྤྲུལ་པ་དྲེད་དང་བྱི་བའི་མགོ༔ འོག་གི་ཕྱོགས་སུ་བཞུགས་སུ་གསོལ༔ ཨོཾ་བཛྲ་ཀྲོ་དྷ་མཧཱ་བ་ལ་ཧཱུྃ༔ སྥོ་ཊ་སྥོ་ཊ་ཧཱུྃ་ཕཊ༔ ས་མ་ཡ་ཏིཥྛ་ལྷན༔ དེ་ནས་ཟླ་གམ་གསུམ་གྱི་གཡས་སུ་སྐུ། གཡོན་དུ་གསུང༌། མདུན་དུ་ཐུགས་ཏེ་སྲས་མཆོག་བདུན་གསུམ་ཉེར་གཅིག ནང་ཁོང་གི་ཕྱོགས་བཞིར་རིགས་བཞིའི་སྲས་མཆོག ནང་སྒོ་བཞི་ལ་ཕུ་ཤུད་སྐོ་ཅན་སོགས་སྒོ་ཕུར་བཞི་ཞལ་ཕྱིར་བསྟན། ཁྲག་ཁྱམས་ཀྱི་ཕྱོགས་བཞིའི་དབུས་སུ་ཤྭ་ན་མ་བཞི་ཞལ་ནང་བསྟན་གྱི་དབང་དུ་བྱས་པའི་གཡས་ཕྱོགས་སུ་བདག་ཉིད་མ་བཞི། གཡོན་དུ་ས་བདག་མ་བཞི། ཕྱི་སྒོ་ལ་གིང་ཆེན་བཞི་ཞལ་ཕྱིར་བསྟན། དུར་ཁྲོད་ཀྱི་ནང་སྐོར་དུ་དབང་ཕྱུག་བརྟན་མ་དགེ་བསྙེན་གྱི་རྩངས་ཕུར་རྣམས་རིམ་བཞིན་ཐོད་གདན་དུ་འགོད་ལ། ཧཱུྃ༔ སྐུ་གསུང་ཐུགས་ལས་སྤྲུལ་པའི་སྲས༔ ཟླ་གམ་ཨེ་ཡི་གདན་ལ་བཞུགས༔ ཞི་རྒྱས་དབང་དྲག་ཕྲིན་ལས་སྒྲུབ༔ གྲུ་ཆེད་བཞི་ལ་བརྟན་པར་བཞུགས༔ ཚད་མེད་རྣམ་ཐར་སྒོ་བཞི་རུ༔ ཡེ་ཤེས་སྒོ་སྐྱོང་སྲུ་མ་བཞུགས༔ དཀྱིལ་འཁོར་ཆེན་པོའི་བར་འཁྱམས་སུ༔ ཤྭ་ན་བདག་ཉིད་ས་བདག་ཚོགས༔ བསེ་ལྕགས་དུང་གི་སྐྱེས་བུ་རྣམས༔ བསྟན་པ་སྲུང་ཕྱིར་བཞུགས་སུ་གསོལ༔ ཕྱི་རིམ་འཁོར་ཡུག་ཆེན་མོ་ལ༔ དབང་ཕྱུག་ཉེར་བརྒྱད་བསྟན་མ་དང་༔ དགེ་བསྙེན་ཉེར་གཅིག་བཞུགས་སུ་གསོལ༔ ཛཿཧཱུྃ་བཾ་ཧོ༔ ས་མ་ཡ་ཛཿ དྷ་ཏི་མ་མ་ཤཱི་གྷྲཾ་ཀ་ར་ཡེ་ཡ་མ་ཡ་ཨཱ་བེ་ཤ་ཡ་ཏིཥྛ་ལྷན༔ ཞེས་འགོད་ཅིང་མཚམས་རྣམས་སུ་ཞི་རོལ་བྱའོ། །དེ་ནས་བུམ་པ་མགུལ་འཆིང་མཐིང་ནག་ཅན་གུ་གུལ་གྱི་བདུག ཡུངས་ཀར་བྲབས་ལ་སུམྦྷ་ནི་བརྗོད། དྲི་བཟང་དང་སྦྱར་བའི་ཆུ་དང་བུམ་རྫས་སོ་ལྔ་བླུགས་ལ། ཨོཾ་བྷྲཱུྃ་ཏྲཱྂ་ཧྲཱིཿཨཱཿབཛྲ་པུཥྤེ་སིདྡྷི་གརྦྷ་ཏ་ན༔ རཏྣ་ནེ་ཏྲ༔ པཉྩ་ཤུ་ལནྡྷ་རི༔ བཛྲ་པཀྵ་པྲ་ཏི་ཨོཾ་ཨཱཿཧཱུྃ༔ ཞེས་ལན་གསུམ་བརྗོད་ལ་རིགས་སྔའི་དབུ་རྒྱན་བཀོད། ཁ་རྒྱན་གཟུངས་རྡོར་བཅས་ལྡིང་ཁྲི་བར་མའི་དབུས་ནས་ཤར་དུ་ཕྱོགས་པར་འཇོག ཙཀླི་རྣམས་ཀྱང་ལྷ་གནས་སོ་སོའི་ཐད་བསྟུན་དང་ཕྱག་མཚན་རྣམས་འགོད་ལ། ཧཱུྃ༔ སྲིད་པའི་ཕུར་བུ་སྒྲུབ་པ་དང་༔ དབང་དང་དངོས་གྲུབ་བླང་བའི་ཕྱིར༔ ཡེ་ཤེས་ཁྲོ་བོ་གཤེགས་སུ་གསོལ༔ ཡེ་ཤེས་ཁྲོ་བོ་གཤེགས་ནས་ཀྱང་༔ ཕོ་བྲང་གནས་འདིར་བཞུགས་སུ་གསོལ༔ དངོས་གྲུབ་མ་ལུས་སྩལ་དུ་གསོལ༔ བཛྲ་ཀཱི་ལི་ཀཱི་ལ་ཡ་ས་མ་ཡ་ཏིཥྛ་ལྷན༔ ཅེས་བཀོད་ལ་གཙོ་ཕུར་དང་བུམ་པ་གཟུངས་ཐག་སྦྲེལ་བའི་སྣེ་མོ་གཉིས་སུ་འཐེན་ལ། གཅིག་རྡོར་སློབ་དང༌། གཅིག་ཤོས་ཐུན་དབོན་པའི་ཕྱག་ཏུ་སླེབ་པའི་ཚོད་ཙམ་བྱ། དེ་ནས་བང་རིམ་སྟེང་མའི་དབུས་སུ་རྟེན་སྐུ་གཟུགས། གཡས་སུ་གསུང་རྟེན་སྔགས་བྱང་ཚད་མར་གསེར་གྱིས་བྲིས་པའམ་རྒྱུན་གྱི་གླེགས་བམ། གཡོན་དུ་ཐུགས་རྟེན་རང་བྱུང་གི་ཤེལ་ཟུར་བརྒྱད། རྒྱབ་ཏུ་དབལ་གྱི་གཏོར་ཆེན། དེའི་གཡས་གཡོན་དུ་སྨན་རཀ་རྒྱུན་བཞག་མཆོག་གི་དམ་རྫས་སུ་སྦྱར་བ། མདུན་དུ་ཚེའི་འབྲང་རྒྱས། དེའི་གཡས་གཡོན་ཚེ་རིལ་ཆང༌། ཚེ་མདའ་སོགས་བཀོད་ལ། ཧཱུྃ༔ དུར་ཁྲོད་གསང་བ་མཆོག་གི་དཀྱིལ་འཁོར་དུ༔ རྒྱལ་བ་མཆོད་ཅིང་དངོས་གྲུབ་བླང་བ་དང་༔ དམ་ཅན་དགྱེས་བསྐང་ཕྲིན་ལས་བསྒྲུབ་པའི་ཕྱིར༔ ཀུན་ཏུ་བཟང་པོའི་མཆོད་སྤྲིན་བཀོད་པ་ནི༔ བུམ་པ་བཟང་པོ་ལྷ་ཡི་གཞལ་ཡས་ཁང་༔ དམ་རྫས་གཏོར་ཆེན་མཆོད་སྤྲིན་རྒྱན་དུ་ཆེ༔ སྨན་རག་གཏོར་བཅས་རྒྱལ་བའི་ཐུགས་དམ་སྐོང་༔ གདུགས་དང་བླ་བྲེ་རྒྱལ་མཚན་བ་དན་དང་༔ མདའ་དར་གྲི་དང་ཚོན་སྐུད་དྲྭ་བས་སྦྲེལ༔ དར་ཁང་སྨད་དཀྲིས་དུར་ཁྲོད་རྫས་མཆོག་བཀྲམ༔ མཐུན་པའི་རྫས་དང་དགྱེས་པའི་དཀོར་ཆ་སོགས༔ གསང་བའི་དཀྱིལ་འཁོར་འདི་རུ་ཡོངས་རྫོགས་བཀོད༔ ཅེས་པ་རྣམས་དབྱངས་དང་མཚམས་སུ་ཞི་རོལ་བཅས་བྱ། གཞན་ཡང་དཀྱིལ་འཁོར་གྱི་སྟེང་དུ་ཞིང་གི་བླ་བྲེ་དང་གདུགས་ཀྱིས་ཕུབ་ཅིང༌། འཁོར་ཡུག་རྣམས་སུ་ལྡ་ལྡི། བ་དན། རྒྱལ་མཚན། ཕྱེ་ཕུར། དར་གྱི་ཆུན་འཕྱང་སོགས་དང༌། དཔལ་གྱི་ཆས་གོས་རྒྱན་ཕྲེང༌། རྒྱུ་མ་དང་དོན་སྙིང་གི་འཕྱང་ཕྲུལ། གོ་མཚོན་སྤྱན་གཟིགས་སོགས་སྣ་ཚོགས་ཀྱིས་ཀུན་ཏུ་བཟང་པོའི་ཞིང་ལྟ་བུར་མཛེས་ཤིང་བརྗིད་ཆགས་པར་བྱས་ནས། བདུད་རྩིས་ལྔ་དང་བཅས་པའི་དྲིས་དཀྱིལ་འཁོར་གྱི་མཐའ་རིམ་དུ་བྱུག་ཅིང༌། ཟུར་བཞིར་མདའ་དར་དང་ཚོན་སྐུད་ཀྱི་དྲྭ་བས་སྦྲེལ་བ་དང་རལ་གྲི་ལ་སོགས་པའང་ཚུལ་བཞིན་དུ་འགོད་པའི་བྲིས་དཀྱིལ་གྱི་མཐའ་སྐོར་ཤར་དུ་ཆུ་གཉིས་ཉེར་སྤྱོད་ལྔ། ལྷོར་འདོད་ཡོན་ལྔ། རིན་པོ་ཆེ་བདུན། བཀྲ་ཤིས་པའི་རྫས་བརྒྱད་སོགས། ནུབ་ཏུ་བཟའ་བཅའ་ལྟུང་བ་བལྡག་གཞིབ་བྱང་བའི་དཔལ་གྱི་གཏོར་མ་དར་ཚོན་གྱི་འཕུར་ལྡིང་གཡོ་བའི་གཡས་ནས་གཡས་སུ་ཆོས་སྐྱོང་སྤྱིའི་གཏོར་སྤུངས། ཆད་རྡོ། སྨད་ཐོད་སྒྲུབ་པའི་ཆོས་སྨན་དང་སྦྱར་བ། གཡོན་ནས་གཡོན་དུ་དམ་ཅན་གྱི་སྒོས་ཀྱི་གཏོར་སྤུངས། བསྟན་མ། རཀྟ་སོ་ལྔ་དང་སྦྱར་བའི་ཁྲག་ཐོད་རྣམས་བཤམ། བྱང་དུ་ཁྲག་གི་ཨརྒྷཾ། དུག་ཆུའི་ཞབས་བསིལ། དབང་པོ་ལྔའི་མེ་ཏོག་ཤ་ཆེན་དང་འདྲེ་འཇིགས་ཀྱི་སྤོས། ཞུན་ཆེན་གྱི་མར་མེ། མཁྲིས་པ་ལ་སོགས་པའི་དྲི་ཆབ། ཤ་ཁྲག་རུས་པ་སོགས་ཀྱི་ཞལ་ཟས། རྐང་གླིང་ཐོད་རྔ་སོགས་ཀྱི་རོལ་མོ། ཤར་ལྷོར་ལས་བཞིའི་འབྲང་རྒྱས་སོགས་དངོས་གྲུབ་ཀྱི་ཡོ་བྱད། ལྷོ་ནུབ་ཏུ་དྲག་པོའི་འབྲུབ་ཁུང་ལིངྒ་ཐུན་རྫས། ནུབ་བྱང་དུ་ཕུར་གསོལ་གྱི་གཏོར་ཆེན། བྱང་ཤར་དུ་སྲེགས་འཕང་མནན་པ་སོགས་མཐའ་སྡུད་ཀྱི་ཡོ་བྱད་རྣམས་འགོད་དགོས་པ་ཡིན་ཀྱང་འདི་རིགས་སྟོད་ལས་ཀྱི་སྐབས་སུ་མདོར་བསྡུས་ཀྱིས་ཆོག སྲུང་བའི་ཕུར་བུ་བཅུ་པོའང་དཀྱིལ་འཁོར་གྱི་མཐར་སྔར་གདབ་པའི་གོ་རིམ་ལས་མ་འཆུག་པ་དང༌། མ་ཌཱཾ་ཡང་དེ་བཞིན་དུ་བཀོད། དཀྱིལ་འཁོར་གྱི་ཕྱི་རོལ་ཏུ་སྟོང་མཆོད་སོགས་མཆོད་རྫས་བཀོད་པ་གང་རྒྱས་ཅི་མཛེས་ལས་དམིགས་སུ་བསལ་མི་དགོས་ཀྱང༌། ཕྱག་རྒྱུན་དུ་སྟོང་མཆོད་རྒྱས་པར་ཕྱོགས་བཞིར་སྟེགས་བུ་བང་རིམ་བཅུ་གཅིག་ཆེ་དང༌། འབྲིང་པོར་བདུན། ཐ་མ་གསུམ་དང་ལྡན་པར་བྱས་པའི་སྟེང་ནས་རིམ་བཞིན། སྨན། གཏོར་མ། རཀྟ། རིག་མ་བཅུ་དྲུག་དང་རྫས་རྟགས་སྣ་བདུན་སོགས་འབུར་དུ་གཏོད་པ། མ་འཛོམ་ན་རི་མོར་བྲིས་པ། མཆོད་ཡོན། ཞབས་བསིལ། མེ་ཏོག བདུག་སྤོས། དྲི་ཆབ། ཞལ་ཟས། ཚོགས་ཤ་དུམ་བཅས། ཐམས་ཅད་ཀྱི་མཐར་མར་མེའི་ཕྲེང་བ་བཅས་བརྒྱ་རྩ་རེ་དང༌། ཕྱོགས་བཞིའམ་མདུན་དུ་ཞལ་ཟས་རྒྱན་སྤྲོས་གཟབ་པ་བཞིའམ་གསུམ། འཛོམ་ན་ཕྱོགས་བཞིར་མར་མེ་རྒྱུན་འབར་ལྔ། ཕྱི་རོལ་བར་སྣང་དུ་འཕྲུལ་འདེགས་ཀྱི་མར་མེ་འབར་བ་བཞི། མ་འཛོམས་ན་ཟུར་ལོགས་བཅུ་གཉིས་སུ་མར་མེ་ཅེ་བ་བཅུ་གཉིས། མདུན་ངོས་སུ་བརྗེ་ཞིང་གསོ་རྒྱུའི་ཆུ་གཉིས་ཉེར་སྤྱོད། ཚོགས་ཀྱི་གདན་ཡངས་པ་ཞིང་གི་ཁེབས་བཅས། སྔོན་འགྲོ་འབུལ་གཏོར་ཕལ་ཆེར་བཤམ་པའི་ལྕོགས་སྟེགས་ཁེབས་ལྡན་ཁྱེར་བཞག་བདེ་བ་སོགས་འོག་ཏུ་དགོས་པའི་རིགས་ཐམས་ཅད་བཀོད་ཅིང་འདུ་བྱའོ། །ལྔ་པ་སྒྲུབ་པ་པོ་རྣམས་ལས་ལ་འཇུག་རུང་གི་བྱ་བ་གྲལ་བཤམ་མངའ་གསོལ་གནས་སུ་འགོད་པ་ནི། ལས་རྡོར་གྱིས་ཐོད་ཆང་མར་ཟེགས་ཅན་དང༌། ཕུད་སྐྱོགས་ཐོགས། རྒྱལ་ཚབ་པའམ་རྡོ་རྗེ་རྒྱལ་ཐེབ་ཀྱི་གཙོ་བོས་ཞ་ཆོས་བཅས་གྲལ་གཤམ་དུ་བཞེངས་ཏེ། གཏོང་ཐུན་སྔོན་དུ་འགྲོ་བའི་དབྱངས་སྙན་བོར་ལེན་ཚུལ་གྱིས། ཧཱུྃ༔ རྡོ་རྗེ་རྒྱལ་པོ་ཚོགས་རྗེ་ཚོགས་ཀྱི་བདག༔ ཤེས་རབ་ཡུམ་མཆོག་གཙོ་བོའི་ཐུགས་དམ་སྐོང་༔ སྲས་མཆོག་རྒྱལ་ཐེབས་ཀརྨ་འཆམས་གར་བཅས༔ གིང་དང་ལས་མཁན་སྤྱན་པ་དུས་འཛིན་དང་༔ བརྡ་སྦྱོར་ཕྱག་ཚངས་རྡུལ་ཕྱག་སྐྱེས་བུའི་ཚོགས༔ ཀུན་ཀྱང་དཀྱིལ་འཁོར་ཕོ་བྲང་གནས་འདི་རུ༔ ཕྲིན་ལས་མངའ་བརྙེས་བསྐོས་པའི་དོན་སྤྱོད་སྒྲུབ༔ སྐྱེ་བ་སྔོན་ནས་ཚོགས་གཉིས་ལམ་སྦྱངས་པས༔ དུས་འདིར་རླབས་ཆེན་སྤྱོད་པའི་ལམ་ལ་ཟིན༔ འཁོར་ལོས་སྒྱུར་རྒྱལ་རྣམས་ལ་མངའ་གསོལ་ལོ། །ཞེས་པའི་ཚིག་སོ་སོ་དང་བསྟུན་རྡོ་རྗེ་རྒྱལ་པོ་ནས་སྦྱིན་བདག་གི་བར་བདུད་རྩིའི་སྐྱེམས་དྲངས་ཤིང་མཐར་ཞི་རོལ་ལྡིར། དྲུག་པ་རྟགས་གདབ་པ་ནི། སྤྲོ་ན་གཏོང་ཐུན་སྔོན་དུ་འགྲོ་བའི་དབྱངས་བོར་ལེན་ཚུལ་གྱིས། ཧཱུྃ༔ དུར་ཁྲོད་གསང་བ་མཆོག་གི་དཀྱིལ་འཁོར་དུ༔ མཁའ་འགྲོའི་ཚོགས་དང་དམ་ཚིག་གཅིག་པ་དང་༔ སངས་རྒྱས་ས་གསུམ་དག་ལ་འགོད་བྱའི་ཕྱིར༔ སྨིན་མཚམས་ཐལ་ཆེན་ཚོམ་བུའི་མཚན་མས་གདབ༔ ཞེས་རྒྱལ་ཚབ་པས་རྡོ་རྗེ་སློབ་དཔོན་གྱི་སྨིན་མཚམས་དང་ཉྭ་སུལ་དུ་ཐལ་ཆེན་ཚོམ་བུ་རྩེ་གསུམ་རིས་བཀོད༔ སླར་སློབ་དཔོན་གྱིས་རྒྱལ་ཚབ་པར་དེ་བཞིན་དུ་གདབ། དེས་འགྲེས་ཏེ། ཚིགས་བཅད་རྐང་པ་དང་པོ་གསུམ་འདྲ། རྐང་པ་ཐ་མའི་གནས་སུ། སྐོག་མར་ཞག་གི་ཟོ་རིས་མཚན་མས་གདབ༔ ཅེས་ཨོག་ཀོ་དང་བྲང་ལ་ཞག་ཆེན་ཟོ་རིས་ཟླ་བ་ཕྱེད་པའི་དབྱིབས་གདབ། འབུར་བཞིར་ཁྲག་གི་ཐིག་ལེའི་མཚན་མས་གདབ༔ ཅེས་དཔྲལ་བ། མཁུར་ཚོས་གཉིས། མ་ནེ་སྟེ་འབུར་བཞིར་ཁྲག་ཆེན་གྱི་ཐིག་ལེ་གདབ། རྒྱལ་ཐེབ་རྣམས་ལ་རྒྱལ་ཚབ་པས་བཀོད། མཐར་ཞི་རོལ་རིང་པོའི་འོག་དབུ་མཛད་པས་ཨོཾ་བཛྲ་ཀཱི་ཀཱི་ལ་ཡ༔ མཧཱ་བྷསྨ་མཧཱ་ཀིཾ་ནི་རི་ཏི་མཧཱ་རཀྟ་ཧཱུྃ༔ ཞེས་པའི་སྔགས་བརྗོད་བཞིན་དུ་རྒྱལ་ཐེབས་རྣམས་ཀྱིས་འདུས་པ་ཐམས་ཅད་ལ་རྟགས་གདབ་བོ། །དེས་ནི་དཔལ་གྱི་སྲས་སུ་སྒྱུར་པས་མཁའ་འགྲོ་གིང་གིས་སྐྱོབ་ཅིང་རྗེས་སུ་འཛིན་པར་འགྱུར་རོ། །འདིར་གྲལ་དང་ལས་སྐལ་སོགས་ཞིབ་པར་གཞུང་འདི་དང་བཀའ་དགོངས་སོགས་གཞུང་ཆེན་རྣམས་ལས་འབྱུང་བ་ལྟར་དགོས་ཀྱང་དེང་སང་ཕྱག་ལེན་དཀྱུས་ལ་དེ་ཙམ་མི་འགྲུབ་པས་སོ་སོའི་བསྒྲིགས་ལམ་དང་དཀྱིལ་འཁོར་ཁང་པའི་སྤྱོད་ཡུལ་དང་བསྟུན་པར་བྱའོ། །བདུན་པ་བརྡ་སྦྱར་བ་ནི། གདོད་ནས་རང་བཞིན་ལྷུན་གྱིས་གྲུབ་པའི་དཔལ་ཆེན་པོའི་དཀྱིལ་འཁོར་དུ་ཚད་མེད་བཞིའི་འཇུག་པས་ཞུགས་པར་བསམ། ཧཱུྃ༔ སྣང་སྲིད་ཐམས་ཅད་རྡོ་རྗེ་ཕུར་པའི་ལྷ༔ ཐབས་ཀྱི་སྤྱོད་པས་འགྲོ་དོན་མཛད་པའི་ཕྱིར༔ རྣམ་དག་གསང་བ་ཐུགས་ཀྱི་དཀྱིལ་འཁོར་དུ༔ རང་གསལ་མ་འགགས་ཆོས་དབྱིངས་སྒོ་དབྱེའོ༔ བྷྲཱུྃ་མནྜལ་ཨེ་པྲ་ཝེ་ཤ་ཡ་ཕཊ༔ ཞེས་བརྡ་སྒོ་དབྱེ། ལྷ་དང་བླ་མ་མཆེད་ལྕམ་ཐམས་ཅད་ལ་རང་བཞིན་གཉིས་སུ་མེད་པར་རང་རིག་པའི་ཚུལ་གྱིས་ཕྱག་འཚལ་བར་མོས་ལ། ཧཱུཾ༔ ཐབས་ཀྱིས་སྤྱོད་པའི་འགྲོ་དོན་དུ༔ བྱམས་དང་སྙིང་རྗེས་གང་འདུལ་བ༔ སངས་རྒྱས་ཕྲིན་ལས་རྫོགས་མཛད་ཕྱིར༔ རང་བྱུང་ཡེ་ཤེས་ངང་དུ་མཇལ་ཕྱག་འཚལ༔ ཧེ་རུ་ཀ་ས་མ་ཡ་ཨ་ཏི་པཱུ་ཧོ༔ པྲ་ཏི་ཛ་ཧོ༔ ཞེས་བརྡ་ཕྱག་འཚལ་ལོ། །བརྒྱད་པ་བསྲེ་བསྣན་ནི། སློབ་དཔོན་གྱི་མདུན་དུ་རྡོར་དྲིལ། ཡུངས་ཐུན། བདུད་རྩི་སོགས་བཀོད། ལས་ཀྱི་རྡོ་རྗེས་སྒོའི་ཕྱི་རོལ་དུ་མཆེད་གསར་རྙིང་ཐམས་ཅད་ཁྲུས་ནས་དབྱུང༌། སློབ་དཔོན་གྱིས་བགེགས་གཏོར་འབྲུ་གསུམ་དང་ཨ་ཀ་རོས་བསྔོས་ཏེ། ཧཱུྃ༔ ཉོན་ཅིག་བགེགས་དང་ལོག་འདྲེན་ཚོགས༔ རྡོ་རྗེ་གསང་བའི་བཀའ་ལས་ནི༔ འབྱུང་པོའི་ཚོགས་རྣམས་འདའ་བྱེད་པ༔ ཁྲོ་ཆེན་འབར་བའི་དཀྱིལ་འཁོར་ནས༔ ཁྲོ་ཆུང་འབར་བ་མཚོན་ཆའི་ཆར༔ མེ་ལྟར་འབར་ཞིང་རླུང་ལྟར་འཚུབས༔ བཀའ་འདས་རྡུལ་ཕྲན་བཞིན་དུ་རླག༔ དེ་བས་མ་འདུག་ཕྱིར་དེངས་ཤིག༔ ཧཱུྃ་བཞིའི་ཤམ་བུར། བཛྲ་བཛྲ༔ ད་ཧ་ད་ཧ༔ པ་ཙ་པ་ཙ༔ ཧ་ན་ཧ་ན༔ ཨུཙྪ་ཏ་ཡ་ཕཊ༔ ཅེས་དྲག་སྔགས་རོལ་མོ་ཡུངས་ཐུན་གུ་གུལ་དུད་པས་བགེགས་བསྐྲད་ལ་མཆེད་རྙིང་པ་རྣམས་ནང་དུ་བཏང་ནས་གྲལ་ལ་འཁོད། སློབ་དཔོན་གྱིས་བསྐུལ་ཏེ། མདུན་གྱི་ནམ་མཁར་རྩ་བ་གསུམ་གྱི་ལྷ་ཚོགས་སྤྲིན་གཏིབས་པ་ལྟར་འཁོད་པར་གྱུར་པར་མོས་ལ། ཐམས་ཅད་ཀྱིས། ཇི་སྙེད་སུ་དག་སོགས་དང༌། རྡོ་རྗེ་སློབ་དཔོན་སངས་རྒྱས་དཔལ། །དུས་གསུམ་བཞུགས་ལ་ཕྱག་འཚལ་ལོ། །མཆོག་གསུམ་བསྟན་པའི་གཞིར་གྱུར་ལ། །གཉིས་མེད་ཡིད་ཀྱིས་སྐྱབས་སུ་མཆི། །དངོས་འབྱོར་ཡིད་ཀྱིས་རྣམ་སྤྲུལ་པའི། །དག་པའི་མཆོད་པ་བཞེས་སུ་གསོལ། །དངོས་གྲུབ་ཆུ་བོ་གཅོད་པའི་བགེགས། །ཉེས་བྱས་མ་ལུས་བཤགས་པར་བགྱི། །ཕྱོགས་བཅུ་འཁོར་གསུམ་དག་པའི་ཆོས། །མ་ཆགས་སྤྱོད་ལ་རྗེས་ཡི་རང༌། །དག་པའི་མཐའ་བཞི་དྲི་མ་མེད། །རྫོགས་པའི་བྱང་ཆུབ་སེམས་བསྐྱེད་དོ། །བདེར་གཤེགས་བྱང་ཆུབ་སེམས་དཔའ་ལ། །དག་པ་གསུམ་གྱི་ལུས་འབུལ་ལོ། །ཚེ་རབས་བགྲངས་པའི་དགེ་བ་རྣམས། །བསྡུས་ནས་བྱང་ཆུབ་མཆོག་ཏུ་བསྔོ། །དེ་ནས་བདུད་རྩི་བྱིན་རླབས་ནི། རཾ་ཡཾ་ཁཾ་བརྗོད་པས། རང་གི་ཐུགས་ཀ་ནས་རཾ་ཡཾ་ཁཾ་འཕྲོས། དེ་ལས་ཡེ་ཤེས་ཀྱི་མེ་རླུང་ཆུར་གྱུར་པས་མཆོད་རྫས་ཀྱི་དངོས་འཛིན་ཉེས་སྐྱོན་ཐམས་ཅད་བསྲེགས་གཏོར་བཀྲུས་ཏེ་སྟོང་པར་གྱུར། སྟོང་པའི་ངང་ལས་བདུད་རྩིའི་འོག་ཏུ་ཡམ་ལས་རླུང་གི་དཀྱིལ་འཁོར་ཟླ་གམ་སྔོ་སྐྱ་ཡམ་གྱིས་མཚན་པ། དེའི་སྟེང་དུ་རཾ་ལས་མེ་ཡི་དཀྱིལ་འཁོར་གྲུ་གསུམ་དམར་ནག་རཾ་གྱིས་མཚན་པ། དེ་སྟེང་ཟུར་གསུམ་དུ་ཀིཾ་ལས་མི་མགོའི་སྒྱེད་བུ་ལྟག་པ་ནང་དུ་བསྟན་པ་གསུམ་གྱི་སྟེང་དུ། ཨ་ལས་ཐོད་པ་དུམ་བུ་གཅིག་པ་ཕྱི་དཀར་ལ་ནང་དམར་བ་ཡངས་ཤིང་རྒྱ་ཆེ་བའི་ནང་དུ། ཨོཾ་ཧཱུྃ་ཏྲཱཾ་ཧྲཱི༔ ཨཱཿམཱུྃ་ལཱྃ་མཱྃ་པཱྃ་ཏཱྃ་རྣམས་ལས་འོད་ཟེར་རབ་ཏུ་འབར་ཞིང་འཕྲོ་བ་ཡོངས་སུ་གྱུར་པ་ལས་བྱུང་བའི་ཤ་ལྔ་དང་བདུད་རྩི་ལྔའི་རང་བཞིན་དུ་གྱུར། དེ་ཡི་སྟེང་དུ་ཉི་ཟླའི་འཁོར་ལོ་ཨཀྵ་ལྔ་བཅུས་མཚན་པའི་ལྟེ་བ་ལ་རྡོ་རྗེ་རྩེ་ལྔ་པ་ཁོང་སེང་ཅན་གྱི་རྩེ་མོར་ཨ་དཀར་པོས་མཚན་པར་གྱུར། ཨོཾ་ཧཱུྃ་ཏྲཱྃ་ཧྲཱིཿཨཱཿམཱུྃ་ལཱྃ་མཱྃ་པཱྃ་ཏཱྃ་ཞེས་བཟླས་ལ། སྔགས་ཀྱི་འོད་ཟེར་རླུང་གི་དལ་ལ་ཕོག རླུང་གཡོས། མེ་སྦར། ཐོད་པ་དྲོས། ནང་གི་རྫས་རྣམས་ཞུ་ཞིང་ཁོལ་བའི་རླངས་པ་རྡོ་རྗེའི་ཁོང་གསེང་ནས་ཐོན་ཏེ་ཕྱོགས་བཅུའི་རྒྱལ་བ་རྣམས་ལ་མཉེས་མཆོད་འབུལ། དེ་དག་གི་ཐུགས་ཀ་ནས་ཡེ་ཤེས་ཀྱི་བདུད་རྩི་སྤྱན་དྲངས་ཨ་ལ་ཐིམ། ཨ་རྡོ་རྗེ་ཉི་ཟླ་ཁ་ཆོད་དབྱངས་གསལ་དང་བཅས་པ་འོད་དུ་ཞུ་ནས་ཐོད་པའི་བདུད་རྩི་ལ་ཐིམ་པས་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོས་གང་བར་གྱུར། བདུད་རྩིའི་སྔགས་ལན་བདུན་བརྗོད། སྨན་མཆོད་ནི། ཧཱུྃ༔ རང་བྱུང་གདོད་ནས་རྣམ་པར་དག༔ རྩ་བརྒྱད་སྟོང་ལས་སྦྱར་བའི་སྨན༔ རིགས་ལྔ་དམ་ཚིག་ལྔ་ཡི་དངོས༔ ཡེ་ཤེས་ལྔ་རྫོགས་གྲུབ་པའི་རྫས༔ རྒྱུ་དྲུག་སེམས་ཅན་ཀུན་སྒྲོལ་ཕྱིར༔ དུག་ལྔ་སེལ་བའི་བདུད་རྩི་འདི༔ ཐམས་ཅད་རྣལ་འབྱོར་བདུད་རྩི་ཆེ༔ བྱང་ཆུབ་སེམས་ནི་རྡོ་རྗེ་ཆེ༔ ཤ་ཆེན་མཆོད་པ་རིན་པོ་ཆེ༔ པདྨ་མེ་ཏོག་ཡང་དག་ལྡན༔ རྡོ་རྗེ་ཆུ་སྟེ་ལས་ཀྱི་མཆོག༔ ཟས་མཆོག་ཚེ་ཡི་དྲི་ཆེན་པོ༔ ག་བུར་ཤེལ་གྱི་སྤོས་ཕོར་དྲི༔ རིན་ཆེན་མེ་ལྟར་འབར་བའི་འོད༔ མ་ལུས་འདུས་པའི་ཐིག་ལེ་ཆེ༔ གཅིག་ཏུ་དཔའ་བོའི་རོ་རྣམས་དང་༔ གཉིས་སུ་མེད་པར་མཉམ་སྦྱར་ནས༔ འཆི་མེད་བདུད་རྩི་ར་ས་ཡ༔ རྒྱལ་བ་རྒྱ་མཚོ་ཀུན་གྱི་གསོས༔ ཇི་སྙེད་སངས་རྒྱས་ཐམས་ཅད་དང་༔ བྱང་ཆུབ་སེམས་དཔའི་ཚོགས་ཆེན་པོ༔ རྒྱལ་བ་རྒྱ་མཚོའི་ཚོགས་བཅས་ལ༔ བདག་ཅག་གུས་པས་འབུལ་ལགས་ན༔ དགྱེས་པའི་ཚུལ་གྱིས་བཞེས་ནས་ཀྱང་༔ དངོས་གྲུབ་མ་ལུས་བདག་ལ་སྩོལ༔ ཨོཾ་སརྦ་པཉྩ་ཨ་མྲི་ཏ་ཁ་རམ་ཁཱ་ཧི༔ སྐུ་གསུམ་བཀའ་བརྒྱུད་རྒྱ་བོད་རིག་འཛིན་དང་༔ རྡོ་རྗེ་གཞོན་ནུའི་དཀྱིལ་འཁོར་ལྷ་ཚོགས་ལ༔ རྣམ་དག་བདུད་རྩི་དམ་རྫས་མཉེས་མཆོད་འབུལ༔ ཐུགས་རྗེ་བརྩེར་དགོངས་དབང་དང་དངོས་གྲུབ་སྩོལ༔ ཧཱུྃ༔ མཐིང་ནག་གྲུ་གསུམ་འབར་བའི་དཀྱིལ་འཁོར་ན༔ དཔལ་ཆེན་མངོན་རྫོགས་རྡོ་རྗེ་གཞོན་ནུ་དང་༔ གསང་བའི་སུམ་མཆོག་འཁོར་ལ་རྒྱས་འདེབས་མ༔ རྣམ་དག་བདུད་རྩི་དམ་རྫས་མཉེས་མཆོད་འབུལ༔ ཐུགས་རྗེ་བརྩེར་དགོངས་དབང་དང་དངོས་གྲུབ་སྩོལ༔ མཐིང་ནག་འབར་བ་འཁོར་ལོའི་རྩིབས་སྟེང་དུ༔ ཐུགས་ཀྱི་སྲས་མཆོག་ཀཱི་ལ་རིགས་བཞི་ལ༔ རྣམ་དག་བདུད་རྩི་དམ་རྫས་མཉེས་མཆོད་འབུལ༔ ཐུགས་རྗེ་བརྩེར་དགོངས་དབང་དང་དངོས་གྲུབ་སྩོལ༔ སྟེང་འོག་ཕྱོགས་བཞི་མཚམས་བརྒྱད་དཀྱིལ་འཁོར་དུ༔ ཁྲོ་བཅུ་ཡབ་ཡུམ་སྤྲུལ་པ་ཁྲ་ཐབས་ལ༔ རྣམ་དག་བདུད་རྩི་དམ་རྫས་མཉེས་མཆོད་འབུལ༔ ཐུགས་རྗེ་བརྩེར་དགོངས་དབང་དང་དངོས་གྲུབ་སྩོལ༔ གཞལ་ཡས་ཆེན་པོ་མཉམ་པའི་སྒོ་བཞི་ན༔ ཕོ་བྲང་སྲུང་བའི་སྒོ་མ་བཞི་རྣམས་ལ༔ རྣམ་དག་བདུད་རྩི་དམ་རྫས་མཉེས་མཆོད་འབུལ༔ ཐུགས་རྗེ་བརྩེར་དགོངས་དབང་དང་དངོས་གྲུབ་སྩོལ༔ དཀྱིལ་འཁོར་སྐྱོང་བའི་མུ་རན་འཁོར་ཡུག་ཏུ༔ ཤྭ་ན་ས་བདག་བདག་ཉིད་རེ་མ་ཏི༔ བསྭེ་ལྕགས་དུང་སོགས་སྐྱེས་བུའི་འཁོར་རྣམས་དང་༔ ཕུར་པའི་སྲུང་མ་ཞལ་བཞེས་ཐམས་ཅད་ལ༔ རྣམ་དག་བདུད་རྩི་དམ་རྫས་མཉེས་མཆོད་འབུལ༔ ཐུགས་རྗེ་རྩེར་དགོངས་དབང་དང་དངོས་གྲུབ་སྩོལ༔ སྨན་གྱི་ལྷག་མ་ལ་སློབ་དཔོན་གྱིས། ཨོཾ་བཛྲ་ཡཀྵ་ཀྲོ་དྷ་ཧ་ན་ཧ་ན་ཧཱུྃ་ཕཊ༔ ཅེས་ཉེར་གཅིག་བཟླས་པས་དམ་ཆུར་བྱིན་གྱིས་བརླབས། མཆེད་གསར་པ་རྣམས་རྙིང་པ་ལ་བསྲེ་ཞིང་བསྣན་པའི་ཆོ་ག་དངོས་ནི། རྡོ་རྗེ་རྒྱལ་ཐེབ་གཙོ་བོ་ཞིག་སྒོའི་ཕྱིར་ཕྱིན་ནས། དད་པ་ལྡན་པ་དང་ལྡན་པའི་རིགས་ཀྱི་བུ་རྣམས་དཔལ་ཆེན་རྡོ་རྗེ་ཕུར་པའི་དཀྱིལ་འཁོར་གཉེན་པོར་འཇུག་པར་སྤྲོ་ན་གསོལ་བ་འདིའི་རྗེས་ཟློས་མཛོད། ཅེས་བརྡ་སྦྱར་ལ། ཀྱཻ༔ དམ་ཚིག་ཆེན་པོའི་ཚུལ་སྟོན་པ༔ བདག་ཉིད་ཆེན་པོ་དེ་ཉིད་མཁྱེན༔ སྲོག་གི་ཕྱིར་ཡང་དམ་སྲུང་ན༔ དཀྱིལ་འཁོར་གཉེན་པོར་འཇུག་ཏུ་གསོལ༔ ཞེས་ལན་གསུམ་ཞུ། རྒྱལ་ཐེབས་ཀྱིས། སྔོན་ལས་ཚོགས་གཉིས་མཐར་སོན་པའི༔ རྒྱལ་བའི་སྲས་སུ་འོས་ལགས་སམ༔ རྒྱུན་ངན་ལོག་པའི་བློ་ཅན་ནི༔ འཇུག་པའི་སྐབས་མེད་ཕྱིར་དེངས་ཤིག༔ ཅེས་བྲིས་པའི་ལན་གདབ་པ་འདིའི་རྗེས་ཟློས་མཛོད༔ རྡོ་རྗེ་སློབ་དཔོན་གྱི་བཀའ་བཞིན་དུ་བསྒྲུབ་བོ༔ བགྱིད་དོ༔ ལས་དང་སྐལ་བ་ལྡན་ལགས་སོ༔ རྒྱལ་ཐེབས་ཀྱིས། དེ་ལྟར་ཡིན་ན་འོས་སོ༔ རུང་ངོ་༔ ལེགས་སོ༔ ཞེས་བརྗོད་ལ་མཆེད་གསར་པ་རྣམས་ནང་དུ་བཏང༌། ཕྱག་གསུམ་གསུམ་འཚལ་དུ་གཞུག དེ་དག་གི་གཙོ་བོ་ཞིག་ལ་མིག་དར་གཡོགས། མེ་ཏོག་གཏད་ལ། པྲ་ཏཱི་ཙྪ་བཛྲ་ཧོ༔ ཞེས་པའི་དོར་བའི་ཚུལ་གྱིས་དཀྱིལ་འཁོར་མདུན་ཕྱོགས་སུ་བཞག རྒྱ་ཐེབས་སྣ་དྲངས་དཀྱིལ་འཁོར་ལ་ལན་གསུམ་བསྐོར་བར་མོས་ལ་བསྐོར་བ་གཅིག་ཙམ་བྱ། རྒྱལ་ཐེབ་ཀྱིས་གྲལ་གཤམ་ནས་ཕྱག་དང་བཅས་འདི་སྐད་ཞུ། ཧོཿ རྡོ་རྗེ་གསང་བའི་རིགས་ཅན་རྣམས༔ བྱང་ཆུབ་རྡོ་རྗེའི་ལམ་ལ་དྲངས༔ རྡོ་རྗེ་རྒྱལ་པོ་ཉིད་ལ་གཏད༔ ནམ་མཁའི་རྡོ་རྗེ་དེངས་བདག་སྩོལ༔ སློབ་དཔོན་གྱིས། ཀྱཻ༔ མི་ཤེས་དྲི་མ་དང་བྲལ་བ༔ ཡེ་ཤེས་མིག་གཅིག་དྲི་མ་མེད༔ དག་པ་གསུམ་ལྡན་ཡེ་ཤེས་སྤྱན༔ དྲི་བྲལ་དོན་གྱི་སྤྱན་དབྱེའོ༔ ཨོཾ་བཛྲ་ཙཀྵུ་པྲ་བེ་ཤ་ཡ་ཕཊ༔ ཅེས་མིག་དར་བསལ། སློབ་དཔོན་གྱིས་སྔར་བརླབ་པའི་བདུད་རྩི་གསར་པ་རྣམས་ཀྱི་ལྕེ་ལ་བྱིན་ཏེ། བདུད་རྩི་འདི་ཉིད་ཡེ་ཤེས་སེམས་དཔའི་ངོ་བོ་ཧཱུཾ་མཐིང་ནག་རེར་གྱུར་ནས་ཁྱེད་རང་རྣམས་ཀྱི་སྙིང་གར་ཐིམ་པར་གྱུར༔ ཧཱུྃ༔ རྡོ་རྗེ་གསང་བའི་བཀའ་ལས་ནི༔ ནམ་ཡང་འདའ་བར་མ་བྱེད་ཅིག༔ ཉེས་ན་ན་རཀ་སྤྱོད་པར་འགྱུར༔ དེ་ཕྱིར་ཚུལ་བཞིན་ཡང་དག་བསྲུང་༔ ས་མ་མ་རཀྴ་སི་ཧཱུྃ༔ དམ་ཚིག་གི་གནས་ལ་ཚུལ་བཞིན་དུ་སློབ་བོ་སྙམ་པས་འདིའི་རྗེས་ཟློས་མཛོད༔ ས་མ་ཡ་ཨི་དནྟུ་ན་ར་ཀན༔ ཅེས་བྲོ་བོར། གསར་རྙིང་གཉིས་ཀ་གྲལ་བསྲེས་ཏེ་བཞུགས་པའི་ཐམས་ཅད་ཀྱི་ལྕེ་ལ་བདུད་རྩི་སྦྱིན་ཞིང༌། འདིར་སློབ་དཔོན་གྱིས་རྒྱལ་ཐེབས་གཙོ་བོ་གཉིས་ལ་བདུད་རྩི་སྦྱིན། གནས་གསུམ་བྱིན་རླབས་བཅས་མཛད་ནས། དེ་གཉིས་ཞྭ་ཆོས་བཅས་སློབ་དཔོན་གྱི་མདུན་ནང་མཆོད་འདྲེས་པའི་ཐོད་པ་གཉིས་ཐོགས་ནས། མཆེད་གསར་རྙིང་ཐམས་ཅད་ལ་བཀྱེ་བ་དང༌། གནས་གསུམ་བྱིན་རླབས་བཅས་ཐམས་ཅད་བྱ། ཧཱུྃ༔ གསང་བ་ལས་ཀྱང་ཆེས་གསང་བའི༔ བླ་མེད་དཀྱིལ་འཁོར་ཆེན་པོ་འདིར༔ རྡོ་རྗེའི་མཆེད་ལྕམ་སྤུན་གྲོགས་རྣམས༔ དུས་འདིར་ལྟ་སྤྱོད་དམ་བསྲེས་ནས༔ ནམ་ཡང་མི་འབྲལ་རྡོ་རྗེའི་མཆེད༔ སྲོག་གི་ཕྱིར་ཡང་དམ་བསྲུང་ངོ་༔ གནས་གསུམ་དུ་བདུད་རྩིའི་ཐིག་ལེ་བཀོད་ཅིང༌། སྤྱི་བོར་ཨོཾ་དཀར་པོ༔ མགྲིན་པར་ཨཱཿདམར་མོ༔ སྙིང་གར་ཧཱུྃ་སྔོན་པོ༔ སངས་རྒྱས་ཐམས་ཅད་ཀྱི་རྡོ་རྗེ་གསུམ་དང་དབྱེར་མི་ཕྱེད་པའི་རང་བཞིན་དུ་གྱུར། ཀཱ་ཡ་སིདྡྷི་ཨོཾ། ཝཱ་ཀ་སིདྡྷི་ཨཱཿཙིཏྟ་སིདྡྷི་ཧཱུཾ། ས་མ་ཡ་ཧཱུྃ༔ དེང་ཕྱིན་ཆད་མཆེད་གསར་རྙིང་ཐམས་ཅད་སྐལ་བ་མཉམ་པ་ཡིན་པས་གྲལ་གཅིག་ལ་འདུག་པས་ཆོག་པ་ཡིན་ནོ། །ཞེས་བརྡ་སྦྱར། ཧཱུྃ༔ རྡོ་རྗེ་འདུ་འབྲལ་མེད་པའི་གཟུངས་ཐག་ལ༔ དམ་ཚིག་སྲོག་གིས་བསྡུས་པའི་མཆེད་དང་ལྕམ༔ སྐུ་གསུང་ཐུགས་ཀྱི་དངོས་གྲུབ་ཐོབ་བྱའི་ཕྱིར༔ ཐམས་ཅད་དཀྱིལ་འཁོར་གཅིག་ཏུ་འགྲུབ་པར་ཤོག༔ ཅེས་བརྗོད་དེ་རྡོ་རྗེ་སློབ་དཔོན་གྱིས་དམ་ཚིག་གི་གཏོང་ཐུན་གསུངས། ལྷའི་ང་རྒྱལ་དང་ལྡན་པས། ཨོཾ་མཧཱ་བཛྲ་ཧཱུྃ། ཞེས་རྡོ་རྗེ་གསོར། ཨོཾ་བཛྲ་གྷན་ཊ་རཱ་ཎི་ཏ་སོགས་བརྗོད་ཅིང་དྲིལ་བུ་གསིལ་བ་སོགས་རོལ་མོའི་སྒྲ་ཆེར་བསྒྲག་གོ །དགུ་པ་ལྷ་བསྐོས་ལ་གདབ་པ་ནི། གདོད་ནས་གྲུབ་པའི་དཀྱིལ་འཁོར་པ་རྣམས་བྲིས་པའི་དཀྱིལ་འཁོར་གྱི་བར་སྣང་དུ་འཇའ་ཚོན་ལྟ་བུར་གསལ་བར་མོས་ལ། འདུས་པ་རྣམས་དབུ་ཞྭ་བཅས་བཞེངས་ལ། པད་ཀོར་ཕྱི་ནང་དུ་བསྒྱུར་ཞིང་རྔ་རོལ་བཅས། ཧཱུྃ༔ ཆོས་སྐུ་སྐྱེ་བ་མེད་པའི་ངང་ཉིད་ལས༔ འགྲོ་བའི་དོན་དུ་ཐུགས་རྗེ་སྤྲུལ་པའི་སྐུ༔ དབུས་ཀྱི་ཕྱོགས་ཀྱི་དཀྱིལ་འཁོར་ཆེན་པོ་འདིར༔ རྡོ་རྗེ་གཞོན་ནུ་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ ཧཱུྃ༔ སྟེང་ཕྱོགས་རྣམ་པར་དག་པའི་དཀྱིལ་འཁོར་ནས༔ ཧཱུྃ་ཀཱར་སྒྲ་འབྱིན་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ ཤར་ཕྱོགས་རྡོ་རྗེ་དབྱིངས་ཀྱི་དཀྱིལ་འཁོར་ནས༔ རྣམ་རྒྱལ་སྙེམས་མ་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ ལྷོ་ཕྱོགས་རིན་ཆེན་དབྱིངས་ཀྱི་དཀྱིལ་འཁོར་ནས༔ གཤིན་རྗེ་དུར་ཁྲོད་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ ནུབ་ཕྱོགས་པདྨ་དབྱིངས་ཀྱི་དཀྱིལ་འཁོར་ནས༔ རྟ་མགྲིན་གཏུམ་མོ་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ བྱང་ཕྱོགས་ལས་ཀྱི་དབྱིངས་ཀྱི་དཀྱིལ་འཁོར་ནས༔ བདུད་རྩི་རླུང་འབྱིན་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ ཤར་ལྷོ་བདེ་ཆེན་དབྱིངས་ཀྱི་དཀྱིལ་འཁོར་ནས༔ དབྱུག་སྔོན་སྡེར་མོ་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ ལྷོ་ནུབ་དབང་དྲག་རོལ་པའི་དཀྱིལ་འཁོར་ནས༔ མི་གཡོ་གཏུན་ཁུང་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ ནུབ་བྱང་འཇིགས་བྱེད་འདུས་པའི་དཀྱིལ་འཁོར་ནས༔ འདོད་རྒྱལ་སྙེམས་མ་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ བྱང་ཤར་ཕྲིན་ལས་རྫོགས་པའི་དཀྱིལ་འཁོར་ནས༔ ཁམས་གསུམ་གསོད་བྱེད་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ འོག་ཕྱོགས་གདུག་པ་འདུལ་བའི་དཀྱིལ་འཁོར་ནས༔ སྟོབས་ཆེན་སྐྱོད་མ་ཡབ་ཡུམ་སྲས་འཁོར་བཅས༔ ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས༔ སྲས་དང་སྤྲུལ་པ་སྒོ་སྐྱོང་ཕོ་ཉའི་ཚོགས༔ ཆོས་དབྱིངས་རོལ་པ་ཆེན་པོའི་ཀློང་ཉིད་ལས༔ མ་འགགས་ཐུགས་རྗེའི་རང་རྩལ་སྣ་ཚོགས་སྟོན༔ དབྱིངས་ནས་སྐུར་བཞེངས་གནས་འདིར་བཞུགས་སུ་གསོལ༔ ཞེས་བརྗོད། ནམ་མཁའ་གང་བའི་ལྷ་ཚོགས་རྣམས་དཀྱིལ་འཁོར་གྱི་ཕུར་ཁྲོམ་སོགས་སྒྲུབ་རྫས་སོ་སོ་ལ་ཐིམ་པས་བྱིན་གྱིས་བརླབ་པར་མོས། རང་གྲལ་དུ་བཞེངས་པའི་བཞིན་ཐལ་སྦྱར་བཅས། ཧཱུྃ། ཡེ་ཤེས་སྐུ་མཆོག་རང་བཞིན་དཀྱིལ་འཁོར་ནི། །ཟླ་རྒྱས་བཞིན་དུ་སྤྲོས་པ་མི་མངའ་ཡང༌། །ཐུགས་རྗེ་ཉི་གསལ་འོད་བཞིན་སྙོམས་མཛད་པ། །འདིར་གཤེགས་བདག་ལ་དགོངས་ཤིང་བཞུགས་སུ་གསོལ། །བརྗོད་མེད་ཤེས་རབ་མི་གཡོ་ཆོས་ཀྱི་སྐུ། །བདེ་ཆེན་ལོངས་སྤྱོད་རྫོགས་སྐུ་རིགས་ལྔའི་གཙོ། །ཐུགས་རྗེ་ཐབས་མཁས་རྒྱ་ཆེ་རོལ་པའི་ལྷ། །ཞི་ཁྲོ་སྤྲུལ་པའི་སྐུ་ལ་ཕྱག་འཚལ་ལོ། །དངོས་སུ་འབྱོར་དང་ཡིད་ཀྱིས་རྣམ་སྤྲུལ་པའི། །ཀུན་ཏུ་བཟང་པོ་བླ་མེད་མཆོད་སྤྲིན་གྱིས། །མཁའ་དབྱིངས་རྣམ་དག་རྒྱ་ཆེར་ཡོངས་བཀོད་དེ། །ཕྱི་ནང་གསང་བའི་མཆོད་པ་རྒྱ་མཚོས་མཆོད། །ཀུན་ཏུ་བཟང་མོ་གསང་བའི་བྷ་ག་ལ། །རྒྱལ་བའི་དཀྱིལ་འཁོར་རབ་འབྱམས་མ་ལུས་ཀུན། །འདུ་བྲལ་མེད་པའི་ངང་དུ་རོ་གཅིག་པ། །གཉིས་མེད་བྱང་ཆུབ་སེམས་ཀྱིས་མཉེས་གྱུར་ཅིག །སེམས་ཀྱི་རང་བཞིན་ཆོས་དབྱིངས་ནམ་མཁའ་ཆེ། །ཆོས་རྣམས་རྣམ་དག་ཡེ་ནས་འོད་གསལ་ཞིང༌། །རྣལ་འབྱོར་ཉིད་དབྱིངས་སྨྲ་བསམ་ལས་འདས་པའི། །མཉམ་ཉིད་བྱང་ཆུབ་སེམས་ལ་རྟག་ཏུ་འདུད། །ཀུན་བཟང་རྫོགས་ཆེན་ཡེ་ནས་བརྡལ་བ་ལ། །ཕྱི་ནང་གསང་བ་བཀོད་པའི་དཀྱིལ་འཁོར་ནི། །སྣང་སྲིད་རྣམ་དག་ལྷ་དང་ལྷ་མོའི་དབྱིངས། །འབྱུང་དང་འབྱུང་འགྱུར་ཡབ་ཡུམ་ལྷུན་རྫོགས་རྣམས། །གསང་ཆེན་རབ་དགྱེས་གཟུགས་ཅན་བདག་ཉིད་མ། །མཁའ་དབྱིངས་ཀློང་ཡངས་པདྨོ་འཁྱིལ་བ་ལས། །གཉིས་མེད་ཐིག་ལེ་ཆེན་པོར་འོད་གསལ་ཞིང༌། །མ་བཅོས་སྤྲོས་མེད་བྱང་ཆུབ་སྙིང་པོའི་སྐུ། །ཅིར་ཡང་སྣང་བ་བདེ་ཆེན་གཡུང་དྲུང་ལྷ། །འདུ་འབྲལ་མེད་པ་གསང་བའི་དཀྱིལ་འདིར། །བདག་ཉིད་ཆེན་པོ་རིགས་ལྔ་ཡབ་ཡུམ་དང༌། །བྱང་ཆུབ་ལྕམ་དྲལ་ཁྲོ་བོ་ཁྲོ་མོའི་ཚོགས། །རྡོ་རྗེ་ལྷ་མོ་ཚོགས་རྗེ་ཚོགས་ཀྱི་བདག །རིགས་ལྔ་དཔལ་ཆེན་ཁྲོ་རྒྱལ་ཡབ་ཡུམ་བཅུ། །གནས་དང་ཡུལ་གྱི་ཕྱག་རྒྱ་སྒོ་མ་བཞི། །ཡེ་ཤེས་སྤྲུལ་པའི་ལྷ་ཚོགས་མང་པོ་དང༌། །མ་ལྟར་བྱམས་ཤིང་སྲིང་ལྟར་གདུང་ལ་སོགས། །ལེགས་ཉེས་སྟངས་འཛིན་དམ་ཚིག་རྗེས་གཅོད་མ། །ཕྱི་ནང་མཁའ་འགྲོ་རྣལ་འབྱོར་མ་ཡི་ཚོགས། །དབང་གྱུར་རྡོ་རྗེ་དམ་ཅན་དགོངས་སུ་གསོལ། །ཧཱུྃ། ཐུགས་རྗེ་གདུང་འཚོབ་རིག་འཛིན་བདག་ཅག་གིས། །འགྲོ་བའི་དོན་དུ་བྱང་ཆུབ་སེམས་བསྐྱེད་དེ། །བླ་མེད་གོ་འཕང་བགྲོད་པར་བྱ་བའི་ཕྱིར། །བསྟན་པ་རྒྱ་མཚོའི་སོ་སོའི་འདུལ་ཁྲིམས་དང༌། །སྐུ་གསུང་ཐུགས་དང་མཉམ་སྦྱོར་སྡོམ་པའི་མཆོག །རྡོ་རྗེ་འདའ་དཀར་དམ་ཚིག་གཏན་གྱི་གཉེར། །སྤྱི་དང་ཁྱད་པར་ལྷག་པའི་དམ་ཚིག་རྣམས། །སྔ་ཕྱི་མནོས་ཤིང་གཉེར་དུ་སྨྲས་སོ་འཚལ། །ཡུན་དུ་མི་གཏོང་འདའ་བར་མི་བགྱིད་ཅིང༌། །དོན་ལ་གོལ་ཞིང་སྡིག་སེམས་མ་མཆིས་ཀྱང༌། །གདོད་བྱ་ལོང་ཡོད་སྙམ་པའི་ལེ་ལོ་ཡིས། །ཀློང་དུ་མ་གྱུར་རྩལ་ཤུགས་ཆུང་བ་དང༌། །ཤེས་བཞིན་མི་ལྡན་བག་མེད་དབང་གྱུར་ཏེ། །སྒོམ་ལ་མི་བརྩོན་བསྙེན་སྒྲུབ་གཡེལ་ལ་སོགས། །ཚོར་དང་མ་ཚོར་མ་རིག་དབང་གིས་ན། །སྟོན་པའི་བཀའ་དང་དམ་ལས་འདས་གྱུར་ཏེ། །རྣལ་འབྱོར་གང་ཞིག་དམ་ཚིག་ཉམས་པ་དང༌། །སྐད་ཅིག་ཙམ་ཡང་འཕྲད་པར་མི་བྱ་ཞེས། །བཀའ་ལས་བྱུང་ཞིང་དེ་ལྟར་མ་ལྕོགས་ཏེ། །གསང་སྒོ་འཆོལ་བས་དབྱེ་བསལ་དཀའ་བ་དང༌། །མངོན་ཤེས་མེད་པས་སྐྱོན་ཅན་མ་རྟོགས་ཏེ། །ཉམས་དང་ཚོགས་འདྲེས་ཉམས་པ་བསྐང་བ་དང༌། །ཉམས་དང་སྣོད་མིན་རྣམས་ལ་ཆོས་བཤད་དང༌། །ཉམས་ལ་མི་མཛེས་ཉམས་པའི་སྐྱོན་ལ་སོགས། །ཉམས་དང་འགྲོགས་ཤིང་ཉམས་དེ་དག་གིས། །ཉམས་གྲིབ་སྐྱོན་གྱིས་གོས་པར་གྱུར་ཏོ་འཚལ། །ཚེ་འདིའི་རྐྱེན་དང་ཡུན་གྱི་སྒྲིབ་གྱུར་རྣམས། །རབ་གནོང་འགྱོད་པའི་སེམས་ཀྱིས་མཐོལ་ལོ་བཤགས། །བྱམས་པའི་ཐུགས་བརྩེ་བདག་ལ་དགོངས་ནས་ཀྱང༌། །གཉིས་མེད་དབྱིངས་ལས་མི་འགྱུར་བདག་བཀོད་དེ། །དམིགས་མེད་བཏང་སྙོམས་ངང་ལ་བཞུགས་ནས་ཀྱང༌། །གཉིས་མེད་དོན་གྱི་ཚངས་པ་སྩལ་དུ་གསོལ། །དོན་དམ་དམིགས་མེད་སྤྲོས་ལས་འདས་པས་ན། །རྣམ་རྟོག་གང་ཡང་དམིགས་པར་མི་འགྱུར་ཞིང༌། །ཀུན་རྫོབ་སྒྱུ་མ་ཙམ་གྱི་དབང་གིས་ན། །ནོངས་པ་མཆིས་ན་རབ་ནོངས་བཟོད་པར་གསོལ། །དུས་གསུམ་བདེ་གཤེགས་རྒྱལ་བ་འཁོར་དང་བཅས། །རྡོ་རྗེ་དམ་ཅན་མ་ལུས་དགོངས་སུ་གསོལ། །དང་པོར་བྱང་ཆུབ་མཆོག་ཏུ་སེམས་བསྐྱེད་དེ། །སྒྲུབ་པའི་རིག་འཛིན་བྱང་ཆུབ་གོ་འཕང་དུ། །སྐུ་གསུང་ཐུགས་ཀྱི་རྡོ་རྗེ་བསྒྲུབ་པའི་ཕྱིར། །ཡི་དམ་ལྷ་དང་རྡོ་རྗེ་སློབ་དཔོན་དང༌། །གསང་བའི་དམ་ཚིག་གྲངས་སུ་མནོས་པ་ལ། །དམ་བཅས་བཀའ་ལས་འདའ་བར་མི་བགྱི་སྟེ། །ལས་དང་བསྐལ་བས་དམྱལ་བར་སྐྱེ་བར་འགྱུར། །འདོད་ཆགས་ཞེ་སྡང་གཏི་མུག་ང་རྒྱལ་དང༌། །ཕྲག་དོག་ལ་སོགས་ཤོར་ནས་ནོངས་བགྱིས་པ། །རྡོ་རྗེ་སློབ་དཔོན་སྟོན་པ་སྒྲོན་མེ་ལ། །སྙིང་ནས་སྨད་ཅིང་དམ་ཚིག་ཉམས་པ་དང༌། །དམ་ཚིག་གཅིག་པའི་རྡོ་རྗེ་སྤུན་རྣམས་ལ། །ངན་སེམས་ལོག་པར་ལྟ་བ་ལ་སོགས་པ། །སྐུ་ཡི་དམ་ཚིག་ཉམས་པ་མཐོལ་ལོ་བཤགས། །ཡི་དམ་ལྷ་ཡི་ཕྱག་རྒྱ་མ་གསལ་ཞིང༌། །སྔགས་ཀྱི་བསྙེན་པ་གྲངས་ལས་ཆད་པ་དང༌། །དུས་དྲུག་ལས་ཀྱི་མཆོད་པ་ཁྱད་པར་དུ། །བསྙེན་བསྒྲུབ་སྐོང་བའི་ཆོ་ག་མ་བགྱིས་ཏེ། །བཀའ་ལྟར་མ་ལྕོགས་གཞུང་བཞིན་རྔོ་མ་ཐོགས། །གསུང་གི་དམ་ཚིག་ཉམས་པ་མཐོལ་ལོ་བཤགས། །རྡོ་རྗེ་སློབ་དཔོན་བྱམས་པའི་བཀའ་དྲིན་གྱིས། །སྙན་ཁུངས་བརྒྱུད་ནས་སེམས་ཀྱི་དཀྱིལ་དུ་བཞག །ཐུགས་ཀྱི་མན་ངག་བྱིན་པས་དམ་ཚིག་འདྲེས། །གསང་མཚམས་འདས་ནས་འཆོལ་བར་སྨྲས་ལ་སོགས། །ཐུགས་ཀྱི་དམ་ཚིག་ཉམས་པ་མཐོལ་ལོ་བཤགས། །ཆོས་རྣམས་མཉམ་པ་ཉིད་དུ་མ་རྟོགས་ཏེ། །ཡན་ལག་དམ་ཚིག་ཉམས་པ་མཐོལ་ལོ་བཤགས། །ལེ་ལེ་སྙོམས་ལས་གཉིད་ཀྱི་དབང་གྱུར་ཏེ། །བསྙེན་སྒྲུབ་དམ་ཚིག་ཉམས་པ་མཐོལ་ལོ་བཤགས། །ལུས་ངག་ཡིད་ཀྱི་བསྲུང་བྱ་འདས་པ་ཡིས། །སྐུ་གསུང་ཐུགས་ཀྱི་དམ་ཚིག་ཉམས་པ་བཤགས། །ཞེས་དང༌། རྗེ་བཙུན་བླ་མ་རྣམས་ཀྱི་སྤྱན་ལམ་དུ། །ཡོ་བྱད་འབྱོར་ཚོགས་ཆུང་བ་མཐོལ་ལོ་བཤགས། །ཡི་དམ་ལྷ་ཚོགས་རྣམས་ཀྱི་སྤྱན་ལམ་དུ། །མངོན་རྟོགས་སྤོང་ལེན་བྱས་པ་མཐོལ་ལོ་བཤགས། །མཁའ་འགྲོ་སྡེ་བཞི་རྣམས་ཀྱི་སྤྱན་ལམ་དུ། །ཁས་བླངས་དམ་བཅས་ཉམས་པ་མཐོལ་ལོ་གཤགས། །ཆོས་སྐྱོང་སྲུང་མ་རྣམས་ཀྱི་སྤྱན་ལམ་དུ། །གཏོར་མ་ལོ་ཟླར་འགྱངས་པ་མཐོལ་ལོ་བཤགས། །དུས་གསུམ་ཕ་མ་རྣམས་ཀྱི་སྤྱན་ལམ་དུ། །དྲིན་ལན་ལན་གྱིས་མ་འཇལ་མཐོལ་ལོ་བཤགས། །མཆེད་དང་ལྕམ་དྲལ་རྣམས་ཀྱི་སྤྱན་ལམ་དུ། །དམ་ཚིག་བརྩེ་གདུང་ཆུང་བ་མཐོལ་ལོ་བཤགས། །འགྲོ་དྲུག་སེམས་ཅན་རྣམས་ཀྱི་སྤྱན་ལམ་དུ། །སྙིང་རྗེ་ཕན་སེམས་ཆུང་བ་མཐོལ་ལོ་བཤགས། །སོ་སོ་ཐར་པ་རྣམས་ཀྱི་སྡོམ་པ་དང༌། །བྱང་ཆུབ་སེམས་དཔའ་རྣམས་ཀྱི་བསླབ་པ་དང༌། །རིག་པ་འཛིན་པ་སྔགས་ཀྱི་དམ་ཚིག་སོགས། །ཉམས་པ་ཐམས་ཅད་མཐོལ་བཤགས་མི་འཆབ་བོ། །མི་སྦེད་སླན་ཆད་གཅོད་ཅིང་སྡོམ་པར་བགྱི། །དུས་གསུམ་བྱས་པའི་སྡིག་སྒྲིབ་མཐོལ་བཤགས་ན། །ཚངས་པར་མཛད་ནས་སྐུ་གསུང་ཐུགས་ལ་སོགས། །མཆོག་དང་ཐུན་མོང་དངོས་གྲུབ་སྩལ་དུ་གསོལ། །ཡིག་བརྒྱ་བཟླ་བའི་ཚེ་སློབ་དཔོན་གྱིས་དྲིལ་བུ་འཁྲོལ་ཞིང་དཀྱིལ་འཁོར་ལན་གསུམ་བསྐོར་ལ་ལྷག་ཆད་ཁ་བསྐང༌། དེའི་འཕྲོས་སུ་གཞལ་ཡས་དོན་བསྟོད་བྱ་དགོས་པས། རྔ་རོལ་དབྱངས་དང་བཅས། ཧཱུྃ༔ བཅོམ་ལྡན་བདེ་གཤེགས་ཡོངས་རྫོགས་ཕུར་བའི་ལྷ༔ རབ་འཇིགས་ཁྲོ་རྒྱལ་འདུས་པའི་དཀྱིལ་འཁོར་ནི༔ ཆོས་ཀྱི་དབྱིངས་ལས་རང་བྱུང་ཕོ་བྲང་ཤར༔ སྟོང་པའི་རང་བཞིན་ནམ་མཁའ་མཐིང་ནག་ཨེ༔ སྟོབས་ཆེན་འདེགས་བྱེད་ལྗང་ནག་ཟླ་གམ་ཡམ༔ འདོད་ཆགས་རྣམ་དག་ཀུན་གསལ་དམར་ནག་ར༔ རབ་བརྟན་མི་འགྱུར་རྣམ་དག་ཡི་གེ་གསུམ༔ འཁོར་བ་སྲེག་བྱེད་ཡེ་ཤེས་དམར་སེར་རམ༔ མི་འགྱུར་སྲ་མཁྲེགས་རྡོ་རྗེ་རི་རབ་ཀེམ༔ འབྱུང་བ་ལྔ་རྫོགས་གཞལ་ཡས་ཕྱག་འཚལ་བསྟོད༔ ཕྱི་ནང་ཀུན་གསལ་ཡོངས་རྫོགས་བྷྲཱུྃ་ལས་གྲུབ༔ དཀྱིལ་འཁོར་རྣམ་དག་གྲུ་གསུམ་མཐིང་ནག་ཨེ༔ སྐུ་གསུམ་ཟླ་གམ་དམར་དང་ཐོད་ཕྲེང་བསྐོར༔ ཡེ་ཤེས་རྣམ་དག་ཟླ་གམ་སྒོ་གཅིག་གསལ༔ ས་ལམ་ཡོངས་རྫོགས་དཀྱིལ་འཁོར་རྩིབས་བཅུར་ལྡན༔ བཀོད་པ་ཁྱད་འཕགས་གཞལ་ཡས༴༔ ཐུགས་རྗེའི་རང་རྩལ་སྤྲོས་བྲལ་མུ་ཁྱུད་མཛེས༔ ཡོན་ཏན་མ་འགགས་རིན་ཆེན་ཟུར་བརྒྱད་མཛེས༔ ཚད་མེད་བཞི་ལྡན་གྲུ་ཆད་རྣམ་བཞིས་སྤྲས༔ བདུད་འཇོམས་ཀྭ་བཞི་ཆུ་སྲིན་ཀྭ་གདན་བཏིང་༔ ལྷ་བརྒྱད་ཀྭ་བ་གཟའ་བརྒྱད་གདུང་དུ་བྲེས༔ ཐུགས་རྗེ་ཁྱབ་བརྡལ་རུ་དྲའི་སྤགས་ཐོག་ཕུབ༔ སྐུ་གསུམ་ཡོངས་རྫོགས་ཐོད་པ་རིམ་གསུམ་བརྩེགས༔ གནམ་ལྕགས་འབར་བའི་རང་རྩལ་གཟེར་གྱིས་བསྡམ༔ མི་འགྱུར་རྡོ་རྗེའི་གཞལ་ཡས༴ ༔ ཡེ་ཤེས་བཞི་ལྡན་ཟང་ཐལ་ནང་སྒོ་བཞི༔ ཆགས་པའི་ཐུགས་རྗེའི་རཀྟའི་ཞམ་ཆུ་གཏམས༔ མི་འགྱུར་དོན་ལྡན་ཙིཏྟའི་ཕོད་ཏོས་བརྒྱན༔ འཁོར་འདས་མཉམ་ཉིད་བར་འཁྱམས་འཁོར་ཡུག་བརྡལ༔ ཡིན་བཞིན་རེ་སྐོང་རྩིག་པ་རྣམ་ལྔས་བཙེགས༔ རང་བཞིན་རྣམ་དག་གཞལ་ཡས༴ ༔ རྣམ་ཐར་བརྒྱད་ལྡན་ཐེམ་སྐས་རིམ་གསུམ་བརྩེགས༴༔ ཐུགས་རྗེའི་རང་གསལ་ཆུ་སྲིན་ཡ་ཐེམ་མཛེས༔ གདུག་པ་འདུལ་ཕྱིར་རུས་སྦལ་མ་ཐེམ་བརྗིད༔ གདུག་པ་ཚར་གཅོད་སྦྲུལ་ནག་སྐྱེས་བུ་བཙུགས༔ འཁོར་བ་རྒྱུན་གཅོད་ཞིང་སྤགས་སྐོ་ལོགས་བཅད༔ ཆོས་ཀྱི་གྷནྡྷེ་ཅང་དང་དྲིལ་བུ་བསྒྲགས༔ རིག་རྩལ་མ་འགགས་སྒོ་ཁང་ཕྱོགས་བཞིར་ཤར༔ ཡུལ་བརྒྱད་རྣམ་དག་ཀླུ་བརྒྱད་ཀྭ་གདན་བཏིང་༔ ཚོགས་བརྒྱད་རྣམ་དག་ལྷ་བརྒྱད་ཀྭ་བ་བཙུགས༔ གཟའ་བརྒྱད་ཀྭ་ཞུ་རྒྱུ་སྐར་དྲལ་དུ་བཀྲམ༔ རྟོག་མེད་རུ་དྲའི་པགས་ཐོག་ཐང་མར་བརྡལ༔ ལོངས་སྤྱོད་རབ་རྫོགས་གཡལ་ཡས༴ ༔ ཐབས་ཤེས་ཟུང་འཇུག་ཉི་ཟླའི་སྐར་ཁུང་གསལ༔ དྲི་མེད་རྣམ་དག་ཆོས་སྐུའི་བུམ་པ་ཟླུམ༔ འགྱུར་མེད་ཡོངས་རྫོགས་བྲེ་བཟང་རབ་ཏུ་བརྟན༔ ས་ལམ་ཡོངས་རྫོགས་ཆོས་འཁོར་བཅུ་གསུམ་བརྩེགས༔ ཀུན་བཟང་ཐེག་པའི་ཡང་རྩེ་གདུགས་ཏོག་རྔམས༔ བསྟན་པའི་རྒྱལ་མཚན་དར་གྱི་བྱ་ཞུ་བཙུགས༔ ཆོས་ཀྱི་སྒོ་ཁང་ཚད་མེད་རྟ་བབས་མཛེས༔ ཆགས་བྲལ་བྲེ་བུམ་ཆོས་འཁོར་གདུགས་ཏོག་སྤྲས༔ དབྱིངས་རིག་དབྱེར་མེད་སྤྲིན་ནག་གྲིབ་སོ་གཏིབས༔ རང་རིག་རང་གསལ་སྒོ་ཁང་བརྒྱད་དགུས་སྤྲས༔ ལོངས་སྤྱོད་རབ་རྫོགས་འདོད་ཁྱམས་འཁོར་ཡུག་བསྐོར༔ དྲི་མེད་རྣམ་དག་མུ་ཏིག་ཐོད་རས་སྤྲས༔ མ་འདྲེས་ཡོངས་རྫོགས་གསེར་གྱི་མཆོད་རྟེན་འཁྲིགས༔ འོད་གསལ་རྣམ་དག་ཆགས་བྲལ་དར་བུ་ཀང་༔ མ་རིག་མུན་སེལ་བཅུ་གཅིག་རྡོ་རྗེའི་གསེང་༔ ཐབས་ཀྱི་མུན་སེལ་ཟླ་ཕྱེད་རྡོ་རྗེས་བརྒྱན༔ འཁོར་བའི་གཡུལ་རྒྱལ་ཞིང་ཆེན་འཕན་བརྒྱད་བཙུགས༔ ཡོན་ཏན་ཡོངས་རྫོགས་གཞལ་ཡས༴ ༔ ཡོན་ཏན་རབ་རྫོགས་དུར་ཁྲོད་བརྒྱད་ཀྱིས་བསྐོར༔ སྐྱོན་གྱིས་མ་གོས་པདྨའི་འཁོར་ཡུག་སྤྲས༔ གཉེན་པས་མི་ཤིགས་རྡོ་རྗེའི་ར་བས་བསྐོར༔ དུག་ལྔ་རྣམ་དག་ཡེ་ཤེས་མེ་ལྔར་འབར༔ དགོས་འདོད་ཀུན་འབྱུང་གཏེར་བུམ་དཔག་བསམ་ཤིང་༔ ཁམས་གསུམ་ཟིལ་གནོན་རྒྱ་གྲམ་རྭ་བཞིས་མནན༔ ཕྱི་གསལ་ནང་གསལ་ཡེ་ཤེས་འོད་ལྔའི་ཀློང་༔ མ་བཅོས་ལྷུན་གྲུབ་སྐུ་གསུམ་དག་པའི་ཞིང་༔ གདོད་ནས་རྣམ་དག་རང་བཞིན་ལྷུན་གྱིས་གྲུབ༔ ངོ་མཚར་གཞལ་ཡས་ཚོགས་ལ་ཕྱག་འཚལ་བསྟོད༔ ཧཱུྃ༔ ཡོན་ཏན་ཡོངས་རྫོགས་རྒྱལ་བའི་དཀྱིལ་འཁོར་འདིར༔ མ་འདྲེས་ཡོངས་རྫོགས་བཀོད་པའི་སྤྲིན་ཕུང་ནི༔ ཁྲོ་རྒྱལ་ཡོངས་རྫོགས་ཕུར་པའི་དཀྱིལ་འཁོར་བཀྲམ༔ རིན་ཆེན་བུམ་པ་དངོས་གྲུབ་གཏེར་ཆེན་དང་༔ བདུད་རྩི་སྨན་དང་རཀྟའི་དཀྱིལ་འཁོར་དང་༔ རྡོ་རྗེ་དྲིལ་བུ་རྔ་དུང་རྐང་གླིང་དང་༔ མཆོད་པའི་སྤྲིན་ཕུང་འདོད་ཡོན་དཔག་མེད་ཚོགས༔ ཕོ་བྲང་གནས་འདིར་སྤྲིན་ཕུང་བཞིན་དུ་བཀོད༔ མ་རིག་མུན་སེལ་སྣང་གསལ་མར་མེ་དང་༔ ཤེས་རབ་རལ་གྲི་བཞི་དང་རྒྱལ་མཚན་དང་༔ མདའ་བརྒྱད་དྲྭ་བ་ཚོན་སྐུད་དྲྭ་བས་བསྐོར༔ ཅིས་ཀྱང་མི་ཤིགས་འཇིགས་མེད་རྡོ་རྗེའི་གུར༔ མདའ་དར་མེ་ལོང་དར་ཁང་རིམ་པར་ལྡན༔ གདུགས་དང་ཅོད་པན་མཆོད་པའི་ལྷ་མོ་དང་༔ དུར་ཁྲོད་བརྒྱད་དང་སྟག་ཤམ་སྒབ་སྐོར་བྱས༔ ཐམས་ཅད་ཡོངས་རྫོགས་ལྷུན་གྱིས་གྲུབ་པར་གསལ༔ སྐུ་གསུམ་ཡོངས་རྫོགས་དཀྱིལ་འཁོར་ཕྱག་འཚལ་བསྟོད༔ ཅེས་བསྟོད་ཅིང་མངའ་གསོལ། འོག་མིན་དང་རྣམ་དག་སྟུག་པོ་བཀོད་པ་ལ་སོགས་པ་རྒྱལ་བའི་ཞིང་ཁམས་དཀྱིལ་འཁོར་ཐམས་ཅད་ནས་འོད་ཟེར་དཔག་ཏུ་མེད་པ་འཕྲོས་ནས་དཀྱིལ་འཁོར་ལ་ཐིམ་པས་བྱིན་ཕབ་གཉིས་སུ་མེད་པར་བསམ་མོ། །བཅུ་པ་བྱིན་དབབ་པ་ནི། །སློབ་དཔོན་དང་རྒྱལ་ཐེབས་རྣམས་སྔགས་ཆས་ཀྱིས་དཀྱིལ་འཁོར་མདུན་དུ་གཡབ་དྲིལ་ཐོགས་པས་འཁོད། དེའང་རིག་འཛིན་བྱིན་འབེབས་ལ་གཡབ་དར་སྣ་ལྔ་དང་དམར་པོ། གཞུང་གི་བྱིན་འབེབས་ནམ་བྱུང་ལ་སློབ་དཔོན་གྱིས་ཞིང་ལྤགས་དང༌། གཞན་རྣམས་གཡབ་དར་ནག་པོ་ཁོ་ན་གཡབ། ལས་རྡོར་གྱིས་གཡབ་དར་སྣ་ལྔའི་གཡབ་མོ་དང༌། གཡོན་སྤོས་ཕོར་ཚིལ་ཆེན་གུ་གུལ་སྦྱར་སྤོས་ཀྱི་དུད་པར་ཅན་ཐོགས་ནས་མདུན་བསུ། དཀྱིལ་འཁོར་གྱི་ཟུར་བཞིར་རྒྱལ་མཚན་ཐོགས་པ་བཞི་འཁོད། འདུས་པ་རྣམས་ཀྱང་བཞེངས་ལ་ཞྭ་གོས་བསྟར་ཏེ་རོལ་མོ་དབྱངས་དང་བཅས་རིག་འཛིན་བྱིན་འབེབས་ཚར་གཅིག་སྔོན་དུ་བཏང་བའི་ཕྱག་སྲོལ་སྣང༌། དངོས་ནི། བླ་མ་རིག་འཛིན་ལྷ་དང་མཁའ་འགྲོ་དམ་ཅན་ཐམས་ཅད་ནམ་མཁར་སྔོན་གྱི་ཐུགས་དམ་དབང་གིས་སྤྲིན་བཞིན་དུ་འཐིབས་ནས༔ དཀྱིལ་འཁོར་གནས་དང་རྣལ་འབྱོར་པ་རྣམས་ལ་བྱིན་འབེབས་ཤིང་ཐུགས་བརྩེ་བ་ཆེན་པོས་དགོངས་པར་གྱུར་པར་མོས་ལ། ཨོཾ་བཛྲ་ས་མ་ཡ་ཧོཿས་མ་ཡ་སྟྭཾ༔ དེ་ནས་རིག་འཛིན་བྱིན་འབེབས་ནི༔ ཧཱུྃ༔ སྔོན་གྱི་བསྐལ་པའི་དང་པོ་ལ༔ དུས་གསུམ་བདེ་གཤེགས་དབྱིངས་སྤྲུལ་ལྟར༔ དེང་གི་གནས་མཆོག་དམ་པར་འདིར༔ བྱིན་རླབས་དངོས་གྲུབ་ཆར་ལྟར་ཕོབས༔ མ་གཡེལ་མ་འཕངས་རིག་འཛིན་ཚོགས༔ མ་གཡེལ་མ་གཡེལ་ཕྲིན་ལས་ཚོགས༔ མ་གཡེལ་མ་གཡེལ་མ་མོའི་ཚོགས༔ མ་གཡེལ་མ་གཡེལ་མཁའ་འགྲོའི་ཚོགས༔ མ་གཡེལ་མ་གཡེལ་གིང་གི་ཚོགས༔ རྡོ་རྗེ་གདན་གྱི་ནུབ་བྱང་མཚམས༔ ཨོ་རྒྱན་ཐོར་ཚུགས་ཅན་གྱི་ཡུལ༔ རིགས་ནི་ཟ་ཧོར་རྒྱལ་པོའི་རིགས༔ དགེ་སློང་མིང་ནི་ཤཱཀྱ་འོད༔ སློབ་དཔོན་པྲ་ཆེན་ཧསྟི་རྩལ༔ སྲིད་པའི་ཕུར་བུ་བདག་སྒྲུབ་ཀྱིས༔ བྱིན་གྱིས་བརླབ་ཅིང་གཤེགས་སུ་གསོལ༔ སྲིད་པའི་ཕུར་བུར་བྱིན་ཕོབ་ཅིག༔ ཡུལ་གྱི་མིང་ནི་ཨོ་རྒྱན་ཡུལ༔ པདྨ་གེ་སར་སྡོང་པོ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་འབྱུང་གནས་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་སྒྲུབ་ཀྱིས༔ བྱིན་གྱིས་བརླབ་ཅིང་གཤེགས་སུ་གསོལ༔ སྲིད་པའི་ཕུར་བུར་བྱིན་གྱིས་རློབས༔ ཨོ་རྒྱན་ཡུལ་གྱི་ཤར་ཕྱོགས་ན༔ དུར་ཁྲོད་མིང་ནི་དགའ་བའི་ཚལ༔ སློབ་དཔོན་པདྨ་ཐོད་ཕྲེང་རྩལ༔ མཁའ་འགྲོའི་མིང་ནི་ཞི་བ་འཚོ༔ མ་མོ་གསེར་གྱི་རྣ་ཆ་ཅན༔ ཕྱག་ན་མི་རྐང་གླིང་བུ་བསྣམས༔ སྒྲ་བསྒྱུར་མང་པོ་དི་རི་རི༔ རྣལ་འབྱོར་ཕོ་མོ་དམ་རེ་གཙང་༔ མཁའ་འགྲོའི་ཚོགས་རྣམས་དང་རེ་སྤྲོ༔ དུར་ཁྲོད་གནས་མཆོག་ཉམས་རེ་དགའ༔ ཞིང་ཆེན་བླ་རེ་རྒྱན་དང་ལྡན༔ གསུར་ཆེན་དུད་པ་དྲི་རེ་བཞིན། །བམ་ཆེན་ཁོག་སྟོད་བཅད་འཕྲོར་ལྡན༔ ཤ་སྣ་སྙིང་སྣ་བསམ་མི་ཁྱབ༔ རྗེ་བཙུན་པདྨ་ཐོད་ཕྲེང་རྩལ༔ དུར་ཁྲོད་གནས་ནས་སྐུ་བསྐྱོད་ལ༔ སྲིད་པའི་ཕུར་བུར་བྱིན་ཕོབ་ཅིག༔ ཧཱུྃ༔ ཡུལ་གྱི་མིང་ནི་རྒྱ་གར་ཡུལ༔ གྲོང་ཁྱེར་མིང་ནི་མ་ག་དྷ༔ དུར་ཁྲོད་མིང་ནི་བསིལ་བའི་ཚལ༔ སློབ་དཔོན་དྷ་ན་སམ་སྐྲི་ཏ༔ སློབ་དཔོན་དྷ་ན་ཨུ་པ་ཡ༔ སློབ་དཔོན་བློ་ལྡན་མཆོག་སྲིད་རྩལ༔ ནམ་མཁའི་དབྱིངས་ནས་སྒྲུབ་པའི་ཚེ༔ གཟའ་དང་རྒྱུ་སྐར་བཏུལ་བ་བཞིན༔ ལྷ་གདོན་བཏུལ་ཞིང་གཤེགས་སུ་གསོལ༔ རྒྱ་མཚོར་གླིང་ནས་སྒྲུབ་པའི་ཚེ༔ ས་བདག་ཀླུ་གཉན་བཏུལ་བ་བཞིན༔ དམ་སྲིད་འདུལ་ཞིང་གཤེགས་སུ་གསོལ༔ བར་སྣང་ཁམས་ནས་སྒྲུབ་པའི་ཚེ༔ ལྷ་སྲིན་སྡེ་བརྒྱད་བཏུལ་བ་བཞིན༔ དགྲ་བགེགས་འདུལ་ཞིང་གཤེགས་སུ་གསོལ༔ སྲིད་པའི་ཕུར་བུ་བདག་སྒྲུབ་ཀྱིས༔ སྲིད་པའི་ཕུར་བུའི་བྱིན་ཕོབ་ཅིག༔ རྒྱ་མཚོ་གླིང་གི་མཁའ་འགྲོ་བཞི༔ བལ་མོ་གར་བྱེད་ཁྱུགས་སེ་ཁྱུག༔ སིལ་སྙན་མང་པོ་ཁྲ་ལ་ལ༔ རྒྱན་ཆད་མང་པོ་པུ་རུ་རུ༔ སྲིད་པའི་ཕུར་བུ་བྱིན་ཕོབ་ཅིག༔ ཡུལ་གྱི་མིང་ནི་རྒྱ་གར་ཡུལ༔ གྲོང་ཁྱེར་མིང་ནི་ཡངས་པ་ཅན༔ དུར་ཁྲོད་མིང་ནི་སོ་ཤ་གླིང་༔ སློབ་དཔོན་ཉི་མ་འོད་ཟེར་གྲགས༔ མཁའ་འགྲོ་མིང་ནི་བདུད་འདུལ་མ༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྲིད་པའི་ཕུར་བུ་བྱིན་ཕོབ་ཅིག༔ ནམ་མཁའི་དབྱིངས་ནས་སྐུ་བསྐྱོད་ལ༔ རྡོ་རྗེ་རིག་འཛིན་བྱིན་ཕོབ་ཅིག༔ བར་སྣང་ཁམས་ནས་སྐུ་བསྐྱོད་ལ༔ རྡོ་རྗེ་ཕྲ་མེན་བྱིན་ཕོབ་ཅིག༔ རྒྱ་མཚོའི་གླིང་ནས་སྐུ་བསྐྱོད་ལ༔ རྡོ་རྗེ་མ་མོའི་བྱིན་ཕོབ་ཅིག༔ དུར་ཁྲོད་གནས་ནས་སྐུ་བསྐྱོད་ལ༔ རྡོ་རྗེ་མཁའ་འགྲོས་བྱིན་ཕོབ་ཅིག༔ གངས་དཀར་བརྩེགས་པའི་གཞལ་ཡས་ནས༔ རྡོ་རྗེ་གིང་ཆེན་གཤེགས་སུ་གསོལ༔ རྨོངས་པའི་མུན་པ་སེལ་མཛད་པ༔ ཉི་མ་འོད་ཟེར་གཤེགས་སུ་གསོལ༔ ཤེས་བྱ་ཀུན་ལ་མ་རྨོངས་པའི༔ བློ་ལྡན་མཆོག་སྲེད་གཤེགས་སུ་གསོལ༔ བདུད་དང་མུ་སྟེགས་ཚར་གཅོད་པའི༔ འཕགས་པ་སེངྒེ་སྒྲ་སྒྲོགས་བྱོན༔ མ་ཆགས་སྐྱོན་གྱིས་མ་གོས་པའི༔ པདྨ་འབྱུང་གནས་གཤེགས་སུ་གསོལ༔ བོད་ཡུལ་དབུས་སུ་བྱོན་པའི་ཚེ༔ གསང་ཆེན་རྡོ་རྗེ་གྲོ་བོ་ལོད༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྔོན་གྱི་ཐུགས་དམ་བརྩེར་དགོངས་ལ༔ སྲིད་པའི་ཕུར་བུ༴ ༔ གནས་མཆོག་འདི་རུ་བྱིན་ཕོབ་ཅིག༔ སྒྲུབ་མཆོག་བདག་ལ་དབང་བཞི་སྐུར༔ བགེགས་དང་ལོག་འདྲེན་བར་ཆད་སོལ༔ མཆོག་དང་ཐུན་མོང་དངོས་གྲུབ་སྩོལ༔ མོས་པའི་བུ་ལ་བྱིན་གྱིས་རློབས༔ ཅི་བསམ་དངོས་གྲུབ་མཆོག་ལྡན་སྩོལ༔ འདོད་པའི་དོན་རྣམས་ཆར་ལྟར་ཕོབས༔ ཨོཾ་ཨཱ་ཧཱུཾ྄་བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛཿསིདྡྷི་ཕ་ལ་ཧཱུཾ་ཨ༔ ཧྲིཿམ་ཧ་རི་ནི་ས༔ ར་ཙ་ཧྲི་ཡ༔ ཨེ་ཨཱ་ར་ལི་ཧྲིང་ཧྲིང་༔ གཞུང་གི་བྱིན་འབེབས་ནི། ཧཱུཾ༔ དབུས་ཕྱོགས་འོག་མིན་ཆོས་དབྱིངས་ནས༔ བཅོམ་ལྡན་རྡོ་རྗེ་གཞོན་ནུ་དང་༔ ཡུམ་ཆེན་འཁོར་ལོ་རྒྱས་འདེབས་ཀྱིས༔ དཀྱིལ་འཁོར་འདི་ལ་བྱིན་ཆེན་ཕོབ༔ ཕྱོགས་བཅུ་དྲེགས་པའི་གདན་སྟེང་ན༔ ཁྲོ་རྒྱལ་ཡབ་ཡུམ་ཕྲ་མེད་བཅས༔ སྲས་དང་སྤྲུལ་འཁོར་ཐམས་ཅད་ཀྱིས༔ དཀྱིལ་འཁོར་འདི་ལ་བྱིན་ཕོབ་ཅིག༔ ཟླ་གམ་ཨེ་ཡི་དཀྱིལ་འཁོར་ནས༔ སྐུ་གསུང་ཐུགས་ལས་སྤྲུལ་པའི་སྲས༔ མཐུ་ཆེན་ཉི་ཤུ་རྩ་གཅིག་གིས༔ དཀྱིལ་འཁོར་འདི་ལ་བྱིན་ཕོབ་ཅིག༔ དཀྱིལ་འཁོར་སྒོ་བཞི་གྲུ་ཆད་ནས༔ ཐུགས་དང་དྲག་རྩལ་བསམ་མི་ཁྱབ༔ ཕྲིན་ལས་རྣམ་བཞིའི་སྒོ་ཀྱོང་གིས༔ དཀྱིལ་འཁོར༴ དུར་ཁྲོད་གནས་དང་ཕྱོགས་མཚམས་ནས༔ ཤྭ་ན་བདག་ཉིད་ས་བདག་མ༔ བསེ་ལྕགས་དུང་གི་སྐྱེས་ཆེན་གྱིས༔ དཀྱིལ་འཁོར༴ དུར་ཁྲོད་གཡའ་གངས་དབེན་གནས་ནས༔ གིང་ཆེན་བཅོ་བརྒྱད་ལང་གའི་ཚོགས༔ དབང་ཕྱུག་བརྟན་མའི་ཚོགས་བཅས་ཀྱིས༔ དཀྱིལ་འཁོར་འདི་ལ་བྱིན་ཕོབ་ཅིག༔ སྒྲུབ་མཆོག་རྣམས་ལ་དབང་ཆེན་བསྐུར༔ རྟགས་དང་མཚན་མ་བཟང་པོ་སྟོན༔ མཆོག་དང་ཐུན་མོང་དངོས་གྲུབ་སྩོལ༔ ཨོཾ་བཛྲ་ཀཱི་ལི་ཀཱི་ལ་ཡ་བཛྲ་ས་མ་ཡ་ཨཱ་བེ་ཤ་ཡ་ཨ་བཱེ་ཤ་ཡ་ཨ་ཨཱ༔ ཞེས་ཤར་ནས་བྱིན་དབབ་སྟེ་དཀྱིལ་འཁོར་ལ་བསྐོར་བ་གཅིག་བྱས་ཏེ། ལྷོར་འཁོད་ནས་བྱིན་དབབ་པ་སོགས་ཕྱོགས་བཞིར་ལན་བཞི་གྲུབ་པའི་མཐར་རྒྱུད་གསུམ་རོལ་མོ་ལ་ཕྱག་བཞེས་ལྟར་རྐང་གླིང་དང་བཤུག་གླུ་གསུམ་བཏང་བའི་ཚེ་ལན་གཅིག་བསྐོར་ལ་རང་གནས་སུ་བཞུགས་ནས་བདག་བསྐྱེད་བསྡུ་ལྡང་དགེ་བསྔོ་སོགས་ཀྱིས་ཉིན་གཉིས་པ་གྲུབ་བོ། །འདི་ཉིན་ལྔ་དྲོའམ་ཕྱི་དྲོ་ནམ་བདེར་རྡོ་རྗེ་རྒྱལ་ཐེབས་དཔོན་སློབ་ནས་ནི་ཞི་བའི་སྦྱིན་སྲེག་བྱའོ།། །།སྤྱི་དོན་གཉིས་པ་ལའང་གསུམ། ཕྲིན་ལས་འཛབ་བསྙེན་དང་བཅས་པས་དངོས་གྲུབ་སྒྲུབ་པ། བར་ཆད་བརྟག་ཅིང་བསལ་བ། དངོས་གྲུབ་ཀྱི་མཚན་མ་བརྟག་པའོ། །དང་པོ་ནི། སྤྱིར་འདི་ལ་སྨིན་སློབ་དང་མོས་སློབ་གཉིས་ལས། དེང་སྐབས་ཡུལ་དུས་རྩོད་པའི་དབང་གིས་ཕྱི་མ་ཁོ་ན་ལག་ཏུ་ལེན་པའི་དབང་དུ་བྱས། མོས་སློབ་ལའང་སྟོད་ལས་སྨད་ལས་གཉིས་ཀར་བསྙེན་སྒྲུབ་ལས་གསུམ་སོ་སོར་སྦྱར་དུ་ཡོད་མོད། འདིར་ལག་ལེན་སླ་ཐབས་སུ་བཏང་ནས་སྟོད་སྨད་གཉིས་ཀ་སྦྲེལ་བསྙེན་སྒྲུབ་ལས་གསུམ་ཆིག་ཆོད་ཀྱི་དབང་དུ་བྱས་པ་སྟེ། དེའང་འདུས་པ་རྣམས་གྲལ་དུ་འཁོད་ནས། ཐོག་མར་སྤྱིའི་སྐྱབས་འགྲོ་མ་ནམ་མཁའ་བཞི་སྐོར་དང༌། བསྟོད་ཚོགས་ཕུར་པའི་གསོལ་འདེབས་དང་ཀུན་བཟང་ནམ་མཁའ་མ་གང་རུང་མཐར་མཚམས་རོལ་བྱ། བརྒྱུད་འདེབས་མཐར། རང་གི་སྙིང་གའི་ཧཱུཾ་ལས་འོད་ཟེར་འཕྲོས་པས་བླ་མ་རིག་འཛིན་དཔལ་ཆེན་རྡོ་རྗེ་གཞོན་ནུའི་དཀྱིལ་འཁོར་གྱི་ལྷ་ཚོགས་མཁའ་ཁྱབ་ཀྱི་འཁོར་ལོར་སད་པར་གྱུར། ཞེས་ཚོགས་ཞིང་གསལ་བཏབ་སྟེ། སྐྱབས་སེམས་ནས་སྐུ་གསུམ་ཡེ་ཤེས་རྡོ་རྗེ་ལ་བསྔོ་ཞེས་པའི་བར་བདུན་རྣམ་དག་བཅས་གྲུབ་ནས། ང་རྒྱལ་བཟུང་བ་ནི། ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣན་བཾ་ཧཱུྃ་ཕཊ། སྟོང་པའི་ངང་ལས་སྐད་ཅིག་གིས་བདག་ཉིད་དཔལ་ཆེན་པོ་རྡོ་རྗེ་གཞོན་ནུ་མཐིང་ནག་ཞལ་གཅིག་ཕྱག་གཉིས་གཡས་ཕུར་པ་འདྲིལ་ཞིང༌། གཡོན་སྡིགས་མཛུབ་མཛད་པ། དཔལ་གྱི་ཆས་བཅུ་དུར་ཁྲོད་ཀྱི་ཆས་བརྒྱད་ཀྱིས་བརྒྱན་ཅིང་ཤིན་ཏུ་ཁྲོ་ལ་བརྗིད་པ། ཡེ་ཤེས་ཀྱི་མེ་འབར་བའི་དབུས་ན་གསལ་བར་གྱུར། བསང་ཆུ་བྱིན་བརླབ་བྱ་བ་ནི། དྲིའི་དུང་ཞལ་འཐོར་གཡབ་བཅས་པ་བཀོད་ལ། རཾ་ཡཾ་ཁཾ་གིས་བསང་སྦྱང༌། སྟོང་པའི་ངང་ལས་བསང་ཆུའི་སྟེང་དུ་ཉི་མ་ལ་གནས་པའི་ཧཱུྃ་ཡིག་འཕྲོ་འདུས་ཡོངས་སུ་གྱུར་པ་ལས་ཁྲོ་བོ་བདུད་རྩི་འཁྱིལ་བ་མཐིང་ནག་ཕུར་བུ་དང་ལྕགས་ཀྱུ་འཛིན་པའི་སྐུར་གྱུར། རྡོ་རྗེ་རྩེ་གཅིག་པའི་ཕྱག་རྒྱས་རེག་ལ། ཨོཾ་བཛྲ་ཀྲོ་དྷ་ཨ་མྲྀ་ཏ་ཀུཎྜ་ལཱི་ཧཱུྃ་ཕཊ། ཅེས་ཅི་རིགས་བཟླས་པས། ཁྲོ་བོ་བདུད་རྩི་འཁྱིལ་བའི་རང་བཞིན་གྱི་ཆུའི་རྡུལ་ཕྲ་རབ་ཏུ་གྱུར། དཀར་གཏོར་བཤམས་ལ་ལས་སྔགས། ཨ་མྲྀ་ཏས་བསང༌། སྭ་བྷ་ཝས་སྦྱངས། སྟོང་པའི་ངང་ལས་བྷྲཱུྃ་ལས་རིན་པོ་ཆེའི་སྣོད་དུ་ཨོཾ་ལས་གཏོར་མ་བདུད་རྩིར་གྱུར། ཨོཾ་ཨཱཿཧཱུྃ། གསུམ། ཨོཾ་པྲྀ་ཐཱི་ཝཱི་དེ་ཝཱི་ལོ་ཀ་པཱ་ལ་ས་པཱ་རི་ཝཱ་ར་བཛྲ་ས་མ་ཡ་ཛཿཨོཾ་པྲྀ་ཐཱི་ཝཱི་དེ་ཝཱི་ལོ་ཀ་པཱ་ལ་ས་པཱ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། གསུམ། ཨོཾ་པྲྀ་ཐཱི་ཝི་དེ་ཝི་ལོ་ཀ་པཱ་ལ་ས་པཱ་རི་ཝ་ར་ཨརྒྷཾ་སོགས་ནས། ཤཔྟ་པྲ་ཏིཙྪ་སྭཱཧཱ། ཧཱུྃ། ལྷ་ཀླུ་གནོད་སྦྱིན་རྒྱལ་པོ་གཟའ་བཙན་དང༌། །དྲི་ཟ་གྲུལ་བུམ་མིའམ་ཅི་ལ་སོགས། །བདུད་དང་སྲིན་པོ་མ་མོ་གཟེད་སྨན་དང༌། །དམུ་དང་ཐེའུ་རང་གྲོང་སྲིན་འདྲེ་མོར་བཅས། །ཡུལ་ལྷ་གཞི་བདག་གནས་བདག་གཏེར་བདག་དང༌། །དཀོར་བདག་ལ་སོགས་ལྷ་སྲིན་འབྱུང་པོའི་ཚོགས། །བཀའ་དང་དམ་ལ་གནས་པའི་དགེ་བསྙེན་ཀུན། །གཙང་སྦྱར་གཏོར་མ་གསེར་སྐྱེམས་འདི་བཞེས་ལ། །གནོད་ཅིང་གདུག་པའི་བསམ་པ་རབ་ཞི་ནས། །རྟག་ཏུ་བདག་གི་དགེ་བའི་སྟོབས་གྲོགས་མཛོད། །ཡུལ་རིས་རྒྱལ་ཁམས་ས་ཕྱོགས་འདི་དག་ཏུ། །བདག་གིས་བླ་མེད་བྱང་ཆུབ་མཆོག་སྒྲུབ་ཅིང༌། །སེམས་ཅན་རྣམས་ཀྱི་དོན་རབ་བརྩོན་པ་ལ། །ཁྱེད་རྣམས་བདག་གི་མཐུན་རྐྱེན་བསྒྲུབ་ཏུ་གསོལ། །ས་ཡི་ལྷ་མོ་བརྟན་མ་ལ་སོགས་པའི། །ས་བདག་རྒྱལ་བློན་འཁོར་དང་བཅས་པ་རྣམས། །གཙང་སྦྱར་གཏོར་མ་གསེར་སྐྱེམས་འདི་བཞེས་ལ། །བདག་གིས་བསམ་པའི་དོན་འདི་བསྒྲུབ་པ་ལ། །ཀོ་ལོང་རུ་ང་ཕྲག་དོག་མ་མཛད་པར། །རིན་ཆེན་གཏེར་གྱི་ས་འདི་སྩལ་དུ་གསོལ། །ཁྱད་ཅག་བསམ་པ་སྒྲུབས་ལ་རེ་བ་སྐོངས། །བདག་གི་ལས་ཀྱི་འབྲས་བུ་མཆིས་པར་མཛོད། །ཅེས་གཏོར་མ་ཕྱི་རོལ་དུ་འབུལ། བགེགས་གཏོར་བསང་སྦྱངས། སྟོང་པའི་ངང་ལས་བྷྲཱུྃ་ལས་ཡིད་དང་མཐུན་པའི་སྣོད་རྣམས་སུ་ཁམ་ལས་གཏོར་མ་འདོད་པའི་ཡོན་ཏན་ལྔ་དང་ལྡན་པ་སོ་སོའི་སྤྱོད་ཡུལ་བཞིན་དུ་འཆར་བར་གྱུར། །ཨ་ཀཱ་རོ་ལན་གསུམ་གྱིས་བྱིན་བརླབ། རོལ་བཅས། ཧཱུྃ། ཕྱོགས་བཞི་མཚམས་བཞི་སྟེང་འོག་ཐམས་ཅད་དང༌། །ས་འོག་ས་སྟེང་ས་བླར་རྒྱུ་བ་ཡི། །བགེགས་དང་ལོག་འདྲེན་ལན་ཆགས་འབྱུང་པོའི་ཚོགས། །བགེགས་འདུལ་ཁྲོ་རྒྱལ་འབར་བའི་བཀའ་བྱུང་གིས། །སྐད་ཅིག་ཡུད་ཙམ་གྱིས་ནི་འདིར་འདུས་ཤིག །བདག་གིས་བསྒོ་བའི་བཀའ་ལ་ཉན་པར་བྱོས། །ཨོཾ་བཛྲ་ཊ་ཀི་ཧཱུཾ་ཛཿཛཿཧཱུྃ་བཾ་ཧོཿ ཨོཾ་བཛྲ་ཨཾ་ཀུ་ཤ་ཛཿཨོཾ་སརྦ་བགྷྣཾ་ས་པཱ་རི་ཝ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། གསུམ་སྔགས་མཐར། ཨརྒྷཾ་ནས། ཤཔྟ་པྲ་ཏཱིཙྪ་སྭཱཧཱ། ཉོན་ཅིག་བགེགས་དང་སོགས། ལས་བྱ་གཞུང་ཚིག་ལྟར་བསྐྲད། གཞུང་གི་མཚམས་གཅོད་ལ་ལས་རྡོར་གྱིས་གུ་གུལ་དང་བྱིན་འབེབས་སྤྱན་འདྲེན་རྣམས་ལ་སྤོས་སྐོར་བྱ། བྱིན་འབེབས་ལ་ཐམས་ཅད་ཀྱིས་ཞྭ་བཞེས་ཤིང༌། ལས་བྱང་གཞུང་གསལ་མ་གཏོགས་སབ་ཁ་མི་བྱ། གཏོར་མཆོད་ཐམས་ཅད་བསང་ཆུས་བྲན། དཀར་བགེགས་མ་གཏོགས་གཞན་རྣམས་དེ་རྗེས་བདུད་རྩིས་བྲན། སྨན་རག་གཏོར་གསུམ་བྱིན་བརླབ་འདོད་བསྒོམ་པྲ་ཁྲིད་ལྟར་བྱ། བཤགས་པའི་མཐར་ཡེ་ཤེས་སྐུ་མཆོག་འདོན། ཏིང་འཛིན་རྣམ་གསུམ་ནས་མངོན་རྟོགས་རྒྱས་པ་གནང༌། ལྷ་བསྐྱེད་སྐབས་བདག་ཉིད་རྩ་བའི་དཀྱིལ་འཁོར་དང༌། ཕྱོགས་བཅུ་ཁྲོ་བོའི་དཀྱིལ་འཁོར་གཉིས་བདག་མདུན་དབྱེར་མེད་དུ་བསྒོམ། སྲས་མཆོག་ལ་རྟེན་བྱས་ཏེ་ཕུར་པ་རྫས་ཀྱི་དཀྱིལ་འཁོར་རང་གི་མདུན་དུ་བསྒོམ་པ་ཡིན། ཚིག་རིས་མི་བསབ་པར་སྲས་མཆོག་རིགས་བཞི་ཡང་ཕྱོགས་བཞིར་བསྒོམ། ལྷ་བསྐྱེད་གྲུབ་པ་ན་པྲ་ཁྲིད་ལྟར་སྲས་མཆོག་བྱིན་རླབས་མ་ཆད་པར་བྱ་དགོས་པས་དངོས་སུ་སྲས་མཆོག་ཕུར་བུ་རེ་རེ་སྒྲུབ་པ་པོ་ཐམས་ཅད་ཀྱི་མདུན་ལ་གཟུགས་དགོས་པ་དེ་ལ་བྱིན་རླབས་ལག་ལེན་བྱ་ཞིང་ཡིད་ཀྱིས་ཕུར་པ་རྫས་དཀྱིལ་ཐམས་ཅད་དམིགས་པས་ཁྱབ་པར་བྱས་ནས། སངས་རྒྱས་ཀུན་གྱི་སོགས་གནས་གསུམ་བྱིན་རླབས་ནས་བཟུང་སྲས་མཆོག་གི་བསྟོད་པ་རྫོགས་པའི་བར་གསང་འཁོར་ལས་བྱང་གཞུང་ལྟར་བསྲངས། དེ་ནས་དཀྱིལ་འཁོར་ཆེན་པོ་སོགས་སྒོ་མ་བཞིའི་བསྟོད་པ་དང་ཕུར་སྲུང་གི་བསྟོད་པ་རྒྱས་པ་སྒེར་དུ་བཏང་དགོས་པས་འདིར་བསྡུད་པའི་དབང་དུ་བྱེད་དེ། ཧཱུྃ། དཔལ་ཆེན་ཁྲག་འཐུང་ཀཱི་ལ་ཡའི། །བཀའ་ཉན་སྲུང་མ་དམ་ཚིག་ཅན། །ཤྭ་ན་བདག་ཉིད་ས་བདག་མ། །གིང་ཆེན་མ་སྲིང་ཕོ་ཉར་བཅས། །རྔམས་བརྗིད་དུར་ཁྲོད་རྒྱན་ཆ་ཅན། །ཐོགས་མེད་དྲག་རྩལ་ཕྲིན་ལས་བདག །གྲངས་མེད་འཁོར་དང་བཅས་ལ་བསྟོད། །བཅོལ་བའི་ལས་རྣམས་སྒྲུབ་པར་མཛོད། །ཧཱུྃཿ བྷྱོ་རྡོ་རྗེ་ཕུར་པའི་སྲུང་མ་རུ༔ སོགས་བཏང༌། དེ་ནས་འཛབ་བསྙེན་བཟླ་བ་སྟེ། དེ་ལ་གསུམ། ཡེ་ཤེས་ཀྱི་ལྷ་ཉེ་བར་བསྙེན་པ་བསྙེན་པའི་རིམ་པ། དམ་ཅན་ཉེ་བར་བསྙེན་པ་སྒྲུབ་པའི་རིམ་པ། ངན་སྔགས་ཉེ་བར་བསྙེན་པ་ལས་སྦྱོར་གྱི་རིམ་པའོ། །དེའང་སྟོད་ལས་ཀྱི་དངོས་གཞི་ཡེ་ཤེས་ལྷ་ཉེ་བར་བསྙེན་པ་ཡིན་ཏེ། འདི་ལའང་བསྙེན་སྒྲུབ་རྣམ་པ་བཞིར་སྦྱོར་དུ་ཡོད་པ་ལས། ཐོག་མར། ཧཱུྃ༔ ཐུགས་དམ་ཆེན་པོ་སོགས་བརྗོད་ཅིང་བསྒོམ་པའི་དཀྱིལ་འཁོར་ལས་མར་མེ་གཅིག་ལས་གཉིས་མཆེད་ཚུལ་གྱིས་མདུན་དུ་བཤམ་པའི་དཀྱིལ་འཁོར་གྱི་གོ་སར་དཀྱིལ་འཁོར་གཉིས་པ་གསལ་གདབ། ཛབ྄་བསྐུལ་ནི། ཧཱུྃ༔ མཐིང་ནག་གྲུ་གསུམ་གཞལ་ཡས་སུ༔ ལྷ་ཆེན་ཉི་ཟླ་པདྨའི་སྟེང་༔ དཔལ་ཆེན་རྡོ་རྗེ་གཞོན་ནུ་དང་༔ ཡུམ་ཆེན་འཁོར་ལོ་རྒྱས་འདེབས་མ༔ སྐུ་ལ་དུར་ཁྲོད་ཆས་རྣམས་རྫོགས༔ གསུང་གི་སྒྲ་སྒྲོགས་ཀཱི་ལ་ཡ༔ ཐུགས་ནི་སྒྲོལ་མཛད་སྲོག་དང་བཅས༔ མ་གསལ་བར་དུ་བསྐྱེད་ཅིང་བསྒོམ༔ མ་གྲུབ་བར་དུ་མི་བཏང་ངོ་༔ ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཾ་བཾ་ཧཱུྃ་ཕཊ་ཛཿཧཱུྃ་ཨཱཿ ཞེས་འབྲུ་བཅུ་དྲུག་པ་ཉིད་ཛབ྄་དབྱངས་ཀྱིས་ཐོག་དྲངས་ཏེ་སྟོང་ཕྲག་གཅིག་རྫོགས་པ་དང༌། ཧཱུྃ༔ ཡེ་ཤེས་ཕུར་པའི་ལྷ་ཚོགས་གནས་འདིར་གཤེགས༔ འཛབ་དགོངས་གྲངས་ཐེམ་སྨན་གཏོར་མཆོད་ཚོགས་འབུལ༔ སྐུ་གསུང་ཐུགས་ཡོན་ཕྲིན་ལས་རྫོགས་ལ་བསྟོད༔ རྩ་བ་ཡན་ལག་དམ་ཚིག་ཉམས་ཆགས་བཤགས༔ སློབ་དཔོན་རྣམས་ཀྱིས་ནང་མཆོད་ཐེབ་སྲིན་གྱིས་མཆོད། ལས་རྡོར་གྱིས་སྨན་རག་སྒྲེང༌། མཧཱ་པཉྩ་ཨ་མྲྀ་ཏ་རཀྟ་བ་ལིཾ་ཏ་ཁཱ་ཧི༔ ཞེས་འབུལ། དེ་ནས་ཁྲོ་བོ་བཅུ་ནི། ཧཱུྃ༔ སྟེང་ཕྱོགས་འཁོར་ལོའི་རྩིབས་སྟེང་དུ༔ ཚངས་པ་ཉི་ཟླ་པདྨའི་སྟེང་༔ ཁྲོ་བོ་ཧཱུྃ་ཀཱར་སྒྲ་འབྱིན་ཡུམ༔ སྤྲུལ་པ་ཕག་དང་སྨིག་བུའི་མགོ༔ སྐུ་ལ་སོགས་གོང་ལྟར། ཨོཾ་བཛྲ་ཀྲོ་དྷ་ཧཱུྃ་ཀཱ་ར་ཧཱུྃ༔ གརྫ་གརྫ་ཧཱུྃ་ཕཊ༔ ཁྲོ་བཅུའི་སྔགས་རྣམས་བརྒྱ་རྩ་རེ་རྫོགས་པ་དང་སྟོང་ཚིག་ཕུལ་བ་རིག་འགྲེ། ཧཱུྃ༔ ཤར་ཕྱོགས་འཁོར་ལོའི་རྩིབས་སྟེང་དུ༔ དྲི་ཟ་ཉི་ཟླ་པདྨའི་སྟེང་༔ རྣམ་པར་རྒྱལ་བ་སྙེམས་མ་ཡུམ༔ སྤྲུལ་པ་སྟག་དང་བྱ་རྒོད་མགོ༔ སྐུ་ལ་སོགས། ཨོཾ་བཛྲ་ཀྲོ་དྷ་བི་ཛ་ཡ་ཧཱུྃ༔ ཧ་ན་ཧ་ན་ཧཱུྃ་ཕཊ༔ ཧཱུྃ༔ ཤར་ལྷོ་འཁོར་ལོའི་རྩིབས་སྟེང་དུ༔ མེ་ལྷ་ཉི་ཟླ་པདྨའི་སྟེང་༔ དབྱུག་པ་སྔོན་མོ་སྡེར་མོ་ཡུམ༔ སྤྲུལ་པ་གཡག་དང་བྱ་རོག་མགོ༔ སྐུ་ལ་སོགས། ཨོཾ་བཛྲ་ཀྲོ་དྷ་ནཱི་ལ་དནྜ་ཧཱུཾ༔ ད་ཧ་ད་ཧ་ཧཱུཾ་ཕཊ༔ ཧཱུཾ༔ ལྷོ་ཕྱོགས་འཁོར་ལོའི་རྩིབས་སྟེང་དུ༔ གཤིན་རྗེ་ཉི་ཟླ་པདྨའི་སྟེང་༔ གཤིན་རྗེ་གཤེད་པོ་དར་བདག་ཡུམ༔ སྤྲུལ་པ་ཤ་བ་འུག་པའི་མགོ༔ སྐུ་ལ་སོགས། ཨོཾ་བཛྲ་ཀྲོ་དྷ་ཡ་མཱནྟ་ཀ་ཧཱུཾ༔ པ་ཙ་པ་ཙ་ཧཱུཾ་ཕཊ༔ ཧཱུྃ༔ ལྷོ་ནུབ་འཁོར་ལོའི་རྩིབས་སྟེང་དུ༔ སྲིན་པོ་ཉི་ཟླ་པདྨའི་སྟེང་༔ ཁྲོ་བོ་མི་གཡོ་གཏུན་ཁུང་ཡུམ༔ སྤྲུལ་པ་གཟིག་དང་ཁྭ་ཏའི་མགོ༔ སྐུ་ལ་སོགས། ཨོཾ་བཛྲ་ཀྲོ་དྷ་ཨཱརྻ་ཨ་ཙ་ལ་ཧཱུཾ༔ བནྡྷ་བནྡྷ་ཧཱུཾ་ཕཊ༔ ཧཱུྃ༔ ནུབ་ཕྱོགས་འཁོར་ལོའི་རྩིབས་སྟེང་དུ༔ ཀླུ་དབང་ཉི་ཟླ་པདྨའི་སྟེང་༔ རྟ་མགྲིན་དབང་ཆེན་གཏུམ་མོ་ཡུམ༔ སྤྲུལ་པ་བྱི་ལ་པུ་ཤུད་མགོ༔ སྐུ་ལ་སོགས། ཨོཾ་བཛྲ་ཀྲོ་དྷ་ཧ་ཡ་གྲཱྀ་ཝ་ཧཱུཾ༔ ཧུ་ལུ་ཧུ་ལུ་ཧཱུཾ་ཕཊ༔ ཧཱུྃ༔ ནུབ་བྱང་འཁོར་ལོའི་རྩིབས་སྟེང་དུ༔ རླུང་ལྷ་ཉི་ཟླ་པདྨའི་སྟེང་༔ འདོད་པའི་རྒྱལ་པོ་མདའ་སྙེམས་ཡུམ༔ སྤྲུལ་པ་སྤྱང་ཀི་ཁྲ་ཡི་མགོ༔ སྐུ་ལ་སོགས། ཨོཾ་བཛྲ་ཀྲོ་དྷ་ཨ་པ་རཱ་ཛི་ཏ་ཧཱུཾ༔ ཏིཥྛ་ཏིཥྛ་ཧཱུཾ་ཕཊ༔ ཧཱུྃ༔ བྱང་ཕྱོགས་འཁོར་ལོའི་རྩིབས་སྟེང་དུ༔ གནོད་སྦྱིན་ཉི་ཟླ་པདྨའི་སྟེང་༔ བདུད་རྩི་འཁྱིལ་བ་རླུང་འབྱིན་ཡུམ༔ སྤྲུལ་པ་སེངྒེ་ཕ་ཝཾ་མགོ༔ སྐུ་ལ་སོགས། ཨོཾ་བཛྲ་ཀྲོ་དྷ་ཨ་མྲི་ཏ་ཀུནྜ་ལཱི་ཧཱུཾ༔ ཚིནྡྷ་ཚིནྡྷ་ཧཱུཾ་ཕཊ༔ ཧཱུྃ༔ བྱང་ཤར་འཁོར་ལོའི་རྩིབས་སྟེང་དུ༔ དབང་ལྡན་ཉི་ཟླ་པདྨའི་སྟེང་༔ ཁམས་གསུམ་རྣམ་རྒྱལ་གསོད་བྱེད་ཡུམ༔ སྤྲུལ་པ་དོམ་དང་སྲེ་མོང་མགོ༔ སྐུ་ལ་སོགས། ཨོཾ་བཛྲ་ཀྲོ་དྷ་ཏྲེ་ལོ་ཀྱ་བི་ཛ་ཡ་ཧཱུཾ༔ བྷིནྦྷྱ་བྷིནྦྷྱ་ཧཱུཾ་ཕཊ༔ ཧཱུྃ༔ འོག་ཕྱོགས་འཁོར་ལོའི་རྩིབས་སྟེང་དུ༔ ས་བདག་ཉི་ཟླ་པདྨའི་སྟེང་༔ ཁྲོ་བོ་སྟོབས་ཆེན་སྐྱེད་བྱེད་ཡུམ༔ སྤྲུལ་པ་དྲེད་དང་བྱི་བའི་མགོ༔ སྐུ་ལ་སོགས། ཨོཾ་བཛྲ་ཀྲོ་དྷ་མཧཱ་བ་ལ་ཧཱུཾ༔ སྥོ་ཊ་སྥོ་ཊ་ཧཱུཾ་ཕཊ༔ ཧཱུྃ༔ ཞི་རྒྱས་དབང་དྲག་ཨེ་ཡི་ཀློང་༔ དགྲ་བགེགས་ཉི་ཟླ་པདྨའི་སྟེང་༔ རྡོ་རྗེ་རིན་ཆེན་པདྨ་དང་༔ ཕྲིན་ལས་སྲས་མཆོག་རྣམ་པ་བཞི༔ སྐུ་ལ་སོགས། ཨོཾ་བཛྲ་ཀྲོ་དྷ་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ༔ དེ་བཞིན་དུ་བཛྲའི་མལ་དུ། རཏྣ། པདྨ། ཀརྨ་སྦྱར་བ་ལྔ་བཅུ་རེ་བཟླས་པའི་རྗེས་སུ་མཆོད་བསྟོད་བྱ་བ་ནི། ཨོཾ་བཛྲ་ཨརྒྷཾ་སོགས་དང༌། བདེ་གཤེགས་ཕྲིན་ལས་བསྟོད། ཧཱུྃ༔ འབར་བའི་ཕོ་བྲང་སྒོ་བཞི་ན༔ ཞིང་ཆེན་བཀྲམ་པའི་གདན་སྟེང་ན༔ པུ་ཤུད་སྐྱེ་ག་སྲིན་བྱ་དང་༔ ཁྲ་གདོང་འཇིགས་པའི་སྒོ་མ་བཞི༔ སྐུ་ལ་སོགས། ཨོཾ་བཛྲ་ཀཱི་ལི་ཀཱི་ལ་ཡ༔ བྷིནྡྷ་ཡ་བིང་བིང་ཧཱུྃ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ༔ ན་མ༔ ས་མཱནྟ་ཧྲིཾ་ཧྲིཾ་ཧཱུཾ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ༔ སུ་རུ་སུ་རུ་པྲ་སུ་རུ་ཧཱུཾ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ་མཱ་རཱ་ཡ་ཧཱུཾ་ཕཊ༔ ཉེར་གཅིག་རེ་བཟླས་ལ་མཆོད་བསྟོད་བྱ། སྟོང་ཚིག་དབྱངས་གསལ་ཡིག་བརྒྱ་རྟེན་སྙིང་ལན་གསུམ། དེ་ལ་ཐོག་མར་གཙོ་བོའི་འཛབ་དབྱངས་ལན་གསུམ་སྐབས་ལས་རྡོར་གྱིས་དཀྱིལ་འཁོར་ལ་མེ་ཏོག་ཕུལ་ཞིང་པད་ཀོར་བཅས་གཟུངས་ཐག་བླངས་ཏེ། སློབ་དཔོན་དང་རྒྱལ་ཚབ་ལ་ཕུལ་ཞིང༌། དེ་དག་གིས་ཀྱང་དེ་བཞིན་བླངས་ཏེ་གཙོ་བསྙེན་གྲུབ་ཉེ་བ་དང་བསྙེན་རྒྱུན་པ་རྣམས་ཀྱིས་འཛབ་བླངས། རྒྱལ་ཚབ་ལས་གཟུངས་ཐག་ཐུན་དཔོན་ལ་སྤྲད་དེ། དེ་ནས་བརྩམས་སྒྲུབ་པའི་བསྙེན་རྒྱུན་མ་གྲོལ་གྱི་བར་དུ་བསྙེན་རྒྱུན་མི་བཅད་ཅིང་གཟུངས་ཐག་སྟོང་པར་མ་བོར་བར་བྱའོ། །འཛབ་ཀྱི་དགོངས་པ་བསྙེན་སྒྲུབ་ཡན་ལག་བཞི་ལུགས་འདིའི་ཐུན་མོང་མ་ཡིན་པ་དང་སྦྱར་ཏེ་གཙོ་བསྙེན་སྟོང་ཕྲག་རེ་རེ་ཙམ་ལ་ཚོད་བརྩིས་ནས་ཐུན་ཁོངས་གཅིག་ལ་བཞི་ཀ་རྫོགས་པ་དང༌། ཁྲོ་བཅུ་ཕྱིན་ཆད་སྐུ་གསུང་ཐུགས་ལ་དམིགས་པའི་འཛབ་དགོངས་གཙོར་བྱ། བཟླ་བྱའི་བསྙེན་པའང་ཕྱི་སྒྲུབ་དང་ནང་སྒྲུབ་གཉིས་ལ་ཡིག་འབྲུ་བཅུ་དྲུག་པ་གཙོར་བྱ་བ་རྒྱུད་དང་གཞུང་གི་དགོངས་པ་དངོས་སུ་གསལ་བ་མ་ཟད། བསྙེན་སྒྲུབ་གཅིག་ཆོད་ཀྱི་སྐབས་འདིར་བཅུ་དྲུག་ལ་བཟླ་ཚུལ་སྨད་ལས་ཀྱི་གནད་འཕྱངས་ལས་ཆེ་ཐང་དུ་གདམས་པ་མཛད་པས་འདིར་ཡང་མན་ངག་ལྟར་བཀོད་པ་ཡིན་ནོ། །སྟོད་ལས་བསྙེན་སྒྲུབ་གཅིག་ཆོད་བྱེད་པའི་སྐབས། ཐུན་མཐའ་རྣམས་སུ། ཐུགས་སོགས་འོད་ཟེར་ལྕགས་ཀྱུས་བསྐུལ་བས་དམ་ཅན་རྣམས་ཤ་རུལ་ལ་སྦྲང་མ་འདུ་བ་ལྟར་ཐིབ་ཀྱིས་བྱོན་པར་གྱུར། ཨོཾ་བཛྲ་ཀཱི་ལི་ཀཱི་ལ་ཡ༔ ཛཿཧཱུྃ་བཾ་ཧོཾ༔ ཀ་ཏ་མ་ཀ་ཡེ༔ ཛ་ཡེ་བེ་ཛ་ཡེ༔ ཨ་ཛི་ཏེ༔ ཨ་པ་རཱ་ཛི་ཏི་མ་ར་སེན༔ པྲ་མརྡྷ་ན་ཡེ་སརྦ་བཾ་གྷྣཾ་བཾ་ཧཱུཾ་ཕཊ༔ ཅེས་བརྒྱ་རྩ་ཙམ་བཟླ་བ་སྒྲུབ་པ། བདག་མདུན་དཀྱིལ་འཁོར་གསུམ་ཀའི་སྔགས་ཀྱི་འོད་ཟེར་ཚྭ་ཚྭ་ལྟ་བུས་དགྲ་བགེགས་རྡུལ་དུ་བརླག་པར་གྱུར། ཨོཾ་བཛྲ་ཀཱི་ལི་ཀཱི་ལ་ཡ་དགྲ་བགེགས་གནོད་བྱེད་ཛཿཧཱུྃ་བཾ་ཧོ༔ ཤཱི་གྷྲཾ་ཨ་ན་ས་ཧཱུཾ་ཕཊ༔ ཉེར་གཅིིག ཨོཾ་བཛྲ་ཀཱི་ལི་ཀཱི་ལ་ཡ་དགྲ་བགེགས་ཧ་ས་ཡ་ར་ཏྲི་ཏ་ན་ཡ་ཧཱུྃ་ཕཊ༔ ཉེར་གཅིག ཨོཾ་བཛྲ་ཀཱི་ལི་ཀཱི་ལ་ཡ་དགྲ་བགེགས་ཛ་ཧཱུྃཿཨཱ་བེ་ཤ་ཡ་ཨཱ་བེ་ཤ་ཡ་ཧཱུྃ་ཕཊ༔ ཉེར་གཅིག ཨོཾ་བཛྲ་ཀཱི་ལི་ཀཱི་ལ་ཡ་དགྲ་བགེགས་གནོད་བྱེད་འབྱུང་པོ་ཛཿཧཱུྃ་བཾ་ཧོ༔ ཤཱི་ཀྲཾ་ཨ་ན་ཡ་ཧཱུྃ་ཕཊ༔ ཉེར་གཅིག ཨོཾ་བཛྲ་ཀཱི་ལི་ཀཱི་ལ་ཡ་དགྲ་བགེགས་ཛྭ་ལ་པ་ཡ་ཛྭ་ལ་པ་ཡ་ཧཱུྃ་ཕཊ༔ ཉེར་གཅིག ཨོཾ་བཛྲ་ཀཱི་ལི་ཀཱི་ལ་ཡ་དགྲ་བགེགས་མཱ་ར་ཡ་ཧཱུྃ་ཕཊ༔ ཐུམ་རིལ་ཏ་ཐ་ཡ་ཏ་ཐ་ཡ་ཧཱུྃ་ཕཊ༔ ཉེར་གཅིག ཨོཾ་བཛྲ་ཀཱི་ལི་ཀཱི་ལ་ཡ་དགྲ་བགེགས་གནོད་བྱེད་བྷིནྡྷ་ཡ་བིནྡྷི་ཡ་ཧཱུྃ་ཕཊ༔ ཅེས་གབ་པའི་སྔགས་དྲུག་ཉེརགཅིག་རེ་བཟླ་བ་ནི་ལས་ལ་སྦྱོར་བ་སྟེ། སྨད་ལས་སྒྲུབ་པ་ཟུར་དུ་བྱེད་སྐབས་དེ་དག་ནི་འདིར་མ་དགོས་སོ། །གང་ལྟར་ཡང་སྟོང་ཚིག་རྗེས་མའི་མཐར་དབྱངས་གསལ་ཡིག་བརྒྱ་རྟེན་སྙིང་ལན་གསུམ་བཟླས། རྒྱལ་ཐེབས་གཅིག་སྔགས་ཆས་བཅས་གྲལ་མདོར་ཕེབ། དེ་ནས་རྒྱལ་ཐེབས་དཀྱིལ་འཁོར་གྱི་མདུན་དེར་ཁྲིའུར་བཞུགས་ཉུ་ལེའི་ལྕགས་ཧོམ་མདུན་དུ་བཀོད། ཨེ་ཡྃ་ཛྭ་ལ་རྃ༔ བྲུབ་ཁུང་ཡངས་པའི་ནང་དུ་དགྲ་བགེགས་དམ་སྲི་དངོས་སུ་གསལ་བར་གྱུར༔ ཞེས་བྲུབ་ཁུང་བསྐྱེད། ན་མོ་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་༔ སངས་རྒྱས་ཀྱི་བཀའ་བདེན་པ་དང་༔ ཆོས་ཀྱི་བཀའ་བདེན་པ་དང་༔ དགེ་འདུན་གྱི་བཀའ་བདེན་པ་དང་༔ བདེ་གཤེགས་སྒྲུབ་པ་བཀའ་བརྒྱད་ཀྱི་ལྷ་ཚོགས་རྣམས་ཀྱི་བཀའ་བདེན་པ་དང༌། གཞན་ཡང་སྙིང་པོ་ཕྱག་རྒྱ་གསང་སྔགས་རིགས་སྔགས་རྣམས་ཀྱི་བཀའ་བདེན་པ་དང༌། ཁྱད་པར་དུ་ཡང་དཔལ་ཆེན་རྡོ་རྗེ་གཞོན་ནུའི་ལྷ་ཚོགས་ཀྱི་བཀའ་བདེན་པ་དང་༔ བཀའ་སྡོད་ཆོས་སྐྱོང་མ་མོ་མཁའ་འགྲོ་དམ་ཅན་རྒྱ་མཚོའི་ཚོགས་དང་བཅས་པ་རྣམས་ཀྱི་བཀའ་བདེན་པ་དང་༔ བདེན་པ་ཆེན་པོའི་བྱིན་རླབས་ཀྱིས༔ དགྲ་བགེགས་གནོད་བྱེད་ཁྱད་པར་སྒྲུབ་པ་ཟབ་མོ་ལ་བར་དུ་གཅོད་པའི་དམ་སྲི་ཉུལ་ལེ་སྒབ་འདྲེ་ཐམས་ཅད་གཟུགས་ལིངྒ་འདི་ལ་ཁུག་ཅིག༔ ཏྲི་ཡྃ་ཛཿ ཏྲི་བཛྲ་ཨངྐུ་ཤ་ཛ༔ ཛ་ཧཱུྃ་བྃ་ཧོ༔ ལན་གསུམ། གིང་པ་ལས་ཀྱི་ཕོ་ཉར་གསལ་བའི་ཐུགས་ལས་མཚོན་ཆའི་ཆར་ཕབ་པས་གནོད་བྱེད་རྡུལ་དུ་བརླག་པར་བསམ་ལ། ཧཱུྃ༔ དམ་ཚིག་ཆེན་པོའི་དུས་ལ་བབ༔ སྤྲུལ་པ་ཆེན་པོའི་དུས་ལ་བབ༔ ཕྱག་བརྙན་ཆེན་པོའི་དུས་ལ་བབ༔ ཤྭ་ན་མ་ཁའི་དུས་ལ་བབ༔ བདག་ཉིད་ཆེན་མོའི་དུས་ལ་བབ༔ ཁྱོད་ཀྱི་དམ་ཚིག་དུས་ལ་བབ༔ མཐུ་རྩལ་དབྱུང་བའི་དུས་ལ་བབ༔ བྱང་ཆུབ་མཆོག་ཏུ་སེམས་བསྐྱེད་ཅིང་༔ དུས་གསུམ་རྒྱལ་བའི་གདུང་འཚོབ་པའི༔ རིག་འཛིན་བདག་ཅག་རྣམས་ལ་ནི༔ གནོད་ཅིང་གདུག་པའི་དགྲ་དང་བགེགས༔ བདུད་དང་བར་དུ་གཅོད་པའི་ཚོགས༔ དངོས་གྲུབ་འཕྲོག་ཅིང་འཚེ་བ་རྣམས༔ ཁྲོ་བོ་ཆེན་པོའི་བྱིན་རླབས་ཀྱིས༔ ཡུད་ཙམ་གྱིས་ནི་འདིར་ཁུག་ལ༔ མངོན་སྤྱོད་ཚུལ་བཞིན་བསྒྲལ་བ་དང་༔ ལུས་ངག་རྡུལ་དུ་བཤིགས་ནས་ཀྱང་༔ སྡུག་བསྔལ་ཉམས་སུ་མྱོང་བར་མཛོད༔ ཨོཾ་ལཾ་ཧཱུྃ་ལཾ་སྟྃ་བྷ་ཡ་ནན༔ མོ་ཧ་ཡ་བྷ་ག་ཝན༔ བི་ཀྲི་ཤྲཱི་ཀྲ་བཛྲ་ཧཱུྃ་ཀ་ར་ཧཱུྃ་ཧཱུྃ་ཧཱུྃ༔ ཕཊ་ཕཊ་ཕཊ༔ ཨོཾ་བཛྲ་ཀཱི་ལི་ཀཱི་ལ་ཡ༔ ཛཿཧཱུྃ་བཾ་ཧོ༔ སརྦ་བིགྷྣཱན་བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ༔ བཛྲ་ཧཱུྃ་ཀཱ་ར་ཧཱུྃ་ཕཊ༔ བཛྲ་ཧཱུྃ་ཀཱ་ར་ཨ་ཨ༔ ཞེས་ཕུར་གདབ་མཐར་སྤུ་གྲིའི་སྔགས་བཟླས་ལ་ཐུན་བྲབ། ཁྱད་པར་དཔལ་གྱི་ཕོ་ཉ་ཀུན་ཐུབ་རྒྱལ་མོ་བསྐུལ་བ་ནི། ཧཱུྃ༔ ཤར་ཕྱོགས་དཀར་མོ་དུང་གི་གཞལ་ཡས་ནས༔ ཁྲག་མདོག་དམར་མོ་བསྭེ་ཡི་ལན་ཕྲན་ཅན༔ སྤྱན་རྩ་དམར་ཟླུམ་ཉི་མའི་ཟེར་ལྟར་འཕྲོ༔ སྨིན་མ་གློག་འཁྱུག་བར་སྣང་གོ་སྐབས་འབྱེད༔ བུ་ཡུག་ཐོག་འབེབས་ཤངས་ནས་རྡོ་རྗེ་ཁྱུག༔ བཞད་པ་ཧེ་དང་དཔལ་གྱི་སྤུ་གྲིས་གཏམས༔ རྔམ་པའི་ལྗགས་འདྲིལ་བསྐལ་པའི་མེ་ཆེན་འབར༔ ཨག་ཚོམ་མེ་འབར་རབ་འབྱམས་སྲིད་པ་སྲེག༔ བསྐལ་པའི་འབྲུག་སྒྲ་སྙན་ནས་འབྲུག་སྟོང་སྒྲོགས༔ ལག་པ་དམར་པོ་སྤུ་གྲི་འབུམ་གྱིས་གཏམས༔ སེན་མོ་ལྕགས་ཀྱུའི་རྩེ་ལ་མེ་ཆེན་འབར༔ བ་སྤུ་གནམ་ལྕགས་ཞུན་མའི་རྡོ་རྗེ་འཁྲུགས༔ སྨིན་མཚམས་ལྕགས་ཀྱི་ཁྲོ་ཆུང་ཆར་འབེབས་ཤིང་༔ ཞབས་ཀྱི་ཕུར་བས་སྲིན་མོ་ལྔ་བརྒྱ་གཟིར༔ རལ་པའི་གསེབ་ནས་ཁྲག་གི་ཆར་པ་འབེབས༔ ཤིན་ཏུ་མི་བཟད་གཏུམ་ཆེན་ཁྲག་འཐུང་མ༔ སྲིན་མོའི་སྙིང་འབྱིན་ཆངས་པར་བཅུག་ནས་གསོལ༔ ཤིན་ཏུ་མི་བཟད་འབར་བའི་སྐུ་གཅིག་མ༔ དཔག་ཚད་ལྔ་བརྒྱར་རྒྱུག་ཅིང་ཀླུ་སྲིན་སྒྲོལ༔ ཁྲོས་པའི་ཞལ་མདོག་ཁྲག་གི་མཚན་པ་ཁ༔ ན་བཟའ་དམར་པོ་སྲིན་གྱི་གཡང་གཞི་གསོལ༔ ཕྱོགས་བཅུར་ཁ་བལྟས་ཕྱོགས་སྐྱོང་ཞབས་ཀྱིས་མནན༔ བདུད་ལ་བབ་ན་སྙིང་ཁྲག་དྲོན་མོ་གསོལ༔ སྲིན་ལ་བབ་ན་སྲོག་རྩ་དམར་པོ་གཅོད༔ དགྲ་ལ་བབ་ན་དུག་གི་ཁ་ཆུ་འདེབས༔ བགེགས་ལ་བབ་ན་རཱུ་པ་རྡུལ་དུ་རློག༔ དཔལ་གྱི་ཕོ་ཉ་དཔལ་གྱི་ཐུགས་ལས་སྤྲུལ༔ དམ་ཉམས་དགྲ་དང་འབྱུང་པོ་བགེགས་ལ་སོགས༔ ཕུང་པོ་དུམ་བུར་གཏུབས་ལ་དོན་སྙིང་སྲེག༔ དམ་ཉམས་ཉུལ་ལེའི་བར་ཆད་རྡུལ་དུ་རློག༔ དམ་ཚིག་དུས་ལ་བབ་བོ་ས་མ་ཡ༔ ཧཱུྃ་གྲུ་བུ་གྲུ་ཨ་པ་ཙེ༔ རཱུ་པ་ཙེ༔ ན་ར་ཙེ༔ ཙ་མེད་ཐུན་ཐུན༔ ན་ཤ་སྟྭཾ་བྷ་ཡ༔ ཡཀྴ་བྱིན༔ ཡཀྴ་བྱིན༔ ཕྱེ་མ་ཕྱེ་མ༔ རྡུལ་ཕྲན་རྡུལ་ཕྲན༔ ཙིཏྟ་རྦད་ནན༔ ཨོཾ་སུམ་བྷ་ནི་སོགས། ཨོཾ་བཛྲ་ཀཱི་ལི་ཀཱི་ལ་ཡ་པྲ་མ་རཱ་ཛ་ཏྲིག་ནན༔ རྙ་ན་རཀྴ་རྦུད་ལིང་༔ ཏྲིའུ་ཏྲིའུ་མ་མ་ན་ཡ་ཤོ་ན་ཛཿ མཱ་ར་ཡ༔ རྦད་རྦད༔ ཆས་སོགས་སྔ་ཉིན་ལྟར་གྱིས་སངས་གླིང་ཕུར་པ་ཐུགས་ཀྱི་ཉིང་ཁུ་ལས་བྱུང་བའི། སྔོན་གྱི་བསྐལ་པ་སོགས་རིག་འཛིན་བྱིན་འབེབས་གོང་ལྡེབ་༥༠་པའི་ནང་གཟིགས། གཞུང་གི་བྱིན་འབེབས་ནི། ཧཱུཾ། དབུས་ཕྱོགས་འོག་མིན་ཆོས་དབྱིངས་ནས༔ བཅོམ་ལྡན་རྡོ་རྗེ་གཞོན་ནུ་དང་༔ ཡུམ་ཆེན་འཁོར་ལོ་རྒྱས་འདེབས་ཀྱིས༔ དཀྱིལ་འཁོར་འདི་ལ་བྱིན་ཆེན་ཕོབ༔ ཕྱོགས་བཅུ་དྲེགས་པའི་གདན་སྟེང་ན༔ ཁྲོ་རྒྱལ་ཡབ་ཡུམ་ཕྲ་མེན་བཅས༔ སྲས་དང་སྤྲུལ་འཁོར་ཐམས་ཅད་ཀྱིས༔ དཀྱིལ་འཁོར་འདི་ལ་བྱིན་ཕོབ་ཅིག༔ ཟླ་གམ་ཨེ་ཡི་དཀྱིལ་འཁོར་ནས༔ སྐུ་གསུང་ཐུགས་ལས་སྤྲུལ་པའི་སྲས༔ མཐུ་ཆེན་ཉི་ཤུ་རྩ་གཅིག་གིས༔ དཀྱིལ་འཁོར་འདི་ལ་བྱིན་ཆེན་ཕོབ༔ དཀྱིལ་འཁོར་སྒོ་བཞི་གྲུ་ཆད་ནས༔ མཐུ་དང་དྲག་རྩལ་བསམ་མི་ཁྱབ༔ ཕྲིན་ལས་རྣམ་བཞིའི་སྒོ་སྐྱོང་གིས༔ དཀྱིལ་འཁོར་འདི་ལ་བྱིན་ཆེན་ཕོབ༔ དུར་ཁྲོད་གནས་དང་ཕྱོགས་མཚམས་ནས༔ ཤྭ་ན་བདག་ཉིད་ས་བདག་མ༔ བསེ་ལྕགས་དུང་གི་སྐྱེས་ཆེན་གྱིས༔ དཀྱིལ་འཁོར་འདི་ལ་བྱིན་ཆེན་ཕོབ༔ དུར་ཁྲོད་གཡའ་གངས་དབེན་གནས་ནས༔ གིང་ཆེན་བཅོ་བརྒྱད་ལངྐའི་ཚོགས༔ དབང་ཕྱུག་བརྟན་མའི་ཚོགས་བཅས་ཀྱིས༔ དཀྱིལ་འཁོར་འདི་ལ་བྱིན་ཆེན་ཕོབ༔ སྒྲུབ་མཆོག་རྣམས་ལ་དབང་ཆེན་བསྐུར༔ རྟགས་དང་མཚན་མ་བཟང་པོ་སྟོན༔ མཆོག་དང་ཐུན་མོང་དངོས་གྲུབ་སྩོལ༔ ཨོཾ་བཛྲ་ཀཱི་ལི་ཀཱི་ལ་ཡ་བཛྲ་ས་མ་ཡ་ཨཱ་བེ་ཤ་ཡ་ཨཱ་བཱེ་ཤ་ཡ་ཨ་ཨཱ༔ ཞེས་ཤར་ནས་བྱིན་དབབ་སྟེ་དཀྱིལ་འཁོར་བསྐོར་བ་གཅིག་བྱས་ཏེ། ལྷོར་འཁོད་ནས་བྱིན་དབབ་པ་སོགས་ཕྱོགས་བཞིར་ལན་བཞི་གྲུབ་པའི་མཐར་རྒྱུད་གསུམ་རོལ་མོ་ལ་ཕྱག་བཞེས་ལྟར་རྐང་གླིང་དང་བཤུག་གླུ་གསུམ་བཏང་བའི་ཚེ་ལན་གཅིག་བསྐོར་ལ་རང་གནས་སུ་བཞུགས་སོ། །མཐར་སྔགས་དབྱངས་བཅས་ཀྱིས་སྔ་དྲོའི་ཐུན་དང་པོ་གྲུབ་བོ། །ཕྱི་དྲོའི་ཐུན་གཉིས་པ་ལ། ཨོ་རྒྱན་ཡུལ་གྱི་སོགས་ཚིག་བདུན་དང༌། བཞེངས་ཤིག་པདྨ་སོགས་བརྗོད། དེ་ནས་བརྒྱུད་འདེབས་སྐྱབས་སེམས་བདུན་རྣམ་དག་ནས་བརྡ་སྒོ་དབྱེ་བ་ལ་འཇུག་བརྡ་ཕྱག་འཚལ་བ་ནས་བརྩམས་གསང་འཁོར་ལས་བྱང་བཞིན་ལས་མངོན་རྟོགས་བསྡུས་པར་བྱ། རྫས་བསྐྱེད་དང་ཁ་སྐོང་རྣམས་མི་དགོས། སྲས་མཆོག་གི་བསྟོད་པའི་འཇུག་སྒོ་མའི་བསྟོད་པ་བྱ། སྲུང་མའི་བསྟོན་བསྡུས་སོགས་གོང་དེབ་༥༥པའི་ནང་གཟིགས། དེ་ནས་ཐུགས་དམ་ཆེན་པོ་སོགས། ཛབ྄་ཁང་དབྱེ་བ་ནས་བརྩམས་སྔ་དྲོ་ལྟར་བསྙེན་བཟླས་ཡོངས་རྫོགས་གྲུབ་པར་བྱའོ། །འདིར་བདག་འཇུག་རྒྱུན་དུ་ལེན་པའམ་བར་དོད་ནས་བཟུང་ཉིན་གསུམ་ཙམ་གནང་ཡང་འཐུས། གང་ལྟར་ཡང་བསྙེན་བཟླས་གྲུབ་ནས། བུམ་བསྐྱེད་ལ་འཇུག་སྟེ། ལས་སྔགས་དང་སྭ་བྷ་ཝས་བུམ་པ་སྦྱངས། སྟོང་པའི་ངང་ལས་བྷྲཱུྃ་ལས་བུམ་པ་མཚན་ཉིད་ཐམས་ཅད་ཚང་བ་སོགས་ཀྱིས་ལྷ་བསྐྱེད་དང༌། བུམ་བཟླས་ལ་བདག་གི་ཐུགས་ཀའི་ས་བོན་ལས་སྔགས་འཕྲེང་གཟུངས་ཐག་ལ་འཁྲིལ་ནས་བུམ་ནང་གི་ལྷ་རྣམས་ཀྱི་ཐུགས་ཀར་སོང་བས་ལྷ་རྣམས་ཀྱི་སྐུའི་ཆ་ཤས་ཐམས་ཅད་ནས་བདུད་རྩི་བབས་བུམ་པ་གང་བར་གྱུར། སྔགས་གཙོ་བོ་ལ་བརྒྱ་རྩ་བརྒྱད། གཞན་རྣམས་བཅུ་གཅིག་རེ། མཐར་ལྷ་རྣམས་བདུད་རྩིའི་རང་བཞིན་དུ་ཞུ་བར་གྱུར། ཞེས་བརྗོད། དབང་ཆོག་ནི། ཇི་ལྟར་བལྟམས་པ་ནས་བཟུང་དོན་དབང་ཡིད་བཞིན་ནོར་བུའི་གཞུང་བསྲངས་ནས་བདག་འཇུག་ལེན་པར་བྱའོ། །དེ་ནས་གསེར་སྐྱེམས། གཏེར་བདག་སྤྱི་གཏོར་དམར་གཏོར་མདུན་དུ་ཐེབ་རིལ་གྱིས་མཚན་པ་དང༌། གཞི་བདག་དཀར་གཏོར་སོགས་འདུ་བྱ། དེ་ནས་དམ་ཅན་སྤྱི་གཏོར་སོགས་སྤྱི་སྒོས་ཀྱི་གསོལ་ཁ་ཡོད་ན་བསྟོད་པ་ཡན་གྲུབ་ནས། གཞུང་གི་ཕུར་སྲུང་ལ། དགུག་གཞུག་ནི། ན་མོ་དཀོན་མཆོག་རྩ་བ་གསུམ་དང་ཡི་དམ་རྡོ་རྗེ་གཞོན་ནུའི་ལྷ་ཚོགས་བདུན་ཅུ་རྩ་བརྒྱད་ཀྱི་བདེན་པས་གནོད་བྱེད་དགྲ་བགེགས་ཐམས་ཅད་ཤ་ཁྲག་དམར་གྱི་གཏོར་མ་འདི་ལ་ཁུག་ཅིག་ཛཿཧཱུྃ་བྃ་ཧོཿ ངོ་བོ་དགྲ་བགེགས་ཀྱི་ཤ་ཁྲག་ལ་རྣམ་པ་འདོད་ཡོན་སྣ་ཚོགས་འཇིག་རྟེན་གང་བར་གྱུར། ཨ་ཀཱ་རོ་ལན་གསུམ། རཾ་ཡཾ་ཁཾ་ས་བསང་སྦྱང༌། ཡེ་ཤེས་ཀྱི་བདུད་རྩིར་བྱིན་གྱིས་བརླབས་ལ། རང་ཉིད་དཔལ་ཆེན་པོར་གསལ་བའི་ཐུགས་ཀའི་ཧཱུྃ་ཡིག་ལས་བྱུང་བའི་འོད་ཟེར་གྱིས་ཕུར་སྲུང་དམ་ཅན་འཁོར་དང་བཅས་པ་སོ་སོའི་གནས་ནས་སྤྱན་དྲངས་པར་བསམས་ལ། བྷྱོ༔ སློབ་དཔོན་ཆེན་པོ་པདྨ་ཐོད་ཕྲེང་གི །སྤྱན་སྔར་ཕུར་པའི་སྲུང་མར་ཞལ་བཞེས་པའི། །ཤྭ་ན་བདག་ཉིད་ས་བདག་བསེ་མོ་བཞི། །གྱད་ཆེན་གིང་བཞི་མ་སྲིང་འབར་མ་སོགས། །དཔལ་གྱི་ཕོ་ཉ་གྲངས་མེད་འཁོར་དང་བཅས། །དམ་ཚིག་དབང་གིས་གནས་འདིར་གཤེགས་སུ་གསོལ། །ཨོཾ་བཛྲ་ཀཱི་ལི་ཀཱི་ལ་ཡ་མོ་ཧ་གྷཱ་ཏ་ཡ་མ་མ་ཤཱི་གྷྲཾ་ཀརྨ་ཀ་ར་ཡེ་ས་པཱ་རི་ཝཱ་ར་བཛྲ་ས་མ་ཛ༔ ས་སྤྱན་དྲངས། ཨོཾ་བཛྲེ་པུཥྤེ་ནས་ཤཔྟ་པྲ་ཏཱིཙྪ་སྭཱཧཱ། མཧཱ་པཉྩ་ཨ་མྲྀ་ཏ་ཁཱ་ཧི། མཧཱ་རཀྟ་ཁཱ་ཧི༔ ཞེས་ཉེར་སྤྱོད་སྨན་ཕུད་རཀྟ་བཅས་མཆོད་ཅིང༌། ཨོཾ་བཛྲ་ཀཱི་ལི་ཀཱི་ལ་ཡ་མོ་ཧ་གྷཱ་ཏ་ཡ་མ་མ་ཤཱི་གྷྲཾ་ཀརྨ་ཀ་རཱ་ཡ་ས་པཱ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ཞེས་རྩ་སྔགས་ལ་གཏོར་སྔགས་བཏགས་པ་ལན་གསུམ་མཾ་བདུན་གྱི་གཏོར་མ་ཕུལ་ལ། ཕུར་སྲུང་དམ་ཅན་བཅུ་གཉིས་འཁོར་དང་བཅས་པ་རྣམས་ཀྱིས་མཆོད་པ་དམ་པ་འདི་བཞེས་ལ། སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕང་བསྟོད། དགེ་འདུན་དང་ཆོས་ཀྱི་རྒྱལ་སྲིད་སྐྱོངས། འཇིག་རྟེན་གྱི་རྒུད་པ་སོལ། སེམས་ཅན་གྱི་ཕན་བདེ་སྤེལ། རྣལ་འབྱོར་པ་རྣམས་ཀྱི་སྟོང་གྲོགས་མཛོད། སྔགས་འཆང་རྣམས་ཀྱི་ཕྲིན་ལས་སྒྲུབས། སྡང་བའི་དགྲ་ཐུལ། གནོད་པའི་བགེགས་ཆོམས། ཁྱད་པར་དམ་ཚིག་འདིར་འདུས་པ་རྣམས་ཀྱི་ཕྱི་ནང་གསང་བའི་འགལ་རྐྱེན་ཞི་བ་དང༌། མཐུན་རྐྱེན་སྨོན་པའི་ལེགས་ཚོགས་ཐམས་ཅད་འཕེལ་ཞིང་རྒྱས་པ་དང༌། མཆོག་དང་ཐུན་མོང་གི་དངོས་གྲུབ་མ་ལུས་པ་མྱུར་དུ་འགྲུབ་པའི་ཕྲིན་ལས་མཛོད་ཅིག བསྟོད་པ་ནི། ཛཿ བྷྱོ་དཔལ་ཆེན་རྡོ་རྗེ་གཞོན་ནུ་ཡི༔ ཞེས་པ་ནས་ཕུར་སྲུང་བཅུ་དྲུག་གི་བསྟོད་པ་འབྲུག་ལུགས་གསང་འཁོར་ལས་བྱང་ཇི་ལྟར་བར་བཏང༌། དེ་ནས་འཇུག་ཏུ། རྡོ་རྗེ་ཕུར་པའི་སྲུང་མ་རུ༔ ཁས་བླངས་དམ་བཅས་བཀའ་ཉན་ཚོགས༔ དགེ་བསྙེན་ཉི་ཤུ་རྩ་གཅིག་པོ༔ ཕོ་ཉ་ལས་བྱེད་སྲོག་ལ་རྔམས༔ རལ་གྲི་ཟང་ཡག་ཀླད་ལ་བསྐོར༔ ཕུར་པ་དགྲ་བོའི་སྙིང་ལ་འདེབས༔ བྲན་དང་བཀའ་ཉན་ཕོ་ཉའི་ཚོགས༔ དམ་རྫས་མཆོད་གཏོར་འདི་བཞེས་ལ༔ ཞི་རྒྱས་དབང་དང་དྲག་པོ་ཡི༔ བརྣག་པའི་ལས་ལ་མཐུ་མ་ཆུང་༔ དགྲ་བགེགས་བསྒྲལ་བའི་ལས་མཛོད་ཅིག༔ བཅོལ་བའི་ཕྲིན་ལས་འགྲུབ་པར་མཛོད༔ བྷྱོཾ༔ དཔལ་གྱི་བཀའ་ཉན་ལས་བྱེད་ཚོགས༔ མ་ཚོགས་དབང་ཕྱུག་ཉེར་བརྒྱད་ཀྱིས༔ ཚོགས་ཀྱི་དཀྱིལ་འཁོར་ཆེན་པོ་འདིར༔ མཚན་ཙན་འཛིན་པར་བྱེད་པ་ཡང་༔ གཡོ་སྒྱུ་མེད་ཅིང་གུས་ལྡན་པའི༔ སེམས་ཀྱི་བླངས་ཏེ་སྤྱི་བོ་ཡི༔ གཙུག་ཏུ་བླངས་ཏེ་བཀུར་བར་བྱའོ༔ དེ་སྐད་ཁྱོད་ཀྱིས་བྲོ་བོར་ཏེ༔ དམ་བཅའ་བསྙེལ་དུ་མི་རུང་བས༔ དམ་རྫས་མཆོད་གཏོར་འདི་བཞེས་ལ༔ བདག་གི་ལུས་དང་གྲིབ་མ་བཞིན༔ རྟག་ཏུ་མི་འབྲལ་སྲུང་མ་མཛོད༔ བརྣག་པའི་ཕྲིན་ལས་གང་བཅོལ་བ༔ ཐོགས་པ་མེད་པར་ཤོར་ར་རེ༔ ཕྲིན་ལས་ཐོགས་མེད་འགྲུབ་པར་མཛོད༔ དེ་ནས་གཏེར་སྲུང་གསོལ་ཁ་ནི། སྤྱན་འདྲེན་གོང་གི་དེས་འཐུས་འཁོར་དུ་ཡོད་པ་ཡིན། དམ་ཅན་སྤུན་ལྔ་ནི། ཤར་ཕྱོགས་དཀར་པོ་ནོར་སྙག་ཁྱེད༔ ཆིབས་སུ་སེངྒེ་དཀར་མོ་ཆིབས༔ ཕྱག་ན་སྤུ་གྲི་འབར་བ་བསྣམས༔ རྒྱལ་དམག་འབུམ་གྱི་དམག་དཔོན་མཛད༔ བཤོས་བུ་མཆོད་གཏོར་འདི་བཞེས་ལ༔ རྒྱལ་པོའི་བཀའ་ཆད་སྨྱོ་འབོག་ལྡོག༔ རྒྱལ་དམག་འབུམ་དང་བཅས་ཏེ་བསྟན་དགྲའི་སྟེང་དུ་བྷྱོ༔ བདུད་པོ་ཟོ་ར་ར་སྐྱེས་ཁྱོད༔ ཆིབས་སུ་བདུད་རྟ་ནག་པོ་ཆིབས༔ ཕྱག་ན་མདུང་དང་ཞགས་པ་བསྣམས༔ བདུད་དམག་འབུམ་གྱི་དམག་དཔོན་བྱེད༔ བཤོས་བུ་མཆོད་གཏོར་འདི་བཞེས་ལ༔ བདུད་ཀྱི་ཞགས་པ་ཁྲོམ་ཁ་ཟློག༔ བདུད་དམག་འབུམ་དང་བཅས་ཏེ་བསྟན་པའི་དགྲ་ལ་བྷྱོ༔ མོན་པ་ནག་པོ་སྐྲ་འཐེན་ཁྱེད༔ ཆིབས་སུ་ར་དམར་མཐིང་ནག་ཆིབས༔ ཕྱག་ན་གསེར་གྱི་རྡོ་རྗེ་བསྣམས༔ མོན་པོ་འབུམ་གྱི་དམག་དཔོན་བྱེད༔ བཤོས་བུ་མཆོད་གཏོར་འདི་བཞེས་ལ༔ མོན་པའི་གཅེར་རྒྱུག་ཡེ་འདྲོགས་ཟློག༔ མོན་པའི་འབུམ་དང་བཅས་ཏེ་བསྟན་པའི་དགྲ་ལ་བྷྱོ༔ བཙན་དམར་ཤན་པ་ཀུས་འདེབས་ཁྱེད༔ ཆིབས་སུ་བཙན་རྟ་དམར་ཞུར་ཆིབས༔ བཙན་མདུང་ཕྱར་ཞིང་འཁོར་གསུམ་བཅས༔ བཙན་དམག་ཡོངས་ཀྱི་དམག་དཔོན་བྱེད༔ བཤོས་བུ་མཆོད་གཏོར་འདི་བཞེས་ལ༔ བཙན་གྱི་རྐྱ་རྒྱུག་ཤོད་ཁ་ཟློག༔ བཙན་དམག་འབུམ་དང་བཅས་ཏེ་བསྟན་པའི་དགྲ་ལ་བྷྱོ༔ ཐེའུ་རང་སྟོང་སྡེའི་དམག་དཔོན་ཁྱེད༔ ཆིབས་སུ་ར་སྐྱེས་ཁམས་པ་ཆིབས༔ དབུ་ལ་དར་ནག་སྦག་ཞུ་གསོལ༔ རྡོ་རྗེ་དང་ནི་དགྲ་སྙིང་འཛིན༔ ཐེའུ་རང་འབུམ་གྱི་དམག་དཔོན་བྱེད༔ བཤོས་བུ་མཆོད་གཏོར་འདི་བཞེས་ལ༔ ཁ་འཛིན་སྡོང་གྲོགས་མེལ་ཚེ་མཛོད༔ ཐེའུ་རང་འབུམ་སྡེ་བསྟན་དགྲའི་ཐོག་ཏུ་བྷྱོ༔ དེ་ནས་གཏེར་སྲུང་སྡང་ལྷ་ནི། ཀྱཻ༔ བདུད་ཀྱི་ཡུལ་ནས་སྤྱན་འདྲེན་ནོ༔ བཙན་གྱི་ཡུལ་ནས་སྤྱན་འདྲེན་ནོ༔ ཀླུ་ཡི་ཡུལ་ནས་སྤྱན་འདྲེན་ནོ༔ མངའ་བདག་བདུད་ཀྱི་རྒྱལ་པོ་ཁྱོད༔ རླུང་ནག་འཚུབས་མའི་ནང་དུ་བཞུགས་སུ་གསོལ༔ དྲག་པོ་བཙན་གྱི་རྒྱལ་པོ་ཁྱོད༔ མེ་ཕུང་འབར་བའི་གདན་ལ་བཞུགས་སུ་གསོལ༔ དབང་ཆེན་ཀླུ་ཡི་རྒྱལ་པོ་ཁྱོད༔ རྒྱ་མཚོ་ཆེན་པོ་དེ་ལ་བཞུགས་སུ་གསོལ༔ བདུད་ཀྱི་རྒྱལ་ལ་ཕྱག་འཚལ་ལོ༔ བཙན་གྱི་རྒྱལ་ལ༴༔ ཀླུ་ཡི་རྒྱལ་ལ༴༔ མེ་ཏོག་མཛེས་པ་འདི་འབུལ་ལོ༔ དྲི་ཞིམ་བདུག་སྤོས་འདི་འབུལ་ལོ༔ སྣང་གསལ་མར་མེ༴༔ དྲི་ཆབ་དམ་པ་འདི་འབུལ་ལོ༔ བཤོས་གཙང་དམ་པ་འདི་འབུལ་ལོ༔ རོལ་མོ་དབྱངས་སྙན་འདི༴༔ རིན་ཆེ་སྣ་ལྔ་འདི༴༔ བདུད་བཤོས་ནག་པོ་སྙིང་གིས་བརྒྱན༔ བདུད་རྒྱལ་ཐུགས་དམ་བསྐང་གྱུར་ཅིག༔ བཙན་བཤོས་དམར་པོ་ཤ་ཡིས་བརྒྱན༔ བཙན་རྒྱལ་ཐུགས་དམ་བསྐང་གྱུར་ཅིག༔ འབྲས་བཤོས་དཀར་པོ་དཀར་གྱིས་བརྒྱན༔ ཀླུ་རྒྱལ་ཐུགས་དམ་བསྐང་གྱུར་ཅིག༔ བྱ་ནག་རྟ་ནག་ཁྱི་ནག་གིས༔ བདུད་ཀྱི་རྒྱལ་པོ་བསྐང་གྱུར་ཅིག༔ བྱ་སྔོན་རྟ་སྔོན་ཁྱི་སྔོན་གྱིས༔ ཀླུ་ཡི་རྒྱལ་པོ་བསྐང་གྱུར་ཅིག༔ བྱ་དམར་རྟ་དམར་ཁྱི་དམར་གྱིས༔ བཙན་གྱིས་རྒྱལ་པོ་བསྐང་གྱུར་ཅིག༔ ལྡང་ལྷ་གསང་བའི་བྲག་ཕུག་ཏུ༔ པདྨ་ཐོད་ཕྲེང་སྤྱན་སྔ་རུ༔ རང་རྟགས་སྲོག་གི་སྙིང་པོ་ཕུལ༔ སྙིང་པོ་དོན་གྱིས་བཀའ་སྲུང་མཛད༔ ཕྱི་རབས་རྣལ་འབྱོར་སྒྲུབ་མཆོག་དང་༔ རིག་འཛིན་བདག་གི་གྲོགས་མཛོད་ཅིག༔ རྟ་གཡག་གླང་ལ་སོགས་པ་ཡི༔ གཟུགས་བརྙན་སྣ་ཚོགས་ཁྱོད་ལ་འབུལ༔ རྔ་དང་དྲིལ་བུ་ལ་སོགས་པའི། །སྒྲ་སྙན་སྣ་ཚོགས་ཁྱོད་ལ་འབུལ། །དར་ཟབ་སྣམ་བུ་ལ་སོགས་པའི༔ གོས་ཀྱི་བྱེ་བྲག་ཁྱོད་ལ་འབུལ༔ དངོས་སུ་འབྱོར་དང་ཡིད་ཀྱིས་སྤྲུལ༔ མཐུན་རྫས་སྣ་ཚོགས་ཁྱོད་ལ་འབུལ༔ ཨོཾ་ཡྃ་ཡྃ༔ ཞུར་ཞུར༔ ཐིག་ཐིག༔ དམག་དཔོན་ཆེན་པོ་མཆེད་གསུམ་འཁོར་དང་བཅས་པ་རྣམས་ཀྱི་ཞལ་དུ་བ་ལིཾ་ཏ་ཁཱ་ཧི་ཁཱ་ཧི༔ ཞེས་འབུལ་ལོ། །དེ་ནས་ལས་ཀྱི་གཉེར་གཏད་པ་ནི། སྐུ་མཆེད་འཁོར་དང་བཅས་པས་རྣལ་འབྱོར་པ་བདག་ཅག་ལ་ལུས་དང་གྲིབ་མ་བཞིན་དུ་འགྲོགས་ཤིག༔ མདའ་གང་ཙམ་ལས་མ་མཐོ་ཞིག༔ ལྷམ་གང་ཙམ་ལས་མ་དམའ་ཞིག༔ ཉལ་ན་སློངས་ཤིག༔ བརྗེད་ན་སྐུལ་ཅིག༔ གཡས་ཀྱི་མདའ་ར་གྱིས་ཤིག༔ གཡོན་གྱི་རྟེན་མ་གྱིས་ཤིག༔ ཉིན་གྱི་བྱ་ར་གྱིས་ཤིག༔ མཚན་གྱི་མེལ་ཚེ་གྱིས་ཤིག༔ རྒྱབ་ཀྱི་སྐྱེལ་མ་གྱིས་ཤིག༔ མདུན་གྱི་བསུ་མ་གྱིས་ཤིག༔ མི་ནོར་ཟས་གསུམ་སྤེལ་ཅིག༔ ཡུལ་འཁོར་ཁྱིམ་གསུམ་སྲུངས་ཤིག༔ བསམ་པ་སྒྲུབས་ལ་རེ་བ་སྐོངས་ཤིག༔ རྟ་ཕྱུགས་བྲན་གཡོག་སྒོ་གསུམ་གྱི་གཉེར་ཁ་གྱིས་ཤིག༔ སྡང་བའི་དགྲ་ཐུལ་ཞིག༔ གནོད་པའི་བགེགས་ཆོམས་ཤིག༔ བར་ཆད་ཀྱི་རྐྱེན་ཟློག་ཅིག༔ གཏེར་བདག་ལྡང་ལྷ་མཆེད་གསུམ་གྱི་གསོལ་ཁ་ས་མ་ཡ༔ རྒྱ་རྒྱ་རྒྱ༔ རཏྣའི་གཏེར་མའོ། །ཧཱུྃ༔ ལྷ་ཡི་དགེ་བསྙེན་དྲག་པོ་རྩལ༔ སྐུ་ལ་དར་དཀར་རལ་ག་གསོལ༔ ཆིབས་སུ་དང་དཀར་རྣ་སྔོན་ཆིབས༔ འཇིགས་པའི་སྐུ་ལ་ཁྲོས་པའི་ཐུགས༔ མྱུར་དུ་རྒྱུག་པའི་མཐུ་རྩལ་ཅན༔ གཡས་པས་དར་དཀར་རུ་མཚོན་ཕྱར༔ གཡོན་པས་དགྲ་སྙིང་ཞལ་དུ་གསོལ༔ བཙན་རྒོད་བྱ་ར་སྟོང་གིས་བསྐོར༔ ཁྱེད་ཀྱི་ཐུགས་དམ་དུས་ལ་བབ༔ བརྒྱན་པའི་གཏོར་མ་འདི་བཞེས་ལ༔ ཁ་འཛིན་སྡོང་གྲོགས་མེལ་ཚེ་མཛད༔ བསྟན་པ་བཤིག་པའི་དགྲ་བོ་སྒྲོལ༔ ད་ལྟར་བཅོལ་བའི་ཕྲིན་ལས་མཛོད༔ བ་རི་བ་རི་གིང་ཀ་ར་ཛཿཛཿབ་ལིཾ་ཏ་ཁཱ་ཧི་ཁཱ་ཧི༔ འདི་ལ་གཏོར་མ་ལོགས་སུ་མི་དགོས་མཆེད་གསུམ་གྱི་བཙན་དེ་ཡིན་ནོ། །དྲིལ་སྒྲུབ་ནས་སོ། །ཀྱཻ༔ བཞེངས་ཤིག་སྙིང་དྲུང་བཙན་པོ་བཞེས༔ སྐུ་ལ་དར་ནག་གོ་ཟུ་གསོལ༔ ཆིབས་སུ་སྨུ་གུ་སྒབ་ནག་ཆིབས༔ དབུ་ལ་བྱ་ཞུ་སྨུག་པོ་གསོལ༔ ཕྱག་ན་མདའ་མོ་བྱ་རྒོད་བསྣམས༔ འཕྲུལ་གྱི་མེ་ལོང་སྐེད་ལ་བཙུག༔ ལྷབ་ལྷབ་དེ་ནི་འཕུར་ཞིང་བྱོན༔ ཐོལ་ཐོལ་དེ་ནི་སྨྲ་ཞིང་བྱོན༔ མོ་བདག་ལགས་པས་མོ་སྟོན་ཅིག༔ པྲ་བདག་ལགས་པས་པྲ་སྟོན་ཅིག༔ རྫུན་དང་གཡོ་སྒྱུར་མ་མཛད་ཅིག༔ སྒྲིབ་མེད་ཝ་ལེར་བསྟན་དུ་གསོལ༔ ང་ཡིས་འབོད་པར་མ་ཆད་དམ༔ ཁྱོད་ཀྱིས་འོང་བར་མ་ཆད་དམ༔ པྲ་བདག་དེ་ནི་པྲ་ལ་བྱོན༔ དེ་རིང་སྣང་སྲིད་ས་ལེར་སྟོན༔ དམ་རྫས་མཆོད་གཏོར་འདི་བཞེས་ལ༔ བཀྲ་ཤིས་དར་རྒྱས་ཆེ་བ་ཡི༔ དྲག་པོ་བཙན་གྱི་དངོས་གྲུབ་སྩོལ༔ ཨོཾ་ད་ན་རཱ་ཙ་ཕཊ༔ ན་ད་རཱ་ཙ་ཕཊ༔ ནི་དུ་རཱ་ཙ་ཕཊ༔ དུ་ན་རཱ་ཙ་ཕཊ༔ དུ་པ་རཱ་ཙ་ཕཊ༔ པྲ་མོ་སྟོན་སྭཱཧཱ༔ བ་ལིཾ་ཏ་ཁཱ་ཧི་ཁཱ་ཧི༔ འདི་གཙོ་བོ་ལོ་སྒྲུབ་ཡིན་ཀྱང་ཕུར་བའི་བཀའ་སྲུང་པོད་གཞུང་ཡིན་པས་གཏོར་འབུལ་དགོས་སོ། །མོ་འདེབས་དུས་དམ་རྫས་མཆོད་གཏོར་མན་ཆད་བསྐྱུར་ལ་མོ་བདར་ལ་འདོན་རུང་ངོ༌། དེ་ནས་ཐུགས་སྒྲུབ་ནས་ཁ་སབ་པའི་འདོད་གསོལ་ནི་བཀའ་བརྒྱད་ཕུད་སྐོང་མཚུངས་པར། ཧོཿ སྐུ་གསུམ་དག་པའི་ཕོ་བྲང་ནས༔ སྐུ་གསུམ་བཀའ་བརྒྱུད་ཀྱི་བླ་མ༔ རྒྱལ་བ་དགོངས་པའི་བརྒྱུད་པ༔ རིག་འཛིན་བརྡ་ཡི་བརྒྱུད་པ༔ གང་ཟག་སྙན་ཁུང་བརྒྱུད་པ༔ གཏེར་ཆོས་སྨོན་ལམ་བརྒྱུད་པ༔ མཁའ་འགྲོ་གཏད་རྒྱ་བརྒྱུད་པ་ཐམས་ཅད་སྤྱན་འདྲེན་གཤེགས་སུ་གསོལ༔ མཆོད་པ་འབུལ་ལོ༔ ཕྲིན་ལས་བཅོལ་ལོ༔ དངོས་གྲུབ་སྩོལ་ཅིག༔ ཧོཿ བཅོམ་ལྡན་འདས་རྡོ་རྗེ་གཞོན་ནུ་ཡབ་ཡུམ་སྲས་བཞི་ཁྲོ་བཅུ་ཡབ་ཡུམ༔ ཟ་གསོད་ཕྲ་མེན་སྲུང་མ་བཅུ་གཉིས༔ སྒོ་བཞི་ཕྱག་བརྙན་དབང་ཕྱུག་མ་དང་བཅས་པ༔ ཕུར་པའི་ལྷ་ཚོགས་བདུན་ཅུ་རྩ་བརྒྱད་སྤྱན་འདྲེན་གཤེགས་སུ་གསོལ༔ མཆོད་པ་འབུལ་ལོ༔ ཕྲིན་ལས་བཅོལ་ལོ༔ དངོས་གྲུབ་སྩོལ་ཅིག༔ གཞན་ཡང་རྡོ་རྗེ་གཞོན་ནུའི་སྲུང་མ་དམ་ཅན་རྒྱ་མཚོ༔ དམ་ཅན་མཆེད་ལྔ༔ ལྡང་ལྷ་མཆེད་གསུམ༔ བཙན་སྙིང་དྲུང་བཙན་པོ༔ དགེ་བསྙེན་ཉི་ཤུ་རྩ་གཅིག༔ དབང་ཕྱུག་ཉི་ཤུ་རྩ་བརྒྱད༔ མ་སྲིང་བརྟན་མ་བཅུ་གཉིས་རྣམས་ལ་གསོལ་ལོ་མཆོད་དོ༔ བླ་མ་བརྒྱུད་པའི་སྲུང་མ༔ སློབ་དཔོན་བརྒྱུད་ཀྱི་སྲུང་མ༔ ཕ་མེས་བརྒྱུད་ཀྱི་སྲུང་མ༔ དབེན་གནས་གསར་རྙིང་གི་སྲུང་མ༔ ཉ་སྟོང་དུས་དྲུག་གི་སྲུང་མ༔ རིན་ཆེན་གཏེར་གྱི་སྲུང་མ༔ བརྟེན་སྒྲུབ་མཆོད་ནས་ཆགས་པ༔ རང་བཞིན་ཤུགས་ལས་ཆགས་པ༔ སྐྱེ་བ་སྔོན་ནས་འབྲེལ་བའི་དམ་ཅན་གྱི་ཚོགས་ཐམས་ཅད་ལ་གསོལ་ལོ་མཆོད་དོ༔ དམ་ཚིག་དུས་ལ་བབ་བོ༔ བཅོལ་བའི་ལས་རྣམས་མཛོད་ཅིག༔ སྒྲུབ་པའི་རྟགས་ཕྱུང་ཞིག༔ སྙན་པ་སྒྲ་སྒྲོགས་ཤིག༔ སུ་ལ་མི་རེ་ཁྱེད་ལ་རེའོ༔ སུ་ལ་མི་ལྟོས་ཁྱོད་ལ་ལྟོས་སོ༔ རྒྱལ་མཚན་དུ་ཁྱེད་འཛུག་གོ༔ དཔའ་དར་དུ་ཁྱེད་ཕྱར་རོ༔ སྡང་བའི་དགྲ་ཐུལ་ཅིག༔ གནོད་པའི་བགེགས་ཆོམས་ཤིག༔ རྣལ་འབྱོར་པ་དམ་ལྡན་བདག་གི་ཡུལ་དུ་འཁོར་སྲུངས་ཤིག༔ བྱེས་སུ་རྐྱེན་ཟློག་ཅིག༔ བསམ་པ་སྒྲུབས་ལ་རེ་བ་སྐོངས་ཤིག༔ སྤོ་ལ་དར་ཕྱོར་ཞིག༔ ཁྲོམ་དུ་དུང་བུས་ཤིག༔ མི་ནོར་ཕྱུགས་གསུམ་སྲུངས་ཤིག༔ ཆགས་ཆེན་ཉམ་ང་ཟློག་ཅིག༔ རྦོད་གཏོང་དང་རྦད་འདྲེ་ཟློག་ཅིག༔ རྨི་ལམ་རྟགས་དང་མཚན་མ་ངན་པ་ཟློག་ཅིག༔ རྣལ་འབྱོར་པ་བདག་གི་འདོད་དོན་རེ་བ་ཐམས་ཅད་ཡིད་བཞིན་དུ་སྒྲུབས་ཤིག༔ དེ་ནས་སངས་རྒྱས་བསྟན་སྲུང་བཏང་དེ་ནས་དཀར་གཏོར་ཐོག་ལ། གཞི་བདག་ཆེན་པོ་ཁྱེད་རྣམས་ལ༔ མཆོད་སྦྱིན་གཏོར་མ་འདི་འབུལ་ལོ༔ རྣལ་འབྱོར་བདག་ཅག་སོགས་ནས། ཕམ་པར་མཛོད་ཅེས་པའི་བར་བཏང་ནས་གསོལ་ཁ་གྲུབ་བོ། །དེ་ནས་ནཱ་རཀ་བསྐང་བཤགས་བཏང༌། དེ་ནས་ཚོགས་ཀྱི་མཆོད་པ་འབུལ་བ་ནི། གཟའ་བཅའ་བཏུང་བའི་ཡོ་བྱད་ཅི་འབྱོར་བ་བཤམས་ལ་ཆུ་ཆང་ནང་མཆོད་ཀྱིས་སྦྱངས་ཏེ་བྱིན་གྱིས་བརླབས་པ་ནི། ཨོཾ་བཛྲ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུཾ་ཕཊ། ཨོཾ་སརྦ་དྲ་བྱམ༴སོགས། ཨོཾ་སྭཱ་བྷ་ཝ༴སོགས། སྟོང་པར་གྱུར། སྟོང་པའི་ངང་ལས་ཡཾ་ལས་རླུང་གི་དཀྱིལ་འཁོར། རཾ་ལས་མེ་ཡི་དཀྱིལ་འཁོར། ཀཾ་ལས་མི་མགོའི་སྒྱེད་བུ་གསུམ་གྱི་སྟེང་དུ ཨ་ལས་ཀ་པཱ་ལ་ཕྱི་དཀར་ལ་ནང་དམར་བ། དེའི་ནང་དུ་ཤར་དུ་གླང་པོ་ཆེའི་ཤ། ལྷོ་རུ་རྟའི་ཤ། ནུབ་ཏུ་རྨ་བྱའི་ཤ། བྱང་དུད་ཤང་ཤང་གི་ཤ། དབུས་སུ་སེངྒེའི་ཤ། གདན་ལྔ་པོའི་སྟེང་དུ་ཤར་དུ་ཤ་ཆེན། ལྷོར་དྲི་ཆེན། ནུབ་ཏུ་དྲི་ཆུ། དབུས་སུ་བྱང་སེམས། བདུད་རྩི་ལྔ་པོའི་ནང་དུ་རིམ་པ་བཞིན་དུ། ཤར་དུ་ཨོཾ་ལཱཾ། ལྷོར་སྭཱ་མཾ། ནུབ་ཏུ་ཨཱཿཔཱཾ། བྱང་དུ་ཧཱ་ཏཱཾ། དབུས་སུ་ཧཱུཾ་མཱུཾ། དེའི་སྟེང་དུ་ཉི་ཟླའི་ཁ་བཀག དེའི་སྟེང་དུ་རྡོ་རྗེ་རྩེ་ལྔ་པས་མཚན་པ། བདག་ཉིད་ཀྱི་ཐུགས་ཀའི་ཧཱུཾ་ལས་འོད་བྱུང་སྟེ་རླུང་གི་བ་དན་ལ་ཕོག་པས་བ་དན་གཡོས། རླུང་གིས་མི་སྤར། མེས་ཐོད་པ་དྲོས། ནང་གི་དམ་རྫས་ཤ་ལྔ་བདུད་རྩི་ལྔ་དང་དཔའ་བོ་ཡབ་ཡུམ་གྱི་ཡིག་འབྲུ་རྣམས་ཞུ་སྟེ་བདུད་རྩི་ཆེན་པོར་མེར་གྱིས་ཞུ་ནས་ཁོལ་ཏེ། རླངས་པ་རྡོ་རྗེ་ཁོང་སེར་ནས་ཡར་ཐོན། ཕྱོགས་བཅུར་འཕྲོས། རྒྱལ་བ་ཐམས་ཅད་ཀྱི་ཐུགས་དམ་གྱི་རྒྱུད་བསྐུལ་ནས་རིགས་ལྔ་ཡབ་ཡུམ་དུ་གྱུར། ཡབ་ཡུམ་སྦྱོར་བ་མཛད་པའི་སྦྱོར་མཚམས་ནས་ཡེ་ཤེས་ཀྱི་བདུད་རྩིའི་རྒྱུན་རྡོ་རྗེའི་ཁོང་སེར་ནས་མར་བབ། ཐོད་པའི་དམ་ཚིག་གི་བདུད་རྩི་དང་ཡེ་ཤེས་ཀྱི་བདུད་རྩི་གཉིས་སུ་མེད་པར་འདྲེས། ཚོགས་ཀྱི་མཆོད་པ་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུཾ། ལན་གསུམ། ཚོགས་ཞིང་སྤྱན་འདྲེན་པ་ནི། ཧཱུྃ། སྲིད་པའི་ཕུར་བུ་སྒྲུབ་པ་དང༌། །དབང་དང་དངོས་གྲུབ་བླང་བའི་ཕྱིར། །ཡེ་ཤེས་ཁྲོ་བོ་གཤེགས་སུ་གསོལ། །ཡེ་ཤེས་ཁྲོ་བོ་གཤེགས་ནས་ཀྱང༌། །རྟགས་དང་མཚན་མ་བསྟན་པ་དང༌། །ཀཱི་ལ་ཡ་ཡི་དངོས་གྲུབ་སྩོལ། །ཧཱུྃ། ཆོས་སྐུ་སྐྱེ་མེད་ཞི་བའི་ངང་ཉིད་ལས། །འགྲོ་བའི་དོན་དུ་ཐུགས་རྗེའི་སྐུར་སྤྲུལ་ཏེ། །དབུས་ཕྱོགས་སྒྲུབ་པའི་དཀྱིལ་འཁོར་ཆེན་པོ་འདིར། །རྡོ་རྗེ་གཞོན་ནུ་ཡབ་ཡུམ་སྲས་འཁོར་བཅས། །ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས། །ཞལ་ཟས་ཚོགས་ཀྱི་མཆོད་པ་བཞེས་སུ་གསོལ། །ཧཱུྃ། སྟེང་ཕྱོགས་རྣམ་པར་དག་པའི་དཀྱིལ་འཁོར་ནས། །ཧཱུྃ་ཀཱར་སྒྲ་འབྱིན་ཡབ་ཡུམ་སྲས་འཁོར་བཅས། །ཆོས་ཀྱི་དབྱིངས་ནས་འདིར་གཤེགས་གདན་ལ་བཞུགས། །ཞལ་ཟས་ཚོགས་ཀྱི་མཆོད་པ་བཞེས་སུ་གསོལ། །ཤར་ཕྱོགས་རྡོ་རྗེ་དབྱིངས་ཀྱི་དཀྱིལ་འཁོར་ནས། །རྣམ་རྒྱལ་སྙེམས་མ་ཡབ༴ ཆོས་ཀྱི༴ ཞལ་ཟས༴ ལྷོ་ཕྱོགས་རིན་ཆེན་དབྱིངས་ཀྱི༴ གཤིན་རྗེ་དུར་ཁྲོད་ཡབ༴ ཆོས་ཀྱི༴ ཞལ་ཟས༴ ཤར་ལྷོ་བདེ་ཆེན་དབྱིངས་ཀྱི་དཀྱིལ༴ དབྱུག་སྔོན་སྡེར་མོ་ཡབ༴ ཆོས་ཀྱི༴ ཞལ་ཟས༴ ལྷོ་ནུབ་དབང་དྲག་རོལ་པའི་དཀྱིལ་འཁོར་ནས། །མི་གཡོ་གཏུན་ཁུང་ཡབ༴ ཆོས་ཀྱི༴ ཞལ་ཟས༴ ནུབ་བྱང་འཇིག་རྟེན་འདུལ་བའི་དཀྱིལ༴ འདོད་རྒྱལ་མདའ་སྙེམས་ཡབ༴ ཆོས་ཀྱི༴ ཞལ་ཟས༴ བྱང་ཤར་ཕྲིན་ལས་འདུས་པའི་དཀྱིལ་འཁོར༴ ཁམས་གསུམ་གསོད་མ་ཡབ༴ ཆོས་ཀྱི༴ ཞལ་ཟས༴ འོག་ཕྱོགས་གདུག་པ་འདུལ་བའི་དཀྱིལ་འཁོར་ནས། །སྟོབས་ཆེན་སྐྱོད་མ་ཡབ༴ ཆོས་ཀྱི༴ ཞལ་ཟས༴ སྲས་དང་སྤྲུལ་པ་སྒོ་སྐྱོང་ཕོ་ཉའི་ཚོགས། །ཆོས་དབྱིངས་རོལ་པ་ཆེན་པོའི་ཀློང་ཉིད་ནས། །མ་འགག་ཐུགས་རྗེའི་རང་རྩལ་སྣ་ཚོགས་སྟོན། །དབྱིངས་ནས་སྐུར་བཞེངས་གནས་འདིར་བཞུགས་སུ་གསོལ། །ཞལ་ཟས་ཚོགས་ཀྱི་མཆོད་པ་ཡར་བཞེས་ལ། །མཆོག་དང་ཐུན་མོང་དངོས་གྲུབ་དེང་འདིར་སྩོལ། །དེ་ནས་ལས་རྡོར་གྱིས་ཕྱག་སྔོན་དུ་འགྲོ་བས་ཚོགས་དང་དང་པོ་ཕུལ་བ་ནི། ཧཱུྃ། དཔལ་ཆེན་རྡོ་གཞོན་ནུ་དང༌། །ཡུམ་ཆེན་འཁོར་ལོ་རྒྱས་འདེབས་མ། །སྲས་མཆོག་ཀཱི་ལ་རིགས་བཞི་བཅས། །ཁྲོ་བཅུ་ཟ་གསོད་ཕོ་ཉའི་ཚོགས། །ཞལ་ཟས་ཚོགས་ཀྱི་མཆོད་པ་བཞེས། །ཧཱུྃ། དམ་ཚིག་ཆེན་པོའི་དུས་ལ་བབ། །མཐུ་རྩལ་དབྱུང་བའི་དུས་ལ་བབ། །ཤྭ་ན་བདག་ཉིད་ས་བདག་མོ། །ཚོགས་ཀྱི་མཆོད་པ་བཞེས་སུ་གསོལ། །ག་ཎ་ཙ་ཀྲ་པཱུ་ཛ་ལ་ཁཱ་ཧི། ཞེས་དང༌། ཨོཾ་ཨཱཿཧཱུྃ་ཧ་ཧོ་ཿཧྲཱི༔ ལན་གསུམ། ཆོས་སྐུ་ཀུན་ཏུ་བཟང་པོ། ལོངས་སྐུ་རྒྱལ་བ་རིགས་ལྔ། དྲུག་པ་རྡོ་རྗེ་འཆང་ཆེན། གསང་བདག་ཕྱག་ན་རྡོ་རྗེ། མཁའ་འགྲོ་མ་ལས་ཀྱི་དབང་མོ་ཆེ། བྲམ་ཟེ་པྲ་ཆེན་ཧསྟི། སློབ་དཔོན་པདྨ་འབྱུང་གནས། པཎ་ཆེན་བི་མ་ལ་མི་ཏྲ། བལ་པོ་ཤཱི་ལ་མཉྫུ། མཁའ་འགྲོ་ཡེ་ཤེས་ཚོགས་རྒྱལ། ཆོས་རྒྱལ་ཁྲི་སྲོང་ལྡེའུ་བཙན། གནུབས་ཆེན་ནམ་མཁའི་སྙིང་པོ། གནུབས་སྟོན་སངས་རྒྱས་ཡེ་ཤེས། ཤུད་བུ་དཔལ་གྱི་སེངྒེ། འོ་བྲན་དཔལ་གྱི་དབང་ཕྱུག འཁོན་ཀླུའི་དབང་པོ། ཅོག་རོ་ཀླུའི་རྒྱལ་མཚན། ཨཱ་ཙར་ས་ལེ། གཉན་དཔལ་དབྱངས་ལ་སོགས་ཕུར་པ་གྲུབ་པའི་རིག་འཛིན་རྣམས་ཀྱི་ཞལ་དུ་ཨི་དཾ་བ་ལིཾ་ཏ་ཁཱ་ཧི། ག་ཎ་ཙ་ཀྲ་ཁཱ་ཧི། པཉྩ་ཨ་མྲྀ་ཏ་ཁཱ་ཧི། ས་སྐྱ་པཎྜི་ཏ། གུ་རུ་ཆོས་ཀྱི་དབང་ཕྱུག སངས་རྒྱས་གླིང་པ། རཏྣ་གླིང་པ། གཏེར་སྟོན་བརྒྱ་དང་རྩ་བརྒྱད་ལ་སོགས་པ་དབང་ལུང་མན་ངག་གང་ལས་བརྒྱུད་པའི་དྲིན་ཆེན་རྩ་བ་དང་བརྒྱུད་པའི་བླ་མ་དམ་པ་རྣམས་ཀྱི་ཞལ་དུ་ཨི་དཾ་བ་ལིཾ་ཏ༴སོགས། ཡི་དམ་རྡོ་རྗེ་གཞོན་ནུ། ཡུམ་འཁོར་ལོ་རྒྱས་འདེབས་མ། སྲས་མཆོག་རིགས་བཞི། ཡེ་ཤེས་ཀྱི་ཁྲོ་བོ་བཅུ། ཁྲོ་མོ་བཅུ། ཟ་བྱེད་ཕ་བཅུ། གསོད་བྱེད་མ་བཅུ། སྒོ་མ་བཞི་ལ་སོགས་པ་བདུད་འདུལ་ཕུར་པའི་ལྷ་ཚོགས་རྣམས་ཀྱི་ཞལ་དུ་ཨི་དཾ་བ་ལིཾ་ཏ༴སོགས། ཤྭ་ན་མཆེད་བཞི། བདག་ཉིད་མ་བཞི། བསེ་མ་མཆེད་བཞི། སྐྱེས་བུ་གིང་བཞི། དབང་ཕྱུག་མ་ཉི་ཤུ་རྩ་བརྒྱད། ཚ་བའི་མ་མོ་བཅུ་གཉིས། མ་ཡམས་བརྟན་མ་བཅུ་གཉིས། དགེ་བསྙེན་ཉི་ཤུ་རྩ་གཅིག ལྡང་ལྷ་མཆེད་གསུམ། དྲེགས་པ་ལྔ་བསྡུས། བཙན་རྒོད་སྙིང་དྲུང་བཙན་པོ་ལ་སོགས་པ་རྡོ་རྗེ་ཕུར་པའི་བཀའ་སྲུང་གཏེར་སྲུང་རྣམས་ཀྱི་ཞལ་དུ་ཨི་དཾ་བ་ལིཾ་ཏ་ཁཱ་ཧི། ག་ཎ་ཙཀྲ་ཁཱ་ཧི། པཉྩ་ཨ་མྲི་ཏ་ཁཱ་ཧི། བདག་ཅག་དཔོན་སློབ་ཡོན་མཆོད་བསྲུང་བྱ་ཐམས་ཅད་ལ་བསྲུང་བ་དང་བསྐྱབ་པ་དང༌། ཕྲིན་ལས་རྣམས་བཞི་ཐོགས་པ་མེད་པར་བསྒྲུབ་པ་དང༌། མཆོག་དང་ཐུན་མོང་གི་དངོས་གྲུབ་ཐམས་ཅད་ད་ལྟ་ཉིད་དུ་ཐོབ་པར་མཛད་དུ་གསོལ། དེ་ནས་རིག་འཛིན་བརྒྱུད་བསྐང་ནི། ཧཱུྃ། དང་པོའི་སངས་རྒྱས་འོད་མི་འགྱུར། །ཀུན་ཏུ་བཟང་པོ་ཐུགས་དམ་བསྐང༌། །ཡེ་ཤེས་ལྔ་ཡི་རོལ་པ་ལས། །རྒྱལ་བ་རིགས་ལྔའི་ཐུགས་དམ་བསྐང༌། །རིགས་དང་དཀྱིལ་འཁོར་ཀུན་ཁྱབ་བདག །རྡོ་རྗེ་འཆང་ཆེན་ཐུགས་དམ་བསྐང༌། །གསང་བ་ཀུན་གྱི་བདག་པོ་སྟེ། །ལག་ན་རྡོ་རྗེའི་ཐུགས་དམ་བསྐང༌། །མཁའ་འགྲོ་ཀུན་གྱི་གཙོར་གྱུར་པའི། །ལས་ཀྱི་དབང་མོའི་ཐུགས་དམ་བསྐང༌། །གྲུབ་པ་བྱེ་བའི་ཅོད་པཎ་མཆོག །པྲ་བྷ་ཧ་སྟིའི་ཐུགས་དམ་བསྐང༌། །རྒྱལ་ཀུན་ངོ་བོ་ཐུགས་རྗེའི་གཏེར། །པདྨ་ཐོད་ཕྲེང་ཐུགས་དམ་བསྐང༌། །འཕགས་བོད་མཁས་དང་གྲུབ་པའི་གཙོ། །བི་མ་མི་ཏྲའི་ཐུགས་དམ་བསྐང༌། །ཕུར་པ་བསྒྲུབ་ཅིང་མཆོག་བརྙེས་པ། །ཤཱི་ལ་མཉྫུའི་ཐུགས་དམ་བསྐང༌། །ཕྲིན་ལས་བཀའ་བབ་ཌཱ་ཀི་མ། །ཡེ་ཤེས་མཚོ་རྒྱལ་ཐུགས་དམ་བསྐང༌། །གཡོ་མེད་ཏིང་འཛིན་མི་གཡོ་བརྙེས། །ཁྲི་སྲོང་ལྡེ་བཙན་ཐུགས་དམ་བསྐང༌། །དྲག་སྔགས་མཐུ་ཡི་དངོས་གྲུབ་བརྙེས། །སངས་རྒྱས་ཡེ་ཤེས་ཐུགས་དམ་བསྐང༌། །གསང་བའི་བདག་པོའི་རྣམ་པར་རོལ། །ཤུད་བུ་དཔལ་སེང་ཐུགས་དམ་བསྐང༌། །གདུལ་དཀའ་འདུལ་བའི་མཐུ་སྟོབས་ཅན། །དཔལ་གྱི་དབང་ཕྱུག་དམ་བསྐང༌། །ཕུར་བུ་བསྒྲུབ་ཅིང་དངོས་གྲུབ་བརྙེས། །ཀླུ་ཡི་དབང་པོའི་ཐུགས་དམ་བསྐང༌། །རྩོད་མེད་ལོ་ཙཱ་སིདྡྷི་བརྙེས། །ཀླུ་ཡི་རྒྱལ་མཚན་ཐུགས་དམ་བསྐང༌། །བདེ་བ་ཆེན་པོའི་ཡེ་ཤེས་བརྙེས། །ཨ་ཙར་ས་ལེའི་ཐུགས་དམ་བསྐང༌། །གུ་རུའི་ཐུགས་སྲས་རིག་པ་འཛིན། །གཉག་ཆེན་དཔལ་དབྱངས་ཐུགས་དམ་བསྐང༌། །ལང་གྲོའི་རིགས་ལས་འཇིག་རྟེན་མིག །དཀོན་མཆོག་འབྱུང་གནས་ཐུགས་དམ་བསྐང༌། །ཟབ་གཏེར་མཛོད་འཆང་བསྟན་པའི་རྒྱན། །རཏྣ་གླིང་པའི་ཐུགས་དམ་བསྐང༌། །པདྨའི་རྒྱལ་ཚབ་འགྲོ་བ་འདུལ། །ཆོས་རྗེ་གླིང་པའི་ཐུགས་དམ་བསྐང༌། །རྡོ་རྗེའི་ཚེ་བརྙེས་རྒྱལ་བའི་སྲས། །ཚེ་དབང་གྲགས་པའི་ཐུགས་དམ་བསྐང༌། །ཆོས་ཀྱི་བདག་པོ་རིག་སྔགས་འཆང༌། །བསོད་ནམས་བཀྲ་ཤིས་ཐུགས་དམ་བསྐང༌། །བཀའ་རྙིང་བསྟན་པ་དར་མཛད་པའི། །ཀརྨ་ཆགས་མེད་ཐུགས་དམ་བསྐང༌། །ཟབ་ཆོས་སྤེལ་ཞིང་འགྲོ་འདུལ་མཆོག །བརྒྱུད་པའི་བླ་མའི་ཐུགས་དམ་བསྐང༌། །ཡོངས་རྫོགས་བསྟན་པའི་མངའ་བདག་མཆོག །ཆོས་ཀྱི་འབྱུང་གནས་ཐུགས་དམ་བསྐང༌། །སྔ་འགྱུར་རིང་ལུགས་རྟག་འཛིན་པའི། །བདུད་འདུལ་རྒྱལ་པོའི་ཐུགས་དམ་བསྐང༌། །རིས་མེད་བསྟན་པ་གསལ་བའི་ཉི། །པདྨ་གར་དབང་ཐུགས་དམ་བསྐང༌། །བཀའ་དྲིན་མཉམ་མེད་འཁོར་ལོའི་མགོན། །རྩ་བའི་བླ་མའི་ཐུགས་དམ་བསྐང༌། །ཐུགས་དམ་བསྐང་བའི་དམ་རྫས་ནི། །མེ་ཏོག་བདུག་སྤོས་མར་མེ་དང༌། །དྲི་ཆབ་ཞལ་ཟས་རོལ་མོའི་རིགས། །སྨན་དང་རཀྟ་གཏོར་ཆེན་དང༌། །ཚོགས་ཀྱི་མཆོད་པས་དགྱེས་པས་བསྐང༌། །འདོད་པའི་ཡོན་ཏན་རྣམ་པ་ལྔ། །རྒྱལ་སྲིད་བཀྲ་ཤིས་རྫས་རྟགས་དང༌། །དགྱེས་པའི་མཐུན་རྫས་སྣ་ཚོགས་ཀྱིས། །ཐུགས་དམ་གཉེན་པོ་བསྐང་གྱུར་ཅིག །གཡར་དམ་གཉེན་པོ་སོར་ཆུད་ཤོག །བདག་ནི་མ་རིག་དབང་གྱུར་པས། །སོ་སོར་ཐར་དང་བྱང་ཆུབ་སེམས། །སྔགས་ཀྱི་དམ་ཚིག་ཉམས་པ་རྣམས། །གནོངས་ཤིང་འགྱོད་པས་མཐོལ་ལོ་བཤགས། །སྣང་སྲིད་ལྷ་ཡི་དཀྱིལ་འཁོར་དང༌། །སྒྲ་ཀུན་གཞོམ་མེད་སྔགས་ཀྱི་སྐད། །ཅི་ཤར་ཆོས་དབྱིངས་བདེ་བ་ཆེ། །སྐུ་གསུངས་ཐུགས་ཀྱི་དངོས་གྲུབ་སྩོལ། །དེ་ནས་བཀའ་བརྒྱད་སྐོང་ཆེན་ལས་ཁོལ་དུ་ཕྱུང་བའི་ཕུར་པའི་མདངས་སྐོང་ནི། ཧཱུྃ། འདུལ་སྤྱོད་དྲག་པོའི་དཀྱིལ་འཁོར་ནས༔ དམ་སྲིད་གདུག་པ་འདུལ་བའི་ཕྱིར༔ ཕུར་པའི་ལྷ་ཚོགས་ཐུགས་དམ་བསྐང་༔ སྣང་སྲིད་ཕུར་བུས་གདབ་པའི་ཕྱིར༔ རྡོ་རྗེ་གཞོན་ནུའི་ཐུགས་དམ་བསྐང་༔ གཙོ་བོའི་ཐུགས་དམ་བསྐུལ་བའི་ཕྱིར༔ འཁོར་ལོ་རྒྱས་འདེབས་ཐུགས་དམ་བསྐང་༔ ཞེ་སྡང་བདུད་འདུལ་ཁྲོ་བོའི་རྒྱལ༔ བཛྲ་ཀཱི་ལའི་ཐུགས་དམ་བསྐང་༔ ང་རྒྱལ་བདུད་འདུལ་ཁྲོ་བོའི་རྒྱལ༔ རཏྣ་ཀཱི་ལའི་ཐུགས་དམ་བསྐང་༔ འདོད་ཆགས་བདུད་འདུལ་ཁྲོ་བོའི་རྒྱལ༔ པདྨ་ཀཱི་ལའི་ཐུགས་དམ་བསྐང་༔ ཕྲག་དོག་བདུད་འདུལ་ཁྲོ་བོའི་རྒྱལ༔ ཀརྨ་ཀཱི་ལའི་ཐུགས་དམ་བསྐང་༔ ཞེ་སྡང་རིགས་ཀྱི་ཐུགས་དམ་ལས༔ དྲག་པོའི་གདུག་པ་ཀུན་འདུལ་བ༔ ཐུགས་རྗེའི་ཐབས་ཀྱིས་ཐམས་ཅད་འདུལ༔ ཀྲྀ་ཏ་ཁྲོ་བཅུའི་ཐུགས་དམ་བསྐང་༔ གསལ་བའི་ཆོས་སྐུ་མཐར་ཕྱིན་ཕྱིར༔ རྣམ་པར་རྒྱལ་བའི༴ གཟུང་འཛིན་འཆི་བདག་ཚར་གཅོད་ཕྱིར༔ གཤིན་རྗེ་གཤེད་པོའི༴ གདངས་སྐད་རྔམས་པའི་བཞད་སྒྲོགས་ཕྱིར༔ རྟ་མགྲིན་རྒྱལ་པོའི༴ ཉོན་མོངས་ཐུགས་རྗེས་མི་གཏོང་ཕྱིར༔ བདུད་རྩི་འཁྱིལ་བའི༴ འགྲོ་དོན་མ་ལུས་མཐར་ཕྱིན་ཕྱིར༔ དབྱུག་པ་སྔོན་པོའི༴ བཏང་སྙོམས་ཆེན་པོར་བཞུགས་པའི་ཕྱིར༔ མི་གཡོ་མགོན་པོའི༴ འགྲོ་དོན་གཅིག་ཏུ་སྤྱོད་པའི་ཕྱིར༔ གཞན་གྱི་མི་ཐུབ༴ ཉོན་མོངས་རྣམ་དག་ངང་སྦྱོར་ཕྱིར༔ ཁམས་གསུམ་རྣམ་རྒྱལ༴ བག་ཆགས་དབྱིངས་སུ་སྡུད་པའི་ཕྱིར༔ ཧཱུྃ་ཀ་ར་ཡི༴ བླ་མེད་གནས་སུ་སྒྲོལ་བའི་ཕྱིར༔ སྟོབས་པོ་ཆེ་ཡི༴ ཡུམ་ནི་སྐྱེ་མེད་ཆོས་ཀྱི་སྐུ༔ བྱིན་རླབས་ཡ་མཚན་ཆེན་པོ་ལས༔ ཐུགས་རྗེའི་སྤྲུལ་པ་དབྱིངས་ནས་འགྱེད༔ ཁྲོ་མོ་བཅུ་ཡི༴ འཁོར་འདས་མཐའ་ལ་མི་གནས་ཕྱིར༔ རྡོ་རྗེ་སྙེམས་མའི༴ སེམས་ཅན་ཐར་ལམ་སྟོན་པའི་ཕྱིར༔ རྡོ་རྗེ་སྡེར་མོའི༴ ཕྲིན་ལས་སྲིད་པའི་རྒྱ་མཚོར་ཁྱབ༔ དུར་ཁྲོད་བདག་མོའི༴ མཁའ་དབྱིངས་དཀྱིལ་དུ་ཟ་བའི་ཕྱིར༔ རྡོ་རྗེ་གཏུན་ཁུང༴ བཏང་སྙོམས་མི་ཟད་བརྩོན་འགྲུས་ཕྱིར༔ རྡོ་རྗེ་གཏུམ་མའི༴ དམིགས་སུ་མེད་པ་ཀུན་འདྲེན་ཕྱིར༔ རྡོ་རྗེ་མདའ་སྙེམས༴ བླ་མེད་གནས་སུ་སྤོར་བའི་ཕྱིར༔ རྡོ་རྗེ་རླུང་འབྱིན༴ སྲིད་པ་སྐྱེ་མེད་གསོད་པའི་ཕྱིར༔ རྡོ་རྗེ་གསོད་མའི༴ མི་གནས་དབྱིངས་སུ་སྐུལ་བའི་ཕྱིར༔ རྡོ་རྗེ་སྐུལ་བྱེད༴ དོན་དམ་ཟབ་མོའི་སྒྲ་འབྱིན་ཕྱིར༔ རྡོ་རྗེ་སྒྲ་འབྱིན༴ སྐུ་གསུང་ཐུགས་ཀྱི་བྱིན་རླབས་ལས༔ སྤྲུལ་པའི་ཕོ་ཉ་འབྱུང་བ་ནི༔ ཟ་བྱེད་ཡབ་ཀྱི་ཕོ་ཉ་སྟེ༔ ཟ་བྱེད་ཕ་བཅུའི༴ དཔའ་གཏུམ་ཆེན་པོར་གནས་པའི་ཕྱིར༔ སྟག་གི་མགོ་ཅན༴ འགྱུར་བ་མེད་པའི་ངང་གནས་ཕྱིར༔ གཡག་གི་མགོ་ཅན༴ གཡོ་བ་མེད་པའི་རང་བཞིན་ཕྱིར༔ ཤ་བའི་མགོ་ཅན༴ ཆགས་པ་མེད་པའི་རང་བཞིན་ཕྱིར༔ གཟིག་གི་མགོ་ཅན༴ མཁས་པའི་དོན་ལ་བརྩོན་པའི་ཕྱིར༔ བྱི་ལའི་མགོ་ཅན༴ ཟ་བྱེད་ཆེན་པོའི་རང་བཞིན་ཕྱིར༔ སྤྱང་ཀའི་མགོ་ཅན༴ འཇོམས་བྱེད་ཆེན་པོའི་རང་བཞིན་ཕྱིར༔ སེངྒེའི་མགོ་ཅན༴ གཏུམ་རྔམས་ཆེན་པོའི་རང་བཞིན་ཕྱིར༔ དོམ་གྱི་མགོ་ཅན༴ ཐམས་ཅད་མྱོས་པར་བྱེད་པའི་ཕྱིར༔ ཕག་གི་མགོ་ཅན༴ སྟོབས་ལྡན་ཆེན་པོའི་རང་བཞིན་ཕྱིར༔ དྲེད་ཀྱི་མགོ་ཅན༴ བཀའ་ཉན་ཕོ་ཉ་མགྱོགས་བྱེད་མ༔ ཡུམ་གྱིས་སྤྲུལ་པའི་ཕོ་ཉ་ནི༔ ཕྲ་མེན་ཆེན་མོ་རྫུ་འཕྲུལ་ཅན༔ གསོད་བྱེད་མ་བཅུའི༴ མཁའ་ལྡིང་ཐོགས་མེད་རྒོད་ཕྲེང་ཅན༔ བྱ་རྒོད་མགོ་ཅན༴ མི་འགྱུར་ཆོས་ཉིད་ཡེ་ཤེས་ཅན༔ བྱ་རོག་མགོ་ཅན༴ མ་ཕྱིན་མཐོང་བ་དབུ་མའི་ལམ༔ འུག་པའི་མགོ་ཅན༴ སྦེད་བྱེད་ཐབས་ལ་མཁས་པ་མོ༔ ཁྭ་ཏའི་མགོ་ཅན༴ འོད་བྱེད་ཆེན་མོ་བཀྲག་གསལ་མོ༔ པུ་ཤུད་མགོ་ཅན༴ མཁའ་ལ་ཐོགས་མེད་སྡེར་འཛིན་མ༔ ཁྲ་ཡི་མགོ་ཅན༴ སྲིན་མོ་ཐབས་མཁས་གཡོ་འདོར་ཅན༔ ཕ་ཝཾ་མགོ་ཅན༴ ཕྲ་མེད་མགྱོགས་མ་ཡང་རྩལ་ཅན༔ སྲེ་མོའི་མགོ་ཅན༴ རྟོག་བྲལ་ཆེན་མོ་ཐབས་ལ་མཁས༔ སྨིགས་བུའི་མགོ་ཅན༴ ཕྲ་མེན་རྐུ་མཁས་སྒོ་མང་མ༔ བྱི་བའི་མགོ་ཅན༴ ཕྱག་རྒྱ་བཞི་དང་ལྡན་པ་ཡི༔ ཕྲིན་ལས་རྣམ་བཞིའི་ལས་མཛད་མ༔ གདུག་པ་མ་ལུས་འདུལ་བའི་ཕྱིར༔ སྒོ་མ་བཞི་ཡི༴ ཤར་ནས་འགུགས་བྱེད་བཛྲ་ཡཀྴ་ཏ༔ པུ་ཤུད་མགོ་ཅན༴ ལྷོ་ནས་འཆིང་བྱེད་བཛྲ་ཡ་བ་ཝེ༔ སྐྱ་གའི་མགོ་ཅན༴ ནུབ་ནས་སྡོམ་བྱེད་བཛྲ་བྷ་ཡ་བེ༔ སྲིན་བྱའི་མགོ་ཅན༴ བྱང་ནས་གསོད་བྱེད་བཛྲ་མཱ་ར་ཎ༔ ཁྲ་ཡི་མགོ་ཅན༴ དཔལ་གྱི་བཀའ་ཉན་སྲུང་མ་ནི༔ ནམ་གྱི་སྲོད་ཀྱི་དམ་ཅན་མ༔ ཤྭ་ན་མཆེད་བཞིའི༴ ལྕགས་ཀྱི་སྤྱང་མོ་མགོ་དགུ་མ༔ ཤྭ་ན་མུ་ཁའི༴ གསེར་གྱི་འཕར་བ་ལྕེ་བརྒྱད་མ༔ སྲིད་ལ་མུ་ཁའི༴ ཟངས་ཀྱི་ཝ་མོ་རྐང་གསུམ་མ༔ སྲི་ཧ་མུ་ཁའི༴ ལྕགས་ཀྱི་ཁྱི་མོ་རལ་པ་ཅན༔ ཤྭ་ན་མུ་ཁའི༴ དཔལ་གྱི་བཀའ་ཉན་སྲུང་མ་ནི༔ ནམ་གྱི་གུང་གི་དམ་ཅན་མ༔ བདག་ཉིད་མཆེད་བཞིའི༴ ནག་མོར་རལ་པས་སྟོང་ཁམས་ཁྱབ༔ རེ་མ་ཏི་ཡི༴ སེར་ནག་རྨ་བྱའི་ཐུལ་པ་ཅན༔ རེ་མ་ཛ་ཡི༴ དམར་ནག་རེ་སྡེ་ནག་པོ་གསོལ༔ རེ་མ་ཛུ་ཡི༴ ལྗང་ནག་དར་གྱི་གོ་ཟུ་ཅན༔ རེ་མ་ཊི་ཡི༴ དཔལ་གྱི་བཀའ་ཉན་སྲུང་མ་ནི༔ ནམ་གྱི་ཐོ་རངས་དམ་ཅན་མ༔ ས་བདག་མཆེད་བཞིའི༴ མཐིང་ནག་ལྕགས་ཕུར་རལ་པ་ཅན༔ རྡོ་རྗེ་ཡ་བྱིན༴ སེར་མོ་གསེར་ཕུར་རལ་པ་ཅན༔ རྡོ་རྗེ་དེ་བྱིན་ཐུགས༴ དམར་མོ་བསེ་ཕུར་རལ་པ་ཅན༔ རྡོ་རྗེ་བསེ་བྱིན༴ ལྗང་མོ་གཡུ་ཕུར་རལ་པ་ཅན༔ རྡོ་རྗེ་ཕག་བྱིན༴ དཔལ་གྱི་བཀའ་ཉན་དམ་ཅན་ནི༔ སྲོག་གི་གཤེད་བཞི་མཐུ་བོ་ཆེ༔ གདུག་པ་མ་ལུས་འདུལ་བའི་ཕྱིར༔ བསེ་ཡི་སྐྱེས་བཞིའི༴ དཔལ་གྱི་བཀའ་ཉན་དམ་ཅན་ནི༔ བདུད་ཀྱི་གཤེད་བཞི་མཐུ་བོ་ཆེ༔ དགྲ་བགེགས་ཁྲམ་ལ་བཏབ་པའི་ཕྱིར༔ ལྕགས་ཀྱི་སྐྱེས་བཞིའི༴ དཔལ་གྱི་བཀའ་ཉན་དམ་ཅན་ནི༔ དམག་དཔོན་མཆེད་བཞི་དྲེགས་པ་ཅན༔ དགྲ་སྙིང་དམར་ལ་རོལ་པའི་ཕྱིར༔ དུང་གི་སྐྱེས་བཞིའི་ཐུགས་དམ་བསྐང་༔ ཕུར་པའི་བསྟན་པ་སྲུང་བའི་ཕྱིར༔ དགེ་བསྙེན་ཉེར་གཅིག་ཐུགས་དམ་བསྐང་༔ ཧཱུྃ༔ ཕུར་པ་ཕྲིན་ལས་ལྷ་ཚོགས་འཁོར་བཅས་རྣམས༔ བསྐང་བ་མེད་དེ་ཁམས་གསུམ་ཡོངས་ཀྱི་བསྐང་༔ སྦྱོར་བ་མེད་དེ་ཁམས་གསུམ་ཡོངས་ཀྱི་སྦྱོར༔ སྒྲོལ་བ་མེད་དེ་ཁམས་གསུམ་ཡོངས་ཀྱིས་སྒྲོལ༔ ཡེ་སྦྱོར་ཡེ་སྒྲོལ་ཆེན་པོའི་ཐུགས་དམ་བསྐང་༔ ཐུགས་དམ་བསྐང་བའི་དམ་རྫས་ནི༔ རྒྱུ་མཆོག་ཆེན་པོ་རྣམ་ལྔ་དང་༔ མཆོག་ཆེན་མཆོག་ཕྲན་མཚན་ལྡན་དང་༔ རང་བྱུང་དམ་རྫས་བདུད་རྩི་དང་༔ རྨད་དུ་བྱུང་བའི་གཏོར་མ་དང་༔༴རཀྟ་དམར་གྱི་དགྱེས་མཆོད་དང་༔ ཤ་ཆེན་སྤོས་ཀྱི་དམ་རྫས་དང་༔ རྣལ་འབྱོར་ཚོགས་ཀྱི་ལོངས་སྤྱོད་དང་༔ སྣང་གསལ་ཞུན་མར་མདངས་ལྡན་དང་༔ ཕྱི་ནང་གསང་བ་མཆོད་པའི་ཚོགས༔ མཁའ་ལྡིང་མདངས་དང་ཤེལ་སྒོ་མདངས༔ ཙ་ར་ལ་སོགས་མདོས་ཀྱིས་བསྐང་༔ འདི་ལྟར་བསྐངས་བསྐངས་གསོལ་གསོལ་ནས༔ ཐུགས་དམ་གཉེན་པོ་དེས་བསྐངས་ལ༔ ཆོ་ག་ལྷག་ཆད་སངས་གྱུར་ཅིག༔ བདག་གི་གཡར་དམ་སོར་སྩོལ་ཅིག༔ གཡར་དམ་བསྐང་ལ་རྐྱེན་དབང་ཟློག༔ ཧཱུྂ། སྣང་སྲིད་ཕུར་བུས་གདབ་པའི་ཕྱིར༔ རྡོ་རྗེ་གཞོན་ནུའི་ཐུགས་དམ་བསྐང་༔ ཁམས་གསུམ་འཁོར་བ་རྒྱས་འདེབས་ཕྱིར༔ འཁོར་ལོ་རྒྱས་འདེབས༴ མི་དགེ་བཅུ་པོ་ཚར་གཅོད་ཕྱིར། །ཁྲོ་རྒྱལ་ཕ་བཅུའི༴ དགེ་བཅུ་ཕར་ཕྱིན་དྲུག་སྤྱོད་ཕྱིར། །ཁྲོ་མོ་བཅུ་ཡི༴ ཕྱོགས་བཅུར་སྤྲུལ་པར་འགྱེད་པའི་ཕྱིར། །ཁྲ་ཐབས་ཉི་ཤུའི༴ གདུག་པའི་དགྲ་བགེགས་ཚར་གཅོད་ཕྱིར། །སྲས་མཆོག་ཉེར་བརྒྱད༴ ཕྲིན་ལས་རྣམ་བཞི་བསྒྲུབ་པའི་ཕྱིར། །སྒོ་བ་བཞི་ཡི༴ བསྟན་པའི་དགྲ་བགེགས་ཚར་གཅོད་ཕྱིར། །ཕུར་སྲུང་བཅུ་གཉིས༴ ལས་རྣམས་མྱུར་དུ་བསྒྲུབ་པའི་ཕྱིར། །བསྭེ་ལྕགས་དུང་གི་སྐྱེས་བུའི༴ མཐུ་རྩལ་དམག་དཔུང་བསྐྱེད་པའི་ཕྱིར། །འཁོར་ཚོགས་སྤྲུལ་པའི༴ ཁྲག་ནད་རིམས་ནད་བཟློག་པའི་ཕྱིར། །དབང་ཕྱུག་ཉེར་བརྒྱད༴ ཕྱི་ནང་འཁྲུགས་རྩོད་བཟློག་པའི་ཕྱིར། །དགེ་བསྙེན་ཉེར་གཅིག༴ དལ་ཡམས་རྐྱེན་ཁ་བཟློག་པའི་ཕྱིར། །བརྟན་མ་བཅུ་གཉིས༴ མི་ནད་ཕྱུགས་ནད་བཟློག་པའི་ཕྱིར། །མ་མོ་བཅུ་གཉིས༴ ཟབ་གཏེར་བསྟན་པ་སྲུང་བའི་ཕྱིར། །གདོང་ལྷ་མཆེད་གསུམ༴ དགྲ་ལ་ཆོ་འཕྲུལ་འབེབས་པའི་ཕྱིར། །དྲེགས་པ་ལྔ་བསྡུས༴ སྣང་སྲིད་གསལ་བར་སྟོན་པའི་ཕྱིར། །སྙིང་དྲུང་བཙན་པོའི་ཐུགས་དམ་བསྐང༌། །བསྐངས་གྱུར་དབང་དང་དངོས་གྲུབ་སྩོལ། །བསྐང་བ་འདི་གནང་སྐབས་ལས་རྡོར་གྱིས་ཚོགས་ཀྱི་ཡོ་བྱད་ཐོགས་ལ་དཀྱིལ་འཁོར་བསྐོར་བ་ལན་གསུམ་བྱའོ། །བར་པ་བཤགས་པ་ནི། ཧཱུྂ། སྒྲུབ་པའི་དཀྱིལ་འཁོར་ལྷ་ཚོགས་རྣམས༔ དམ་ཚིག་ཆེན་པོའི་དུས་ལ་བབ༔ བདག་ཅག་མ་རིག་ལུས་ངག་ཡིད༔ བག་མེད་ཉེས་པའི་དབང་གྱུར་ཏེ༔ རྡོ་རྗེ་གཞོན་ནུ་ཡབ་ཡུམ་དང་༔ སྲས་དང་ཁྲོ་བཅུ་ཁྲ་ཐབས་བཅས༔ ཤྭ་ན་ས་བདག་བདག་ཉིད་མ༔ སྐྱེས་བུ་གིང་དང་དགེ་བསྙེན་བཅས༔ ཁྱེད་རྣམས་ཐུགས་དང་ཅི་འགལ་བ༔ ཚོགས་ཀྱི་མཆོད་པས་བསྐང་ཞིང་བཤགས༔ དེས་ནས་ཚོགས་ཐ་མ་བསྒྲལ་བསྟབ་ནི། གསང་འཁོར་ལས་བྱང་ལས་བྱུང་བ་ལྟར་གནང༌། ཕྱག་ལེན་རྒྱལ་ཚབ་པས་མཛད། བལྟབ་པའི་མཐར། སྲུང་མ་སྤྱི་སྒེར་གྱི་བསྐང་བ་བཏང༌། དེ་ནས་ལས་རྡོར་གཉིས་ཞྭ་བཞེས་དཀྱིལ་འཁོར་གྱི་བྱང་ཤར་དུ་ལངས་ཏེ་ཁ་ཕྱིར་གྱུ་བ་དང་འདུས་པ་ཐམས་ཅད་ཀྱིས་ཚིག་མཚམས་ཐལ་རྡེབ་བྱ་བཞིན་དུ། ཧཱུྃ༔ སྟོང་གསུམ་སྟོང་གི་འཇིག་རྟེན་ན༔ མཐུ་རྩལ་ཅན་རྣམས་དགོས་སུ་གསོལ༔ དེ་ལྟར་བསྐངས་བསྐངས་གསོལ་གསོལ་ནས༔ ད་ནི་བཟློག་པའི་ཕྲིན་ལས་མཛོད༔ རྣལ་འབྱོར་བདག་ཅག་འཁོར་བཅས་ལ༔ ཡས་ཀྱི་བདུད་དུ་གཡོས་པ་ཟློག༔ མས་ཀྱི་སྲི་རུ་ལངས་པ་ཟློག༔ ཉེ་བའི་བྱོལ་གཏོ་ལངས་པ༴ རྦོད་གཏོང་རྦད་འདྲེ་དགྲ་ལ༴ ཕུར་ཁ་གཏད་ཁྲོམ་དགྲ་ལ༴ ཁྲག་ཟོར་ནད་ཟོར་དགྲ་ལ༴ ཕ་ཚན་རྒྱབ་འདྲེ་དགྲ་ལ༴ དར་ཚན་སྟོང་འདྲེ་དགྲ་ལ༴ གཤིན་རྗེའི་འཁྲུལ་འཁོར་དགྲ་ལ༴ མ་མོའི་དལ་ཡམས་དགྲ་ལ༴ བདུད་ཀྱི་ཁྲོམ་ཁ་དགྲ་ལ༴ བཙན་གྱི་རྒྱལ་ཁ་དགྲ་ལ༴ ས་བདག་གདུག་བྱེད་དགྲ་ལ༴ རྒྱལ་པོའི་སྨྱོ་འདྲེ་དགྲ་ལ༴ གཟའ་ཡི་ཀིང་ཀང་དགྲ་ལ༴ མུ་སྟེགས་ངན་སྔགས་དགྲ་ལ༴ ཐེའུ་རང་སྲིས་རྐུན་དགྲ་ལ༴ ནད་ཁ་རིམས་དགྲ་ལ༴ ལོ་ཀེག་ཟླ་ཀེག་དགྲ་ལ༴ མོ་ངན་རྨི་ལྟས་ངན་པ༴ ལྟས་ངན་བརྒྱད་ཅུ་རྩ་གཅིག༴ ཡེ་འདྲོགས་སུམ་བརྒྱ་དྲུག་ཅུ༴ གློ་བུར་དགུ་བཅུ་རྩ་གཅིག༴ དུས་མིན་འཆི་བ་བཅོ་བརྒྱད༴ གཡས་ན་ཕོ་བརྒྱས་མདའ་འཕེན༴ གཡོན་ན་མོ་བརྒྱས་དུག་གཡོས༴ མི་ནག་སྐྱེ་བོའི་ཡ་ག༴ བྲན་གཡོག་ངན་པའི་དམོད་མཆུ༴ དགྲ་ལ་བྷྱོ་ཟློག་བསྒྲལ་དུ་གསོལ༔ བགེགས་ལ་བྷྱོ་ཟློག་རྡུལ་དུ་རློག༔ ཅེས་ཟློག་པར་བྱ། གསང་འཁོར་གཞུང་གི་བཤགས་པ། རྡོ་རྗེ་གཞོན་ནུའི་ལྷ་ཚོགས་སོགས་བཏང༌། དེ་ནས་ཕུར་རྒྱུད་ལས་བྱུང་བའི་བཤགས་པ་ནི། ཧཱུྃ། ན་མོ། ཆོས་ཉིད་ཟབ་མོའི་ལྟ་བ་སྤོང་དང་མ་མྱོང་སྟེ། །རྟོག་པའི་དབང་གིས་གཟུང་འཛིན་གཉིས་སུ་བྱེད། །འཁྲུལ་པའི་དབང་གིས་དེ་ལྟར་མ་རྟོགས་ཏེ། །ལྟ་བའི་དམ་ཚིག་ཉམས་པ་མཐོལ་ལོ་བཤགས། །སྒྲུབ་པའི་དམ་ཚིག་སྤོང་དང༴ ཕུང་པོ་ལྔ་པོ་ཡེ་ནས་སངས་རྒྱས་ལྔ། །རྣམ་ཤེས་ལྔ་པོ་ཡེ་ནས་སྦྱོར་ཡུམ་ལྔ། །འབྱུང་བ་ལྔ་པོ་ཡེ་ནས་བདུད་རྩི་ལྔ། །ཉོན་མོངས་ལྔ་པོ་ཡེ་ནས་ཡེ་ཤེས་ལྔ། །འཁྲུལ་པའི་དབང་གི༴ ལྷ་ཚོགས་ཕྱི་ནས་རྩལ་བ་མཐོལ༴ སྤྱད་པའི་དམ་ཚིག་སྤོང་དང༴ ཕྱི་སྣོད་ཐམས་ཅད་བྷནྡྷའི་ཞལ་བུ་ལ། །ནང་བཅུད་ཐམས་ཅད་བདུད་རྩི་ལྔ་ཡི་དངོས། །འཁྲུལ་པའི་དབང་གི༴ གཙང་དང་སྨེ་རུ་ཕྱེ་བ་མཐོལ༴ གྲུ་གསུམ་མཐིང་ནག་འབར་བའི་དཀྱིལ་འཁོར་ནས། །ལྷ་མཆོག་རྡོ་རྗེ་གཞོན་ནུ་ཡབ་ཡུམ་ལ། །ཐུགས་ཀྱི་ཁྲོ་བོ་ཕ་བཅུ་མ་བཅུ་དང༌། །ཡང་སྤྲུལ་ཟ་བྱེད་འཕྲིན་ལས་སྒོ་མ་བཞི་ཡིས་བསྐོར། །ཕུར་པ་ཐུགས་ཀྱི་དམ་ཚིག་ཉམས་གྱུར་པ། །རྡོ་རྗེ་གཞོན་ནུའི་སྐུ་ལ་བཟོད་པར་གསོལ། །བདག་ཉིད་ཆེན་མོ་ཤྭ་ན་མུ་ཁ་དང༌། །ས་བདག་ཆེན་མོ་བསེའི་ལྷ་མོ་བཞི། །ཡང་སྤྲུལ་བསྲུང་མའི་ཐུགས་དང་ཅི་འགལ་བ། །དམ་ཅན་རྒྱ་མཚོའི་ཚོགས་ལ་བཟོད་པར་གསོལ། །གིང་ཆེན་བཅོ་བརྒྱད་གིང་ཕྲན་འབུམ་ལ་སོགས། །ལྷ་ཡི་དགེ་བསྙེན་ཐུགས་དང་ཅི་འགལ་བ། །དམ་ཅན་རྒྱ་མཚོའི་ཚོགས་ལ་བཟོད་པར་གསོལ། །འདས་དང་མ་བྱོན་ད་ལྟར་བཞུགས་ལ་སོགས། །རྡོ་རྗེ་རིགས་འཛིན་ཐུགས་དང་ཅི་འགལ་བ། །ཡེ་ཤེས་སྤྱན་ལྡན་ཁྱོད་ལ་བཟོད་པར་གསོལ། །བདག་འདྲ་ལས་ཀྱིས་མནར་བའི་སྐྱེ་བོ་ཡི། །བློ་རྟུལ་དད་པ་ཆུང་བའི་སྐྱོན་རྣམས་ཀྱི། །སློབ་དཔོན་ཐུགས་ཀྱི་གདམ་ངག་མ་ཐོབ་སྟེ། །རྣམ་པར་མི་རྟོག་མོད་དེ་ཕྱི་མ་ལ། །གསང་སྔགས་འབྲས་བུ་ལྟ་བུར་ཆོས་བཤད་དེ། །རྩ་བའི་དམ་ཚིག་ཉམས་པའི་སྐྱེ་བོ་ཕལ་པ་དང༌། །སྐད་ཅིག་ཙམ་ཡང་སྨྲ་བར་མི་བྱའོ། །ལུང་པ་གཅིག་གི་ཆུ་ལ་མི་འཐུང་ཞེས། །དམ་ཚིག་བཀའ་ལས་དེ་ལྟར་བྱུང་སྲིད་ཀྱང༌། །དབང་མེད་ལས་ཀྱི་འཁྲུལ་པ་ཆེན་པོ་བྱུང༌། །ཉམས་དང་ཚོགས་འདྲེས་ཉམས་པས་བསྐངས་པ་དང༌། །ཉམས་དང་སྣོད་མེད་རྣམས་ལ་ཆོས་བཤད་དེ། །བོད་ཀྱི་རྒྱལ་ཁམས་དམྱལ་བའི་མེ་ཡིས་བཏང༌། །ཆོས་བྱེད་ཐམས་ཅད་ཉམས་པའི་དྲི་མས་ཕོག །རྣལ་འབྱོར་རང་གི་གཤེད་མ་རང་གིས་བྱས། །དམ་ཅན་མཁའ་འགྲོའི་ཐུགས་དང་ཅི་འགལ་བ། །ལུས་ངག་ཡིད་གསུམ་སྒོ་ནས་མཐོལ་བཤགས་ན། །སྐུ་གསུང་ཐུགས་ཀྱི་ཚངས་མཆོག་སྩལ་དུ་གསོལ། །དང་པོ་ཚོགས་ནས་ཐ་མ་མ་གྱེས་བར། །བདག་འདྲ་རྒྱུན་ངན་ཕུང་པོ་བླང་ཤུགས་ཀྱིས། །འཛབ་དང་སྙིང་པོ་ཡི་དམ་ལྷ་མ་གསལ། །གཉིད་དང་ཆང་དབང་གྱུར་པ་མཐོལ་ལོ༴ ཁས་བླངས་ལོ་ཟླ་གྲངས་སུ་མ་མཆིས་ཏེ། །རྫས་དང་ཡོ་བྱད་སྟ་གོན་ཆུང་བ་དང༌། །མཆོད་པ་ལོ་ཟླ་འདས་པ་མཐོལ་ལོ་བཤགས། །རྡོ་རྗེ་སློབ་དཔོན་ཐུགས་དང་འགལ་བ་དང༌། །མཆེད་ལྕམ་རྣམས་ལ་བརྩེ་གདུང་ཆུང་བ་དང༌། །ཛ་གད་ཕུད་ལ་རས་གཅོད་ཟོས་འཐུང་བ། །ཡེ་ཤེས་སྤྱན་ལྡན་ཁྱོད་ལ་བཟོད་པར་གསོལ། །བཟོད་པར་གསོལ་ནས་ཚངས་པ་སྩལ་དུ་གསོལ། །དེ་ནས་རཱུ་ཏྲའི་སྨྲེ་བཤགས་ནི། ཐུགས་རྗེ་ཆེན་པོ་བཅོམ་ལྡན་རྡོ་རྗེ་སེམས། །དྲི་མེད་དུང་མདོག་མཆོག་ཏུ་གཟུགས་བཟང་བ། །རྣམ་དག་འོད་གསལ་ཟླ་འོད་དཀྱིལ་ན་མཛེས། །ཇི་ལྟར་མཁའ་ལ་ཉི་འོད་འབུམ་བརྡལ་ཞིང༌། །དཔའ་བོ་འོད་ཟེར་སྟོང་འབར་ལྷམ་མེ་བ། །སྲིད་པ་གསུམ་གྱི་ས་མཁན་སྟོན་པར་གྲགས། །ཁམས་གསུམ་འགྲོ་བ་ཀུན་གྱི་གཉེན་གཅིག་པུ། །བྱམས་མགོན་ཐུགས་རྗེའི་ལྷ་ཁྱོད་དགོངས་སུ་གསོལ། །བདག་ནི་ཐོག་མ་མེད་པའི་དུས་མཐའ་ནས། །ལམ་ལོག་ལམ་སྟོར་སྲིད་པའི་འཁོར་བར་འཁྱམས། །སྔོན་ཚེ་ལས་ལོག་སྡིག་པ་སྤྱད་པས་ནོངས། །སྡིག་པའི་ལས་རྣམས་ཅི་བྱས་རང་གནོང་འགྱོད། །དར་ཞིང་དྲགས་པའི་ལས་དབང་དེ་བཙན་པས། །འཁོར་བའི་སྡུག་བསྔལ་རྒྱ་མཚོར་བྱིང་གྱུར་ཏེ། །ཞེ་སྡང་འབར་བའི་མེས་ནི་རང་རྒྱུད་བསྲེགས། །གཏི་མུག་མུན་པ་འཐིབས་པས་ཤེས་རབ་ལྡོངས། །འདོད་ཆགས་རྒྱ་མཚོའི་འདམ་དུ་རྣམ་ཤེས་བྱིང༌། །ང་རྒྱལ་དྲེགས་པའི་རི་བོས་ངན་འགྲོར་མནན། །ཕྲག་དོག་རླུང་དམར་འཚུབས་པས་འཁོར་བར་གཡེངས། །བདག་ཏུ་ལྟ་བའི་མདུད་པ་དམ་པོས་བཅིངས། །འདོད་པ་མེ་མདག་དོང་འདྲའི་འོབས་སུ་ལྷུང༌། །སྡུག་བསྔལ་དྲག་པོ་མི་བཟད་ཆར་ལྟར་འབབ། །འདི་འདྲའི་སྡུག་བསྔལ་ཤིན་ཏུ་བཟོད་དཀའ་ཞིང༌། །སྡིག་པའི་ལས་དབང་དྲག་པོ་མེ་འབར་བས། །རྣམ་ཤེས་དབང་པོའི་མྱུ་གུ་གདུང་གྱུར་ཏེ། །ཕུང་པོ་སྒྱུ་མའི་ལུས་ཀྱིས་མི་བཟོད་ན། །བྱམས་མགོན་ཐུགས་རྗེ་ཅན་གྱིས་བཟོད་ལགས་སམ། །བདག་འདྲ་བླུན་རྨོངས་ལས་ངན་སྡིག་པོ་ཆེ། །ལས་ཀྱི་དབང་གིས་འདོད་ཁམས་རུ་ཏྲར་སྐྱེས། །སྐྱེས་པས་འགྱོད་དོ་ལས་ལ་ཡེ་རེ་ཆད། །ཡི་ཆད་འགྱོད་ཀྱང་ལས་ལ་བཅོས་སུ་མེད། །ལས་ཀྱི་ཤུགས་ནི་ཆུ་བོའི་རྒྱུན་དང་འདྲ། །ལས་དབང་ཆུ་རླུང་འཕྲལ་དུ་ག་ལ་ལྡོག །རྣམ་སྨིན་ཐམས་ཅད་རང་གི་ལས་ལས་བྱུང༌། །བཀའ་ལ་ཞུགས་ཀྱང་བཀའ་བཞིན་རྔོ་མ་ཐོགས། །ལུས་ངག་ཡིད་གསུམ་སྡིག་པའི་དབང་དུ་སོང༌། །ལུས་ཀྱི་རླུང་དམར་དྲག་པོ་དེ་བདས་པས། །བདག་ནི་དེ་སྔོན་བསྐལ་པ་གྲངས་མེད་དུ། །འཁོར་བའི་བརྩོན་ར་མུན་པར་འཁྱམས་པ་ལ། །ཉེ་གནས་ཁྱེད་ཀྱི་ཐུགས་རྗེའི་བྱིན་རླབས་ཀྱིས། །ལས་དང་ཉོན་མོངས་སྒྲིབ་པའི་གནས་སྦྱངས་ནས། །མ་ལྟར་བྱམས་པའི་ཞབས་དྲུང་ད་ལྟ་འཁོད། །ཉི་ལྟར་འོད་འབར་ཟླ་ལྟར་མདངས་གསལ་བའི། །ཐུགས་རྗེའི་ཞལ་ཉིད་བལྟ་བས་མི་ངོམས་པ། །ཐོག་མ་མེད་ནས་མ་རིག་ལིང་ཏོག་གིས། །ལྡོངས་པའི་ཆུ་བུར་མིག་གིས་མ་མཐོང་ན། །འགྲོ་བའི་མགོན་ཁྱོད་དེ་སྔོན་གང་ན་བཞུགས། །ལས་དབང་དྲག་པོ་རབ་ཏུ་མི་བཟད་པས། །ཤིན་ཏུ་སྐྲག་ཅིང་སྐྱི་གཡའ་རབ་འཇིགས་ནས། །དུང་དུང་གདུང་བའི་སྨྲེ་སྔགས་འདི་འདོན་ཅིང༌། །ཉམ་ཐག་ཕོངས་པའི་ང་རོས་འབོད་ལགས་ན། །བྱམས་མགོན་ཐུགས་རྗེས་དུས་འདིར་མ་དགོངས་ན། །ནམ་ཞིག་འཆི་འཕོས་ལུས་སེམས་འབྲལ་བའི་ཚེ། །དགེ་བཤེས་གྲོགས་དང་བྲལ་ཏེ་གཤིན་རྗེས་ཁྲིད། །དེ་ཚེ་འཇིག་རྟེན་ཉེ་དུས་མི་སྟོངས་ཏེ། །ལས་ཀྱི་དབང་གིས་བདག་ཉིད་གཅིག་པུར་འཁྱམས། །དུས་དེར་བདག་ལ་མགོན་སྐྱབས་མ་མཆིས་ན། །གང་གིས་ཕྱི་བཤོལ་དུས་ལས་མ་བཞེས་པར། །ད་ལྟར་ཉིད་དུ་བསྟུན་ཏེ་མངོན་སྤྱོད་མཛོད། །ལས་ཀྱིས་མནར་བའི་སྐྱེ་བོ་བདག་འདྲ་བ། །ཐོག་མ་མེད་པའི་དུས་ནས་ལོག་བརྟགས་པས། །ཁམས་གསུམ་འཁོར་བའི་གནས་ལས་མ་ཐར་ཏེ། །བསྐལ་པ་གྲངས་མེད་སྐྱེ་བ་ཇི་སྙེད་དུ། །གདོས་བཅས་ལུས་བླངས་གྲངས་མེད་ཞིག་གྱུར་ཏེ། །ཤ་རུས་བསགས་ན་འཇིག་རྟེན་གཏོས་དང་མཉམ། །རྣག་ཁྲག་བསགས་ན་རྒྱ་མཚོ་ཆེན་པོ་ཙམ། །ལས་འཕྲོ་བསགས་ན་བསམ་འདས་བརྗོད་མི་ལང༌། །ཁམས་གསུམ་བགྲངས་ཤིང་སྐྱེ་ཤིའི་ཁ་བརྒྱུད་ཀྱང༌། །བྱས་པའི་ལས་རྣམས་དོན་མེད་ཆུད་རེ་ཟོས། །སྐྱེ་མ་གྲངས་མེད་ཇི་སྙེད་དེ་ཙམ་གྱི། །སྐྱེ་བ་གཅིག་གཅིག་ཁོ་ན་ཙམ་གྱི་ལས། །བླ་མེད་བྱང་ཆུབ་དོན་དུ་རབ་སྤྱད་ན། །དེ་ཙམ་བྱས་པའི་ལས་ལ་དོན་རབ་ཡོད། །དོན་གྱིས་ཡོང་ཡེ་མྱང་ངན་འདས་ཟིན་ན། །ལས་ཀྱི་དབང་བཙན་ཉོན་མོངས་སྟོབས་ཆེ་བས། །ཤ་ཁྲག་འདུས་པའི་ལུས་བླངས་འཁོར་བར་འཁྱམས། །སྡུག་བསྔལ་བཟོད་དཀའ་སྲིད་པའི་བརྩོན་རར་ཆུད། །མི་བཟད་དྲག་པོའི་སྡུག་བསྔལ་འདི་ལྟ་བུ། །ཉེས་བྱས་ཐམས་ཅད་རང་གི་ལས་ལས་བྱུང༌། །སྡིག་པའི་ལས་རྣམས་བྱམས་མགོན་ཁྱེད་ལ་བཤགས། །ཐུགས་རྗེ་ཆེན་པོས་ལས་ངན་རྒྱུན་བཅད་དེ། །ཉོན་མོངས་ལས་ཀྱི་རླུང་འདི་བཟློག་ཏུ་གསོལ། །མ་རིག་ལོག་པའི་ལས་ཀྱི་དབང་བཙན་པས། །མི་ཤེས་མུན་པའི་ནང་དུ་གཏན་འཁྱམས་ན། །ཡེ་ཤེས་སྒྲོན་མེའི་ཟེར་གྱིས་མི་སྟོངས་སམ། །ཉེས་བྱས་ལས་ཀྱི་རྣམ་སྨིན་མ་བཟོད་ན། །ཐུགས་རྗེ་ཆེན་པོས་ཕྲིན་ལས་མི་མཛད་དམ། །ཕྱིན་ཅི་ལོག་གི་གཡང་སར་ལྷུང་ལགས་ན། །ཐུགས་རྗེ་མྱུར་མགྱོགས་ཕྱག་གིས་མི་འཛིན་ནམ། །དུག་གསུམ་བཟོད་དཀའི་ནད་ཀྱིས་གདུངས་ལགས་ན། །ཐབས་མཁས་ཐུགས་རྗེའི་སྨིན་གྱིས་མི་གསོའམ། །ལས་ཀྱི་རྣམ་སྨིན་སྡུག་བསྔལ་མེ་འབར་ན། །ཐུགས་རྗེ་བསིལ་བའི་ཆུ་རྒྱུན་མི་འབེབས་སམ། །སྡུག་བསྔལ་འཁོར་བའི་འདམ་དུ་བྱིང་གྱུར་ན། །ཐབས་མཁས་ཐུགས་རྗེའི་ལྕགས་ཀྱུས་མི་འདྲེན་ནམ། །ཁམས་གསུམ་འཁོར་བའི་གནས་སུ་སྦྱངས་སྦྱངས་ནས། །ནམ་ཞིག་རང་གི་འབྲས་བུ་ཐོབ་པའི་ཚེ། །འཕགས་པའི་ཐུགས་རྗེས་ཅི་འཚལ་དོན་མ་མཆིས། །བདག་ཉིད་ལས་འཕྲོའི་དབང་བཙན་བཞག་ན་ལྟ། །ཐུགས་རྗེ་ཆེ་ཞེས་སུ་ལ་ཅི་ཞིག་བགྱི། །དཔའ་བོ་ཁྱོད་ལ་ཐུགས་རྗེའི་སྟོབས་མངའ་ཞིང༌། །སྔོན་བྱུང་འབྲེལ་བའི་ལས་ཀྱི་འཕྲོ་བཙན་ན། །ཡལ་ཡོལ་བཏང་སྙོམས་ལེ་ལེ་མ་མཛད་པར། །སྙིང་ནས་ད་གཟིགས་ཐུགས་རྗེ་རྒྱལ་བའི་ལྷ། །ཞེས་དྲེགས་པ་ཅན་རྣམས་ཀྱིས་བཤགས་སོ། །དེ་ནས་བརྡ་དང་བརྡའི་འབུལ་ལེན་སྤྱི་ལྟར་གཟིགས་མཛེས་སོགས་བྱས་ཀྱང་ཆོག་ལ། ཡང་ན་འབུལ་བ་པོས། ཧོ་ཚོགས་ཀྱི་མཆོད་པ་རྒྱན་དུ་རོལ༔ ལེན་པ་པོས་ཨ་ལ་ལ་ཧོ༔ ཞེས་རིམ་བཞིན་བརྗོད། ལྷག་མ་བྱིན་རླབས་ནི། བདག་གི་ཡ་རྐན་ཧེ་རུ་ཀ་ཡབ་ལྔ། །མ་རྐན་ཡུམ་ལྔར་གསལ་བའི་སྙོམས་འཇུག་གི་བྱང་སེམས་ལྷག་མའི་སྟེང་དུ་ལན་གསུམ་ཕབ་པས། དང་པོས་འབགས་བཙོག་བཅོམ། གཉིས་པས་བདུད་རྩིར་བསྒྱུར། གསུམ་པས་མགྲོན་རྣམས་དགྱེས་པ་སྐོང་བའི་སྤྲིན་ཆེན་པོར་གྱུར་པར་མོས་ལ། ཨོཾ་བཛྲ་ཨ་མྲྀ་ཏ་ཨུ་ཙྪི་ཥྜ་ཧཱུཾ་ཕཊཿ ཅེས་བརྗོད་བཞིན་ཕྱག་རྒྱ་ལྷག་མའི་སྟེང་དུ་སྦུབས་ལ་བདུད་རྩི་དབབ་བོ། །མང་ལྷ་རྗེས་མར་རྡོར་སློབ་ཀྱི་ལྷག་མས་ནོན་པར་བསྡུས་ལ་གྲལ་མདོར་ཞིང་སྤགས་ཀྱི་སྟེང་དུ་བཀོད་པའི་ཁར་རྐང་གསུམ་ལ་གཙང་ལྷག་བཞག ལས་རྡོར་གྱིས་རྡོ་རྗེ་རྩེ་གཅིག་རྒྱས་འདོན་ཚིག་དང་བསྡུ་ན་གཙང་ལྷག་ནས་སྨན་གཏོར་དུ་ཅུང་ཟད་མཆོད་ཅིང་དེའི་དུམ་གཙང་ལྷག་ཏུ་བཞག ཡང་ལྷག་ནས་ཡར་བསྲེ། མཐར་གཙང་ལྷག་ཕྱིར་བསྲེ། རྡོ་རྗེ་སློབ་བམ་རྒྱལ་ཚབ་པའི་མདུན་དུ་བཞག་སྟེ་མཁའ་གསང་རྒྱས་བཀབ་པར་སློབ་དཔོན་པས་རྩེ་གཅིག་གི་རྒྱ་བྱ་བའམ། དེ་གོ་ལྡོག་པས་ཀྱང་རུང་སྟེ་གང་ལྟར་ནང་མཆོད་བླུགས་ཤིང་ཁྱབ་པར་བྲན། ཨོཾ་བཛྲ་ཨ་མྲྀ་ཏས་བསངས། སྭ་བྷཱ་ཝས་སྦྱངས། ལྷག་གཏོར་མི་དམིགས་པ་སྟོང་པའི་ངང་ལས་ཨ་ལས་བྷཉྫ་འབར་བ་ལྕང་པོར་བཅས་པའི་སྣོད་ཡངས་ཤིང་རྒྱ་ཆེ་བའི་ནང་དུ་ལྷག་མའི་ངོ་བོ་ཡེ་ཤེས་ཀྱི་བདུད་རྩི་ལ་རྣམ་པར་འདོད་ཡོན་གྱི་ལོངས་སྤྱོད་ཤ་ཆེན་གྱི་ཕུང་པོ་རཀྟའི་རྒྱ་མཚོ་རས་པའི་གྲམ་བུ་སྟོང་གསུམ་གང་བར་གྱུར། ཨོཾ་ཨཱཿཧཱུཾ་ཧ་ཧོ་ཧྲཱིཿ ས་བརླབ། བདག་གི་ཐུགས་ཀའི་ཧཱུཾ་ལས་འོད་ཟེར་ལྕགས་ཀྱུ་ལྟ་བུ་འཕྲོས་པས། བདག་ཉིད་ཤྭ་ན་ས་བདག་སྐྱེས་བུ། གིང་ད་དགེ་བསྙེན་དབང་ཕྱུག་བརྟན་མ་ལ་སོགས་པ་ལྷག་མའི་མགྲོན་རྣམས་སྐད་ཅིག་གིས་ལྷགས་པར་གྱུར། ཨེ་ཨཱ་རལླི་ཧྲིཾ་ཧྲིཾ་ཛ་ཛཿ མགྲོན་རྣམས་ཧེ་རུ་ཀའི་ཟིལ་མ་བཟོད་པའི་ཚུལ་གྱིས་གུས་པའི་ཞི་སར་བཅས་ཏེ་མདུན་དུ་གནས་པར་བསམ་ལ། པུཥྤེ་སོགས་ཉེར་ཁྱོད་ཀྱིས་མཆོད། ཧཱུཾ། དཔལ་ཆེན་ཀརྨ༴ སོགས་ཀྱིས་བསྔོའོ། །འདོད་པ་ཚར་བའི་འབེབས་འོག་རྩེ་གཅིག་རྒྱས་བཟུང་ལ་རྡོ་རྗེའི་འགྲོས་དང་སྦྱར་ཕྱིར་ནུད་ལན་གསུམ་གྱི་ཚུལ་བྱ་ཞིང་མཐར་ཅི་བདེར་ཁྱེར་ལ་དཀྱིལ་འཁོར་ལྷོ་ནུབ་སྣོད་ཆེན་པོར་བསགས་ལ་ཁེབ་ཀྱིས་བཀབ་བོ། །དེ་ནས་དམ་ཅན་སྤྱི་གཏོར་གྱི་གཏོར་འབུལ་ལམ་སྲུང་མ་སྤྱི་སྒེར་གྱི་སྙན་གསོལ་མཆོད་བསྟོད་སོགས་གྲུབ་མཚམས་སུ། སྔོན་ཚེ་དུས་འདས་སོགས་ལས་བྱང་གི་ཆད་རྡོ་གྱེར་བའི་ཚེ་ལས་རྡོར་གྲོགས་དན་པ་སོགས་ཞྭ་བཅས་སྤྱི་གཏོར་གཉིས། ཆད་རྡོ་བཅས་ལ་མེ་རུ་བཙུགས། སྨན་རཀ་གིས་བྲན་ཏེ་གྲལ་མདོར་བཀྱག ང་ནི་རྡོ་རྗེ་གཞོན་ནུའི་མཐར་ཕྱིར་ཕུལ། སློབ་དཔོན་ཆེན་པོ་པདྨའི་སོགས་བརྟན་མ་བཏང་སྐབས་གཏོར་སྣོད་རྣམས་སྨན་རཀ་གིས་བཤལ་བ་བསྟན་མའི་གཏོར་མ་སྒོ་ཁང་དུ་བཞག་པ་ལ་བླུགས་ནས་གྱེར་མཐར་ཕུལ་ཏེ་སྣོད་ཐམས་ཅད་གྲལ་མདོར་སྦུག སློབ་དཔོན་རྡོ་རྗེ་ཞུས་ནས་ཁ་ཕྱིར་ཕྱོགས་པའི་སྡིགས་མཛུབ་ཀྱིས་རྒྱ་གྲམ་དུ་བཀོད་ལ། ན་མོ་དཀོན་མཆོག་གསུམ་དང་ཡི་དམ་རྡོ་རྗེ་གཞོན་ནུའི་ལྷ་ཚོགས་བདུན་ཅུ་རྩ་བརྒྱད་ཀྱི་བདེན་པས་གནོད་བྱེད་དམ་སྲི་སྒབ་འདྲེ་ཐམས་ཅད་གཏོར་གཞོང་རི་རབ་འབར་བའི་འོག་ཏུ་ཁུག་ཅིག༔ ཛཿཧཱུཾ་བཾ་ཧོཿཞེས་བཀུག་ལ། ཧཱུྃཿ ང་ནི་དཔལ་ཆེན་སོགས་རྟ་བྲོ་ལས་བྱང་ལྟར་གྱེར་བའི་མཐར་སུམྦྷ་ནི་སོགས་དང༌། ཨོཾ་ལཾཿཧཱུྃ་ལཾ༔ སྟཾ་བྷ་ཡ་རཀྴ་མཱ་ར་ཡ་ནན༔ གཏོར་སྣོད་བཟེད་ལ། ཡེ་དྷརྨ་དང༌། བྷྲཱུྃ་པུཥྜི་ཀུ་རུས་འབྲུ་འཐོར། དེ་ནས་ཚེ་འགུགས་པ་ནི། སྐད་ཅིག་གིས་ཚེ་འབྲང་བཅོམ་ལྡན་འདས་ཚེ་དཔག་མེད་དུ་གསལ་བའི་ཐུགས་སྲོག་ཧྲཱིཿམཐར་སྔགས་ཀྱིས་བསྐོར་བ་ལས་འོད་ཟེར་འཕྲོ་འདུས་འཇིག་རྟེན་གྱི་ཁམས་ཐམས་ཅད་ཚེའི་རང་བཞིན་ནྲྀ་དང་ཨ་དང་ཧཱུྃ་གི་རང་བཞིན་དུ་བཀྲག་མེ་རེ་རེ་སྣོད་བཅུད་ཐམས་ཅད་ཞུ་ཞིང་ཁེངས་པ་འུབ་ཀྱིས་བསྡུས་ནས་བདག་མདུན་ལ་ཐིམ་པར་གྱུར། །དེ་ནས་རོལ་མོ་བཅས་མདའ་དར་གཡབ་ཅིང༌། ཧཱུྃ༔ བཅོམ་ལྡན་མགོན་པོ་སོགས། ལས་བྱང་ལྟར་ཚེ་འགུགས་ནས། ཚེ་སྔགས་བརྒྱ་རྩ་བཟླས་པའི་མཐར་ཚེ་རྫས་ཀྱི་ལྷ་འོད་དུ་ཞུ་བས་ཚེའི་འབྲང་རྒྱས་དང་འཆི་མེད་ཚེའི་བདུད་རྩིར་གྱུར། ཞེས་བརྗོད་དོ། །རྗེས་ཆོག་མཆོད་བསྟོད་མདོར་བསྡུས་ནི། ཨོཾ་ཤྲཱི་བཛྲ་ཀུ་མཱ་ར་ས་པཱ་རི་ཝཱ་ར་ཨརྒྷཾ་ནས། ཤཔྟ་པྲ་ཏཱིཙྪ་སྭཱཧཱ། ཧཱུྃ༔ ཕྱོགས་བཅུ་དུས་གསུམ་སངས་རྒྱས་ཐམས་ཅད་ཀྱི། །ཕྲིན་ལས་གཅིག་བསྡུས་དྲག་པོའི་སྐུར་བཞེངས་པ། །འགྱུར་མེད་སྲ་བརྟན་བགྲེས་རྒུད་བྲལ་བའི་སྐུ། །བདུད་འདུལ་ཕུར་པའི་ལྷ་ལ་ཕྱག་འཚལ་བསྟོད། །ནོངས་བཤགས་ནི། ཡེ་ནས་བདག་དང་དབྱེར་མེད་དོན་གཅིག་ཀྱང་༔ མ་རིག་འཁྲུལ་པས་འཁོར་བར་འཁྱམས་པའི་ཚེ། །མི་དགེ་ཉམས་ཆག་འགལ་འཁྲུལ་ཅི་བསགས་པ། །རབ་གནོང་འགྱོད་པའི་སེམས་ཀྱིས་མཐོལ་ལོ་བཤགས། །ཞེས་དང༌། ཡིག་བརྒྱ། ཨཱ་ལི་ཀཱ་ལི། རྟེན་འབྲེལ་སྙིང་པོ་ལན་གསུམ་བརྗོད་པས་ལྷག་ཆད་སྐོང་ཞིང་བྱིན་རླབས་བརྟན་པར་བྱ། མདུན་བསྐྱེད་རྟེན་མེད་ན་ཡེ་ཤེས་པར་གཤེགས། དམ་ཚིག་པ་བདག་ལ་བསྡུ་ཚུལ་སྒྲུབ་ཁོག་ལྟར་དགོས་ཀྱང་དེང་སང་རྟེན་མེད་པ་མི་འོང་བས་བརྟན་བཞུགས་རྒྱས་པ་སྒྲུབ་ཁོག་ལྟར་བྱ་བ་སྟེ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། ཁྱད་པར་དུའང་དཀྱིལ་འཁོར་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་རྣམས་ཇི་སྲིད་འབྱུང་བ་བཞིའི་གནོད་པས་མ་ཞིག་གི་བར་དེ་སྲིད་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་ཀྱང་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཨོཾ་སུ་པྲ་ཏིཥྛ་བཛྲ་ཡ་སྭཱཧཱ། ཞེས་མེ་ཏོག་འཐོར་ཏེ་བརྟན་བཞུགས་བྱ། བསྡུ་ན། འདིར་ནི་རྟེན་དང་ལྷན་ཅིག་ཏུ། །འཁོར་བ་སྲིད་ཏུ་བཞུགས་ནས་ཀྱང༌། །ནད་མེད་ཚེ་དང་དབང་ཕྱུག་དང༌། །མཆོག་རྣམས་ལེགས་པར་སྩལ་དུ་གསོལ། །ཨོཾ་སུ་པྲ་ཏིཥྛ་བཛྲ་ཡ་སྭཱ་ཧཱ། གྲོལ་ཉིན་འཇིག་རྟེན་པ་རྣམས་ལ་དམིགས་ཏེ། འཇིག་རྟེན་སྲུང་མ་སོ་སོའི་གནས་སུ་བཞུད། །མཆོད་བསྟོད་སྤྱན་འདྲེན་དུས་སུ་སླར་ཡང་བྱོན། གཙྪ་གཙྪ་སྭ་བྷཱ་ཝ་ནཱཾ། ཞེས་གཤེགས་སུ་གསོལ། བདག་བསྐྱེད་བསྡུ་ལྡངས་སོགས་ནི། ཧཱུྃ་ཧཱུྃ་ཧཱུྃ། སྣང་སྲིད་སྣོད་བཅུད་ཀྱི་དངོས་པོ་ཐམས་ཅད་འོད་དུ་ཞུ་ནས་གཞལ་ཡས་ཁང་ལ་ཐིམ། གཞལ་ཡས་ཁང་འཁོར་གྱི་ལྷ་ཚོགས་རྣམས་ལ་ཐིམ། འཁོར་རྣམས་རིམ་གྱིས་གཙོ་བོ་ལ་ཐིམ། གཙོ་བོ་ཡེ་ཤེས་སེམས་པ་ལ་ཐིམ། ཡེ་ཤེས་སེམས་དཔའ་ཏིང་ངེ་འཛིན་སེམས་དཔའ་ལ་ཐིམ། དེ་དྭངས་མའི་ཐུགས་སྲོག་ཧཱུཾ་ལ་ཐིམ། ཧཱུྃ་གྱེན་རྫོགས་ན་དཱ་ཐིག་ལེར་ཡལ་ནས་མི་དམིགས་པ་འོད་གསལ་བའི་སྟོང་པ་ཉིད་དུ་གྱུར་པར་བསམ། ཕཊ་ཕཊ་ཕཊ༔ སྐད་ཅིག་གིས་རང་རིག་བྱང་ཆུབ་སེམས་ཀྱི་སྤྲིན་ལས་དཔལ་ཆེན་ཁྲག་འཐུང་རྡོ་རྗེ་གཞོན་ནུ་ཞལ་གཅིག་ཕྱག་གཉིས་རྡོ་རྗེ་དང་ཕུར་བུ་འཛིན་པ། འབར་བའི་གར་དགུ་དང་ལྡན་ཅིང་དུར་ཁྲོད་དྲག་པོའི་ཆས་ཀྱིས་བརྒྱན་པ་ཡེ་ཤེས་ཀྱི་མེ་དཔུང་འབར་བའི་ཀློང་ན་བཞེངས་པར་གྱུར་པའི་སྤྱི་བོར་ཨོཾ། མགྲིན་པར་ཨཱ། ཐུགས་ཀར་ཧཱུྃ་གིས་མཚན་པ། རང་གི་མདངས་ལས་ཤར་བའི་ཁམས་གསུམ་ཡང་ལྷའི་དཀྱིལ་འཁོར་དུ་གྱུར་པར་བསམ། ཨོཾ་བཛྲ་ཀཱི་ལི་ཀཱི་ལ་ཡ༔ ཞེས་ལན་བདུན་གྱིས་སྐུ་དང༌། བདུན་གྱིས་གསུང༌། བདུན་གྱིས་ཐུགས་གསོ། ཧཱུྃ་ཧཱུྃ་ཧཱུྃ་བཛྲ་ཀཱ་ཝཱ་ཙི་ཧཱུྃ༔ ཞེས་པས། ལུས་ལ་རྡོ་རྗེའི་གོ་ཆས་ཞུ་ལུབས་སུ་གཡོགས་པར་མོས། ཨོཾ་བཛྲ་ཙཀྲ་ཏཱི་ཀྵན་ཀརྨ་ཀཱི་ལ་ཡ་ཛྭ་ལ་རཾ་ཧཱུྃ་ཕཊ༔ ཅེས་པས་བརྗོད། མཚོན་ཆུ་ལྔ་དང་མེ་དཔུང་གི་ཀློང་ན་བཞུགས་པས་བར་ཆད་གང་གིས་ཀྱང་གླགས་མི་རྙེད་པར་གྱུར། དེ་ནས་བསྔོ་སྨོན་ནི། སྐལ་པ་དཔག་ཏུ་མེད་པའི་སོགས་དང༌། བླ་མ་ཡི་དམ་ལྷ་ཚོགས་དགོངས་སུ་གསོལ། །དེང་འདིར་བརྩོན་པས་བསྒྲུབས་པའི་དགེ་ཚོགས་དང༌། །དུས་གསུམ་བསགས་དང་ཡོད་པའི་དགེ་ཚོགས་ཀུན། །བསྡོམས་ཏེ་བླ་མེད་བྱང་ཆུབ་ཆེན་པོར་བསྔོ། །དེང་ནས་བྱང་ཆུབ་སྙིང་པོར་མཆིས་ཀྱི་བར། །རིག་བཟང་བློ་གསལ་ང་རྒྱལ་མེད་པ་དང༌། །སྙིང་རྗེ་ཆེ་ཞིང་བླ་མ་ལ་གུས་ལྡན། །དཔལ་ལྡན་རྡོ་རྗེ་ཐེག་ལ་ངེས་གནས་ཤོག །དབང་གིས་སྨིན་ཅིང་དམ་ཚིག་སྡོམ་པར་ལྡན། །རིམ་གཉིས་ལམ་ལ་བསྙེན་སྒྲུབ་མཐར་ཕྱིན་ཏེ། །དཀའ་བ་མེད་པ་རིག་འཛིན་གོ་འཕང་བགྲོད། །དངོས་གྲུབ་རྣམ་གཉིས་བདེ་བླག་འགྲུབ་གྱུར་ཅིག །ཅིར་སྣང་སྒྱུ་འཕྲུལ་དྲ་བའི་འཁོར་ལོར་རྫོགས། །གྲགས་པ་ཐམས་ཅད་བརྗོད་བྲལ་སྔགས་ཀྱི་སྒྲ། །སེམས་ཀྱི་འགྱུ་བ་རང་རིག་འདུས་མ་བྱས། །བདེ་ཆེན་འདུ་འབྲལ་མེད་པར་མངོན་གྱུར་ཤོག །གནས་སྐབས་ཀུན་ཏུ་དངོས་གྲུབ་མཆོག་སྒྲུབ་པའི། །ཕྱི་ནང་གསང་བའི་འགལ་རྐྱེན་ཀུན་ཞི་ཞིང༌། །མཐུན་རྐྱེན་མ་ཚང་མེད་ལས་སྐྱེ་བ་འདིར། །དོན་གཉིས་བསམ་པ་ལྷུན་གྱིས་འགྲུབ་པར་ཤོག །བརྒྱུད་པ་གསུམ་གྱི་བྱིན་རླབས་སྙིང་ལ་ཞུགས། །སྒྱུ་འཕྲུལ་དྲྭ་བའི་ལམ་གསང་སེམས་ལ་རྫོགས། །ཕྲིན་ལས་རྣམ་བཞི་ལྷུན་གྱིས་གྲུབ་པ་ཡིས། །མུ་མཐའ་མེད་པའི་འགྲོ་བ་སྒྲོལ་བར་ཤོག །ཞི་ཁྲོ་སྤྲུལ་པའི་འཁོར་ལོས་ལུང་སྟོན་ཞིང༌། །མཁའ་འགྲོ་རྣམས་ཀྱིས་བུ་བཞིན་སྐྱོང་བ་དང༌། །ཆོས་སྐྱོང་སྲུང་མས་བར་ཆད་ཀུན་བསལ་ནས། །ཡིད་ལ་སྨན་པ་མཐའ་དག་འགྲུབ་གྱུར་ཅིག །རྒྱལ་བའི་བསྟན་པ་དར་ཞིག་རྒྱས་པ་དང༌། །བསྟན་འཛིན་རྣམས་ཀྱི་བཞེད་པའི་དོན་ཀུན་འགྲུབ། །མ་ལུས་སྐྱེ་རྒུའི་འགལ་རྐྱེན་ཀུན་ཞི་ཞིང༌། །ཕུན་ཚོགས་མཐའ་དག་ཡིད་བཞིན་འབྱོར་གྱུར་ཅིག །བཀྲ་ཤིས་བརྗོད་པ་ནི་མེ་ཏོག་འཐོར་ལ། ཧཱུྃ། ཕྱོགས་དུས་ཀུན་འདུས་རྡོ་རྗེ་འཆང༌། །སྐྱེ་ཤི་བགྲེས་རྒུད་བྲལ་བའི་གཞོན་ནུའི་སྐུ། །ཡིད་དམ་རྡོ་རྗེ་གཞོན་ནུའི་བཀྲ་ཤིས་གང༌། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །ཨུཏྤལ་བསྣམས་པ་རྒྱལ་བ་ཀུན་གྱི་ཡུམ། །འཇིགས་པ་ཀུན་ལས་སྒྲོལ་མཛད་བཅོམ་ལྡན་མ། །ཡུམ་ཆེན་འཁོར་ལོ་རྒྱས་འདེབས་བཀྲ་ཤིས་གང༌། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །སངས་རྒྱས་རིག་བཞི་ཁྲོ་བའི་སྐུར་སྟོན་པ། །ཡེ་ཤེས་བཞི་དངོས་ཕྲིན་ལས་བཞི་ཡི་བདག །སྲས་མཆོག་རིགས་བཞིའི་བཀྲ་ཤིས་གང་ལགས་པ། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །རྒྱལ་བ་ཀུན་གྱི་སྟོབས་བཅུའི་རང་གཟུགས་ནི། །ཡེ་ཤེས་ཁྲོ་བཅུའི་ཕྱོགས་བཅུའི་གདོན་ཚོགས་འདུལ། །ཁྲོ་བོ་བཅུ་ཡི་བཀྲ་ཤིས་གང་ལགས་པ། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །སངས་རྒྱས་ཀུན་གྱིས་སྤྱོད་པའི་ཕར་ཕྱིན་བཅུ། །ཁྲོ་མོའི་སྐུར་སྣང་ཡེ་ཤེས་ཁྲོ་མོ་བཅུ། །ཤེས་རབ་ཡུམ་བཅུའི་བཀྲ་ཤིས་གང་ལགས་པ། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །ཁྲོ་བཅུའི་སྤྲུལ་པ་དགྲ་བགེགས་ཟ་བྱེད་བཅུ། །ཁྲོ་མོ་བཅུ་སྤྲུལ་དགྲ་བགེགས་གསོད་བྱེད་བཅུ། །ཁྲ་ཐབས་ཉི་ཤུའི་བཀྲ་ཤིས་གང་ལགས་པ། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །རྒྱལ་བ་སྲས་བཅས་ཀུན་གྱིས་བསྒོམས་པ་ཡི། །སྙིང་རྗེ་བྱམས་པ་དགའ་བ་བཏང་སྙོམས་ཏེ། །སྒོ་སྲུང་བཞི་ཡི་བཀྲ་ཤིས་གང་ལགས་པ། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །འཇིག་རྟེན་དྲེགས་པའི་གཙོ་བོ་གིང་ཆེན་བཞི། །གདོང་ལྷ་མཆེད་གསུམ་དྲེགས་པ་ལྔ་བསྡུས་སོགས། །ཆོས་སྐྱོང་ཕོ་རྒྱུད་བཀྲ་ཤིས་གང་ལགས་པ། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །རི་ཏི་མཆེད་བཞི་ཤྭ་ན་མུ་ཁ་བཞི། །འཛམ་གླིང་ནོར་གྱི་བདག་མོ་བསེ་མོ་བཞི། །མ་རྒྱུད་མཁའ་འགྲོའི་བཀྲ་ཤིས་གང་ལགས་པ། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །ཕུར་ནི་ཆོས་ཉིད་སྟོང་པ་དབྱིངས་ཀྱི་ངང༌། །པ་ནི་རྟེན་འབྲེལ་བསླུ་མེད་ཡེ་ཤེས་ལྔ། །ཟུང་འཇུག་འབྲས་བུའི་བཀྲ་ཤིས་གང་ལགས་པ། །དེང་འདིར་བདག་ཅག་རྣམས་ཀྱི་བཀྲ་ཤིས་ཤོག །ཨོཾ་བཛྲ་ཀཱ་ལི་ཀཱི་ལ་ཡ། མངྒ་ལཾ་སརྦ་སིདྡྷི་ཨ་ལ་ལ་ཧོཿ ཞེས་ཤིས་པ་རྒྱ་ཆེར་བརྗོད་ལ་རོལ་མོ་ལྡིར་བར་བྱའོ།། །།གཉིས་པ་ནི། དམ་སྲིའི་ཉམས་ལོན་གྱི་རྟགས་སུ་དོན་མེད་པར་སེམས་འཁྲུགས་ཤིང་འཐབ་རྩོད་འབྱུང་བ། དཀྱིལ་འཁོར་དང་མར་མེའི་མདངས་ཉམས་པ། ཆགས་སྡང་རང་གར་སྐྱེ་ཞིང༌། སྐྱོ་འཇིགས་སྙིང་མི་དགའ་བ། ནད་དང་སྡུག་བསྔལ་ལྷོངས་པ། གྱེར་བཟླས་ཀྱིས་སུན་པ་སོགས་ཕྱི་ནང་གི་འགལ་རྐྱེན་མང་ན། སྤྱིར་རེ་དོགས་ཀྱི་བསྙེངས་བཅད་དེ་ལྟ་བས་ཟིལ་གྱིས་གནོན། བྱེ་བྲག་ད་ལྟའི་ཕྱག་རྒྱུན་གྱི་དཀྱུས་སུ་འབྱུང་བ་ནི། ཉུ་ལེ་སྐྲོད་པའི་འཆམས་པ་རྣམས་གྲབས་སུ་ཚུད་པ་དང༌། དཀྱིལ་འཁོར་མདུན་དུ་འཚོགས་དགོས་པ་ཡིན་ཀྱང་སྤྲོས་བཅས་རྒྱུན་སྲོལ་ཕྱི་ཁམས་སུ་ལིངྒ་ཕུར་ཐུན་སོགས་འགོད། རྡོ་རྗེ་རྒྱལ་པོ་དང་རྒྱལ་ཚབ་ཞྭ་ཆོས། རྒྱལ་ཚབ་བཞི་སྔགས་ཆས་ཀྱིས་ཁྲིའུ་ཁར་བཞུགས། མདུན་དུ་འདབ་ཕུར་ཉུ་ལེའི་ལིངྒ་ཐུན་སྣོད་ཀུན་ཐུབ་ཀྱི་ཕྱག་མཚན་བོང་དབྱུགས་རལ་གྲི་གྲི་ལག་གྲི་རྐང་བཅས་བཀོད་ལ། ཨེ་ཡྃ་ཛྭ་ལ་རྃཿ བྲུབ་ཁང་ཡངས་པའི་ནང་དུ་དགྲ་བགེགས་དམ་སྲི་དངོས་སུ་གསལ་བར་གྱུར༔ ཞེས་བྲུབ་ཁང་བསྐྱེད། ན་མོ་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང༌། སངས་རྒྱས་ཀྱི་བཀའ་བདེན་པ་དང༌། ཆོས་ཀྱི་བཀའ་བདེན་པ་དང༌། དགེ་འདུན་གྱི་བཀའ་བདེན་པ་དང༌། བདེ་གཤེགས་སྒྲུབ་པ་བཀའ་བརྒྱད་ཀྱི་ལྷ་ཚོགས་འཁོར་དང་བཅས་པ་རྣམས་ཀྱི་བཀའ་བདེན་པ་དང༌། གཞན་ཡང་སྙིང་པོ་ཕྱག་རྒྱ་གསང་སྔགས་རིག་སྔགས་གཟུངས་སྔགས་རྣམས་ཀྱི་བཀའ་བདེན་པ་དང༌། ཁྱད་པར་དུ་ཡང་དཔལ་ཆེན་རྡོ་རྗེ་གཞོན་ནུའི་ལྷ་ཚོགས་རྣམས་ཀྱི་བཀའ་བདེན་པ་དང༌། བཀའ་སྡོད་ཆོས་སྐྱོང་མ་མོ་མཁའ་འགྲོ་དམ་ཅན་རྒྱ་མཚོའི་ཚོགས་དང་བཅས་པ་རྣམས་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་རླབས་ཀྱིས། དགྲ་བགེགས་གནོད་བྱེད་ཁྱད་པར་སྒྲུབ་པ་ཟབ་མོ་ལ་བར་དུ་གཅོད་པའི་དམ་སྲི་ཉུལ་ལེ་སྒབ་འདྲེ་ཐམས་ཅད་གཟུགས་ལིངྒ་འདི་ལ་ཁུག་ཅིག༔ ཏྲི་ཡྃ་ཛ༔ ཏྲི་བཛྲ་ཨངྐུ་ཤ་ཛ༔ ཛཿཧཱུྃ་བྃ་ཧོ༔ ལན་གསུམ། གིང་བ་ལས་ཀྱི་ཕོ་ཉར་གསལ་བའི་ཐུགས་ལས་མཚོན་ཆའི་ཆར་ཕབ་པས་གནོད་བྱེད་རྡུལ་དུ་བརླག་པར་བསམ་ལ། ཕུར་ཐུན་ཚོམ་བུར་བསྐུལ་བ་ནི། ཧཱུྃ། ཆོས་ཀྱི་དབྱིངས་ལས་རང་བྱུང་གྲུབ་པའི་ལྷ༔ ཕུར་པ་རོལ་པའི་དུར་ཁྲོད་ཆེན་པོ་ནི༔ ཤིན་ཏུ་མི་བཟད་ཁྲོ་གཏུམ་སྐུར་བསྟན་པ༔ དཔལ་ཆེན་ཡོངས་རྫོགས་དྲག་པོའི་ཕྲིན་ལས་མཛོད༔ ཧཱུྃ༔ ང་ནི་རྡོ་རྗེ་གཞོན་ནུའི་སྐུ༔ སྲས་འཁོར་སྤྲུལ་པ་བྱེ་བ་འབུམ༔ བཀའ་སྡོད་རབ་འཇིགས་ཕོ་ཉར་བཅས༔ ཕུར་པའི་ལྷ་ཚོགས་དུས་ལ་བབ༔ གཡས་ཀྱི་ཕྱག་ན་ཕུར་པ་འདྲིལ༔ གཡོན་གྱི་ཕྱག་ན་ལྕགས་ཀྱུས་འགུགས༔ ལྕགས་ཀྱུས་ཟུང་ལ་ཕུར་པས་ཐོབ༔ གནོད་བྱེད་དགྲ་བགེགས་རྡུལ་དུ་རློག༔ ཨོཾ་བཛྲ་མཧཱ་ཀྲོ་དྷ་པདྨ་ཀྲོ་དྷཱི་ཤྭ་རི་བཛྲ་ཀཱི་ལི་ཀཱི་ལ་ཡ་མཧཱ་ཡཀྵ་ཀཱ་ལ་རཱུ་པ་ཀརྨ་རྃ་རྃ་ཛྭ་ལ་རྃ་ཧཱུྃ་ཕཊ༔ གནོད་བྱེད་དགྲ་བགེགས་འབྱུང་པོ་ཐམས་ཅད་མཱ་ར་ཡ་ཧཱུྃ་ཧཱུྃ་ཕཊ༔ ཅེས་དྲག་སྔགས་ཕུར་སྐོར་བཅས་པ་དང༌། ཁྱད་པར་དུ་བཞི་སྙིང་གཅིག་དྲིལ། ཁྲོ་བཅུའི་ཐུན་སྔགས་རྣམས་ཀྱིས་གདབ། སྤུ་གྲིའི་སྔགས་བརྗོད་ལ་ཌཱ་ཀི་རྣམས་ཀྱི་ཐུན་གྱི་བྲབ། ཁྱད་པར་དཔལ་གྱི་ཕོ་ཉ་ཀུན་ཐུབ་རྒྱལ་མོ་བསྐུལ་བ་ནི། ཧཱུྃ༔ ཤར་ཕྱོགས་དཀར་མོ་དུང་གི་གཞལ་ཡས་ནས༔ ཁྲག་མདོག་དམར་མོ་བསྭེ་ཡི་ལན་ཕྲན་ཅན༔ སྤྱན་རྩ་དམར་ཟླུམ་ཉི་མའི་ཟེར་ལྟར་འཕྲོ༔ སྨིན་མ་གློག་འཁྱུག་བར་སྣང་གོ་སྐབས་འབྱེད༔ བུ་ཡུག་ཐོག་འབེབས་ཤངས་ནས་རྡོ་རྗེ་འཁྱུག༔ བཞད་པ་ཧེ་དང་དཔལ་གྱི་སྤུ་གྲིས་གཏམས༔ རྔམ་པའི་ལྗགས་འདྲིལ་བསྐལ་པའི་མེ་ཆེན་འབར༔ ཨག་ཚོམ་མེ་འབར་རབ་འབྱམས་སྲིད་པ་སྲེག༔ བསྐལ་པའི་འབྲུག་སྒྲ་སྙན་ནས་འབྲུག་སྟོང་སྒྲོགས༔ ལག་པ་དམར་པོ་སྤུ་གྲི་འབུམ་གྱིས་གཏམས༔ སེན་མོ་ལྕགས་ཀྱུའི་རྩེ་ལ་མེ་ཆེན་འབར༔ བ་སྤུ་གནམ་ལྕགས་ཞུན་མའི་རྡོ་རྗེ་འཁྲུགས༔ སྨིན་མཚམས་ལྕགས་ཀྱི་ཁྲོ་ཆུང་ཆར་འབེབས་ཤིང་༔ ཞབས་ཀྱི་ཕུར་བས་སྲིན་མོ་ལྔ་བརྒྱ་གཟིར༔ རལ་པའི་གསེབ་ནས་ཁྲག་གི་ཆར་པ་འབེབས༔ ཤིན་ཏུ་མི་བཟད་གཏུམ་ཆེན་ཁྲག་འཐུང་མ༔ སྲིན་མོའི་སྙིང་འབྱིན་ཆངས་པར་བཅུག་ནས་གསོལ༔ ཤིན་ཏུ་མི་བཟད་འབར་བའི་སྐུ་གཅིག་མ༔ དཔག་ཚད་ལྔ་བརྒྱར་རྒྱུག་ཅིང་ཀླུ་སྲིན་སྒྲོལ༔ ཁྲོས་པའི་ཞལ་མདོག་ཁྲག་གི་མཚན་པ་ཁ༔ ན་བཟའ་དམར་པོ་སྲིན་གྱི་གཡང་གཞི་གསོལ༔ ཕྱོགས་བཅུར་ཁ་བལྟས་ཕྱོགས་སྐྱོང་ཞབས་ཀྱིས་མནན༔ བདུད་ལ་བབ་ན་སྙིང་ཁྲག་དྲོན་མོ་གསོལ༔ སྲིན་ལ་བབ་ན་སྲོག་རྩ་དམར་པོ་གཅོད༔ དགྲ་ལ་བབ་ན་དུག་གི་ཁ་ཆུ་འདེབས༔ བགེགས་ལ་བབ་ན་རཱུ་པ་རྡུལ་དུ་རློག༔ དཔལ་གྱི་ཕོ་ཉ་དཔལ་གྱི་ཐུགས་ལས་སྤྲུལ༔ དམ་ཉམས་དགྲ་དང་འབྱུང་པོ་བགེགས་ལ་སོགས༔ ཕུང་པོ་དུམ་བུར་གཏུབས་ལ་དོན་སྙིང་སྲེག༔ དམ་ཉམས་ཉུལ་ལེའི་བར་ཆད་རྡུལ་དུ་རློག༔ དམ་ཚིག་དུས་ལ་བབ་བོ་ས་མ་ཡ༔ ཧཱུྃ་གྲུ་བུ་གྲུ་ཨ་པ་ཙེ༔ ཧཱུྃ་གྲུ་བུ་གྲུ་ཨ་པ་ཙེ༔ རཱུ་པ་ཙེ༔ ན་ར་ཙེ༔ ཙ་མེད་ཐུན་ཐུན༔ ན་ཤ་སྟྭཾ་བྷ་ཡ༔ ཡཀྴ་བྱིན༔ ཡཀྴ་བྱིན༔ ཕྱེ་མ་ཕྱེ་མ༔ རྡུལ་ཕྲན་རྡུལ་ཕྲན༔ ཙིཏྟ་རྦད་ནན༔ ཨོཾ་སུཾ་བྷ་ནི་སོགས། ཨོཾ་བཛྲ་ཀཱི་ལ་ཀཱི་ལ་ཡ་པྲ་མ་རཱ་ཛ་ཏྲིག་ནན༔ རྙ་ན་རཀྴ་རྦུད་ལིང་༔ ཏྲིའུ་ཏྲིའུ་མ་མ་ན་ཡ་ཤོ་ན་ཛ༔ མཱ་ར་ཡ༔ རྦད་རྦད༔ དྲག་སྔགས་སྤོས་རོལ་དང་ཁྱད་པར་གྱི་དབྱུག་པས་སྡིགས་ཤིང་ཐུན་གྱི་བྲབ། འདིར་ཡང་གར་འཆམས་པ་རྣམས་ཀྱི་འགྲོས་དང་ཆ་ལུགས་འཆམས་ཡིག་ལྟར་ལ། ཤར་ཕྱོགས་དཀར་མོའི་མཐར། ཀུན་ཐུབ་མའི་ཕྱག་མཚན་ཁྱད་པར་གྱི་དབྱུག་པ། དཀར་པོས་མི་རྐང་ལ་ཞིང་ལྤགས་ཀྱི་ལྕགས་འབྲས་བཏགས་པ། ནག་པོས་གྲི་ལག་བཅས་གཡོན་པ་རྣམས་ཀྱིས་ཐོགས་ཏེ་དཀྱིལ་འཁོར་ལ་བསྐོར་བ་དང་ཕྱི་ནང་ཀུན་ཏུ་ཐུན་བྲབས་པའི་ཚེ་སློབ་དཔོན་སོགས་ཏིང་ངེ་འཛིན་མ་ཡེངས་པས་མཚམས་གཅོད་པ་དང་མཐར་སྲུང་འཁོར་གྱི་དམིགས་པ་བརྟན་པོར་བསྒོམ་བཞིན་དུ་སྲུང་སྔགས་རྣམས་བརྗོད། དེ་ནས་ནང་དུ་ལོགས་ཏེ་རྒྱན་བཀོད་ཉིན་ལྟར་ཕྱོགས་བཞིའི་བྱིན་འབེབས་བྱ། རིག་འཛིན་བྱིན་འབེབས་མ་ལྕོགས་ན་ཁར་སེང་ཚར་གཅིག་དེས་འཐུས། བྱིན་འབེབས་གྲུབ་འཕྲལ་ཀཱི་ལ་ཡའི་ཛཔྲ་དབྱངས་ཀྱིས་དྲངས་པའི་ཛཔྲ་དྲག་ཏུ་བཟླས་ཏེ་གྲོལ་བ་ཐུན་ཐམས་ཅད་ལ་འགྲེ། འདིར་ཉུང་ལེ་བསྐྲད་འཆམས་སྤྲོས་བཅས་དང་སྦྲེལ་སླ་བའི་དབང་དུ་བྱས་ནས་ལག་ལེན་སྤྱི་ལྟར་བཀོད་པ་ཡིན་གྱི་འཆམས་སོགས་མི་སྤྲོ་ན། འདི་ཉིད་ཀྱི་རང་ལུགས་མཚན་ཐུན་གྱི་མཇུག་ལྟར་ཡིན་ལ། དེ་ལས་ཀྱང་སྤྲོས་པ་བསྡུ་ན་ཐུན་དྲུག་སོ་སོའི་མཐར་རྣལ་འབྱོར་པ་རྣམས་ལྷའི་ང་རྒྱལ་བསྐྱེད་ལ་ཀཱི་ལ་ཡ་དྲག་ཏུ་བཟླས་ཏེ་གུ་གུལ་གྱི་དུད་པ་འགྲིམས་པ་ཙམ་གྱིས་ཀྱང་ཆོག་པར་གསུངས་ལ། ཕུར་སྒྲུབ་སྐབས་འདིར་རྡོ་རྗེ་མཚམས་པར་མངའ་གསོལ་བའི་རྒྱལ་ཐེབ་གཅིིག་གཞུང་འཚོགས་གྲལ་ལམ་གང་བདེར་བཞུགས་ནས། གྲུབ་ན་ཉིན་མཚན་ལན་དྲུག་ཏུ་ཉུལ་ལེ་བསྐྲད་པ་བཀའ་བརྒྱད་སྒོས་བསྐུལ་ལྟར་བྱ་ཞིང༌། འགྲུལ་དང་ཡོ་བྱད་ལ་མེ་ཐུན་ཆུ་ཐུན་རྡེག་པ་སོགས་མཚམས་གཅོད་དང་སྲུང་འཁོར་ལ་གཙོར་བཏོན་ཅིང༌། ཁྱད་པར་ནངས་ནུབ་ཏུ་སྲུང་བའི་འཁོར་ལོ་རྒྱས་པར་བསྒོམ། མི་ལྕོགས་ན་མེ་ཆུའི་ཐུན་གྱི་བྱ་བ་ཙམ་ལས་གཞན་དཀྱུས་འགྲེར་ཞུགས་པས་འཐུས་ཀྱི་མཚམས་པ་ཟུར་དུ་འཚོགས་མི་དགོས། གཞུང་སྲོང་བ་ཟུར་དུ་བཞུགས་མཁན་འཛོམ་ན་འདི་ཉིན་ནས་བརྩམས། ལྡེབ་གཡག་གཅིག་ཏུ་རས་བྲིས་ཀྱི་དཀྱིལ་འཁོར། ཆགས་མེད་ལུགས་ཀྱི་གཏོར་མ་བདུན་ཚར། སྨན་རག ཕྱི་མཆོད་ཙམ་ལ་བརྟེན། མཆོད་གཏོར་དང་ཚོགས་ཀྱི་ཡོ་བྱད་རྒྱས་པར་བཤམས་ལ། ལས་བྱང་ཉིན་རེ་བཞིན་ཚར་གསུམ་གསུམ་བཏང་དགོས་པའི། ཚར་རེ་རེ་བཞིན་ཆགས་མེད་རིན་པོ་ཆེས་མཛད་པའི་ཕུར་གསོལ་ཚང་བ་དང༌། ཚོགས་སྐོར་དྲིལ་ཐུན་བཅས། ཚར་རྗེ་མར་དམ་ཅན་སྤྱི་གཏོར་སྦྱར། བསྙེན་པ་ཉུང་ཙམ་རེས་འཐུས་ཤིང༌། སྔོན་རྗེ་ཆོ་གའི་འགྲིགས་སྤྱི་གཞུང་ཆེན་དང་ཁོག་མཚུངས་སོ། །ཉིན་མོར་བསྙེན་རྒྱུན་པ་ཇི་ཙམ་བརྗེ་ལེན་བྱས་ཀྱང་སྔ་མ་རྣམས་གྲལ་དོར་བཞེངས་ནས་གསུང་མི་བཅད་ལ། རྗེས་མ་གྲལ་ལ་འཁོད་ནས་ཛཔྲ་བསྙེན་དབུ་ཚུགས་པའི་ཚེ་སྔ་མ་རྣམས་ཀྱིས་ཁ་སྐོང་དང་སྟོང་ཚིགས་འབུལ་ནས་གྱེས་སོ། །མཚན་ཐུན་ལ་གསུམ་བྱ་བའི་གསུམ་ཀར་རྒྱལ་ཐེབ་རེ་དབུ་བཞུགས་ཀྱིས་དཔོན་སློབ་ཁ་ཤས་ནས་ལས་བྱང་བརྡ་སྒོ་ཕྱག་ནས་བསྙེན་པའི་བར་བཏང༌། བསྙེན་པར་སླེབ་སྐབས་ཐུན་པ་སྔ་མ་གྲོལ་ཞིང་རྗེས་མ་བསྙེན་ཚུལ་ཉིན་མོ་དང་འདྲ། ལས་བྱང་པ་རྣམས་ཀྱིས་བསྙེན་པ་ཉུང་ཙམ་དང་ཁ་སྐོང་སྟོང་ཚིགས་མཐར་རྒྱལ་ཐེབ་མདུན་ཐུན་དང་ལིངྒ་སོགས་བཀོད་ལ་ཉུ་ལེ་སྐྲོད་དགོས་པས། འགུགས་གཞུག་ལྷུག་པ་ལན་གསུམ་མཐར་གདང་ཁ་ལྟར། དམ་ཚིག་ཆེན་པོ་སོགས་ཀྱིས་བསྐུལ་བའི་མཐར། བཞི་སྙིང༌། ཐུན་སྔགས། སྤུ་གྲིའི་སྔགས་ཀྱིས་ཐུན་གདབ། བསྐྲད་སྔགས་ལན་གསུམ་བརྗོད། སྒྲུབ་ཁོག་བྱིན་འབེབས་ཉིད་ལན་གཅིག་བརྗོད་ལ་སྔགས་དབྱངས་བཅས་གྲོལ། དེ་ཡན་ཆད་ཀྱིས་ཉིན་གསུམ་པ་སྟེ་སྒྲུབ་དངོས་གཞིའི་ཉིན་དང་པོ་སོང༌། ཉིན་བཞི་པ་ཕན་ཆད་སྒྲུབ་པ་ཞག་གྲངས་གང་བྱེད་ལ་འདོན་འགྲིགས་སོགས་དེ་ཁོ་ན་ལྟར་ལས་འདོར་ལེན་མི་དགོས། ནངས་རེ་བཞིན་དགེ་སློང་བཞི་སྡེ་ཙམ་གྱིས་རྒྱལ་ཐོ་དང་སྒོ་བྱང་ཕྱིན་ནང་ཁ་གསོ། འདོན་བྱ་མཆོད་གཏོར་སྔར་ལྟར་དང༌། ཆ་གསུམ་བཏང་བ་སོགས་ཀྱང་མཛད་པའི་སྲོལ་མཆིས་སོ། །གྲོལ་བའི་སྔ་ཉིན་པདྨ་རྒྱལ་ཐེབ་དཔོན་སློབ་ནས་དབང་གི་སྦྱིན་སྲེག་བྱའོ། །གསུམ་པ་ནི། དངོས་གྲུབ་ཀྱི་ལྟས་ལ་གནས་སྐབས་དང་མཐར་ཐུག་དངོས་དང་ལྟར་སྣང་ལ་སོགས་པའི་ཚུལ་གྱིས་འབྱུང་བ་རྣམས་གཞུང་སྤྱི་དང་ཁྱད་པར་རང་གཞུང་གནད་འབྱངས་ལས། མཚན་མའི་ལྟས་རབ་འབྲིང་ཐ་མ་གསུམ་འབྱུང་སྟེ༔ རབ་ཕུར་པ་འགུལ་བ༔ འཁྲབ་པ༔ རཀྟ་མི་སྐམ་ཞིང་འགུལ་བ༔ མར་མེ་གསལ་ཞིང་ཞག་གསུམ་འཛིན་པ་དང་༔ ཏིང་ངེ་འཛིན་གསལ་བ༔ ཉམས་དགའ་བ༔ དྲི་བཟང་འཐུལ་བ་ལ་སོགས་པ་འབྱུང་ངོ་༔ འབྲིང་དུ་རིན་པོ་ཆེའི་གླིང་དུ་ཕྱིན་པ་དང༌། ཉི་ཟླ་ལུས་ལ་ཤར་བ་དང་༔ ཉི་ཟླ་ལག་གིས་བཟུང་བ་དང་༔ ཉི་ཟླ་ལ་ཞོན་པ་དང་༔ དར་ཕྱར་དུང་འབུད༔ མེ་འབར༔ ཕུར་པ་ལ་སོགས་པ་ཕྱག་མཚན་རྙེད་པར་འབྱུང་ངོ་༔ ཐ་མ་མེ་ཏོག་སྔོན་པོའི་གླིང་དུ་འདུག་པ་དང་༔ ནམ་མཁའ་ལ་འཕུར་བ་དང་༔ ཆུ་ཆེན་བརྒལ་བ༔ མཚོན་རྣོན་ཐོགས་པ༔ ཉམས་དཔའ་གདིང་སྐྱེ་བ་ལ་སོགས་པ་འབྱུང་ངོ་༔ ཞེས་པ་ལྟར་ཡེ་ཤེས་ཀྱི་ལྷ་ཉེ་བར་བསྙེན་པའི་རྟགས་རྣམས་གློ་བུར་དུ་བྱུང་ན་རྒྱུན་གྱི་དངོས་གྲུབ་ལེན་ཆོག་བྱ་ཞིང་༔ ལྟས་བཟང་གཏན་ལ་ཕེབ་པ་ན་དངོས་གྲུབ་བླང་བ་ལ་འཇུག་གོ །སྤྱི་དོན་གསུམ་པ་ལའང་གསུམ། བདག་དོན་དུ་དངོས་གྲུབ་བླང་བ། གཞན་དོན་དུ་དབང་བསྐུར་བ། ཐུན་མོང་དུ་མཇུག་བསྡུ་བའོ། །དང་པོ་ནི། གྲོལ་ཉིན་ཅུང་ཟད་སྔ་བར་ཚོགས་ལ། ལས་བྱང་སོགས་འདོན་བྱ་ཉིན་སྔ་མ་རྣམས་ལྟར་ལ་བསྙེན་པ་བསྡུས་ཙམ་སྐབས་ཐུན་དཔོན་གཟུངས་ཐག་རྒྱལ་ཚབ་པར་འབུལ། མཐར་ཐུན་པ་རྣམས་དང་ཆབ་གཅིག་ཁ་སྐོང་དང་སྟོང་ཚིགས་བྱས་ལ་གཟུངས་ཐག་ལས་རྡོར་གྱིས་བསྡུ་ཞིང༌། ཐུན་པ་རྣམས་ཀྱིས་ཀཱི་ལ་ཡ་ལ་དངོས་གྲུབ་བླང་སྔགས་བཏགས་ལ་བཟླས། འདི་ཉིན་སྔ་མ་གཏོར་སྤུངས་དང་ཆད་བརྟན་གསར་དུ་བཤམ་མི་དགོས། གཏེར་གཞི་གྲུབ་པ་དང༌། དངོས་གྲུབ་བླང་བ་ནི། དཀྱིལ་འཁོར་གྱི་མདུན་དུ་སྟེགས་བུ་ཁེབས་ལྡན་དཀར་པོའི་སྟེང་དུ་འབྲུ་དཀར་པོས་གཡུང་དྲུང་གཡས་འཁྱིལ་དུ་བྲིས་པའི་དབུས་སུ་ལས་བཞི་ལྷུན་གྲུབ་ཀྱི་འབྲང་རྒྱས་དཀར་དམར་གྱིས་སྤྲས་ཤིང་ཨོཾ་ཨཱཿཧཱུྃ་གིས་མཚན་པ། གཡས་སུ་ཐོད་པ་མཚན་ལྡན་དུ་བུར་ཆང་ལ་ཆོས་སྨན་བཏབ་པའི་སྟེང་ཚིལ་ཆེན་གྱི་སྤྲིན་ཁེབས་བཏང་བའི་ཁར་ལུག་ཤ་ལག་གཡས་སོག་རྩ་བཅད་འཕྲོ་མདུན་བསྟན་དར་སྣ་ལྔས་བཀབ་པའི་སྟེང་རྡོ་རྗེ་བཞག་པ། གཡོན་ཐུ་རཀྟའི་སྣོད་དང༌། མཐའ་བསྐོར་བཟའ་བཅའ་བཏུང་བ་དཀར་མངར་ཟས་སྣ་ཚོགས་ཚད། མངར་གསུམ་རིལ་བུས་མཆེད་རྣམས་ལ་ལྡོང་ངེས་ཀྱིས་བསྐོར་ལ་དར་དམར་མཐིང་གིས་བཀབ་པའི་སྟེང་དུ་མཉྫིའི་ཁར་སྒྲུབ་རྫས་བྷནྡྷ་ཁྱད་འཕགས་དེ་ཉིད་བླང་ལ་དངོས་གྲུབ་ཀྱི་གསོལ་ཚིག་གསར་དུ་བཅུག་པ་བཀོད། སློབ་དཔོན་འདུས་པ་རྣམས་ཞྭ་ཆོས་བཅས་ལས་བྱང་ལྟར། ཧཱུྃ༔ ཉོན་ཅིག་བགེགས་དང་སོགས་ཀྱིས་བགེགས་བསྐྲད་བྱ། སྐབས་འདིར་ལས་ཀྱི་རྒྱལ་ཐེབ་པས་དཀྱིལ་འཁོར་བསྐོར་ཞིང་བགེགས་བསྐྲད། ང་ནི་རང་བྱུང་དང་ཁྲོ་ཆེན་འབར་བ་སོགས་ཀྱི་སྲུང་འཁོར་བསྒོམ། འགུགས་གཞུག ན་མོ་རིག་འཛིན་རྩ་བརྒྱུད་སོགས་ནས། དངོས་གྲུབ་ལ་བར་ཆད་བྱེད་པའི་བགེགས་དང་ལོག་པར་འདྲེན་པ་ཐམས་ཅད་དམིགས་པའི་རྟེན་འདི་ལ་ཁུག་ཅིག་ཏྲི་ཡམ་སོགས་ལན་གསུམ་གྲུབ་ནས་ཡར་བཞེངས་ལ་དཀྱིལ་འཁོར་བསྐོར་བ་བྱེད་དེ་མཆེད་ལྕམ་རྣམས་ལག་པ་ལུ་གུ་རྒྱུད་དུ་སྦྲེལ་ལ་གོང་ལྡེབ་༢༡ནང་གི་བྲོ་བརྡུང༌། ཧཱུྃཿ དངུལ་ལམ་དཀར་པོ་སོགས་ལས་བཞིའི་བྲོ་ཡོངས་རྫོགས་ཚར་ནས་གྲལ་དུ་བཞུགས་ལ། ལས་རྡོར་ནས་སྤོས་གཡབ་དར་དང༌། རྒྱལ་ཚབ་པས་གཡབ་དྲིལ་ཐོགས་ལ་འདུས་པ་དང་དཀྱིལ་འཁོར་བསྐོར་ལ་གོང་ལྡེབ་༥༠ནང་བླ་མ་རིག་འཛིན་སོགས་ནས། ཧཱུྃ༔ དབུས་ཕྱོགས་འོག་མིན་སོགས། གཞུང་གི་བྱིན་འབེབས་བརྗོད་ཅིང་བྱིན་དབབ། དེ་ནས་ཡེ་ཤེས་སྐུ་མཆོག་དང་ཡིག་བརྒྱ་བརྗོད་ལ་དངོས་གྲུབ་ཀྱི་གེགས་སུ་འགྱུར་བའི་ནོངས་པ་བཤགས། དངོས་གྲུབ་རྫས་ཀྱི་ཁར་གཟུངས་ཐག་རྡོ་རྗེ་བཞག་པའི་སྣེ་རྡོར་སློབ་ཀྱིས་འཛིན་ཏེ་རྫས་རྣམས་དངོས་གྲུབ་ཀྱི་ཕུང་པོར་བྱིན་གྱིས་བརླབས་པ་ནི། རཾ་ཡཾ་ཁཾ་གིས་སྦྱངས། དངོས་གྲུབ་ཀྱི་རྫས་ཀྱི་སྟེང་དུ་ཨོཾ་ཨཱ་ཧཱུྃ་གི་ཡི་གེ་ལས་འོད་ཟེར་ཕྱོགས་བཅུར་འཕྲོས༔ རྒྱལ་བ་ཐམས་ཅད་ཀྱི་སྐུ་གསུང་ཐུགས་ཀྱི་ངོ་བོ་ཐམས་ཅད༔ ཨོཾ་དཀར་ཨཱ་དམར་ཧཱུྃ་མཐིང་དུ་གྱུར༔ རྫས་རྣམས་ལ་ཆར་བབ་པ་བཞིན་རྒྱུན་མི་ཆད་པར་སིབ་སིབ་ཐིམ་པར་གྱུར༔ ཕྱག་རྒྱ་པད་ཀོར་བྱས་ལ། ཀཱི་ལ་ཡ་འབྲུ་བཅུ་དྲུག་པའི་ཤམ་དུ། ཀཱ་ཡ་སིདྡྷི་ཨོཾ༔ ཝ་ཀ་སིདྡྷི་ཨཱ༔ ཙིཏྟ་སིདྡྷི་ཧཱུྃ༔ སརྦ་སིདྡྷི་ཧྲཱི༔ ཞེས་བཏགས་པ་བརྒྱ་རྩ་ཙམ་བཟླས་ལ། སྙན་པོའི་གདུང་དབྱངས་དྲག་པོའི་སྒྲ་དང་བཅས་པས། ཧཱུྃ༔ སྲིད་པའི་ཕུར་བུ་སྒྲུབ་པ་དང་༔ དབང་དང་དངོས་གྲུབ་བླང་བའི་ཕྱིར༔ གཉིས་མེད་དག་པའི་མཁའ་དབྱིངས་ནས༔ ཡེ་ཤེས་ཁྲོ་བོ་གཤེགས་སུ་གསོལ༔ ས་མ་ཡ་ཛཿཧཱུྃ་བཾ་ཧོ༔ ཞེས་བསྐུལ། དངོས་གྲུབ་ཀྱི་སྨན་རཀ་བདུད་རྩིར་སྦར་བ་ཐོགས་ལ། ཧཱུྃ༔ འཆི་མེད་བདུད་རྩི་སྨན་གྱི་བཅུད༔ ཉོན་མོངས་གདུང་བ་སེལ་བའི་མཆོག༔ ཛ་གད་རཀྟའི་མཆོད་པ་འདི༔ དཀྱིལ་འཁོར་ལྷ་ཚོགས་རྣམས་ལ་འབུལ༔ ཞེས་ཁྲག་ཆང་མཐེབ་སྲིན་གྱིས་འཐོར་ཞིང༌། ཨོཾ་བཛྲ་ཀཱི་ལི་ཀཱི་ལ་ཡ་སོགས་སོ་སོའི་མཚན་དང་སྔགས་མཐར། མཧཱ་པཉྩ་ཨ་མྲྀ་ཏ་ཁཱ་ཧི༔ མཧཱ་རཀྟ་ཁཱ་ཧི༔ ཞེས་བཏགས་པས་མཆོད། དངོས་གྲུབ་བསྡུ་བའི་ཛ་པྲ་དབྱངས་དང་བཅས་པས་སློབ་དཔོན་དང་རྒྱལ་ཐེབས་རྣམས་དཀྱིལ་འཁོར་ལ་བསྐོར་ཞིང་ཤར་དུ་འཁོད་པས་ཐུགས་དམ་བསྐུལ་ཏེ་འདོད་པའི་དོན་ལ་གསོལ་བ་གདབ་པ་ནི། ཐལ་མོ་སྦྱར་ལ། ཧཱུྃ༔ ལྷག་པའི་ལྷ་མཆོག་སོགས་ནས་གཞུང་གི་དངོས་གྲུབ་བླང་ཚིག་གདུང་དབྱངས་ཀྱིས་བསྐུལ་ནས། ལྷ་གནད་ལ་དབབ་པ་ནི་སྤོས་དང་ཤ་ཆེན་བསྲེག རོལ་མོ་བསྒྲག གདུང་ཤུགས་དྲག་པོས་པད་ཀོར་ཐལ་སྦྱར་བཅས། ཧཱུྃ༔ དགོངས་ཤིག་རྡོ་རྗེ་ཕུར་པའི་ལྷ༔ རིག་འཛིན་མཁའ་འགྲོ་དམ་ཅན་ཚོགས༔ དཔང་གྱུར་ཐམས་ཅད་དགོངས་སུ་གསོལ༔ དང་པོ་བསྙེན་ཅིང་བར་དུ་བསྒྲུབས༔ བསྐྱེད་རྫོགས་གཉིས་ཀྱི་ལས་གཞུང་བསྲངས༔ སྨིན་གྲོལ་གཉིས་ཀྱིས་རྒྱུད་ཀྱང་སྦྱངས༔ ཞག་དུས་གྲངས་དང་རྟགས་ཀྱང་ཐེམས༔ དེང་སང་སྐྱ་རེངས་དང་པོ་ཤར༔ རྡོ་རྗེ་སྲིན་པོའི་ནམ་ལངས་ཉེ༔ འདོད་དགུའི་དངོས་གྲུབ་རིན་ཆེན་གཏེར༔ ད་ནི་འབྱུང་བའི་དུས་ལ་བབ༔ རྡོ་རྗེ་ཕུར་པའི་ལྷ་ཚོགས་རྣམས༔ ཐབས་ཀྱི་སྤྱོད་པའི་འགྲོ་དོན་དུ༔ བྱམས་དང་སྙིང་རྗེ་གང་འདུལ་བའི༔ སངས་རྒྱས་ཕྲིན་ལས་རྫོགས་མཛད་ནས༔ སྐུ་གསུང་ཐུགས་ཡོན་ཕྲིན་ལས་ཀྱི༔ དབང་དང་དངོས་གྲུབ་བདག་ལ་སྩོལ༔ ལྷ་དང་སྐལ་བ་མཉམ་པར་ཤོག༔ ཅེས་དང༌། ལས་བྱང་གི ཧཱུྃ༔ རྡོ་རྗེ་གཞོན་ནུའི་རིག་འཛིན་རྣམས༔ སོགས་ཀྱང་བརྗོད་ལ། དཀྱིལ་འཁོར་གྱི་ལྷ་ཚོགས་རྣམས་ཀྱི་གནས་གསུམ་ནས་དངོས་གྲུབ་འབྲུ་གསུམ་གྱི་ཚུལ་དུ་བར་མ་ཆད་པར་རང་གི་གནས་གསུམ་དུ་ཐིམ་པར་བསམ་ལ་གོང་གི་སྔགས་འཛབ་ཤམ་བུ་ཅན་དབྱངས་བྱས་ལ་བགྲང་བའི་ཚེ། ལས་རྡོར་གྱིས་གཙོ་ཕུར་བུམ་པ། སྐུ་གསུང་ཐུགས་རྟེན་སོགས་སློབ་དཔོན་དང་རྒྱལ་ཚབ་པར་ཕུལ་ལ། དེ་དག་གིས་གནས་བཞིར་གཏུགས་ཏེ་དབང་བླང༌། ལྷ་དང་དངོས་གྲུབ་འོད་དུ་ཞུ། བདག་གི་ཐུགས་སྲོག་ལ་བསྡུ་ཞིང་དབྱེར་མེད་དུ་གྱུར་པར་བསམ་ལ། འབྲང་རྒྱས་སོགས་དངོས་གྲུབ་རྫས་ཀྱི་ཕུད་དཀྱིལ་འཁོར་པ་དང་རྡོར་སློབ་ཟུང་ལ་ཕུལ་གྲུབ་པ་དང༌། རྡོར་སློབ་ཀྱིས་གཙོ་ཕུར། རྒྱལ་ཚབ་པས་སྐུ་གསུང་ཐུགས་རྟེན། ཡུམ་གྱིས་རྣམ་བུམ་གྱི་དབང་བསྐུར་ཞིང༌། རྒྱལ་ཐེབ་ལས་རྡོར་སོགས་ཀྱིས་བདུད་རྩི་སོགས་དངོས་གྲུབ་ཀྱི་རྫས་རྣམས་བཀྱེ། གལ་ཏེ་དབང་བསྐུར་ན་སྐབས་འདིར་ལས་རྡོར་སོགས་ཀྱིས་དངོས་གྲུབ་ཀྱི་རྫས་བཀྱེ་བ་ཙམ་གྱིས་འཐུས་སོ། །སྐབས་འདིར་རིན་ཆེན་རྒྱལ་ཐེབ་དཔོན་སློབ་རྣམས་ནས་རྒྱས་པའི་སྦྱིན་སྲེག་བྱ་ཞིང་དངོས་གྲུབ་ཀྱི་ཕུད་ཀྱང་བསྲེག བསྙེན་རྒྱུན་གྲོལ། དེ་ནས་ཚོགས་བྱིན་རླབས་ནས་བསྒྲལ་བསྟབ་ཡན་རྒྱས་པར་བྱ་བའི་བསྟབ་པའི་སྐབས་ཉུལ་ལེའི་ལིངྒ་མེར་བསྲེགས་ནས་ཐལ་བ་ཕྱེད་ཆོས་སྐྱོང་གཏོར་མར་བསྟབ། ཕྱེད་མནན་ཆས་སུ་བཞག་ཚོགས་ལ་རོལ། ལྷག་མ་བསྡུས་ལ་སྔར་བཙོན་འཛིན་བྱས་པའི་ལྷག་མ་དང་ལྷན་ཅིག་ལྷག་ཆོག་བྱས་པའི་མཐར་འབེབས་རིང་རྐང་གླིང་བཤུགས་པའི་སྒྲས་མཚོན་པར་གིང་པ་གཉིས་དོན་ལ་རྒྱུག་འདུར་གར་སྟབས་ཀྱིས་ཁྱེར་ཏེ་སྒྲུབ་ཁང་ཕྱི་རོལ་ལྷོ་ནུབ་གོང་པ་མདུན་ཅུའི་མཚམས་སུ་བསྐྱལ། དེ་ནས་བསྐུལ་བ་དང་དམ་ཅན་གཏོར་འབུལ། ཆད་མདོའི་སྐབས་བཀའ་སྲུང་གཏོར་མ་དང་ཆད་མདོ་རྒྱུན་བཞག་རྣམས་བརྫངས་ལ་མེ་སྒྲོན་བཅས་ཐོག་ཁར་འབུལ། ལས་ཀྱི་རྒྱལ་ཐེབ་ཀྱི་ཟློག་གཏོར་ཐོགས་ལ་ཆད་མདོའི་གཤམ་གྱི་ཟོར་བསྐུལ་བརྗོད་ཅིང་དམིགས་བྱའི་ཕྱོགས་སམ་ཐེབ་ལྡོག་དང་བསྟུན་པར་ཟློག་སྔགས་བརྗོད་བཞིན་འཕངས། བརྟན་མའང་རྒྱུན་བཞག་ཕུལ། རྟ་བྲོའི་སྐབས་སྒོ་དྲུང་དུ་ལིངྒ་བསྲེགས་ཐལ་དང་སྔར་མན་ཆས་མདོར་བསྡུས་བཀོད་པ་ཡོད་ན་དེའམ། མེད་ན་ཟན་ལིང་སྐྱེར་ཕུར་བཏབ་པ་དོང་གྲུ་གསུམ་བྲུས་པར་བཅུག རྒྱ་གྲམ་སོགས་ཀྱིས་མནན། དེ་ནས་རྗེ་ཆོག་ནི། ཧཱུྃ༔ ལྷན་ཅིག་སྐྱེས་སྦྱོར་ཕྱི་ནང་གསང་བཀོད་པའི༔ མཆོད་པ་རྣམ་མང་དངོས་འབྱོར་ཡིད་སྤྲུལ་པ༔ རང་བྱུང་སྤྲུལ་པའི་ལྷ་ལ་མཆོད་པ་འབུལ༔ གཉིས་མེད་བླང་དོར་མེད་པར་བཞེས་སུ་གསོལ༔ ཨོཾ་བཛྲ་ཨརྒྷཾ་སོགས་ནས་ཤཔྟ་པྲ་ཏིཙྪ་སྭཱཧཱ༔ ཧཱུྃ༔ རྩ་བརྒྱད་ཡན་ལག་སྟོང་སྦྱར་སྨན་ཆེན་དང་༔ ཉོན་མོངས་མཁའ་དབྱིངས་གསང་བའི་རཀྟ་མཆོག༔ བཅུད་ཆེན་རྫས་མཆོག་གཏོར་མ་བཅས་ཏེ་འབུལ༔ མཧཱ་པཉྩ་ཨ་མྲྀ་ཏ་རཀྟ་བ་ལིངྟ་ཁཱ་ཧི༔ ཧཱུྃ༔ གཏི་མུག་ཤ་ཡི་རང་བཞིན་རི་ལྟར་བསྙིལ༔ འདོད་ཆགས་ཁྲག་གི་རྒྱ་མཚོ་རྦ་ཀློང་འཁྲུགས༔ ཞེ་སྡང་རུས་པའི་ཕུང་པོར་བཅས་པ་རྣམས༔ རྡོ་རྗེ་སྲིན་པོ་འཁོར་དང་བཅས་ལ་འབུལ༔ བསྟོད་པ་ནི། ཧཱུྃ༔ དཔལ་ཆེན་རྡོ་རྗེ་གཞོན་ནུ་ཁྲོ་བོའི་རྒྱལ་སོགས་ནས་ཕུར་པའི་སྲུང་མ་ཞལ་བཞེས་དམ་ཅན་ཚོགས༔ འཁོར་དང་བཅས་ལ་ཕྱག་འཚལ་བསྟོད་པར་བགྱི༔ ཁྱེད་ཀྱི་ཐུགས་རྗེ་ཐུགས་དམ་དུས་ལ་བབ༔ མངོན་སྤྱོད་དྲག་པོའི་ཕྲིན་ལས་འགྲུབ་པར་མཛོད༔ ཅེས་བསྟོད་ནས་ནོངས་བཤགས་དང་བསྡུ་ལྡང་དགེ་བསྔོ་བཀྲ་ཤིས་བཅས་བྱའོ། །གཉིས་པ་གཞན་དོན་དུ་དབང་བསྐུར་བ་ལ། དབང་གཙོ་བོར་བྱེད་པའི་ལུགས་ཀྱི་གཞན་དུ་བལྟ་ཞིང༌། སྐབས་འདིར་སྒྲུབ་ཆེན་གྱི་མཇུག་དངོས་གྲུབ་ལེན་པའི་རྗེས་འབྲེལ་སྒྲུབ་རྫས་དངོས་སུ་སྦྱིན་པའི་ཚུལ་ཙམ་ཡིན་པས་གོང་གསལ་དེས་ཀྱང་འཐུས་མོད། སྤྲོ་ན་དོན་དབང་ཡིད་བཞིན་ནོར་བུའམ། ཆགས་མེད་ཞབས་ཀྱིས་མཛད་པའི་གཏོར་དབང་གི་ཡིག་ཆ་སོགས་ལ་བརྟེན་ཏེ་སྐབས་འདིར་སྒྲུབ་ཁང་དུ་འཛུད་པར་འོས་པའི་མཆེད་ནང་མ་ཙམ་ལ་བསྐུར་རོ། །གསུམ་པ་རྗེས་ཀྱི་བྱ་བ་ལ། བཅུ་ལས། དང་པོ་ཚེ་འགུགས་པ་ནི། སྐད་ཅིག་གིས་ཚེ་འབྲང་བཅོམ་ལྡན་འདས་ཚེ་དཔག་མེད་དུ་གསལ་བའི་ཐུགས་སྲོག་ཧྲཱིཿམཐར་སྔགས་ཀྱིས་བསྐོར་བ་ལས་འོད་ཟེར་འཕྲོ་འདུས་འཇིག་རྟེན་གྱི་ཁམས་ཐམས་ཅད་ཚེའི་རང་བཞིན་ནྲྀ༔ དང་ཨ་དང་ཧཱུཾ་གི་རང་བཞིན་དུ་བཀྲག་མེ་རེ་རེ་སྣོད་བཅུད་ཐམས་ཅད་ཞུ་ཞིང་ཁེངས་པ་འུབ་ཀྱིས་བསྡུས་ནས་བདག་མདུན་ལ་ཐིམ་པར་གྱུར། ཞེས་མོས་ལ། ཨོཾ་ཚེ་བྷྲཱུཾ༔ གཡུ་ཚེ་བྷྲཱུཾ༔ ཨཱ་ཡུརྫྙ་ན་གཡུ་ཚེ་བྷྲཱུཾ༔ ཞེས་བརྒྱ་རྩ་བཟླས་ལ་མདའ་དར་གཡབ་ཅིང༌། ཧཱུྃ༔ བཅོམ་ལྡན་དགོན་པོ་ཚེ་དཔག་མེད༔ མཁའ་དང་མཉམ་པའི་སྐུ་མངའ་བ༔ སྐུ་ནི་ནམ་མཁའི་རྡུལ་བག་མེད༔ སྐུ་མདོག་དམར་འཚེར་འོད་ཟེར་འབར༔ ལོངས་སྤྱོད་མཚན་དཔེའི་རྒྱན་རྣམས་རྫོགས༔ ཕྱག་ན་ཚེ་ཡི་བུམ་པ་བསྣམས༔ བུམ་པ་འཆི་མེད་ཚེ་ཡིས་བཀང་༔ གསང་བའི་ཡུམ་མཆོག་གོས་དཀར་འཁྲིལ༔ ཕྱག་གཡས་ཚེ་མདའ་ཡབ་ལ་འཁྱུད༔ གཡོན་པས་ཚེ་བུམ་སྙན་དུ་འཛིན༔ ཞབས་གཉིས་ཡབ་ཀྱི་སྐད་ལ་འཁྲིལ༔ ཡབ་ཡུམ་ཕྱག་གི་ཚེ་བུམ་དང་༔ གཉིས་མེད་སྦྱོར་བའི་མཁའ་གསང་ནས༔ ཚེ་ཡི་འོད་ཟེར་འཕྲོག་འདུ་གསལ༔ བཀྲག་དང་མདངས་ཀྱི་དཔལ་དུ་ཤར༔ ཕྱོགས་བཅུ་ནམ་མཁའི་མཐར་ཐུག་པའི༔ འཁོར་འདས་གཉིས་ཀྱི་ཚེ་བཅུད་བསྡུས༔ བཀྲ་ཤིས་བུམ་པའི་ནང་དུ་བསྐྱིལ༔ སྒྲུབ་མཆོག་རྣལ་འབྱོར་བདག་ཅག་ལ༔ འཆི་མེད་རྡོ་རྗེའི་ཚེ་དབང་བསྐུར༔ སྐྱེ་ཤི་མེད་པའི་དངོས་གྲུབ་སྩོལ༔ འགྱུར་བ་མེད་པའི་དོན་རྟོགས་ཤོག༔ ཅེས་བསྐུལ་ལ་གོང་གི་སྔགས་ཉེར་གཅིག་བཟླས་མཐར། ཚེ་བུམ་འབྲང་རྒྱས་དང་བཅས་པ་མཆེད་རྣམས་ཀྱི་སྤྱི་བོར་བཞག་སྟེ། ཨོཾ་བཛྲ་ཀཱི་ལི་ཀཱི་ལ་ཡ་བཛྲ་ཨཱ་ཡུ་ཥེ་ཨ་བྷི་ཥིཉྩ་ཧཱུྃ་ཨཱ༔ ཞེས་དང༌། གནས་གསུམ་སོ་སོར་བཞག་སྟེ། ཀཱ་ཡ་ཨཱ་ཡུ་ཥེ་ཨོཾ༔ ཝཱཀ་ཨཱ་ཡུ་ཥེ་ཨཱ༔ ཙིཏྟ་ཨཱ་ཡུ་ཥེ་ཧཱུྃ༔ ཞེས་སྐུ་གསུང་ཐུགས་ཀྱི་ཚེའི་དངོས་གྲུབ་བསྟིམ་ཞིང་དབང་བསྐུར། བདུད་རྩི་བླུགས། ཚེ་མར་སྤྱི་གཙུག་ཏུ་བྱུགས་པས། ལུས་མི་ཤིགས་པ་རྡོ་རྗེའི་རང་བཞིན། ངག་གྲགས་སྟོང་ཀཱི་ལ་ཡའི་རང་སྒྲ། ཡིད་སྟོང་གསལ་འཆི་མེད་གཉུག་མའི་རང་བབས་སུ་འཇོག་ཏུ་བཅུག་སྟེ་མེ་ཏོག་འཐོར། ཚེ་འབྲང་གཡས་བསྐོར་དང་ཚེ་ཚང་གཡོན་བསྐོར་དུ་རོལ་པར་བྱའོ། །གཉིས་པ་གཏེར་སྦེད་པ་ནི། སྔར་གཞི་སྙིང་དུ་བཅུག་པའི་བུམ་པ་རྟེན་གཏོར་སོགས་སྒྲུབ་རྫས་དང་དངོས་གྲུབ་ཀྱི་ཕུད་བཅུག་པ་རྒྱལ་ཚབ་པས་ཕྱག་གཡོན་དུ་ཐོགས། གཡས་པས་མེ་ཏོག་གཏོར། མཆེད་ལྕམ་རྣམས་མགྲིན་གཅིག་ཏུ། ཧཱུྃ༔ ཆོས་དབྱིངས་བདེན་པའི་བྱིན་རླབས་ཀྱིས༔ ས་ཡི་ལྷ་མོ་མཁའ་ཕྱེས་ཤིག །དབང་ཆེན་ཡུམ་ལྔའི་མཁའ་ཀློང་དུ༔ སྒྲུབ་པ་ལས་ཀྱི་གཏེར་སྦེད་དོ༔ ཁྲོ་རྒྱལ་ཡབ་ཡུམ་ཁྲ་ཐབས་དང་༔ ཡང་སྤྲུལ་ཕོ་ཉའི་གཏེར་སྦེད་དོ༔ དམ་རྫས་གཏོར་མའི་གཏེར་སྦེད་དོ༔ མི་འཛད་མཛོད་ཀྱི་གཏེར་སྦེད་དོ༔ གཏེར་ཆེན་འདི་ཡི་བྱིན་རླབས་ཀྱིས༔ ཡེ་ཤེས་ལྔ་ལ་ལོངས་སྤྱོད་ཅིང་༔ མི་འཛད་ནམ་མཁའ་མཛོད་སྤྱོད་ཤོག༔ ཡེ་ཤེས་ལྔ་ཡིས་མདུན་བསུས་ནས༔ བཅུ་གསུམ་རྡོ་རྗེའི་སར་ཕྱིན་ཤོག༔ ཅེས་སྒྲུབ་ཁང་གི་ཕྱོགས་གང་བདེར་སྦ། སྒོ་ལ་རིགས་ལྔའི་ཕྱག་མཚན་གྱིས་རྒྱས་གདབ། བཀྲི་ཤིས་གང་འོས་བརྗོད། གསུམ་པ་ནོངས་བཤགས་བསྡུ་རིམ་སོགས་ནི། ཡེ་ནས་བདག་དང་སོགས་ཤླཽ་ཀ་གཅིག་གི་མཐར་དབྱངས་གསལ་ཡིག་བརྒྱ་རྟེན་སྙིང་ལན་གསུམ་བཟླ། ཡེ་ཤེས་ལྷ་ཚོགས་གནས་འདིར་བྱོན་པ་ལེགས༔ བདག་སོགས་འགྲོ་རྣམས་བསོད་ནམས་སྐལ་བར་ལྡན༔ དམིགས་མེད་སངས་རྒྱས་ཡུལ་དུ་གཤེགས་ནས་ཀྱང་༔ སླར་ཡང་ཐུགས་རྗེས་འབྱོན་པར་མཛད་དུ་གསོལ༔ ཨོཾ་ཨཱཿཧཱུྃ་མུ༔ ཞེས་པས་རྡུལ་ཚོན་ཡིན་ན་གཤིགས། རས་བྲིས་ཡིན་ན་དེ་བོར་ནས་ཉིན་ལྟར་གྱི་བརྟན་བཞུགས་བྱ། དམ་ཚིག་པ། ཨོཾ་ཨཱཿཧཱུྃ་རང་ལ་བསྡུ། བཞི་པ་བདག་བསྐྱེད་བསྡུ་ལྡང་སོགས་ནི། ཧཱུྃ་ཧཱུྃ་ཧཱུྃ། སྣང་སྲིད་སྣོད་བཅུད་ཀྱི་དངོས་པོ་ཐམས་ཅད་འོད་དུ་ཞུ་ནས་གཞལ་ཡས་ཁང་ལ་ཐིམ་པ་པ་ནས། སྨོན་ལམ་གྱི་བར་རྗེས་ཆོག་དཀྱུས་ལྟར་བྱ། ལྔ་པ་ཕྱི་མཚམས་བཀྲོལ་བ་ནི། རྒྱལ་ཐོ་བཞི་ལ་ཟླུམ་གཏོར་བཞི། སྒོ་བྱང་ཕྱི་ནང་ལ་དམར་གཏོར་རེ་བཤམ། སེར་སྦྲེང་བཅས་ཐོ་རྩར་ཕྱིན་ལ། རཾ་ཡཾ་ཁཾ༔ ཨོཾ་ཨཱཿཧཱུྃ༔ ལན་གསུམ། ཧཱུྃ༔ རྒྱལ་པོ་ཆེན་པོ་ཡུལ་འཁོར་སྲུང་༔ རྡོ་རྗེ་འཛིན་པའི་བཀའ་བཞིན་དུ༔ སྒྲུབ་པ་སྲུང་མཛད་སྐུ་དྲིན་དུ༔ གཏང་རག་མཆོད་སྦྱིན་གཏོར་མ་བཞེས༔ ཨོཾ་དྷྲྀ་ཥྜ་རཱཥྜ་ཡ་མཧཱ་བ་ལིཾ་ཏ་ཁཱ་ཧི་ཁཱ་ཧི༔ གསུམ། ཨོཾ་བཛྲ་ཨརྒྷཾ་སོགས་ཀྱིས་མཆོད། ཧཱུྃ༔ དྲི་ཟའི་རྒྱལ་པོ་ཡུལ་འཁོར་སྲུང་༔ སྐུ་མདོག་དཀར་པོ་པི་ཝཾ་འཛིན༔ འཇིགས་བརྒྱད་ཞི་བའི་ལས་མཛད་པ༔ ཤར་ཕྱོགས་སྲུང་མཚམས་མཛད་ལ་བསྟོད༔ ཀྱེ་ཧོ༔ མགོན་པོ་དམ་ཚིག་དང་ལྡན་པ་ཁྱེད་རྣམས་ཀྱིས༔ སྔོན་སྟོན་པ་འཇིག་རྟེན་ན་ཞལ་བཞུགས༔ ཆོས་ཀྱི་གདན་ཆེན་པོ་འཛོམ་སྟེ་ཐུགས་དམ་བཅས་པ་ལྟར་དེང་བདག་གི་སྒྲུབ་པའི་མཚམས་ཀྱི་བར་ཆོད་སྲུང་ཞིང་སྐུ་དྲིན་ཆེན་པོ་མཛད་པ་ལེགས་སོ༔ ད་ནི་རང་བཞིན་གྱི་གནས་སུ་གསོལ༔ སངས་རྒྱས་ཀྱི་བསྟན་པ་རིན་པོ་ཆེ་ལ་དགོངས་ཏེ་སླར་ཡང་འབྱོན་པ་མཛད་དུ་གསོལ༔ ཞེས་གསོལ་ནས་གཤེགས་སུ་གསོལ་བས་འཐུས་ཀྱང༌། ལག་ལེན་ཁ་ཅིག་ལྟར་དེ་མཐར་ཐོ་བྱང་ལ་དམིགས་ཏེ། སུ་པྲ་ཏིཥྛས་རབ་གནས་བྱ་བའང་སྣང་སྟེ་ཕྱི་མ་ཐམས་ཅད་ལ་འགྲེའོ། །ལྷོར། རཾ་ཡཾ་ཁཾ༔ ཨོཾ་ཨཱཿཧཱུཾ༔ གསུམ། ཧཱུྃ༔ རྒྱལ་པོ་ཆེན་པོ་འཕགས་སྐྱེས་པོ༔ རྡོ་རྗེ་འཛིན་པའི་བཀའ་བཞིན་དུ༔ སྒྲུབ་པ་སྲུང་མཛད་སྐུ་དྲིན་དུ༔ གཏོང་རག་མཆོད་སྦྱིན་གཏོར་མ་བཞེས༔ ཨོཾ་བི་རཱུ་ཌྷ་ཀ་ཡ་མཧཱ་བ་ལིཾ་ཏ་ཁཱ་ཧི་ཁཱ་ཧི༔ གསུམ། ཨོཾ་བཛྲ་ཨརྒྷཾ་སོགས། ཧཱུྃ༔ གཤིན་རྗེའི་མངའ་བདག་འཕགས་སྐྱེས་པོ༔ སྐུ་མདོག་སྔོན་པོ་རལ་གྲི་བསྣམས༔ ཚེ་བསོད་རྒྱས་པའི་ལས་མཛད་པ༔ ལྷོ་ཕྱོགས་སྲུང་མཚམས་མཛད་ལ་བསྟོད༔ ཀྱེ་ཧོ༔ མགོན་པོ་དམ་ཚིག་སོགས་ཕྲིན་བཅོལ་བརྟན་བཞུགས་གོང་ལྟར་བྱ། ནུབ་ཏུ། རཾ་ཡཾ་ཁཾ༔ ཨོཾ་ཨཱཿཧཱུྃ༔ ལན་གསུམ། ཧཱུྃ༔ རྒྱལ་པོ་ཆེན་པོ་སྤྱན་མི་བཟང་༔ རྡོ་རྗེ་འཛིན་པའི་བཀའ་བཞིན་དུ༔ སྒྲུབ་པ་སྲུང་མཛད་སྐུ་དྲིན་དུ༔ གཏོང་རག་མཆོད་སྦྱིན་གཏོར་མ་བཞེས༔ ཨོཾ་བི་རཱུ་པཀྵ་ཡ་མཧཱ་བ་ལིཾ་ཏ་ཁཱ་ཧི་ཁཱ་ཧི༔ གསུམ། ཨོཾ་བཛྲ་ཨརྒྷཾ་སོགས། ཧཱུྃ༔ ཀླུ་ཡི་མངའ་བདག་སྤྱན་མི་བཟང་༔ སྐུ་མདོག་དམར་པོ་སྦྲུལ་ཞགས་འཛིན༔ ཁམས་གསུམ་དབང་སྡུད་ལས་མཛད་པ༔ ནུབ་ཕྱོགས་སྲུང་མཚམས་མཛད་ལ་བསྟོད༔ ཀྱེ་ཧོ༔ མགོན་པོ་དམ་ཚིག་སོགས་ཕྲིན་བཅོལ་བརྟན་པ་བཞུགས་བྱ། བྱང་དུ། རཾ་ཡཾ་ཁཾ༔ ཨོཾ་ཨཱཿཧཱུཾ༔ གསུམ། ཧཱུྃ༔ རྒྱལ་པོ་ཆེན་པོ་རྣམ་ཐོས་སྲས༔ རྡོ་རྗེ་འཛིན་པའི་བཀའ་བཞིན་དུ༔ སྒྲུབ་པ་སྲུང་མཛད་སྐུ་དྲིན་དུ༔ གཏོང་རག་མཆོད་སྦྱིན་གཏོར་མ་བཞེས༔ ཨོཾ་བཻ་ཤྲ་བ་ཎཱ་ཡ་མཧཱ་བ་ལིཾ་ཏ་ཁཱ་ཧི་ཁཱ་ཧི༔ གསུམ་དང༌། ཨོཾ་བཛྲ་ཨརྒྷཾ་སོགས། ཧཱུྃ༔ གནོད་སྦྱིན་མངའ་བདག་རྣམ་ཐོས་སྲས༔ སྐུ་མདོག་ལྗང་སེར་ནེའུ་འཛིན༔ མངོན་སྤྱོད་དྲག་པོའི་ལས་མཛད་པ༔ བྱང་ཕྱོགས་སྲུང་མཚམས་མཛད་ལ་བསྟོད༔ ཀྱེ་ཧོཿ མགོན་པོ་དམ་ཚིག་སོགས་འདོད་གསོལ་བརྟན་བཞུགས་བྱ། སྒོ་བྱང་ཕྱི་ནང་བཀྲོལ་བ་ནི། ཕྱི་སྒོར་གཏོར་མ་བཤམ། རཾ་ཡཾ་ཁཾ༔ ཨོཾ་ཨཱཿཧཱུཾ༔ གསུམ་དང༌། ཨོཾ་ཀྲོ་དྷ་ཡ་མ་རཱ་ཛ་ཨི་དཾ་བ་ལིཾ་ཏ་ཁཱ་ཧི་ཁཱ་ཧི༔ གསུམ་གྱི་གཏོར་མ་ཕུལ། ཨརྒྷཾ་སོགས་ཀྱིས་མཆོད། ཧཱུྃ༔ བགེགས་ཀྱི་གཉེན་པོ་གཤིན་རྗེའི་གཤེད༔ ངོ་མཚར་རྨད་བྱུང་སྒྲུབ་པ་ཡི༔ ཕྱི་རོལ་སྒོ་ཡི་སྲུང་མ་མཛད༔ ཁྱེད་ཀྱི་ཐུགས་དམ་ངོ་མཚར་ཆེ༔ གཏོང་རག་མཆོད་བཞེས་དབྱིངས་སུ་གསོལ༔ བཛྲ་མུཾ༔ ཞེས་ལྷ་གཤེགས་སྒོ་བྱང་བསྡུའོ། །ནང་སྒོར་གཏོར་མ་བཤམ། རཾ་ཡཾ་ཁཾ༔ ཨོཾ་ཨཱཿཧཱུཾ༔ གསུམ་དང༌། ཨོཾ་ཀྲོ་དྷ་ཨ་མྲྀ་ཏ་ཀུནྜ་ལཱི་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ༔ གསུམ་དང༌། ཨརྒྷཾ་སོགས། ཧཱུྃ༔ ཁྲོ་བོའི་རྒྱལ་པོ་བདུད་རྩི་འཁྱིལ༔ ངོ་མཚར་རྨད་བྱུང་སྒྲུབ་པ་ཡི༔ ཕྱི་ནང་སྒོ་ཡི་སྲུང་མ་མཛད༔ ཁྱེད་ཀྱི་ཐུགས་རྗེ་ངོ་མཚར་ཆེ༔ གཏོང་རག་མཆོད་བཞེས་དབྱིངས་སུ་གཤེགས༔ བཛྲ་མུཾ༔ ལྷ་གཤེགས་སྒོ་བྱང་བསྡུའོ། །དྲུག་པ་དཀྱིལ་འཁོར་བསྡུ་བ་ནི། རྒྱལ་ཚབ་པ་དཀྱིལ་འཁོར་ཟུར་དུ་འཁོད་ལ། ཧཱུཾ་བཞི་པའི་སྔགས་བརྗོད་ཅིང༌། ལག་གཉིས་སྒམ་པའི་རྒྱ་དང་བཅས་དང་པོར་གདབ་རིམ་ལས་ལྡོག་ཕྱོགས་སུ་བྱུང་སྟེ། ཨོཾ་རུ་རུ་སྲུ་རུ་ཛྭ་ལ་ཏིཥྛ་སིདྡྷི་ལོ་ཙ་ནི་སརྦ་ཨརྠ་སཱ་དྷ་ནི་སྭཱཧཱ༔ ཞེས་ཕུར་རྩེ་འོ་མས་བཀྲུ། དེའང་ནུབ་ཀྱི་ནུབ། བྱང་ཤར། བྱང་སོགས་གཡོན་བསྐོར་གྱིས། མཐར་ཤར་གྱི་ཤར་ཕུང་བར་དུ་བསྡུ་བའོ། །ཆོས་ཐམས་ཅད་སྐྱེ་བ་མེད་པའི་དོན་ཡིད་ལ་བྱས་ཏེ་ཨ་ཀཱ་རོ་བརྗོད་བཞིན་པར་འཇམ་རོལ་དང་བཅས་གཡས་པའི་རྡོ་རྗེ་ཤར་གྱི་ཚངས་ཐིག་གི་ལམ་ནས་གཙོ་བོའི་གནས་ཀྱི་བར་དབྱེ་ཞིང༌། ལྷག་མ་གཞན་རྣམས་རྗེས་མི་མངོན་པར་འཕྱགས་ལ། དོན་དུ་གཉེར་བར་ཅུང་ཟད་བྱིན་ནས་གཞན་རྣམས་བུམ་པར་བླུགས་ལ་དར་གྱིས་དགབ། རས་བྲིས་ཡིན་ནའང་ཚུལ་དེ་ལྟ་བུས་སྡུད་དོ། །བདུན་པ་ནོངས་བཤགས་བཟོད་གསོལ་སྐུ་དྲིན་ཞུ་བ་ནི། ཐོག་མར་གཡོན་གྲལ་རྣམས་བཞེངས་ལ་ཕྱག་གསུམ་བཙལ། ཙོག་པུར་ཐལ་མོ་སྦྱར་ལ། ཧཱུྃ༔ ཐམས་ཅད་སྒྲུབ་པའི་དཀྱིལ་འཁོར་ཆེན་པོ་འདིར༔ སྨོན་ལམ་དག་པའི་རྡོ་རྗེ་མཆེད་ལྕམ་རྣམས༔ བདེ་བར་གཤེགས་པའི་སློབ་མར་ལུང་མནོས་ནས༔ ཀུན་ཀྱང་མཐུན་པར་སྤྱོད་པའི་དམ་ཚིག་ལ༔ མཉམ་ཉིད་དོན་ལ་ལེགས་ཉེས་དབྱེར་མེད་ཀྱང་༔ སྨོན་ལམ་དག་པའི་རྡོ་རྗེ་མཆེད་ལྕམ་རྣམས༔ ལུས་གང་རྣམ་པར་དག་པའི་ཚུལ་ཙམ་དུ༔ གཞུང་མ་རྙོགས་ཤིང་ཐུགས་དང་འགལ་བ་རྣམས༔ ཕྱི་ནང་དབྱེ་གནོད་མེད་པར་མཐོལ་ལོ་བཤགས༔ ཀུན་ཀྱང་མཉམ་ཉིད་རྟོགས་པའི་བློ་ལྡན་པས༔ ཐུགས་དགོངས་རྣམ་པར་དག་པའི་ཀློང་ཡངས་ནས༔ གཟུང་དང་འཛིན་པ་མེད་པར་བཟོད་བཞེས་ནས༔ ཉེས་བྱས་དག་ནས་ཚངས་པ་སྩལ་དུ་གསོལ༔ ཞེས་ནོངས་པ་བཤགས། དེ་བཞིན་དུ་གཡས་གྲལ་རྣམས་ཀྱིས་ཕྱག་དང་ཐལ་སྦྱར་བཅས་ཚིག་བཅད་དེ་ལན་གཅིག་བརྗོད་དེ་མཆེད་ལྕམ་རྣམས་གཅིག་གིས་གཅིག་ལ་ལྟ་སྤྱོད་འགལ་བ་བཟོད་པར་གསོལ་ཏེ་སྲི་ཞུ་བྱའོ། །དེ་ནས་རྡོ་རྗེ་སློབ་དཔོན་ལ་བཟོད་པར་གསོལ་བ་ནི། མཆེད་ལྕམ་རྣམས་ཀྱིས་བླ་གོས་བསྡུས་དཀྱིལ་འཁོར་ཤུལ་དུ་བརྩེགས་པའི་སྟེང་དུ་སློབ་དཔོན་བཞུགས་པའམ། ཡང་ན་གུ་རུའི་སྐུ་ཚབ་བཞུགས་པ་ལ་མཎྜལ་ཕྲེང་བ་སོགས་འབུལ་བའི་ཕྱག་སྲོལ་ཡོད་འདུག་ཀྱང༌། དེང་སང་དཀྱུས་ཀྱི་ཕྱག་ལེན་ལྟར་ན། སློབ་དཔོན་དཀྱིལ་འཁོར་གྱི་ཤུལ་དུ་ཁྲིའུར་བཞུགས། ལས་རྡོར་པས་བགྲང་ཕྲེང་བསྡུ་ནས་འདུས་པ་རྣམས་ཀྱིས་ལུས་ལོངས་སྤྱོད་འབུལ་བའི་མཚོན་བྱེད་བགྲང་ཕྲེང་བསྡུས་ལ་མདུན་དུ་སྤུངས། ཕྱག་གསུམ་འཚལ། ཐལ་མོ་སྦྱར་ལ། ཧཱུྃ༔ རྡོ་རྗེ་སློབ་དཔོན་སངས་རྒྱས་གཉིས་མེད་གཙོ༔ རྒྱལ་བའི་སྐུ་མངའ་གསུང་རབ་རྒྱ་མཚོ་སྟོན༔ མཉམ་ཉིད་ཐུགས་མངའ་ཡེ་ཤེས་གསལ་བའི་ངང་༔ ཐབས་མཁས་ཐུགས་རྗེས་འགྲོ་ཀུན་བདེ་ལ་འགོད༔ སྲི་ཞུ་ཆུང་བས་ཐུགས་འགལ་བཟོད་པར་གསོལ། འཇིག་རྟེན་འདི་ན་ཕ་མའི་ཚུལ་དུ་གནས༔ ཕྱི་མའི་ལམ་སྣ་ཐར་པའི་ཞིང་དུ་འདྲེན༔ སངས་རྒྱས་ཀུན་ལས་ལྷག་པའི་སྐུ་དྲིན་ཅན༔ ཐུགས་དང་འགལ་བ་གྱུར་པ་བཟོད་པར་གསོལ༔ ཞེས་བཟོད་པར་གསོལ་ནས་སྐུ་དྲིན་ཞུ་བ་ནི། ཨེ་མ་ཧོཿ ཡང་གསང་བླ་མེད་སྒྲུབ་པའི་དཀྱིལ་འཁོར་འདིར༔ རྡོ་རྗེ་ཕུར་པའི་སྐུ་གསུང་ཐོབ་བྱའི་ཕྱིར༔ བསྙེན་སྒྲུབ་ཟབ་མོས་ཚོགས་གཉིས་གཞི་བཟུང་ནས༔ སྒྲུབ་ཆེན་ཟབ་མོ་གནང་བ་སྐུ་དྲིན་ཆེ༔ ཆོས་ཉིད་མི་འགྱུར་ལྷུན་གྱིས་གྲུབ་པ་ལ༔ རང་བྱུང་ཡེ་ཤེས་རྟོགས་པའི་ཉི་མ་ཤར༔ སྔགས་དང་ཕྱག་རྒྱ་གསང་བའི་དམ་རྫས་སོགས༔ དཀྱིལ་འཁོར་ཕྱི་ནང་བསྟེན་པ་སྐུ་དྲིན་ཆེ༔ མ་རིག་མུན་པའི་ནང་དུ་འཁྱམས་པ་ལ༔ འཁོར་ལོ་རྩིབས་བཅུ་ཟླ་གམ་ཨེ་རུ་གསལ༔ མ་རིག་མུན་དང་ཤེས་བྱའི་སྒྲིབ་བསལ་ནས༔ ཆོས་སྐུ་རང་ལ་བསྟན་པ་སྐུ་དྲིན་ཆེ༔ རྡོ་རྗེ་སློབ་དཔོན་སྐུ་ཚེ་རིང་བ་དང་༔ མཆེད་དང་ལྕམ་དྲལ་སྒྲུབ་མཆོག་གོང་དུ་འཕེལ༔ དངོས་གྲུབ་རྣམ་གཉིས་གནང་བ་སྐུ་དྲིན་ཆེ༔ ལྷ་ཚོགས་དགྱེས་པའི་པཉྩ་ཨ་མྲྀ་ཏ༔ ཞལ་དུ་བཞེས་ནས་དགྱེས་པ་བསྐྱེད་པ་དང་༔ ལྷ་ཡི་ནང་བཟའ་པཉྩ་ལི་ཀ་འབུལ༔ ཐུགས་རྗེས་བརྩེ་བར་དགོངས་པ་སྐུ་དྲིན་ཆེ༔ ཞེས་བརྗོད་ལ་ཞབས་སྤྱི་བོར་བླངས། བདུད་རྩིའི་གསེར་སྐྱེམས་དྲང་ངོ༌། །བརྒྱད་པ་སྨོན་ལམ་བྱ་བ་ནི། སྤྱི་དང་ཁྱད་པར་གཉིས་ལས། དང་པོ་ནི། ཐམས་ཅད་བཞེངས་ལ་ཐལ་སྦྱར་བཅས། ཀྱེ་ཧོཿ མི་གནས་ཡེ་ཤེས་ཆོས་ཀྱི་དཀྱིལ་འཁོར་དུ༔ མ་བཅོལ་ལྷུན་གྲུབ་ཡོན་ཏན་རྫོགས་པའི་དཔལ༔ རབ་འབྱམས་རྒྱལ་བའི་བཀའ་ལུང་ཡོངས་རྫོགས་ནས༔ འགྲོ་བ་ཡོངས་ཀྱི་དཔལ་དུ་འགྱུར་བར་ཤོག༔ འདི་ལྟ་བུ་ཡི་དཀྱིལ་འཁོར་རྟག་ཏུ་བརྩོན༔ བཀའ་དྲིན་ཆེ་བའི་རྡོ་རྗེ་སློབ་དཔོན་དང་༔ ལུ་གུ་རྒྱུད་ཀྱིས་འབྲེལ་བའི་མཆེད་ལྕམ་རྣམས༔ འབྲལ་མེད་དག་པའི་ཞིང་དུ་འཚོགས་པར་སྨོན༔ བླ་མེད་སྒྲུབ་པའི་དཀྱིལ་འཁོར་ཆེན་པོ་འདིར༔ སྐུ་གསུང་ཐུགས་ཀྱི་དངོས་གྲུབ་མ་ཐོབ་བར༔ ས་ལམ་མཐར་ཕྱིན་འགྲོ་བ་ཐབས་ཀྱིས་སྒྲོལ༔ སྐུ་གསུམ་ཡེ་ཤེས་ལྔ་ལ་སྤྱོད་པར་ཤོག༔ ཅེས་རྩེ་གཅིག་པའི་ཡིད་ཀྱིས་སྨོན་ལམ་གདབ། གཉིས་པ་རྟེན་འབྲེལ་ཁྱད་འཕགས་མར་མེ་སྨོན་ལམ་བྱ་བ་ནི། ཐམས་ཅད་ཀྱིས་ཞྭ་ཆོས་གསོལ། ལག་གཡས་སུ་མར་མེ་དང་སྤོས་རེངས་རེ་ཐོག་དར་དཀར་རམ་ཕྲེང་བ་ལུ་གུ་རྒྱུད་དུ་སྦྲེལ། རྡོ་རྗེ་རྒྱལ་ཐེབས་ཞྭ་ཆོས་རྒྱལ་ཚབ་པས་གྲལ་གཤམ་དུ་བཞེངས་ཏེ་གཏོང་ཐུན་སྔོན་དུ་འགྲོ་བའི་དབྱངས་སྙན་བོར་ལེན་ཚུལ་གྱིས། ཧཱུྃ༔ དུར་ཁྲོད་གསང་བ་མཆོག་གི་དཀྱིལ་འཁོར་དུ༔ རྡོ་རྗེ་སློབ་དཔོན་གཉན་གྱིས་དབུ་བཟུང་ནས༔ རྒྱལ་བའི་གདུང་འཚོབ་མཆེད་དང་ལྕམ་དྲལ་རྣམས༔ ནམ་ཞིག་བྱང་ཆུབ་ལམ་དུ་ཞུགས་པའི་ཚེ༔ དམྱལ་བའི་ཟངས་ཁར་ནམ་ཡང་མི་སྐྱེ་ཞིང་༔ གཅན་གཟན་གདུག་པའི་སྒྲ་སྐད་མི་ཐོས་ཤིང་༔ བག་ཆགས་ངན་པའི་ནད་རོ་མི་ལྡང་བར༔ རིགས་དྲུག་འཁོར་བའི་སྡུག་བསྔལ་འབྱུང་མི་འགྱུར༔ མཚོན་རྣོན་གདུག་པའི་དཔལ་གྱིས་མི་ཕོབ་ཤོག༔ དགེ་བའི་བཤེས་གཉེན་བཀྲ་དྲིན་ཆེ་བ་དང་༔ དམ་ཚིག་གཅིག་པའི་རྡོ་རྗེ་མཆེད་གྲོགས་རྣམས༔ ཐབས་དང་ཤེས་རབ་འབྲེལ་བའི་གཟུངས་མ་གསུམ༔ ཚེ་རབས་འདི་ནས་སྐྱེ་བ་ཐམས་ཅད་དུ༔ མི་འབྲལ་འགྲོགས་པའི་ཏིང་འཛིན་རྩེ་གཅིག་གིས༔ ས་བཅུའི་ཁྱད་པར་རིམ་གྱིས་བགྲོད་པར་ཤོག༔ ནམ་ཞིག་ཚེ་འཕོས་འཆི་བའི་དུས་བྱུང་ཚེ༔ གཏི་མུག་མུན་པའི་གླིང་དུ་འཁྱམས་གྱུར་ཅིང་༔ འཁོར་བའི་གཡང་ས་ཆེན་པོ་ལྟུང་སྲིད་ན༔ ཐུགས་རྗེ་གསལ་བའི་མར་མེ་དེར་སྣང་ནས༔ སྣང་བའི་གོ་འབྱེད་མདངས་དང་ལྡན་པ་འདིས༔ རིག་འཛིན་སྒྲུབ་པོ་རྣམས་ཀྱི་ལམ་སྟོན་ཤོག༔ སེམས་ཅན་ལས་ཀྱིས་མནར་བའི་སྡུག་བསྔལ་གྱིས༔ དམྱལ་བའི་ཟངས་ཁང་ནང་དུ་ལྟུང་སྲིད་ན༔ ཐུགས་རྗེ་གསལ་བའི་མར་མེ་དེར་སྣང་ནས༔ སྣང་བའི་གོ་འབྱེད་མདངས་དང་ལྡན་པ་འདིས༔ རིག་འཛིན་སྒྲུབ་པོ་རྣམས་ཀྱི་ལམ་སྟོན་ཤོག༔ ང་རྒྱལ་ཁྲོ་གཏུམ་ཁེངས་པའི་སྡུག་བསྔལ་གྱིས༔ གཅན་གཟན་གདུག་པའི་སྒྲ་སྐད་ཐོས་སྲིད་ན༔ ཐུགས་རྗེ་གསལ་བའི་མར་མེ་དེར་སྣང་ནས༔ སྣང་བའི་གོ་འབྱེད་མདངས་དང་ལྡན་པ་འདིས༔ རིག་འཛིན་སྒྲུབ་པོ་རྣམས་ཀྱི་ལམ་སྟོན་ཤོག༔ འདོད་ཆགས་འཛིན་པ་ལས་ཀྱི་སྡུག་བསྔལ་གྱིས༔ གཅོང་རོང་ཟབ་མོའི་ནང་དུ་སྐྱེ་སྲིད་ན༔ ཐུགས་རྗེ་གསལ་བའི་མར་མེ་དེར་སྣང་ནས༔ སྣང་བའི་གོ་འབྱེད་མདངས་དང་ལྡན་པ་འདིས༔ རིག་འཛིན་སྒྲུབ་པོ་རྣམས་ཀྱི་ལམ་སྟོན་ཤོག༔ ཕྲག་དོག་ཟུག་རྔུ་ལས་ཀྱི་སྡུག་བསྔལ་གྱིས༔ མི་བཟད་མཚོན་ཆའི་དབལ་གྱི་ཕོག་སྲིད་ན༔ ཐུགས་རྗེ་གསལ་བའི་མར་མེ་དེར་སྣང་ནས༔ སྣང་བའི་གོ་འབྱེད་མདངས་དང་ལྡན་པ་འདིས༔ རིག་འཛིན་སྒྲུབ་པོ་རྣམས་ཀྱི་ལམ་སྟོན་ཤོག༔ ནམ་ཞིག་ས་དང་ལམ་གྱི་ཡོན་ཏན་རྫོགས༔ སྟོབས་བཅུ་ཡོན་ཏན་ཉེ་བར་གྱུར་པའི་ཚེ༔ ཐུགས་རྗེ་གསལ་བའི་མར་མེ་དེར་སྣང་ནས༔ སྣང་བའི་གོ་འབྱེད་མདངས་དང་ལྡན་པ་འདིར༔ རིག་འཛིན་སྒྲུབ་པོ་རྣམས་ཀྱི་ལམ་སྟོན་ཤོག༔ ས་བཅུའི་ཁྱད་པར་རིམ་གྱིས་བགྲོད་པའི་ཚེ༔ ཉོན་མོངས་བག་ཆགས་མ་ལུས་བྱང་གྱུར་ནས༔ ཕ་རོལ་ཕྱིན་དྲུག་འགྲོ་དོན་དཔག་མེད་ཅིང་༔ ས་བཅུའི་རྒྱུན་མཐར་ཅིག་ཅར་རྫོགས་གྱུར་ཅིག༔ ས་བཅུའི་ཁྱད་པར་རྩེ་མོའི་ཕྱིན་པའི་ཚེ༔ བྱང་ཆུབ་སེམས་དཔའ་རྣམས་ཀྱིས་མདུན་སུས་ཤིག༔ བྱང་ཆུབ་སེམས་མ་རྣམས་ཀྱིས་མཐའ་སྐྱོངས་ཤིག༔ ཁྲོ་བོ་ཁྲོ་མོ་རྣམས་ཀྱིས་རྒྱབ་རྟེན་ཅིག༔ འགྱུར་མེད་རྡོ་རྗེའི་ས་ལ་ཕྱིན་པར་ཤོག༔ ཀུན་ཏུ་འོད་ཀྱི་ས་ལ་ཕྱིན་པའི་ཚེ༔ ཡི་དམ་ལྷ་ཚོགས་རྣམས་ཀྱིས་མདུན་སུས་ཤིག༔ བཀྲ་ཤིས་ལྷ་མོ་བརྒྱད་ཀྱིས་མཐའ་རྟེན་ཅིག༔ ཡེ་ཤེས་ཁྲོ་བོ་རྣམས་ཀྱི་རྒྱབ་རྟེན་ཅིག༔ རྡོ་རྗེ་ལྟ་བུ་ཏིང་འཛིན་ཐོབ་པར་ཤོག༔ རྡོ་རྗེ་འཛིན་པའི་ས་ལ་ཕྱིན་པའི་ཚེ༔ སྔོན་ནས་འབྲེལ་བའི་ལྷ་ཡིས་མདུན་སུས་ཤིག༔ མཁའ་སྤྱོད་རིག་འཛིན་རྣམས་ཀྱིས་མཐའ་སྐྱོངས་ཤིག༔ སྤྲུལ་པའི་དཀྱིལ་འཁོར་རྣམས་ཀྱིས་རྒྱབ་རྟེན་ཅིག༔ ཡང་དག་རྡོ་རྗེའི་ལམ་མཆོག་ཐོབ་པར་ཤོག༔ འཁོར་ལོ་ཚོགས་ཆེན་ས་ལ་ཕྱིན་པའི་ཚེ༔ འདས་པའི་སངས་རྒྱས་རྣམས་ཀྱིས་མདུན་སུས་ཤོག༔ ད་ལྟར་བཞུགས་པ་རྣམས་ཀྱིས་མཐའ་རྟེན་ཅིག༔ སླད་ནས་འབྱོན་པ་རྣམས་ཀྱིས་རྒྱབ་སྐོར་ཅིག༔ ཡང་དག་རྡོ་རྗེའི་ས་ལ་ཕྱིན་པར་ཤོག༔ ཡེ་ཤེས་བླ་མའི་ས་ལ་ཕྱིན་པའི་ཚེ༔ ཀརྨ་ཧེ་རུ་ཀ་ཡིས་མདུན་སུས་ཤིག༔ རང་བྱུང་ཁྲོ་རྒྱལ་རྣམས་ཀྱིས་མཐའ་སྐྱོངས་ཤིག༔ དཀྱིལ་འཁོར་ལྷ་ཚོགས་རྣམས་ཀྱིས་མཐའ་རྟེན་ཅིག༔ སྐུ་གསུམ་ཡེ་ཤེས་ལྔ་ལྡན་ཐོབ་པར་ཤོག༔ རང་སྣང་དག་པའི་དཀྱིལ་འཁོར་དེར་གྲུབ་ཚེ༔ ཉིད་ལས་མི་གཞན་དག་པའི་འཁོར་རྣམས་ལ༔ མི་དམིགས་དགོངས་བརྒྱུད་དག་པའི་དཀྱིལ་འཁོར་གྱིས༔ ཏིང་འཛིན་ཆོས་ཀྱི་འཁོར་ལོ་བསྐོར་བར་ཤོག༔ སྤྲོས་མེད་དག་པའི་དཀྱིལ་འཁོར་དེ་ཉིད་ནས༔ གཟུགས་སྐུ་གཉིས་ཀྱིས་འགྲོ་བའི་དཔལ་ཤར་ཚེ༔ གང་འདུལ་འགྲོ་བའི་དོན་རྣམས་ཡོངས་རྫོགས་ཏེ༔ ཁམས་གསུམ་འཁོར་བ་དོང་ནས་སྤྲུགས་པར་ཤོག༔ རྡོ་རྗེ་སློབ་དཔོན་གཉེན་གྱིས་དབུ་བཟུང་ནས༔ ཤེས་རབ་རང་བཞིན་གསང་བའི་ཡུམ་མཆོག་དང་༔ རྡོ་རྗེ་རྒྱལ་ཐེབས་ཐུགས་སྲས་འཁོར་དང་བཅས༔ ཐུགས་དམ་དམ་ཚིག་འབྲེལ་བའི་མཆེད་ལྕམ་རྣམས༔ མཐར་ཐུག་བྱང་ཆུབ་མ་ཐོབ་དེ་ཡི་བར༔ འདི་ནས་སྐྱེ་ཤིའི་ཁ་ལོ་གར་བསྒྱུར་ཡང་༔ རྟག་ཏུ་མི་འབྲལ་ཆོས་ལ་སྤྱོད་པ་དང་༔ མཐར་ཐུག་འོག་མིན་དག་པའི་ཞིང་ཁམས་སུ༔ དཀྱིལ་འཁོར་རྣམ་དག་གཅིག་ཏུ་འགྲུབ་པར་ཤོག༔ ཅེས་བྱ་ཞིང་ཞི་རོལ་ལྡིར་ལ་ལས་རྡོར་གྱིས་མར་མེ་དང་སྤོས་རེངས་བསྡུའོ། །དགུ་པ་བསྔོ་བ་དང་ཤིས་བརྗོད་བྱ་བ་ནི། རྡོ་རྗེ་སློབ་དཔོན་གྱིས་དགེ་རྩ་བྱང་ཆུབ་ཏུ་བསྔོས་ལ་དགེ་འདུན་པ་རྣམས་ཀྱིས་མཐུན་འགྱུར་བརྗོད། དེ་ནས་ཐམས་ཅད་ཀྱི་ཞྭ་བཞེས་ཤིང་དྲིལ་གསིལ་མེ་ཏོག་ཆར་དུ་བསྙིལ་བ་སོགས་ལས་བྱང་རྗེས་ཆོག་ལྟར་བཀྲ་ཤིས་རྒྱས་པ་རོལ་ཆེན་བཅས་བྱའོ། །བཅུ་པ་རྡུལ་ཚོན་ཆུ་བོར་གཤེགས་ཤིང་དགའ་སྟོན་གནས་སྲུང་བྱ་བ་ནི། རྡུལ་ཚོན་གྱི་བུམ་པ་དེ་ཉིད་རྡོ་རྗེ་སློབ་དཔོན་སློབ་མར་བཅས་པས་བཀྲ་ཤིས་པའི་གླུ་དང་རོལ་མོ་རྣམ་པར་བཀྲ་བའི་ལྟད་མོ་སྣ་ཚོགས་དང་བཅས་པའི་བཀུར་སྟིས་ཆུ་ཀླུང་ལ་སོགས་འགྲམ་དུ་ཁྱེར་ནས། དེར་དྲིའི་མཎྜལ་དཀར་པོ་འདབ་མ་བརྒྱད་པའི་དབུས་སུ་བུམ་པ་བཞག མཐར་ཉེ་སྤྱོད་དཀར་སྐྱེམས་ལྷ་བཤོས་རྣམས་འགོད་པ་གོང་ལྡེབ་ནང་༡༡ས་ལྷའི་སྐབས་ལྟར་བྱིན་གྱིས་བརླབས་ཏེ། མཎྜལ་གྱི་དབུས་སུ་རྡོ་རྗེ་འཛིན་སེམས་དཔའ་དཀར་པོ་རྡོ་རྗེ་དང་དྲིལ་བུ་འཛིན་པ་རྒྱན་ཐམས་ཅད་ཀྱིས་བརྒྱན་པ། འདབ་མ་རྣམས་ལ་ཀླུ་ཆེན་པོ་བརྒྱད་སྟོད་ལྷའི་ལུས་ཅན་ཐལ་མོ་སྦྱར་བ། སྦྲུལ་མགོའི་གདེངས་ཀ་དང་བཅས་པའི་སྨད་སྦྲུལ་མཇུག་ཏུ་འཁྱིལ་བ་དང་བཅས་པར་བལྟས་ལ། ཨོཾ་བཛྲ་ས་ཏྭ་ཨཥྚ་མཧཱ་ནཱ་ག་པུཥྤེ་ལ་སོགས་པས་མཆོད་ཅིང༌། འོ་ཐུག་གི་གཏོར་མ་ཕུལ་ནས་རྡུལ་ཚོན་གཏད་དེ་ཆུར་བསྐུར་བ་དེ་རྣམས་ཀྱིས་བཀུར་བསྟི་ཆེན་པོས་ས་འོག་གི་གཞིར་སྤྱན་དྲངས་པར་བསམ་ལ། གང་དུ་རྡུལ་ཚོན་བླུགས་པའི་བུམ་པ་དེ་ཆུས་བཀང་ནས་སྔར་བཞིན་ཁྱེར་ཏེ། ཞི་བའི་ཕྱིར་དཀྱིལ་འཁོར་གྱི་ཁང་པ་ལ་སོགས་པ་གཏོང་བ་བྱ་སྟེ། ཆོ་ག་ཞིབ་པར་འདོད་ན་གསང་བ་སྤྱི་ཆོག་ལས་ཤེས་པར་བྱ། སླར་ཡང་བཟའ་བཅའ་དང་མྱོང་བ་དང་ལྡག་པར་དང་ཆང་ལ་སོགས་པའི་ལོངས་སྤྱོད་ཆེན་པོ་དང་ལྡན་པས་སྐྱེ་བོ་དམ་པའི་འདུས་པ་དང་དགའ་སྟོན་རྒྱ་ཆེན་པོར་བྱེ་ཞིང་བཀྲ་ཤིས་ཀྱི་ཆོ་གས་ཕྱོགས་ཐམས་ཅད་དུ་བདེ་ལེགས་ཀྱི་སྣང་བ་ཆེན་པོས་ཡོངས་སུ་ཁྱབ་པར་བྱའོ། སྤྱིར་སྟོང་ལས་ཁ་རྐྱང་བྱེད་ན། ས་སློང་ཐོ་འཛུག་སོགས་ཉིན་གཅིག རྒྱན་བཀོད་མངའ་གསོལ་སོགས་ལ་ཉིན་གཅིག་སྟེ་སྟ་གོན་ཉིན་གཉིས། དངོས་གཞི་ཉིན་བདུན་ལ་ལྷ་བསྙེན་གཙོར་བཏོན་ཅིང༌། ཐུན་མཇུག་ཏུ་དམ་ཅན་དང་ངན་སྔགས་ཉེར་བསྙེན་ཀྱང་ཅུང་ཟད་རེ་སྦྲེལ་བའི་བསྙེན་སྒྲུབ་གཅིག་ཆོད་ལུགས་དང༌། རྗེས་ཆོག་ཉིན་གཅིག་བཅས་ཉིན་བཅུས་རྒྱས་པར་འགྲུབ་ལ། ཉིན་བདུན་ལས་མེད་ན་དངོས་གཞི་ཉིན་བཞི་བྱ་ཞིང༌། རྒྱན་བཀོད་གྲུབ་པའི་ནུབ་མོ་ནས་དངོས་གཞིའི་དབུ་འཛུག་སྟེ་ཐུན་བཟུང༌། སྨད་ལས་ཁ་རྐྱང་བྱེད་ན་སྨད་ལས་ཀྱི་སྒྲུབ་ཁོག་ལྟར་བྱ་དགོས་ཤིང༌། སྟོད་སྨད་སྦྲེལ་བའི་སྒྲུབ་ཆེན་སྤྲོ་ན། སྟ་གོན་ཉིན་གཉིས། ཡེ་ཤེས་ལྷ་བསྙེན་ཁོ་ན་ཉིན་ལྔ། དམ་ཅན་ཉེར་བསྙེན་ལ་ཉིན་གསུམ། ངན་སྔགས་ཉེར་བསྙེན་དྲུག་ལ་ཉིན་གཅིག་མཚན་གཅིག་ཏུ་བགོས་པའི་ཞག་གསུམ། རྗེས་ཆོག་ཉིན་གཉིས་བཅས་རགས་པར་ཉིན་ཞག་བཅོ་ལྔ་ཙམ་གྱིས་ལེགས་པར་འགྲུབ་པ་ཡིན་ནོ། །གསུམ་པ་དེ་ལྟར་བསྒྲུབ་པའི་འབྲས་བུ་ལ་སྤྱི་དང་ཁྱད་པ་གཉིས། སྤྱིར་ཆོས་ཕུང་བརྒྱད་ཁྲིའི་ཡང་སྙིང་གསང་སྔགས་རྡོ་རྗེ་ཐེག་པའི་ལྷའི་མཚན་ཐོས་པ་ཙམ་གྱི་ཕན་ཡོན་བསོད་ནམས་བསམ་གྱིས་མི་ཁྱབ་ན་དཀྱིལ་འཁོར་དུ་ཞུགས་ཤིང་བསྙེན་སྒྲུབ་ཚུལ་བཞིན་ཉམས་སུ་ལེན་པ་ལྟ་ཅི་སྨོས། ཁྱད་པར། སྒྲུབ་ཆེན་འདི་ཡི་མཚན་ཙམ་སུས་འཛིན་པ༔ ཨོ་རྒྱན་ང་དང་སྙིང་ཁྲག་གཅིག་ཏུ་འདྲེས༔ ཞེས་སྒྲུབ་ཆེན་བརྒྱད་སྤྱིའི་ཡོན་ཏན་དང་༔ ཡིད་གཉིས་ཐེ་ཚོམ་མེད་པར་མོས་བྱེད་ཅིང་༔ སྒྲུབ་པ་སྣ་གཅིག་ཙམ་ཞིག་བྱས་པས་ཀྱང་༔ ཡིད་ལ་ཅི་འདོད་འགྲུབ་པར་མ་གྱུར་ན༔ ཨོ་རྒྱན་ང་ཡིས་ཕྱི་རབས་འགྲོ་བ་བསླུས༔ ཞེས་དང༌། ཕུར་པ་མཁན་པོ་བཀྲ་ཤིས། དཔལ་ཆེ། ཚེ་རིང༌། ནོར་ཕྱུག་འཁོར་རྒྱས། སྲིད་འཕེལ། མཐུ་ཆེ། མཐར་བཙན་པ་སྟེ་ཡོན་ཏན་བརྒྱད་དང་ལྡན་པར་གསུངས་པ་སོགས་ཕུར་པ་རོལ་པའི་བསྐྱེད་རྫོགས་ཀྱི་རྣལ་འབྱོར་ལ་བརྩོན་པའི་ཕན་ཡོན་བསམ་གྱིས་མི་ཁྱབ་པའི་སྟེང་དུ་སྒྲུབ་ཆེན་འདི་ལྟ་བུ་ནི་འཁོར་ཚོམ་བུ་དང་བཅས་པ་བཙན་ཐབས་སུ་འཚང་རྒྱ་བའི་ཐབས་མཁས་རྨད་དུ་བྱུང་བའི་གསང་ལམ་ཡིན་པས། མཐོང་ཐོས་དྲན་རེག་ཙམ་གྱིས་འབྲེལ་བ་ཐམས་ཅད་སྐལ་བ་དང་འཚམས་པར་རིག་འཛིན་རྣམ་བཞིའི་ས་ལ་དབུགས་ཆེན་འབྱིན་པར་འགྱུར་ལ། རྩེ་གཅིག་ཏུ་མོས་ཤིང་བརྩོན་པ་རྣམས་ནི་གནས་སྐབས་གང་ལ་བརྩམས་པའི་ཕྲིན་ལས་རྣམ་བཞི་བདེ་བླག་ཏུ་འགྲུབ་པ་དང༌། མཆོག་གི་དངོས་གྲུབ་ཡི་དམ་ལྷ་དང་སྐལ་བ་མཉམ། བར་དོ་གསུམ་ལ་ལྟར་སྣང་གི་ཕྱག་རྒྱ་འགྲུབ་སྟེ། ལོངས་སྤྱོད་རྫོགས་པའི་སྐུ་དཔལ་ཆེན་པོ་རྡོ་རྗེ་གཞོན་ནུའི་གོ་འཕང་ལ་སྦྱོར་བར་གསུངས་པ་ནི་ཡང་དག་པ་མི་བསླུ་བའི་ཚད་མའོ། །ཐེག་ཆེན་ལམ་ཞུགས་མཆོག་དང་ཕལ་པ་ཀུན། །བདུད་ཀྱི་གཡུལ་ལས་ངེས་པར་སྐྱོབ་པའི་གོ །རྡོ་རྗེ་གཞོན་ནུའི་བཙན་མཁར་འདི་ཉིད་ལ། །མ་བརྟེན་རྒྱ་བོད་གྲུབ་པ་སུ་ཡང་མེད། །གངས་ཅན་ལྗོངས་སུ་མཐའ་ཡས་བཀའ་གཏེར་རྩི། །གསར་རྙིང་ཆེ་དགུའི་བཅུད་དུ་བླངས་ནས་ཀྱང༌། །བསྟན་པའི་སྲོག་རྩ་བརྟན་པར་བཙུགས་པའི་གཏམ། །དུས་ཀྱི་མཐའ་ཡང་རྣ་བའི་བདུད་རྩིར་བྱས། །རང་ལྗོངས་འདིར་ཡང་ཕན་དང་བདེ་བའི་སྒོ། །གསར་དུ་འབྱེད་པའི་ཟློས་གར་འདི་བརྩེན་པས། །དུས་ཀྱི་རྒུད་པ་མཐའ་དག་རབ་ཞི་ནས། །བསྟན་འགྲོར་ཕན་བདེ་ཅི་ཡང་འབྱུང་གྱུར་ཅིག། །།ཅེས་ཕུར་པ་ཡང་གསང་བླ་མེད་ཀྱི་སྒྲུབ་ཁོག་ཆེན་པོ་འདི་ཉིད་འབྲུག་གཞུང་འདུས་ཚོགས་ལྷན་རྒྱས་ཞབས་ཀྱི་བཀའ་ནན་གནམ་རྡོ་ལྡོག་མེད་སྤྱི་བོར་ཕེབས་པ་ལ་བརྟེན། དུས་ཞབས་ཀྱི་ཆོས་སྨྲའི་བཙུན་པ་དགེ་འདུན་རིན་ཆེན་པས་ཕུར་རྒྱུད་ཀྱི་གླེགས་བམ་དུ་བཞུགས་པའི་སྒྲུབ་ཁོག་ཆེན་མོ་དང༌། འཇམ་མགོན་ཀོང་སྤྲུལ་རིན་པོ་ཆེའི་ཞབས་ནས་མཛད་པའི་རཏ་ཕུར་གྱི་སྒྲུབ་ཁོག་ཕྲིན་ལས་མངོན་འབྱུང་ལ་གཞི་བྱས། རང་ལུགས་གསང་འཁོར་དུ་གྲགས་པའི་ལས་བྱང་ལ་ཟུར་འདེབས་འགེབས་འོས་ཀྱིས་ཁ་བསྐངས་ནས་བཀླག་ཆོག་ཏུ་བཀོད་པ་འདིས་ཀྱང་བསྟན་འགྲོར་སྨན་པའི་རྒྱུར་གྱུར་ཅིག། །།